
PIRMAS SKYRIUS 


Midė Andervud krūptelėjusi nubudo. Ją kažkas pa- 
žadino — kažkoks garsas, bet ji nesuprato koks. Gar- 
sas išplėšė ją iš sapno, kuriame ji vaikštinėjo su Giliu 
Ermiteidžu — Giliu, kurio nebėra tarp gyvųjų. Tačiau 
sapne jis buvo gyvas ir šiltas, juodu vaikščiojo drauge 
ir buvo laimingi. 

Kartėlio pilna širdimi ji įsiklausė į pažadinusį ją 
garsą. Iki tol Gilis tik vienąsyk buvo taip aiškiai jai 
prisisapnavęs. Būdavo, šaukia ją balsu, nuo kurio bai- 
siai suspaudžia širdį, arba šnibžda žodžius, kurių ji 
nesupranta, bet šiame sapne nebuvo jokių žodžių, 
vien gilus, džiaugsmingas pasitenkinimas. 

Tačiau ji nubudo. Jie ką tik surado vienas kitą, o ji 
nubudo ir vėl jo neteko. Midė atsisėdo ir įsiklausė. 
Štai jau trečią kartą ją pažadina tarsi koks triukšmas, 
nugirstas per miegus. Dabar nieko negirdėti. Išsiblaš- 
kius miegui, sunku suprasti, kokio ten garso būta. 
Vėjas? Bet naktis tyki. Pravažiuojantis automobilis... 
pelėdos ūbavimas... į langą atsimušęs šikšnosparnis... 
kažkoks judesys čia arba viršutiniame bute... Vieną 
po kitos ji atmetė šias prielaidas. Automobilis nebū- 


tų jos išgąsdinęs. Ir ne pelėda ten buvo - garsas ne 
toks, visai nepanašus į ūbavimą — tą ji žinojo. Ir ne 
šikšnosparnis — ar yra kas girdėjęs, kad šikšnospar- 
niai braižytųsi apie langus? Seno namo grindys gana 
tvirtos ir storos, joks garsas iš viršaus neprasiskverbs, 
o aplinkui viešpatavo ramybė. 

Ji instinktyviai atsigręžė į langą. Švietė blyškus 
mėnulis. Švytinti migla it užuolaida slėpė nakties 
dangų ir už jos glūdinčius medžius —- dvi senas guo- 
bas, tikriausiai išlikusias iš tų laikų, kai sodą juosė 
gyvatvorė, o pats namas stovėjo plyname lauke. Ji 
prisiartino ir pažvelgė į lauką. Senoviškas langas 
su pakeliamu rėmu, kurio neišjudinsi be skridinio, 
buvo pravertas plačiai, kiek tik įmanoma, kitaip ta- 
riant, viršutinė pusė nuleista tiesiai už apatinės. To- 
dėl Midei teko žiūrėti pro dvigubus stiklus ir dar pro 
miglą už jų. 

Ji uždėjo ranką ant skridinio ir pakėlė abu stiklus. 
Dabar lango apačia buvo atdara, tačiau migla niekur 
nedingo — baltai nušviesta nematomo mėnulio, bet 
visiškai nepermatoma. Ničnieko negalėjai įžiūrėti. 
Ji persisvėrė per palangę, bet aplink buvo tylu. Rami 
ūkanota naktis, blyškus mėnuo, miegantis namas, 
viena Midė Andervud nemiega, iš laimingo sapno 
grąžinta į pasaulį, kur Gilio Ermiteidžo kūnas guli jū- 
ros dugne. 

Ji atsiklaupė prie lango, ir, pasirėmusi alkūnėmis į 
palangę, klūpojo slegiama karčių, liūdnų minčių. Jo- 
kio triukšmo nė būti nebuvo. Ji nubudo pragaišinda- 


ma sapną, nes yra bailė, nes nervai vis dar krečia jai 
pokštus, per miegus gąsdindami aidu katastrofos, kuri 
visus pažadino prieš tris mėnesius vidury Atlanto. Ji 
turėtų jau būti atsigavusi, turėtų būti sveika. Troško 
būti darbe, tiek užsiėmusi, kad negirdėtų ir nematytų 
to, ką girdėjo ir regėjo tąnakt. Jos šonkauliai vėl svei- 
ki, lūžusi ranka sugijo. Širdį sugydyti trunka ilgiau nei 
kaulus. Verčiau jau ji būtų žuvusi drauge su Giliu, bet 
jis žuvo vienas: atsipeikėjusi ligoninės palatoje, suži- 
nojo, kad jo nebėr, o ji liko gyventi. 

Ji klūpojo, kaupdama drąsą prieš artėjantį depre- 
sijos antplūdį, kovodama iš paskutiniųjų. „Greit ga- 
lėsiu dirbti, tuomet bus lengviau. Man leis kuo nors 
užsiimti. Jau dabar po pusę dienos darbuojuosi su 
tais ryšuliais — tai geriau negu nieko. Visi tokie ma- 
lonūs, net teta Meiblė — būtų gerai, jei ji man labiau 
patiktų. Bet ji tikrai gera. Tik bus daug lengviau, kai 
galėsiu gyventi savo galva ir niekam nereikės manęs 
gailėtis: 

Migla šaldė jai veidą, krūtinę, nuogas rankas. Migla 
kaip tvarstis spaudė akis. Galvoje aidėjo Merės Ha- 
milton* rauda: „Jie užriš man akis ir neleis man tavęs 
matyti“ Siaubinga! Štai kaip buvo tą naktį, kai pasken- 
do laivas — kai paskendo Gilis. Drebulys supurtė ją 
nuo galvos iki kojų. Ji nuvijo šalin prisiminimą ir pa- 
šoko. Juk tūkstančius kartų sau kartojo: „Nesidairysiu 


* Istorinės škotų baladės „Keturios Merės“ (apie 1563) herojė (čia ir 
toliau vertėjos pastabos). 


atgal... neprisiminsiu“ Jei užtrenki duris praeičiai, ji 
tavęs negali pasiekti. Visa tai praeitis, visa tai baigėsi. 
Niekas neprivers visko išgyventi dar kartą, išskyrus 
tavyje pačioje tūnantį išdaviką, iš pasalų atšaunantį 
skląsčius ir leidžiantį priešui — praeičiai — įsėlinti vi- 
dun. Ne, jos tvirtovėje nebus išdavikų. Ji turi budriai 
saugoti savo skląsčius ir laukti, kol priešas pavargęs 
pasitrauks. 

Ji nuėjo ir atsigulė. Nakties ramybė tapo dar ap- 
čiuopiamesnė. Keista, kai pagalvoji: didelis namas 
pilnas žmonių, o jokio garso, netgi kvėpavimo, ro- 
dančio, kad namas gyvenamas. 

Gal jis ir negyvenamas. Kur mes būname miego- 
dami? Ne ten, kur guli nejudėdami mūsų kūnai. Kur 
buvo ji pati iki prabusdama? Vaikštinėjo su Giliu... 

Vėl ėmė vertis užšautos durys. Ji jas užtrenkė. „Ne- 
galvok apie save. Nedaryk to! Ar girdi —- nedaryk! 
Galvok apie žmones šiame name — ne apie save ar 
Gilį...Gilį..“ | 
Namas... Žmonės... 

Vandelero namas — keturi aukštai su rūsiu, kadais 
pastatytas ant pievelės apsupto lauko, kai Putnis dar 
buvo kaimo vietovė, ir Londonas nebuvo spėjęs jo 
praryti. Didelis stačiakampis namas, netekęs didžio- 
sios dalies sodo, padalytas į butus. Čia gyveno ir tapė 
Vandeleras — senasis Džozefas Vandeleras, pramin- 
tas anglų Vinterhalteriu*. Jis išties nurungė įžymųjį 


* Francas Vinterhalteris (1806-1873) - vokiečių portretistas. 


dvaro dailininką paveikslų kiekiu, nes daugybę kartų 
tapė princą Albertą, karalienę Viktoriją bei visus ma- 
žuosius princus ir princeses. Jis tapė poną Gladstoną 
ir lordą Džoną Raselą, Velingtono hercogą ir Kenter- 
berio arkivyskupą. Tapė visas to meto gražuoles ir 
paversdavo jas dar gražesnėmis, neišvaizdžiąsias — 
įdomesnėmis. Taktiškas žmogus, žavingas šeiminin- 
kas, dosnus draugas, savo tapyba pelnęs garbę, turtą 
ir žmoną su puikiu kraičiu. 

Kitados Vandelero name lankėsi karališko kraujo 
asmenys. Jo kandeliabruose degė tūkstantis žvakių. 
Pobūvius puošė penki tūkstančiai rožių. Dabar vie- 
toje buvusių erdvių, gerai apstatytų kambarių įrengti 
butai, po du kiekviename aukšte — aštuoni butai ir 
rūsys, skirtas centrinio šildymo įrangai, sandėliu- 
kams ir prižiūrėtojo būstui. Didelėje virtuvėje nebe- 
buvo taisomi gardūs garuojantys valgiai, vienas iš- 
moningas patiekalas po kito. Dabar kiekvienas butas 
turėjo savo virtuvėlę — atskirą kambario kampą, kur 
tilpo kriauklė, elektrinė viryklė ir kelios gudriai įtai- 
sytos spintelės. Prašmatnūs laiptai užleido vietą liftui 
bei siauriems betono laipteliams, šaltiems ir niekuo 
neuždengtiems, vingiuojantiems aplink lifto šachtą. 

Visa tai Midei Andervud buvo pažįstama ir aišku. 
Mintyse ji ėmė perkratinėti butus ir juose gyvenan- 
čius žmones. Tai geriau nei skaičiuoti avis, nes galima 
labiau sutelkti dėmesį. Avys mažai padeda, kai reikia 
suvaldyti mintis, neleisti joms vėl brautis pro užda- 
rytas ir užšautas duris. O žmonės gali būti įdomūs. 


Ji pradėjo mąstyti apie žmones, skaičiuodama juos iš 
eilės. 

Pradėsime nuo apačios. Senis Belas rūsyje — 
Džeimsas Belas - senasis Džimis Belas, durininkas ir 
prižiūrėtojas. Jo šiltas, tvankus būstas įspraustas tarp 
pakuros ir vieno iš sandėliukų. Linksmuolis senukas 
Džimis Belas. Veidas kaip suvytęs obuolys, skaisčios 
mėlynos akys. „Labas rytas, panele — labas rytas, 
ponia Andervud. O taip, oras išsigiedrys. Ko gi tam 
lietui lyti be paliovos“ Gal ir paliaus liję... gal vieną 
dieną vėl nušvis saulė. 

Butas Nr.1 —- senoji ponia Meredit, pasirodanti tik 
invalido vežimėlyje visa apsimuturiavusi šaliais. Kaip 
baisu būti vien ryšuliu šalių ir niekuo daugiau. Ge- 
riau jau būti nelaimingai, tačiau gyvai būtybei, nei pa- 
miršti, ką reiškia gyventi. Verčiau kentėti plyštančia 
širdimi, netekus mylimojo, nei prarasti net prisimini- 
mus apie meilę. Ne, apie tai geriau negalvoti. Ponios 
Meredit kompanionė, panelė Krein, nuolaidi, plepi 
žmogysta — dideli apvalūs akiniai ir putlus išblyškęs 
veidas. Ponios Meredit surūgusi tarnaitė, niekuomet 
su niekuo nepasikalbanti. Trijulė dabar miega. Ji pa- 
svarstė, ar Paker lūpos sučiauptos, o gal ji miega pra- 
sižiojusi. | 

Kitame to paties aukšto bute Nr. 2 - ponia Leming 
ir panelė Leming. Jai buvo gaila Agnesės Leming, ku- 
rią engė savanaudė motina. Ji nebūtų tokia bespalvė, 
jei tik nors kiek pasirūpintų savimi. Tačiau naujais 
drabužiais puošėsi, ilgalaikiu sušukavimu, veido pro- 

cedūromis rūpinosi ponia Leming, vis dar laikan- 
ti save gražuole, ir ne be pagrindo - jos puikūs žili 
plaukai, gražios akys ir tikrai nuostabi veido spalva. 
Vargšė Agnesė, jos šypsena miela, bet turi tiek mažai 
progų šypsotis — visa namų ruoša ant jos pečių ir dar 
nesibaigiantis bėgiojimas su įvairiausiais reikalais. 
„O, kad ją pašauktų į karo tarnybą. Tada bent galėtų 
iš vergės tapti žmogumi. Jai turbūt kokie trisdešimt 
penkeri: 

Butas Nr. 3 - Andervudų butas. Šiuo metu jame 
gyvena ji pati, teta Meiblė ir tarnaitė Aivė Lord. Dėdė 
Godfris išvykęs į šiaurę. Ji mylėjo dėdę Godfrį — 
ramų, malonų, drovų aviacijos pulkininką leitenantą, 
apdovanotą ordinu „Už nuopelnus aviacijai“. Ir kaipgi 
atsitiko, kad jis vedė tetą Meiblę? Juk jie taip netinka 
vienas kitam. Gal dėl to, kad jis drovus, o ji išvaduoja 
jį nuo būtinybės kalbėti. Kad ir kaip būtų, bet jie jau 
kone šešiolika metų vedę ir labai vienas kitam atsida- 
vę. Keistas tas pasaulis. 

Toliau butas Nr. 4, panelė Garsaid - pagyvenu- 
si, didinga, atsaini. „Vaizduoja kažin ką“, anot tetos 
Meiblės. „O kas gi ji tokia?“ Na, panelė Garsaid yra 
panelė Garsaid. Kilusi iš inteligentiškos šeimos. Jos 
„rafinuotas“ skonis, niekinamai sakydavo ponia An- 
dervud. Ir jos povyza, ir mintys vienodai nepalen- 
kiamos. Visai galimas daiktas, kad žvelgdama prošal 
savo kaimynams, ji regi žvaigždes. Midė pamanė, 
kad ji bet kada galėtų būti bet kur. Ne čia. Įdomu, 
kur ji dabar. 

Lengviau spėlioti apie poną ir ponią Vilardus iš 
5-ojo buto. Ji vaizdavosi juos tvarkingai miegančius 
be jokios raukšlės ant paklodės ar pagalvės. Jis, žino- 
ma, nusiėmęs akinius, bet šiaip jau turėtų būti toks 
pat kaip ir dieną — dabitiškas net su pižama, plaukai 
suglostyti, dujokaukė po ranka. Iš visų name esančių 
žmonių jo pasitraukimą į sapną įsivaizduoti sunkiau- 
sia. Ar valstybės tarnautojas kada traukiasi? Ar jis iš- 
vis to nori? 

Gretimoje lygiai tokioje pat lovoje, atskirtoje nuo 
pono Vilardo lovos naktiniu staleliu — ponia Vilard. 
Dieną abi lovos užtiesiamos rožinės spalvos dirbtinio 
šilko lovatiesėmis, išsiuvinėtomis gan klaikiais raštais 
su žydrom irvioletinėm gėlėm, niekada nežydėjusiom 
niekur kitur, tik dizainerio galvoje. Dabar nakčiai jos 
turėtų būti tvarkingai sulankstytos ir padėtos į šoną. 
Ponas Vilardas veikiausiai tuo pasirūpino. 

Ponia Vilard nepasižymi tvarkingumu. Jos kadai- 
se rudi plaukai išbluko nė nepradėję žilti. Jie tiesiog 
neįtikėtinai šakojasi, o galai styro į visas puses. Ponia 
Vilard kalba londoniška tarsena, pasibaisėtinai ren- 
giasi, bet yra miela. Kreipiasi į visus „brangute“ ir tai 
kažkodėl neerzina. Kur ji nuklysdavo savo sapnuose? 
Midei dingtelėjo, kad gal į vaikų kambarį, pilnutėlį 
linksmų vaikų — pats mažiausias lovytėje, kombine- 
zonais aprengti dvynukai, murzini mokyklinio am- 
žiaus berniukai triukšmingai įgriūva vidun, mergaitė 
su ilga šviesia kasa... Tačiau ponia Vilard neturi vaikų, 
niekada neturėjo. Vargšė ponia Vilard. 

Priešais, bute Nr. 6 — ponas Dreikas. O gal jo dar 
nėra. Jis dažnai grįžta labai vėlai — vėliau nei dabar. 
Būna girdėti, kaip jis žengia per žvyrą priešais namą. 
Midė spėliojo, ar jis šiuo metu išėjęs iš namų, ar tik 
pasitraukęs į sapną. Ir koks turėtų būti pono Dreiko 
sapnas? Jo tokia keista išvaizda — juodi antakiai ne- 
lyginant Mefistofelio ir itin vešlūs geležies atspalvio 
žvilgantys plaukai. Niekas dorai nežino, kuo jis užsi- 
ima ir kur buvoja, kai nebūna namie. Visuomet labai 
mandagus, kai susitinki su juo lifte, bet su niekuo ne- 
sileidžia į artimesnius santykius. Ponia Vilard tvirti- 
no, kad jis turįs slaptą širdgėlą. 

Kilkime į viršų. Butas Nr. 7 uždarytas. Spūneriai iš- 
vykę. Ponas Spūneris, atplėštas nuo savo parduotuvės, 
kur prekiaudavo vilna, savo stambų kūną įspraudęs į 
gerokai per ankštą chaki spalvos uniformą, bet dar 
guvus, dar juokaujantis, dar šnekantis apie „mielas 
moterytes“. Ponia Spūner, tarnaujanti ATS* — apyjau- 
nė, apygražė, susirūpinusi, - nuolat stengiasi atrodyti 
linksma. Labai stengiasi. Kartais ji užsuka čia. Galbūt 
sapnai grąžina ją į pasaulį, kurio nebėra —- malonų 
pasaulėlį su kukliom bridžo partijom, pagardintom 
liežuvavimuų; nauja suknelė, nauja skrybėlaitė; išvy- 
kos su Čarliu į kiną, paskui grįžimas namo, kur laukia 
jauki vakarienė — lėkštas pasaulis, bet jai jis buvo vis- 
kas, ir dabar jį begalima atrasti tik sapnuose. 


* Atsargos teritorinė moterų tarnyba, veikusi Anglijoje 1938-48. 
1949 m. performuota į Karališkąjį moterų armijos korpusą. 

Paskutinis butas Nr. 8. Panelė Karola Roulend — 
mergina iš teatro su tikros aktorės vardu. Midė pa- 
svarstė, kaip ji anksčiau vadinosi. Be jokios abejonės, 
ne Karola ir ne Roulend. Kad ir kaip vadino tą dai- 
lų, akiplėšą vaikutį, kad ir kokios spalvos jos plaukai 
buvo anuomet, dabar eidama trečią dešimtį ji yra įžū- 
li, daili, nepriekaištingai dažyta blondinė. 

Midę suėmė miegas. Karola Roulend... ji tiesiog 
bauginamai graži... kažin, kodėl ji čia gyvena... čia 
jai per daug nuobodu... ji čia nepasiliks... kažin, ko- 
dėl ji atsidangino... kažin, ką ji sapnuoja... deimantus 
ir šampaną... burbulai kyla sklidinoje auksaspalvėje 
taurėje... burbulai kyla jūroje... laivas sudūžta... Midė 
vėl grįžo į savąjį sapną. 

Gretimame kambaryje kietai miegojo ponia An- 
dervud su suktukais plaukuose, kremu išsitepusi vei- 
dą, trim didelėm pagalvėm pasiramsčiusi pečius; lan- 
gas buvo praviras viršuje, kaip anksčiau Midės mie- 
gamajame. Už dvigubo stiklo plytėjo mėnesienos nu- 
šviesta migla. Ji tarsi užuolaida kabėjo už plyšio virš 
stiklų. Kažkas sujudėjo migloje, pro stiklus, pro plyšį. 
Pasigirdo tylus girgžtelėjimas, tarsi ranka būtų atsi- 
rėmusi į rėmą su dvigubu stiklu. Paskui — dar vienas 
garsas, kur kas tylesnis, girdimas tik labai budriai au- 
siai. Tačiau niekas nepabudo, niekas nieko negirdėjo. 
Kažkas lengvutis kaip lapas pro langą nusklendė ant 
grindų ir liko gulėti. Šešėlis judėjo toliau, pro Midės 
langą, atdarą apačioje. Nėra ko įsitverti. Vien lygus, 
šaltas stiklas viršuje ir tuščia erdvė žemiau. 

Neskubėdamas, bet ir negaišdamas šešėlis slinko 
toliau. Šmėstelėjo už lango ir dingo. Be menkiausio 
garso. 

Midė sapnavo savąjį sapną, bet Gilio jame nebebu- 
vo. Tvyrojo tamsa. Ji klaidžiojo tamsoje, beviltiškai ir 
bergždžiai jo ieškodama. | 


ANTRAS SKYRIUS 


Nusprendusi minutėlę atsipūsti, panelė Silver susidė- 
jo rankas ant karo lakūnui mezgamos kojinės ir ap- 
žvelgė savo valdas. Ją apėmė nuoširdaus dėkingumo 
jausmas. Kiek vargšų žmonių per bombardavimus 
neteko namų, viską prarado, o jos kuklus butukas 
Montegiu Menšense išliko nepaliestas — nė langas 
neišdužo. 

„Tikra Apvaizdos malonė“ —- pamanė ji, nužvelgusi 
žydras pliušo užuolaidas — per trejus metus jų spalva 
šiek tiek išbluko, bet kaip gražiai atrodo išvalytos; o 
štai ir ryškių raštų Briuselio kilimas, ir tapetai su ma- 
žumėlę pablukusiu gėlių piešiniu, bet tas nekrinta į 
akis, jei nenukabinsi kokio paveikslo. Gėrėdamasi ji 
žvelgė į visa tai. Akys klaidžiojo nuo Landsejerio gra- 
viūros „Gleno valdovas“ šiuolaikiškuose gelsvo klevo 
rėmeliuose iki panašiai įrėmintų „Burbuly“, „Sielos 
prabudimo“ ir „Juodojo husaro“ reprodukcijų. Jos 
širdis buvo kupina dėkingumo. Patogus ir skoningas 
kambarys patogiame ir skoningame bute. Kadaise, 
dirbdama guvernante už menkutį atlyginimą, nes tik 
tokį guvernantės ir tegaudavo, ji nė nesvajojo kada 

nors sulauksianti tokio komforto. Jei būtų likusi gu- 
vernante, nebūtų nei pliušo užuolaidų, nei Briuselio 
kilimo, nei graviūrų, nei krėslų, aptrauktų mėlynos 
ir žalios spalvų gobelenais, su lenktom riešutmedžio 
kojom, Viktorijos stiliaus atkaltėm ir plačiom pato- 
giom sėdynėm. Dėl keistos likimo užgaidos ji liovėsi 
būti guvernante ir tapo privačia sekle, o šis darbas 
taip gerai sekėsi, kad dabar gali sau leisti ir pliušą, 
ir apmušalus, ir riešutmedį, ir Briuselio grožybes. 
Būdama giliai ir nuoširdžiai religinga, panelė Silver, 
kaip pratusi, padėkojo Apvaizdai už tai, kad saugojo 
ją dvejus karo metus. 

Ji buvo vėl besiimanti kojinės, kurią mezgė savo jau- 
niausiam sūnėnui Alfredui, ką tik pradėjusiam tarnau- 
ti karinėje aviacijoje, kai atsidarė durys ir jos neįkaino- 
jama vidutinio amžiaus tarnaitė Ema pranešė: 

— Ponia Andervud! 

Įėjo viena tų apkūnių moterų, kurios dėvi nedera- 
mai apterhpiančius drabužius. Šiek tiek per daug pu- 
dros, šiek tiek per daug lūpų dažų ir geriau jau apskri- 
tai būtų apsiėjusi be akių šešėlių. Jos plaukų garbanos 
po keista, turbūt labai madinga skrybėle atrodė per- 
nelyg tvarkingai sudėstytos, pernelyg šventiškos, tik 
ką iš po kirpėjos rankų. Sijonas per trumpas, kojinės 
per plonos pilnoms kojoms, o bateliai kankinamai 
ankšti ar bent tokie atrodė. Ponia prisiartino plačiai 
šypsodamasi ir ištiesė ranką. 

— O, panele Silver, esu tikra, kad nė nenutuokia- 
te, kas aš tokia, bet prieš kelias savaites mes buvo- 

me susitikusios pas ponią Morėj... Čarlzo Morėjaus 
žmoną... mieląją Margaretą... tokia žavi būtybė... ir 
kadangi netyčia ėjau pro šalį, tai pamaniau, turiu 
užeiti ir aplankyti jus! Tik nesakykite, kad užmiršote 
mūsų susitikimą, nes aš niekad negalėčiau jūsų pa- 
miršti! 

Panelė Silver nusišypsojo ir paspaudė viešnios 
ranką. Ji kuo puikiausiai prisiminė ponią Andervud 
ir Čarlzo Morėjaus žodžius: „Vargšo senojo Godfrio 
Andervudo fiasko, pati nuobodžiausia kvailė visoje 
šalyje. Užsikorusi ant Margaretos sprando kaip al- 
batrosas senajam jūrininkui, pamenate tą eilėraštį? 
O Margareta tokia neryžtinga. Manote, ji išprašo tą 
moterį lauk ir stumteli po tramvajum? Ne, ji kviečiasi 
ją gerti arbatos, ir jei taip toliau tęsis, aš tikriausiai 
sviesiu į ją ąsotėlį su pienu“ 

Panelė Silver žvaliai ištarė: 

— Ponia Andervud, kaip gyvuojate? Puikiai jus pri- 
simenu. | 

Viešnia atsisėdo. Jos krūtinę puošė dvi eilės perlų. 
Jie kilnojosi šiek tiek per tankiai. Jų savininkė vei- 
kiausiai važiavo liftu, bet iš perlų judėjimo atrodė, lyg 
būtų bėgte užbėgusi laiptais. 

Atmetusi tokią neįtikėtiną prielaidą, panelė Sil- 
ver pasvarstė, kodėl ponia Andervud nervinasi ir ar 
reikėtų laikyti jos vizitą dalykiniu. Po nereikšmingos 
pastabos apie orą ji pareiškė: 

— Prašau man atleisti, ponia Andervud, bet geriau- 
sia yra visada eiti tiesiai prie reikalo. Ar jūs apsilan- 

kėte pas mane dėl kokios nors konkrečios priežasties, 
ar tiesiog šiaip užsukote iš draugiškumo? 

Ponios Andervud veido spalva pasikeitė. Permaina 
nebuvo maloni. Po pudros sluoksniu oda įgijo atgra- 
sų rausvai violetinį nuoraudį. Ji šaižiai nusijuokė: 

— O, žinoma... bet kuri mielosios Margaretos drau- 
gė... ir man tiesiog pasitaikė eiti pro šalį. Koks suta- 
pimas. Ėjau sau gatve ir kai pakėlusi akis pamačiau 
Montegiu Menšensą tiesiai kitapus gatvės, pajutau, 
kad negaliu taip imti ir praeiti pro jus. 

Panelės Silver virbalai dzingsėjo. Karo lakūno ko- 
jinė tolygiai sukosi rankose. Kaip liūdna, kai žmonės 
įpranta meluoti — erzinanti yda, kurią reikėtų tvirtai 
pažaboti nuo mažens. Kiek pabrėžtinai mandagiai 
panelė Silver paklausė: 

— O iš kur jūs žinojote, ponia Andervud, kad aš čia 
gyvenu? 

Vėl plykstelėjo nesmagus nuoraudis. 

— O, Margareta Morėj tai minėjo, suprantate... tie- 
siog atsitiktinai paminėjo... ir aš pajutau, kad negalė- 
siu praeiti pro jūsų duris ir neužeiti. Koks gražus jūsų 
butas. Ar nemanote, kad butas kur kas patogiau nei 
namas? Jokių laiptų. Nesistebiu, kad tarnaitės neno- 
riai eina į tuos aukštus namus. O jei norite išeiti, pa- 
kanka užrakinti duris, įsidėti raktą į kišenę, ir viskas. 

Panelė Silver nieko nepasakė. Jos virbalai skimbčio- 
jo. Ji galvojo, kad viešnia netrukus pereis prie reikalo. 
Ne itin malonus jos balsas - aukštas, truputį primena 
įskilusio porceliano skambesį. 

Ponia Andervud varė toliau: 

— Žinoma, yra ir trūkumų. Kuomet aš gyvenau 
kaime, dievinau savo sodą. Sodas buvo mano di- 
džiausias džiaugsmas, tačiau mano vyrui reikėjo būti 
arčiau darbovietės — Aviacijos ministerijos, žinote. 
Paskui jį paskyrė į šiaurę, na, o aš būčiau išnuomojus 
savo butą, bet dabar, žinia, niekas nenori nuomotis 
buto Londone. Na, ne pačiam Londone — Putnyje, 
žinote — vienas tų Žavingų senų namų, pastatytų, kai 
ten dar buvo kaimas. Jis priklausė Vandelerui, daili- 
ninkui, kuris susižėrė gražaus pinigo tapydamas ka- 
rališkąją šeimą, karalienę Viktoriją su visais vaikais, 
todėl, žinoma, tapo labai populiarus ir turtingas, o 
tai menininkams retai pavyksta, tik aš manau, kad jis 
turėjo ir savų pajamų. Turėjo būti siaubingai brangu 
išlaikyti tokį namą. Manau, po jo mirties namas ilgai 
stovėjo tuščias, o paskui jame įrengė butus. Bet sodas 
jau nebe tas - žinoma, sodininkų beveik neįmanoma 
rasti — ir man norėjosi būti arčiau vyro, bet būstą rei- 
namelį-- trys kambariai ir virtuvė, o prašo už jį pen- 
kių su puse ginėjų per savaitę... 

— Tas išpūstas kainas derėtų kontroliuoti, - žvaliai 
pastebėjo panelė Silver. 

— Taigi aš nusprendžiau likti kur esu. 

— Iš tiesų, labai protingas sprendimas. 

— Nors, kaip jau sakiau, yra ir trūkumų gyvenant 
tokioje artimoje kaimynystėje su kitais žmonėmis. 
Name aštuoni butai ir... na, aš manau, jums tai pažįs- 

tama, kai važiuojate liftu kartu su kitais gyventojais, 

negalite jų iš matymo nepažinti, tiesa? 

Panelė Silver sutiko. 

Perlų karoliai kilo ir leidosi. Ponia Andervud tęsė: 

— Taigi tam tikra prasme jūs juos pažįstate, o kita — 
ne. Tie, kuriems jūs jaučiate prielankumą, nebūtinai 
jaučia prielankumą jums. Tarkim, panelė Garsaid — 
nežinau, kuo ji save laiko, bet lifte taip žvelgia į jus, 
tarsi būtumėt kitoje gatvės pusėje, o ji niekad anks- 
čiau nebūtų jūsų mačiusi. Visiškas neišsiauklėjimas, 
štai ką aš pasakysiu. Be to, yra žmonių, apie kuriuos 
nieko nežinai... aš tikrai neturiu nieko prieš juos ir 

Dieve gink nenoriu nieko tokio pasakyti, bet Midė la- 
bai patraukli mergina, ir nors ji yra mano vyro dukte- 
rėčia, o ne mano, man jokio skirtumo, aš labai džiau- 
giuosi galėdama ją priglausti savo namuose, kol jai to 
reikia... bet kai jūsų bute gyvena netekėjusi mergina, 
na, reikia elgtis apdairiau nei gyvenant vienai. 

Panelė Silver pradėjo šį tą suprasti. 

— Ar kas nors drumsčia ramybę jūsų dukterėčiai? 

— Na, ji mano vyro dukterėčia — atrodo, tą jau sa- 
kiau — bet, kaip minėjau, man nėra skirtumo. O ne, 
niekas jai nedrumsčia ramybės, neabejoju, kad visi 
butai išnuomoti labai padoriems žmonėms — neno- 
rėčiau, kad susikurtumėte klaidingą įspūdį. 

Panelė Silver svarstė, kokį gi įspūdį viešnia norė- 
jo sukurti. Kol ji kalbėjo apie velionį Vandelerą ir jo 
namą, kvėpavo visai normaliai. Dabar kvėpavimas vėl 
padažnėjo. Aišku, kad ją kažkas slegia. Kad ir kas tai 

būtų, ji ėmėsi ryžtingų veiksmų — sužinojo iš Mar- 
garetos Morėj panelės Silver adresą, atkako iš Putnio 
į Montegiu Menšensą. Bet čia, matyt, ryžtas išgara- 
vo. Tai jau ne pirmas kartas, kai lankytojas, galėjęs 
būti klientu, ateina čia kaip ponia Andervud ir po ku- 
rio laiko bailiai pasišalina, taip ir neišpasakojęs savo 
būgštavimų, nepaprašęs pagalbos. 

Mintis, kad šią apkūnią, prašmatnią damą gali ka- 
muoti slapta baimė, nekėlė panelei Silver šypsenos. 
Ji mokėjo atpažinti baimę. Ponia Andervud buvo ne- 
juokais įsibauginusi. Šeimininkė tarė: 

— Labai svarbu apie viską susikurti teisingą įspūdį. 
Kartais būna visai kitaip, negu atrodo iš pirmo žvilgs- 
nio, tiesa? 

Ponia Andervud nudelbė žvilgsnį. Lyg būtų nulei- 
dusi užuolaidą, bet nepakankamai vikriai. Akimirks- 
nį akyse šmėstelėjo siaubas — tikras, nesuvaidintas 
užspeistos į kampą būtybės siaubas. 

Panelė Silver padėjo mezginį ir paklausė: 

— Ponia Andervud, ko jūs bijote? 

Putnios pirštinėtos rankos pasirausė blizgančioje 
rankinėje. Ištraukė nosinę. Patapšnojo pudruotą vei- 
dą. Balsas, anksčiau toks aukštas ir rėžiantis, tik su- 
murmėjo kažką apie karštį. 

— Taip šilta... taip baisiai tvanku... 

Ant viršutinės lūpos sužvilgo prakaito karoliukai. 
Nosinę ištepė lūpų dažai. Tragedija karikatūros pavi- 
dalu - šiurpus reginys. Dama buvo tokia įkūni, tokia 
išsipusčiusi, tokia prastuoliška, tokia įbūgusi. Panelė 

Silver labiau mėgo klientus, sugebančius pelnyti jos 
simpatiją, bet jos pareigos jausmas buvo nepalenkia- 
mas. Maloniu, tvirtu balsu ji ištarė: 

— Kažkas jus gąsdina. Jūs atėjote čionai papasakoti 
man apie tai, tiesa? Gal jau pradėkite? 


TREČIAS SKYRIUS 


Ponia Andervud vos girdimai aiktelėjo. 

— Aš, tiesą sakant, nežinau. Kad tikrai nieko tokio. 
Baisiai karšta diena, ar jums taip neatrodo? 

— Man atrodo, kad jus kažkas išgąsdino, — atsakė 
panelė Silver, — ir aš manau, jog bus geriau, jei viską 
man papasakosite. Pasidalijus rūpesčiu, jis perpus su- 
mažėja. 

Meiblė Andervud giliai atsiduso. Staigaus nuošir- 
dumo pagauta, ji išklojo: 

— Jūs manimi nepatikėsite. 

Panelė Silver nusišypsojo ir atsakė: 

— Ponia Andervud, aš galiu patikėti bet kuo. 

Tačiau nuoširdumo akimirka praėjo. Perlų karoliai 
tankiai kilnojosi. 

— Iš tikro aš pati nesuprantu, kodėl taip pasakiau. 
Merginos kartais vaikšto per miegus, dėl to neverta 
kelti triukšmo. | 

— Ar jūsų dukterėčia vaikščiojo per miegus? 

— O, ne - tik ne Midė. Bet jei ir būtų vaikščiojusi, 
tai visiškai nieko keisto, ypač po to, ką jai teko išgy- 
venti. 

Panelė Silver vėl paėmė mezginį. Virbalai drąsina- 
mai dzingtelėjo. 

— Iš tiesų? 

— O, taip. Ją torpedavo, suprantate — torpedavo jos 
laivą. Pernai, po to, kai jos brolis žuvo Prancūzijoje, 
ji nuvežė brolio vaikus į Ameriką. Jų motina kilusi iš 
Amerikos, ji buvo nuvykusi aplankyti saviškių, visai 
pasimetusi, vargšelė, taigi Midė nuvežė jai vaikus. O 
paskui nebegalėjo grįžti namo iki pat birželio. Ir lai- 
vą torpedavo, ji smarkiai nukentėjo, vargšė mergai- 
tė, - neteko savo sužadėtinio — na, jie nebuvo viešai 
paskelbę sužieduotuvių, bet susipažino Valstijose. Jis 
ten vykdė kažkokią slaptą užduotį, atrodo, susijusią 
su tankais, bet gal neturėčiau šito sakyti, nors kažin 
ar dabar tai svarbu, nes jis nuskendo. Žinoma, Midę 
tai baisiausiai sukrėtė. 

Buvo matyti, kad ponia Andervud atgavo žadą. Pane- 
lė Silver prisiminė Čarlzo Morėjaus žodžius: „Tarškianti 
žąsis“ ir Margaretos Morėj atsaką: „Carlzai, brangusis — 
žąsys netarškia!“ Negarsiai kostelėjusi, ji prabilo: 

— Žinoma. Bet jūs sakote, kad jūsų dukterėčia ne- 
vaikšto per miegus. 

Ponia Andervud nusišluostė lūpas. 

— Na, aš nežinau... nemaniau, kad tai Midė... galvo- 
jau, gal Aivė. | 

— Aivė? 

— Na, tarnaitė, — Aivė Lord. Šiaip aš jos nesamdy- 
čiau, bet tarnaičių taip sunku rasti, kad tenka taikytis 
su viskuo. | 

Dzingtelėjo virbalai. Panelė Silver paklausė: 

— Kodėl jūs manote, kad toji mergina vaikšto per 
miegus? 

Ponia Andervud nurijo seiles. 

— Ant savo miegamojo grindų radau laišką. 

— Taip? — padrąsino panelė Silver ir pamatė, kaip 
apvalius blyškius skruostus užplūdo rausvai violeti- 
nio atspalvio nuoraudis. 

— Kaip jis galėjo ten atsirasti? Aš vis bandau rasti 
paaiškinimą, bet kad čia nieko nepaaiškinsi. Supran- 
tate, kai aš nuėjau gulti, jo ten nebuvo ir gana. O jei 
laiško nebuvo, tai kas jį ten padėjo — štai ką aš noriu 
žinoti. Butas nakčiai buvo užrakintas, viduje tik aš, 
Midė ir Aivė, o rytą, vos nubudusi, pamačiau popie- 
riaus skiautę, gulinčią tiesiai po langu. 

— Popieriaus skiautę ar laišką? 

Ponia Andervud nusišluostė kaktą. 

— Tai buvo skiautė, nuplėšta nuo mano pačios laiš- 
ko, ji gulėjo tiesiai po langu. Kažkas turėjo nakčia at- 
eiti į mano kambarį ir ją numesti, nes kai aš nuėjau 
gulti, jos ten nebuvo — galiu prisiekti. — Ranka, lai- 
kanti nosinę, virpėjo. Moteris nuleido ją į skreitą ir ji, 
glamžydama nosinę, liko ten gulėti. 

Panelė Silver palinko į priekį. 

— Kodėl jus tas taip gąsdina? Ar tame laiške buvo 
kas nors ypatinga? 

Ranka nustojo glamžyti nosinę ir susigniaužė į 
kumštį. Neatsikvėpdama ponia Andervud išbėrė: 

— O, ne - žinoma, ne - tai buvo dalykinis laiškas — 


26 


visai nesvarbus. Aš tik nesuvokiau, kaip jis ten atsi- 
rado ir tai mane išgąsdino. Aišku, labai kvaila... bet 
tas tvankus oras ir dar karas... na, tai veikia nervus, 
tiesa? 

Panelė Silver kostelėjo. 

— Dėkui Dievui, mano nervai man nekelia rūpes- 
čių. Jums turbūt labai nemalonu. Ar tą laišką jūs bu- 
vote gavusi, ar parašėte pati? 

Ponia Andervud išsitraukė pudrinę ir dabar dailino 
veidą. 

— O, taip, aš jį parašiau... visai nieko svarbaus... po- 
piergalis ir tiek, suprantate. 

— Tai jūs jo neišsiuntėte? 

Pudrinė virpančioje rankoje nusviro. 

— Aš... na, aš... 

— Vadinasi, išsiuntėte? Ponia Andervud, išties ge- 
riau būtų man pasakyti visą tiesą. Laiškas buvo iš- 
siųstas, todėl jūs persigandote, radusi jo skiautę ant 
savo miegamojo grindų. 

Ponia Andervud prasižiojo ir vėl susičiaupė. Pane- 
lei Silver ji priminė žiopčiojančią žuvį. Vaizdas ne iš 
patraukliųjų. Savo maloniu, tvirtu balsu ji pasakė: 

— Jei jus kas nors šantažuoja... 

Ponia Andervud atstatė abi rankas lyg stumdama 
ką šalin ir paklausė: 

— Iš kur jūs žinote? 

Ponia Silver nusišypsojo. Šypsena buvo nuostabiai 
miela. 

— Toks jau mano darbas — žinoti apie tokius daly- 

kus. Laiškas jus labai išgąsdino. Savaime peršasi išva- 
da apie šantažą. 

Taip išdėstytas reikalas atrodė visai paprastas. Po- 
niai Andervud atlėgo širdis. Blogiausia, ar beveik blo- 
giausia, jau praėjo. Ji nė pagalvoti negalėjo, kad papa- 
sakos kam nors — net kai gavo iš Margaretos adresą, 
net kai pasikėlė liftu ir paspaudė skambutį — bet jei 
jau šita paprastai apsirengusi, į guvernantę panaši 
moteriškė viską atspėjo, tai neliko abejonių, kad tie- 
sos atskleidimas atneš palengvėjimą. Kažkas jos šir- 
dyje virptelėjo ir paprieštaravo: „O, ne - niekuomet!“ 
Bet įvykį juk galima aptarti visai paviršutiniškai, per 
daug nesigilinti. Išgirdo, kaip panelė Silver sako, tary- 
tum atsiliepdama į jos mintis: 

— Galite nepasakoti man to, ko nenorite. 

Ponia Andervud atsilošė kėdėje ir pasakė jau natū- 
raliu balsu: 

— Ką gi, jei norite Žinoti, aš jį išsiunčiau. Todėl ir 
buvau tokia pritrenkta. 

— Jūs išsiuntėte laišką, kurio skutelį radote ant mie- 
gamojo grindų? 

— Na, taip. Tai mane ir gąsdina. 

— Šit kaip! — pasakė panelė Silver. — Jūs parašė- 
te laišką ir jį išsiuntėte, bet neilgai trukus to laiško 
skiautė atsidūrė tiesiai po jūsų langu. 

— Taip ir buvo. 

— Ar pati išsiuntėte laišką, ar davėte jį išsiųsti tar- 
naitei? 

— O, ne - aš pati išsiunčiau, savo rankomis. 

— Ar pasidarėte laiško nuorašą? 

Panelė Andervud papurtė galvą. 

— Ir taip vargais negalais jį parašiau. 

Panelė Silver mezgė toliau. Patylėjusi paklausė: 

— Jūs parašėte laišką, atsakydama žmogui, kuris 
dabar jus šantažuoja arba šantažavo? Ar jums žino- 
ma, kas tas žmogus? 

Dažytos kaštoninės garbanos vėl krestelėjo. Veidas 
paraudo. 

— Neturiu supratimo. Nesumetu, kas jis galėtų 
būti. Buvo parašytas adresas, taigi aš nuėjau apsidai- 
ryti — jis.buvo visai kitame Londono pakraštyje, bet 
vis tiek nuėjau. Nuvykusi ten radau tabako parduo- 
tuvę, joje man pasakė, kad daug jų klientų tuo adresu 
gauną laiškus dėl to, kad žmonės per bombardavimus 
neteko namų... nepatikėjau nė vienu žodžiu, bet man 
nieko daugiau nepasakė. Taigi aš įmečiau savo laišką 
gatvės gale ir pasitraukiau. 

— Jūs įmetėte laišką kitame Londono pakrašty? 

Ponia Andervud linktelėjo. 

— Būtent. Tas mane ir išmušė iš vėžių, nes kaipgi 
jis grįžo į Vandelero namą, kaip toji Aivė Lord galėjo 
atplėšti nuo jo skiautę ir numesti mano kambaryje? 
Nes kas gi kitas būtų tai padaręs? Juk suprantate, jei 
ji plėšė mano laišką vaikščiodama per miegus, va- 
dinasi, jį gavęs Žmogus gyvena čia pat, viename iš 
Vandelero namo butų - ir jei jau tai nėra siaubinga, 
tai aš nebežinau. Man tiesiog širdis sustoja kiekvie- 
nąkart, kai apie tai galvoju, bet negaliu liautis galvo- 

ti. O jei ji numetė skiautę nemiegodama, na, tai dar 
blogiau, argi ne? Vadinasi, ji išvien su tuo niekšu, 
kad ir kas jis būtų. Be to, tai primena beprotybę, nes 
kokia gi prasmė šitaip numesti mano laiško skiautę? 
Aivė tik pati išsiduotų, prisidarytų sau bėdos ir nie- 
kam iš to nebūtų jokios naudos. Aš dvi naktis nega- 
lėjau akių sudėti, paskui prisiminiau, ką Margareta 
sakė apie jus, gavau adresą ir atėjau. Štai kaip viskas 
buvo iš tiesų. 

Taip, tai buvo tiesa ir ją papasakojusi viešnia pa- 
sikeitė — priešais sėdėjo moteris, kilusi iš kaimo, 
kaimiškai auklėta, tebeturinti kaimiško sumanumo. 
Čarlzo Morėjaus niekinama nuobodi kvailė kuriam 
laikui pradingo. 

Panelė Silver pritariamai linktelėjo. 

— Labai gerai išdėstėte, ponia Andervud. Žinote, 
jums derėtų kreiptis į policiją. 

Viešnia vėl papurtė galvą. 

— Negaliu. 

Panelė Silver atsiduso. 

— Visi taip sako, dėl to šantažas ir klesti. Ar jūs jam 
jau sumokėjote? 

Ponia Andervud nurijo seiles. 

— Penkiasdešimt svarų — bet ką aš pasakysiu Godf- 
riui, tiesiog galva neišneša! 

— Ar pinigai buvo tame laiške, kurį išsiuntėte? 

— O ne, jie buvo pirmame laiške, išsiunčiau jį prieš 
šešis mėnesius, tuoj po to, kai Godfris išvyko į šiaurę. 
Šįsyk pranešiau, kad negaliu mokėti. Ir tikrai negaliu — 

neturiu iš ko, panele Silver. Tai ir buvo parašyta ant tos 
nuplėštos skiautės: „Aš neturiu iš ko jums mokėti“. 

Panelė Silver sužvangino virbalais. 

— Tas žmogus grasina kažką papasakosiantis jūsų 
vyrui. Kodėl jūs pati jam to nepapasakojate? 

Ponia Andervud vėl įkvėpė oro ir atsakė: 

— Negaliu! 

Nė žodžio daugiau. 

Panelė Silver priekaištingai papurtė galvą. 

— Būtų kur kas geriau, jei pasakytumėte. Bet aš jūsų 
neversiu. Kodėl manote, kad toji mergina, Aivė Lord, 
vaikšto per miegus? Ar anksčiau ji yra taip dariusi? 

Ponia Andervud išsprogino akis. 

— Ak, negi aš jums nesakiau? Kaip nesmagu - ma- 
niau, kad sakiau. Aivė jau seniai man išsipasakojo, 
kad ji vaikštanti per miegus: kaip savo batus, kuriuos 
prieš guldama buvo nuvaliusi, rado iš ryto visus pur- 
vinus, kaip teta jai patarusi verčiau susirasti darbą ne 
name, o bute ir geriau ne pirmame aukšte, nes mer- 
ginai nedera vaikščioti į lauką dievai žino kur ir kada 
vien su naktiniais marškiniais ir suvarstomais batais. 
Maniau, kad sakiau jums. 

Panelė Silver papurtė galvą. 

— Ne, nesakėte. Ponia Andervud, ko jūs iš manęs 
norėtumėte? Gal man nuvykti į Putnį ir pasikalbėti 
su jūsų tarnaite? 

Tačiau Meiblė Andervud jau stojosi. Nosinė ir 
pudrinė nukeliavo atgal į blizgančią juodą rankinę. 
Kaimiškas balsas ir kaimiškos manieros pasislėpė už 

tariamo aristokratiškumo uždangos. Ankstesniu pa- 
maivišku balsu ji atsakė: 

— O ne, man ir į galvą neateitų jus trukdyti. Garbės 
žodis, jūs buvote be galo maloni, bet aš nė negalvojau 
apie kokią nors profesinę pagalbą, suprantate — tie- 
siog šiaip užsukau — bet, aišku, tik tarp mūsų - aš juk 
galiu jumis pasikliauti, ar ne? 

Panelė Silver oriai paspaudė ištiestą ranką. Su vos 
juntamu priekaištu balse ji atsakė: 

— Jūs tikrai galite manim pasikliauti. Viso labo, po- 
nia Andervud. 


KETVIRTAS SKYRIUS 


Tris valandas Midė pakavo ryšulius. Darbas ją klai- 
kiai išvargino. Ji išėjo į gatvę ir pasuko už kampo. Ti- 
kėjosi, kad neprireiks labai ilgai laukti autobuso - ne 
savojo autobuso, nes ji ketino važiuoti į Harrods uni- 
versalinę parduotuvę pirkinių tetai Meiblei. Papildo- 
ma užduotis buvo paskutinis lašas, bet tetai nevalia 
to sakyti, nes kaipmat sulauktų atkirčio: „Jei tu ne- 
įstengi supakuoti kelių ryšulių ir penkias minutes pa- 
vaikščioti po parduotuvę, kad man nereikėtų trenktis 
per visą Londoną, tai kaip, po galais, tarnausi ATS?“ 

Autobuso laukti teko kone dešimt minučių. | 

Buvo jau pusė šešių, kai ji išėjo iš Harrods par- 
duotuvės pro šonines duris ir akis į akį susidūrė su 
Giliu Ermiteidžu. Gilis prieš save išvydo merginą 
pilkos flanelės kostiumėliu ir maža juoda skrybėlai- 
te - smulkutę būtybę puriais plaukais ir žavingomis 
akimis. Plaukai buvo tamsūs, akys pilkos ir gilios. Iš 
mažo veidelio jos pažvelgė į jį ir ūmai užsidegė, nu- 
švito it žvaigždės. Raudonis siūbtelėjo į išblyškusius 
skruostus. Pirštai suspaudė jo ranką, nuostabiai švel- 
nus balsas ištarė: 

— Gili... 

Ir išsyk viskas apsiblausė. Raudonis, šviesa, atodū- 
sis, iškvėpęs jo vardą — visa tai dingo. Jos keliai su- 
linko ir, jei jis nebūtų suskubęs ištiesti rankos, ji būtų 
parkritusi ant šaligatvio. Smulkutis sutvėrimas, len- 
gva it kačiukas — iš tiesų toks jausmas, lyg laikytum 
kačiuką. 

Mergina jį pažįsta — tai buvo visiškai aišku. Jis pa- 
mojo taksi, kaip tik išsodinančiam keleivį, ir paguldė 
į jį Midę. 

— Važiuokite į parką, tik lėtai. Važiuokite, kol nepa- 
sakysiu sustoti. 

Jis įlipo ir uždarė dureles. Mergina gulėjo ant užpa- 
kalinės sėdynės. Jos akys buvo atmerktos. Ji ištiesė į jį 
rankas ir šis, nespėjęs susivokti, ją apglėbė. Atrodo, ji 
to ir tikėjosi; kažkokiu nesuvokiamu būdu to tikėjosi 
ir jis. Ji glaudėsi prie jo, tarsi pasiryžusi niekuomet jo 
nebepaleisti. Tai atrodė natūraliausias dalykas pasau- 
lyje. Jis kažkodėl troško ją globoti, padaryti viską, kad 
jos skruostai vėl paraustų, o akys nušvistų, ir vis dėl- 
to negalėjo prisiminti kada nors anksčiau ją matęs. Ji 
kartojo jo vardą: 

— Gili... Gili... Gili... 

Mergina taip netaria vyro vardo, jei nėra jo rimtai 
įsimylėjusi. Štai ir vėl iškilo keblumų, atsiradusių dėl 
atminties praradimo. Ką sakyti merginai, atsimenan- 
čiai tai, kas jo pamiršta? 

Staiga mergina atsitraukė ir jau kitokiu balsu pra- 
bilo: | 


34 


- — Gili, kas yra? Kodėl tu nieko nesakai? Kas atsiti- 
ko? Man baisu. 

Majoras Ermiteidžas buvo veiklus žmogus. Teks 
griebti jautį už ragų. Jis ir griebė jautį už ragų. Jo mė- 
lynos akys, tokios ryškios įdegusiame kampuotame 
veide, nusišypsojo jai. Jis tarė: 

— Prašau, nereikia — štai ką aš sakau! Turiu galvoj, 
jūs dar kartą staiga nenualpsite ar panašiai? Iš tiesų 
man baisu. Gal galėsite man padėti? Matote, mano 
laivą torpedavo, ir aš praradau atmintį. Nė neįtariau, 
kad galima jaustis šitokiu kvailiu. 

Midė atsitraukė nuo jo į sėdynės kampą. Gilis jos 
neprisimena. Širdį sukaustė šaltis. Ji pasakė: 

— Aš nenualpsiu. 

Pernelyg skaudu, kad nualptum. Štai Gilis, prisikė- 
lęs iš mirusių, bet jis — svetimas. Žiūri į ją taip pat, 
kaip pirmą sykį jiedviem susitikus pas Kitę Van Loo. 
Staiga stingdantis šaltis atsitraukė, jos širdis vėl suši- 
lo, nes anąsyk jis ją įsimylėjo iš pirmo žvilgsnio, o jei 
taip nutiko vienąkart, tai kodėl negalėtų pasikartoti? 
Na ir kas, kad jis ją pamiršo? Juk jis Gilis, o ji - Midė 
ir jis gyvas. „O Dieve, dėkoju tau, dėkoju tau, kad lei- 
dai Giliui gyventi!“ 

Jis pamatė, kaip į merginos akis grįžta šviesa, o į 
skruostus — rausvumas. Apėmė keisčiausias jaus- 
mas — lyg būtų kažką sukūręs. Prašneko visai kitu 
balsu: 

— Kas jūs? 

— Midė Andervud. 

— Midė... Andervud... — pakartojo jis. — Gražus 
vardas. Ar aš vadindavau jus Mide? 

Kažkas švystelėjo jos akyse ir dingo, tarsi šviesos 
blyksnis ant paukščio sparno. Jis nesuprato, kas tai. 
Ji atsakė: 

— Taip. 

— Ar aš seniai jus pažįstu? 

— Nelabai. Mes susipažinome Niujorke gegužės 
pirmąją pas Kitę Van Loo. Ar jūs ją prisimenate? 

Jis papurtė galvą. 

Ji žiūrėjo į skaisčiai mėlynas jo akis, garbanotus 
šviesius plaukus, rudai įdegusį sveiką veidą ir galvojo: 
„Jis sveikas, jis gyvas. Negi dar kas nors svarbu?“, nors 
tyliai džiaugėsi, kad jis neprisimena Kitės Van Loo. 

— Aš ničnieko neprisimenu, išskyrus darbą, dėl ku- 
rio ten vykau. Neprisimenu, kaip iš ten išvažiavau, iš- 
vis nieko neprisimenu po 1939-ųjų Kalėdų. Nuo tada 
viskas skendi lyg kokiam rūke. Kur ten, - jo balsas 
pasikeitė, — aš netgi neprisimenu, kaip žuvo mano 
brolis Džekas. Jis buvo su manimi Diunkerke, aš iš 
kažkur žinau, kad jis miręs, bet nieko neprisimenu — 
ničnieko. Iki šiol neprisimenu. Teko viską sužinoti iš 
vyruko, buvusio ten su manimi. Prisimenu, kaip bu- 
vau Prancūzijoje, kaip išvažiavau iš Diunkerko, pri- 
simenu darbą Karo ministerijoje, bet asmeninio gy- 
venimo - ne. Galėčiau smulkiai papasakoti apie savo 
darbą Valstijose su visomis techninėmis detalėmis. 
Juokinga, ar ne, bet prisimenu vieną vaikiną iš savo 
pirmojo pulko — puikų bridžo lošėją. Jis kiekvieną 

vakarą prisigerdavo, bet vis tiek labai gerai lošė. Esu 
jį matęs nepajėgiantį suprasti nė žodžio, jei kalbėta 
ne apie lošimą, tačiau visada atsimindavo kiekvieną 
išmestą kortą — niekuomet nepadarydavo klaidos. 
Manau, mano atvejis kažkuo panašus. Na, mudu su- 
sipažinome pas Kitę Van Loo - ir ką veikėme toliau? 

Jis pamatė, kaip Midė išraudo. Jį tai įaudrino. Visa 
ši situacija — artumo ir svetimumo mišinys — buvo 
gana jaudinanti. Mergina atsakė: 

— Et, visur vaikščiojom. 

— Buvo smagu? 

— Taip, smagu. 

— Daug vaikščiojom? 

— Daugybėje vietų. 

— O kadajjūs sugrįžote? 

Ji, stebėdama jį, tarė: 

— Birželio mėnesį. 

Į jo veidą plūstelėjo kraujas. 

— Bet juk aš taip pat - bent jau taip man sako. Trum- 
pai tariant, susiruošiau namo ir užplaukiau ant torpe- 
dos. — Jis nusijuokė. — Po poros dienų mane išgelbėjo 
krovininis laivas. Laikiausi įsikibęs rostverko, todėl, 
manau, nebuvo kaip mane palikti — reikėjo kaip nors 
nukrapštyti. Pats aš nieko neprisimenu. Gavau smūgį 
į galvą, atsipeikėjau ligoninės palatoje Niujorke ir nie- 
kas nežinojo, kas aš toks. Gerai, štai aš prieš jus. Bet 
jūs sakėte — birželio mėnesį. Nejau mes su jumis pa- 
traukėm ir į Atlanto vandenyną... tikrai, patraukėm? 
Tuomet tikiuosi, kad išgelbėjau jums gyvybę. 

Midė linktelėjo. Iš pradžių ji nepajėgė prabilti. Visas 
siaubas pernelyg ryškiai vėl iškilo prieš akis — tamsa, 
triukšmas, pražūtingas vandens grumėjimas — klio- 
kiantis srautas, viską semiantis, traukiantis į dugną — 
o štai Gilis ją kelia, verčia į valtį. Ji pratarė: 

— Jūs įsodinote mane į vieną valtį. 

— Jūs nenukentėjote, nebuvote sužeista? 

— Buvo sulaužyta ranka ir keli šonkauliai. Dabar 
jau viskas sugiję. 

— Tikrai? 

— Visiškai. 

Juodu žiūrėjo vienas į kitą. Stojo tyla. Kai ji tapo 
nebepakenčiama, jis paklausė: 

— Mide, ar mudu buvome artimai pažįstami? 

Ji užsimerkė. Tamsios blakstienos pabrėžė skruos- 
tų blyškumą. Tris mėnesius ji negirdėjo, kaip jis taria 
jos vardą. Sapnuose jis jo nesakydavo. Dabar ištarė jį 
kaip svetimas žmogus. Tai baisiai žeidė. Sunerimęs 
Gilis paskubom paklausė: 

— Jūs atrodote visai išsekusi. Gal jus kur nors nu- 
vežti? Kur norėtumėte važiuoti? Klausykite, juk ne- 
ketinate nualpti, ar ne? 

Ji atsimerkė ir pažvelgė į jį. Tai buvo slogi akimirka. 
Paskui pašnibždomis ištarė: 

— Ne, jei tik galėsiu. Manau, verčiau važiuosiu 
namo. 


PENKTAS SKYRIUS 


Jie atsisveikino ant Vandelero namo laiptelių, kol 
taksi laukė ant kelio kitapus vešlių Viktorijos laikų 
krūmokšnių. Vis dar buvo šviesu, bet jau sėlino prie- 
tema — niūri šviesa be spalvos, be gyvybės, be sau- 
lės. Vakare vėl turėtų įsitvyroti rūkas. Midė ir jautė- 
si tarytum rūke, iš nuovargio ji vos laikėsi ant kojų. 
Sukrėtimas suradus Gilį ir suvokimas, kad jis jos ne- 
atpažįsta, pavertė ją tokia pat blankia ir negyva kaip 
dienos šviesa. Jie susitiko, atsisveikino ir galbūt nie- 
kada daugiau nepasimatys. Viską gaubiančią miglą 
pervėrė skausmas. Galbūt Gilis grįš prie savo darbų, 
o apie jų susitikimą pagalvos tik tiek: koks keistas nu- 
tikimas, bet geriau į tai nesigilinti. Reikia žvelgti tie- 
sai į akis. Žinoma, taip gali įvykti. Gilis susitiko kvailą 
alpstančią mergiotę, kurios jis nepažįsta, bent neat- 
simena. Vyrai nepakenčia nei verkiančių, nei alps- 
tančių merginų. O jis buvo malonus. Toks jau Gilis 
yra. Jai buvo tekę matyti jį maloniai besielgiantį su 
beglobiais šunimis ir įkyriomis senėmis, tačiau negi 
jis, atsikratęs apgailėtinos pasimetusios būtybės, ry- 
šis ieškoti papildomų rūpesčių? Taigi ji atsisveikins su 


39 


Giliu. Nevalia verkti, nevalia alpti. Reikia oriai ištverti 
šį išbandymą. | 

Ji ištiesė ranką, jis ją paėmė. Paskui paėmė antrą 
ranką, laikė jas abi. Gilio rankos visuomet būdavo to- 
kios stiprios, šiltos. Jis ištarė rimtai, šiek tiek užsikirs- 
damas, tarsi tramdydamas labai stiprų jausmą: 

— Tai yra... taip neteisinga... mes neturėtume atsi-. 
sveikinti. Jus tai skaudina, o aš kažin ką atiduočiau, 
kad jums nebūtų skaudu. Prašau, nenuliūskite, leis- 
kite man pasišalinti, kad galėčiau šiek tiek atsikvo- 
šėti. Mes abu išmušti iš vėžių. Koks jūsų telefono 
numeris? 

Tai buvo toks tipiškas Gilio elgesys, jog jai užgniau- 
žė kvapą kartus juokas. 

— Jūs šito paklausėte manęs Niujorke, kai mes pir- 
mą kartą susitikome. 

— Tikiuosi, kad paklausiau. Ar jūs man jį pasakėte? 

— O, taip. 

— Ką gi, teks pasakyti dar sykį. Koks jūsų telefono 
numeris? 

Ji pakartojo numerį ir stebėjo jį užsirašant, kaip ir 
aną kartą. Tik dabar jis turėjo naują užrašų knygutę. 
Anoji plūduriuoja kažkur Atlanto vandenyne su jos 
Niujorko telefono numeriu, visiškai išblukusiu, kaip 
ji pati išbluko iš Gilio atminties. 

Jis įsikišo užrašų knygelę į kišenę ir vėl suėmė jos 
ranką. 

— Dabar aš eisiu... bet aš jums paskambinsiu. Ne- 
prieštaraujate? 


Ne, ji neprieštarauja. Taip jam ir pasakė. 

Jis dar akimirką palaikė jos rankas, paskui nuėjo 
prie laukiančio taksi, ir jo žingsniai smagiai nugurgž- 
dėjo per žvyrą. 

Midė stebėjo, kaip jis tolsta. Jei jis ketina paskam- 
binti, vadinasi, atsisveikinta ne galutinai. Širdis ma- 
žumėlę atlėgo. Ji pakilo liftu ir išlipo pirmoje laipti- 
nėje. Andervudai, butas Nr. 3. Teks viską papasakoti 
tetai Meiblei, ir juo anksčiau, juo geriau. Ji iš visos šir- 
dies troško, kad niekam nebūtų prasitarusi apie Gilį. 
Bet kai mergina guli ligoninėje visa sulaužyta, o pas 
ją ateina be galo mielas dėdė ir laiko už rankos, vi- 
sos paslaptys iškyla aikštėn. Be to, jai reikėjo sužinoti 
apie Gilį. Dėdė Godfris buvo neapsakomai geras, bet 
jis, žinoma, papasakojo apie Gilį tetai Meiblei, o teta 
Meiblė — visam pasauliui, tad dabar reikia pasakyti 
tetai Meiblei, kad Gilis gyvas ir jos neprisimena, va- 
dinasi, savaime suprantama, jie nebėra sužadėtiniai. 
Reikia kuo greičiau tai užbaigti. 

Ji susidorojo. Nebuvo lengva. Meiblė Andervud 
anaiptol nepalengvino jai užduoties. Ji stengėsi būti 
maloni, bet iš tiesų tai buvo paskutinis lašas. 

— Jis tavęs neprisimena? 

— Jis nieko neprisimena. 

— Bet tai tiesiog neįtikėtina! Nori pasakyti, kad jis 
neprisimena savo vardo? 

— Vardą jis prisimena. 

— Arba kas jis toks... ar savo darbą Valstijose? 

— Tą jis prisimena. 

Ponios Andervud balsas pasidarė šaižus. 

— O tavęs neprisimena? Brangioji, tai pernelyg sa- 
votiška! Jis tiesiog išsisukinėja. Dėdė Godfris turi tuč- 
tuojau su juo pasimatyti. Nesijaudink - jaunuoliams 
taip kartais nutinka, bet tavo dėdė viską sutvarkys. 
Tu ne viena, yra kam tave užstoti. Nesijaudink, viskas 
bus gerai. 

Tai buvo visiškai nepakenčiama, bet jai teko kęsti. 
Lengviau būtų buvę pakelti šiurkštumą. Teta Meiblė 
norėjo tik gero, bet jos mąstymas buvo aiškus kaip 
ant delno: Gilis Ermiteidžas puiki partija merginai be 
skatiko ir jo negalima taip lengvai paleisti. 

Tačiau viskas kada nors baigiasi. Midei buvo liepta 
kuo greičiau atsigulti, ir ji su dėkingumu pasitraukė į 
miegamojo prieglobstį. 

— Aivė atneš tau vakarienę. Aš eisiu pas Vilardus 
palošti bridžo. 

Pagaliau palaimintas atokvėpis, net ir žinant, jog Vi- 
lardams bus išplepėta apie Gilį ir jie turės smulkiai iš- 
klausyti Meiblės Andervud požiūrį, kaip dera elgtis su 
užsispyrusiais jaunais vyrais. Neverta apie tai galvoti. 
Tokia jau ta teta Meiblė, reikia išmesti tai iš galvos. 

Midė gulėjo nieko negalvodama. Tuščias reikalas 
galvoti, tuščias reikalas planuoti, viltis, sielvartauti. 

Aivė įnešė padėklą su žuvies pyragėliais ir puodu- 
ku ovaltino. Midė, sėsdamasi lovoje, pagalvojo: „Ji ir 
pati nekaip atrodo. Ko gero, jaučiasi nelaiminga“ Nė 
nepasvarsčiusi pasiteiravo: 

. — Aive, atrodai pavargusi. Ar tu sveika? 

— Truputį galvą skauda - negi rašysi apie tai į na- 
mus. 

Londonietė mergina, maža ir liesutė, išblyškusio 
smailo veido, lygiais kaštoniniais plaukais. 

— O kur tavo namai? 

Aivė trūktelėjo petį. 

— Neturiu jokių namų — nėr apie ką šnekėti. Se- 
nelę evakavo. Jau su tokia miela ponia apgyvendino. 
Užkonservavo keturis tuzinus stiklainių pomidorų iš 
nuosavo daržo, kasdien valgo šviežias daržoves - mes 
irgi galėtume čia kiek užsiimti daržu, ne? 

— Ar tai visa tavo šeima? 

Aivė linktelėjo. 

— Senelė ir teta Flo — va ir viskas. Teta Flo, ji tarnauja 
ATS - gavo tokią naują kepuraitę, raudonai žalią, jau 
kaip prašmatniai atrodo. Norėjo, kad ir aš ten stočiau, 
bet nepraėjau medicininės apžiūros. Tai dėl to nelai- 
mingo atsitikimo hole, kai buvau dar vaikas. 

— Kokiame hole? | 

Aivė sukikeno. 

— Miuzikhole, panele, varjetė — aš ir mano sesuo 
Gledė. Mudvi buvom „Bekauliai stebuklai“ — akroba- 
tės, suprantate. Bet įvyko nelaimingas atsitikimas ant 
lyno, Gledė žuvo, o man pasakė, kad iš manęs jau nie- 
ko gero nebebus, tai ir stojau tarnauti, matyt, kad tokia 
ir liksiu. Daktaras sakė, jis niekaip manęs nepraleis. 

— Užjaučiu tave, — maloniu, švelniu balsu pasakė 
Midė. Ir pridūrė: — Atsigulk anksčiau, Aive, gerai pa- 
ilsėk. Poniai Andervud nieko neprireiks. 

Aivė vėl trūktelėjo petį. 

— Man nerūpi atsigulti, nieko man iš to gero. Nuo- 
lat sapnuoju, suprantate — Gledę ir save, kaip mes 
vaikštome tuo lynu. Todėl ir pati pradėjau vaikščioti 
per miegus, kai gyvenau Sasekse, senelė sakė, kad tai 
nepadoru ir man reikia išsikelti į butą, kur negalėčiau 
išeiti laukan. 

Midė sudrebėjo ir pati nustebo kodėl. Iš Vandelero 
namo tikrai būtų keblu išsigauti, nes Belas nakčiai jį 
užrakina. Klaiku ir pagalvoti apie klaidžiojimą aukš- 
tyn žemyn aklinoje tamsoje sraigtiniais laiptais. Ji 
skubiai paklausė: 

— Bet dabar tu nebevaikštai miegodama? 

Aivė nusuko žvilgsnį. 

— Ai, nežinau, — miglotai atsakė. — Gal suvalgysite 
dar pyragėlį? Aš juos iškepiau kaip senelė mokė, išėjo 
puikūs —- įdėjau pomidorų padažo ir trupučiuką kre- 
večių pastos. Visai kitas reikalas, ar ne? 

Kai padėklas buvo išneštas ir kambaryje vėl įsivy- 
ravo ramybė, Midė pasiėmė knygą ir bandė skaityti, 
bet kokia ten buvo knyga, apie ką bylojo spausdintos 
eilutės, ji taip ir nesuvokė. Prie lovos stovėjo lempa su 
gaubtu. Švelni šviesa krito ant rožinių Meiblės Ander- 
vud paklodžių ir rožinio su apsiuvais pagalvės užval- 
kalo kampo. Tas kambarys priklausė Godfriui Ander- 
vudui, todėl prie lovos buvo telefonas. Dėdė Godfris 
ir rožinis pagalvės užvalkalas su apsiuvais - sunku ir 
sugalvoti ką nors labiau nederančio. Bet jis niekuo- 
met nepastebėdavo tokių dalykų. Ant dygsniuotos 

pūkinės antklodės žydėjo rausvi ir violetiniai bijūnai, 
tokie patys, kaip ant užuolaidų. Ant prausyklės išdė- 
liotas rožės rausvumo porcelianas, o ant grindų pa- 
tiestas rožės rausvumo kilimėlis. Anksčiau jai tarpais 
atrodydavo, jog dar kiek — ir nebeištvers viso šito, bet 
ilgainiui, kaip paprastai ir būna, apsiprato. 

Klaidžiojančias mintis nutraukė telefono skambu- 
tis. Paslapčia ji jo tikėjosi, laukė įsitempusi, įsiklausy- 
dama į tylą. Sulaukus širdis padūkusiai suspurdėjo, 
ranka sudrebėjo. Iš toli atsklido Gilio balsas: 

— Alio! Čia jūs? 

— Taip, - pasakė ji. 

— Nepanašu į jus. 

Jai užgniaužė kvapą. 

— Iš kur jūs žinote, kaip būtų panašu? 

Kitame linijos gale Gilis suraukė antakius. Iš kur? 
Tiesiog žino, ir tiek. Jis taip ir pasakė. 

Atsakymo nesulaukė. 

— Mide, ar jūs dar klausote? Prašau nepadėti rage- 
lio — man reikia apie daug ką pakalbėti. Manau, kad 
telefonu patogiau — norėjau pasakyti, mums reikia 
šiek tiek aiškumo, ar ne? Ar nepadėsite ragelio? 

— Ne, aš nepadėsiu ragelio. 

— Kur jūs esate? Ar jūs viena, ar galite kalbėti? 

— Taip. Teta išėjusi. Aš guliu lovoje. 

— Kodėl? Kas atsitiko? 

— O, nieko. Aš tik pavargusi. 

— Bet kalbėtis galėsite? 

— Taip. 

— Gerai, tuomet pradedu. Aš daug galvojau ir no- 
riu žinoti, kur mudu sustojome. Man regis, turiu tai 
žinoti. Ar jums neatrodo, kad turite man padėti? Jei 
būčiau grįžęs pas jus aklas, paskolintumėte man savo 
akis — skaitytumėte laiškus ir panašiai, argi ne taip? O 
juk dabar taip ir yra, tiesa? Aš aklas, tik ne regėjimo, 
o atminties prasme. Tai, ko neprisimenu, yra nelygi- 
nant laiškas, kurio negaliu perskaityti. Jei paprašyčiau 
jūsų jį man perskaityti, juk neatsisakytumėte? 

— Ką norite sužinoti? 

— Noriu žinoti, kas tarp mudviejų buvo. Mes buvo- 
me draugai, tiesa? 

— O, taip. 

- Ir nieko daugiau? Štai kas man labiausiai rūpi. Ar 
aš jus mylėjau? 

— Jūs taip sakėte. 

— Nes man tai svarbu. Antraip nebūčiau sakęs. Ką 
jūs atsakėte? 

Atsakymo nebuvo. Jos širdis daužėsi, kvėpavimas 
padažnėjo, bet lūpos neišspaudė nė žodžio. 

— Mide, argi nesuprantate, kad turite man pagelbė- 
ti? Aš privalau žinoti. Ar mes buvome susižadėję? 

Atsakymo vis tiek nebuvo. 

Dar primygtiniau jis pakartojo: 

— Supraskite pagaliau, aš privalau žinoti. Ar mes 
buvome susižadėję? Ar apie tai buvo paskelbta? 

Jai norėjosi ir juoktis, ir verkti. Kaip tai panašu į 
Gilį, net širdį nudiegia - ir nekantrumas balse, ir kaip 
jis taria jos vardą, ir kaip nepakenčia delsimo, kai ko 


46 


nors užsimano. Aidas iš praeities: „Mide, aš privalau 
žinoti“ — toks pat įsakmus skambutis. Tuomet buvo: 
„Ar aš tau svarbus?“ Dabar - „Ar tu man buvai svar- 
bi?“ Ji skubiai tarė: 

— Ne, apie tai nebuvo paskelbta. 

Spengianti tyla tęsėsi taip ilgai, kad jos širdis ap- 
mirė iš baimės. O jei jo nebėr —- padėjo ragelį ir pasi- 
traukė. Vieni niekai taip pasielgti. Gal taip jis ir pada- 
rė — padėjo ragelį ir pasitraukė iš jos gyvenimo. Bet 
ji tučtuojau susigriebė ir mintyse karštai užginčijo. 
Gilis ne toks. Jis visuomet sakydavo, ką galvoja. Būtų 
jai tiesiai išrėžęs: „Man labai gaila. Nieko negaliu pri- 
siminti. Viskas išsitrynė“ Nebūtų nusėlinęs šalin ne- 
lyginant nakties vagis. 

Iš ragelio vėl atsklido ryžtingas ir aiškus jo balsas: 

— Na, štai. Įveikėme šią kliūtį. Nenorėjau sugadin- 
ti mudviejų pietų rytoj. Juk neatsisakysite su manim 
papietauti? 

Midė netvirtai atsakė: 

— Nuo dviejų iki penkių aš pakuoju ryšulius... 

— Ryšulius? 

— Nukentėjusiems nuo bombardavimo - drabu- 
žius ir panašius daiktus. 

— Bet argi negalėtumėte ištrūkti popiečio valan- 
džiukei, jei labai pasistengtumėte? 

— Nemanau, kad tuo labai džiaugsis. 

- — Ar verta dėl to jaudintis? Aš juk ne kasdien prisi- 
keliu iš numirusių. 

Jis girdėjo, kaip ji įtraukė oro. 


“ 

— Smūgis žemiau juostos. 

— Aš visada taip elgiuosi. Tai jūs ateisite? 

— O taip, ateisiu. Kur? 

— Užsuksiu jūsų pasiimti be ketvirčio pirmą. Dabar 
miegokite ir sapnuokite malonius sapnus. Labanakt. 

Ji užmigo, bet nieko nesapnavo. Pirmą kartą po 
tos birželio nakties miegojo be jokių sapnų. Tiesiog 
atsipalaidavo ir ilsėjosi. Valios pastangos, žūtbūtinė 
ištvermė, besiblaškantys prisiminimai, nevaldomos 
mintys — visa tai nuo jos pasitraukė. Ji miegojo kaip 
užmušta, kol rytą atėjo Aivė atitraukti užuolaidų. 


ŠEŠTAS SKYRIUS 


Pusryčiai praėjo geriau, negu tikėtasi. Ponia Ander- 
vud su pižama ir rausvo atlaso chalatu smulkiai apta- 
rinėjo vakarykštį bridžą. 

— Ketvirtąja žaidėja jie pakvietė tą panelę Roulend 
iš viršutinio aukšto — Karolą Roulend. Ji gana gerai 
lošia, bet jei jos tikras vardas nėra Kerė Snuks ar pa- 
našiai, tai aš nežinau. Ir nėra tokia jauna, kaip atro- 
do, kai pasižiūri iš arčiau. Aišku, pas ponią Vilard 
jaunuomenės nė nepamatysi, aš esu tikra, kad tai dėl 
pono Vilardo, jis, žinoma, užgaidus ir įkyrus, bet tai 
dar ne blogiausi sutuoktinio bruožai, jis bent nelaks- 
to paskui blondines, nors iš tiesų nė už vieną vyrą ne- 
galima guldyti galvos. Buvo toks Vilis Tidmaršas, lyg 
ir Godfrio pusbrolis: mano nuomone, žmona nuolat 
prie jo kabinėjosi, bet jie buvo tikrai ištikima pora - iš 
tų smulkmeniškų žmogelių, kurie amžinai puola vi- 
siems atidarinėti durų, matuoja vandens temperatūrą 
vonioje, keičia tarpiklius čiaupuose — mane jie ner- 
vino. Kaip sakiau, Bela jį ujo, bet visiems atrodė, kad 
per dvidešimt penkerius metus jis su tuo apsiprato. O 
jis ėmė ir pabėgo su bufetininke iš Bulio, paskui, re- 

gis, jie atidarė užkandinę kažkur šalies vakaruose. — 
Ponia Andervud nutilo ir įsipylė dar kavos. 

Midė paklausė: 

— O kaip atrodo Karola Roulend iš arčiau? Ji tokia 
graži. | | 

Ranka, laikanti kavinuką, kaipmat sudrebėjo, ir šla- 
kelis kavos išsiliejo į lėkštutę. Ponia Andervud susier- 
zinusi purkštelėjo: 

— Graži! Ji tiek prisidažiusi, kad žmogus nebežinai, 
kas ten po dažais! O ar sakiau, kaip ji vakar buvo ap- 
sirengusi? Juodos atlaso kelnės, žalios ir aukso spal- 
vų palaidinė, bemaž pusės jardo ilgumo smaragdo 
auskarai. Jei ji šitaip išsipuošė dėl Alfredo Vilardo, 
tai nieko nepešė, o jei dėl ponios Vilard ir manęs, tai 
mums ji tikrai nepakenks. 

Staigiu judesiu ji pastatė savo puodelį. 

— Kas atsitiko? — paklausė Midė. 

Žodžių srautas staigiai nutrūko. Meiblė Andervud 
atrodė keistai neryžtinga. Užsikirsdama ji pakartojo 
paskutinius žodžius. | 

— Mums... ji tikrai... nepakenks. Ar šitaip pasa- 
kiau? - Jos akys išsiplėtė ir sumirksėjo. Nespėjus Mi- 
dei nieko atsakyti, ji susigriebė. — Tikrai pasakiau... 
nežinau kas man užėjo... viskas taip susipynė. Bet ką 
aš norėjau pasakyti: poniai Vilard ir man tai nieko to- 
kio, nesėdėsi juk namie rankas sudėjus per visą už- 
temdymą, bridžo partija yra bridžo partija, gaila, kad 
tu neloši, bet ką padarysi. Tačiau merginai - kitas rei- 
kalas, tavo dėdei tai nepatiktų. Pasisveikink su ja, su- 

sitikusi dieną lifte, ir to pakaks. Nenoriu, kad Godfris 
man priekaištautų, kam leidžiu tau su ja susidėti. 

Už tų žodžių slypėjo kažkas neišsakyta, bet Midė iš- 
drįso pranešti, kad ruošiasi pietauti su Giliu. Nuraudęs 
jos veidas sukėlė trikdantį tetos meilumo proveržį. 

— Na va - ką aš tau sakiau! Viskas bus kuo geriau- 
siai, pati pamatysi. O dėl tų ryšulių, tai aš pati nueisiu 
jų pakuoti ir tada ta pasipūtėlė panelė Midlton nieko 
negalės prikišti. Koks skirtumas, kas dirbs, nėra ko 
čia jai raukyti savo ilgos nosies. Atrodo, lyg jai pano- 
sėn būtų pakištas acto butelis, vos laikosi nečiaudėju- 
si. Ilgai neištverčiau su ja, bet vieną kitą popietę galiu 
tave pavaduoti. Tik apsirenk ką gražesnio, nes man 
jau bloga nuo tų niūrių tavo drabužių, ir reikalo ne- 
bėr, juk jis sugrįžo. 

Midės lūpos virptelėjo ir nusišypsojo. Nebereikia 
nešioti gedulo dėl Gilio, nes Gilis gyvas. Ji nulipo 
žemyn į sandėliuką pasiimti ryškesnių drabužių, ku- 
riuos buvo atidėjusi į šalį. Susirado kostiumėlį, kurį 
dėvėjo pavasarį — sijoną ir vilnonį džemperį žaliais ir 
pilkais raštais, žalią švarką. Džemperis kiek per šil- 
tas, bet vietoj jo tiks plona languota palaidinukė. Prie 
pilkosios skrybėlaitės reikia prisegti žalią plunksną, 
kurią buvo nuėmusi. 

Eidama per vestibiulį su permestais ant rankos dra- 
bužiais, Midė susidūrė su panele Krein, kuri visada 
skubėdavo, bet ne tiek, kad nerastų laiko paplepėti. 
Žinoma, baisiai nyku būti senosios ponios Meredit 
kompanione, bet ir su ja sunku apsikęsti. Liftas buvo 

viršuje, taigi pabėgti nepavyko. Nieko kito neliko, 
kaip leisti panelei Krein išlieti širdį. 

Trumparegės akys skvarbiai žvelgė pro didžiulius 
apvalius akinius. 

— Aš baisiausiai skubu. Jūs atrodote tokia užsiėmu- 
si. Ar išsitraukėte šituos drabužius, ar nešatės padėti? 
Žalia spalva man visada atrodė tokia graži. Bet nepa- 
menu, kad būčiau kada jus mačius taip apsirengusią. 
Iš širdies viliuosi, kad tai reiškia jūsų gedulo pabaigą. 
Kaip liūdna, iš tiesų labai liūdna. Bet tikriausiai man 
nederėjo liesti skaudžios temos. Meldžiu atleisti. Pa- 
sakiau visai nepagalvojusi, bet nieko bloga nenorėjau. 
O ne, tikrai nieko. Visuomet malonu matyti jaunus 
žmones besidžiaugiančius, ypač kai pats nelabai turi 
kuo džiaugtis. Ponia Meredit yra kankinė ir reikalau- 
ja daug dėmesio. Labai daug dėmesio. Kartais man 
sunku išlikti žvaliai. O jai to labai reikia. Ją tas išsyk 
veikia. Štai ką aš visada sakau Paker. Ji ne visada taip 
gerai nusiteikusi, kaip norėtųsi. Jos nuotaikos kaita- 
liojasi. O ponią Meredit tas beregint veikia. Todėl aš 
kiek begalėdama stengiuosi išlikti linksma. 

Panelė Krein buvo įpratusi šnekėdama palinkti į 
priekį ir savo platų išblyškusį veidą prikišti nejaukiai 
arti pašnekovo. Atrodė, kad jos švelnus, duslus bal- 
sas tuojau nutrūks, tačiau ji bėrė savo trumpus saki- 
nius be jokios pauzės. Rankoje ji laikė pirkinių krepšį, 
dėvėjo seną juodą fetro skrybėlę ir palaikį lietpaltį — 
nuolatinius savo apdarus. Ji palietė krepšį ir kone pa- 
slaptingai sušnibždėjo: 

— Žuvis, panele Andervud. Ponia Meredit, žinote, 
mėgsta kartais suvalgyti kąsnelį gardžios šviežios žu- 
vies. Keptos, apvoliotos džiūvėsėliuose. Jei nepasku- 
bėsiu, žuvį tikrai išparduos. O apie mėsos korteles aš 
jai nė nemėginsiu aiškinti, vargšei. Tad jei nepalaiky- 
site manęs nemandagia... . 

— O ne, žinoma, ne, — Midė su palengvėjimu atsi- 
gręžė į liftą. Jis leidosi žemyn. Lynai sūpavosi ir girgž- 
dėjo. Liftas sustojo. Atsidarė durys ir išėjo Karola 
Roulend, tarsi ką tik nužengusi nuo podiumo - bate- 
liai labai aukštais kulniukais, žvilgantys ir nauji; labai 
plono šilko kojinės; kuo elegantiškiausias juodas kos- 
tiumėlis; kuo mažiausia juokingai pakreipta skrybė- 
laitė; kuo didžiausia ir vešliausia sidabrinė lapė. Sagos 
kilpelėje gardenija — balta gėlė, neabejotinas neprie- 
kaištingo gyvenimo simbolis, o virš jos — akinamai 
raudonos lūpos, tobulai padažytas veidas, didžiulės 
mėlynos akys ir grožio salone sukurto auksinio ats- 
palvio plaukai. Ji apdovanojo Midę žavinga šypsena 
ir prabilo, labai vykusiai mėgdžiodama Meifero* gy- 
ventojų tarseną: 

— O, panele Andervud, argi ne puikios naujienos 
apie Gilį? Vakar vakare ponia Andervud tik apie tai ir 
tekalbėjo. Bet sakė, kad jis prarado atmintį — ar gali 
taip būti? 

Drabužiai ant Midės rankos staiga apsunko. Ji ne- 
pajėgė nuslėpti nuostabos nei žvilgsnyje, nei balse: 


* Londono aukštuomenės gyvenamasis rajonas. 

— Jūs jį pažįstate? 

Panelė Roulend nusišypsojo. Švystelėjo balti it per- 
lai dantys. Saldžiu balseliu ji atsakė: 

— O, taip. Bet sakykite, kas nutiko jo atminčiai? 
Kaip šiurpu! Ar jis tikrai ją prarado? 

— Taip. 

— Visai? Ar tai reiškia, kad jis ničnieko neprisi- 
mena? | 

- Jis prisimena savo darbą. Bet negali prisiminti 
žmonių. 

Ryškiai raudonos lūpos vėl šyptelėjo. 

— Skamba labai... savotiškai. Ką gi, jei jį sutiksite, 
paklauskite, ar jis prisimena mane. Gerai? 

Vis dar linksmai šypsodamasi Karola Roulend pra- 
ėjo pro ją, trumpam šmėstelėjo durų angoje ir nusi- 
leidusi laipteliais, pradingo. 

Midė žengė į liftą. 


SEPTINTAS SKYRIUS 


Pusę dvylikos ponia Andervud liftu nusileido žemyn. 
Ji nuėjo iki gatvės posūkio, pavažiavo autobusu už 
vieną pensą, po to išlipusi susirado telefono būdelę 
ir uždarė duris. 

Telefono skambutis užklupo panelę Silver uoliai 
skaičiuojančią, ar jos turimų kuponų užteks vilnai, iš 
kurios būtų galima numegzti naują žydrą megztinį 
dukterėčiai Etelei ir dar liktų dviem poroms kojinaičių 
Lislės Dženingem kūdikiui. Ji nenoriai pakėlė ragelį ir 
išgirdo savo vardą, tariamą aukštu pamaivišku balsu: 

— Panele Silver? 

— Panelė Silver klauso. Labas rytas, ponia Ander- 
vud. | 

Pašnekovė greitai įkvėpė oro. 

— O! Iš kur jūs sužinojote, kas skambina? 

Panelė Silver kostelėjo. 

— Mano amatas įpareigoja prisiminti balsus. Ar kas 
atsitiko? 

Balsas užsikirto. 

— Kodėl, ne... ne visai. Skambinu iš telefono būde- 
lės. Gal man nevertėjo jūsų trukdyti. 

Jokia moteris nepaliks savo buto su patogiai sto- 
vinčiu telefonu ir neis skambinti į telefono būdelę, 
nebent norėtų, kad jos niekas nenugirstų. Panelė Sil- 
ver dalykiškai pareiškė: 

— Jūs man nesutrukdėte. Gal pasakytumėte, kodėl 
skambinate? | | 

Pasigirdo gurgtelėjimas, po to: 

— Aš bijau. 

— Būkite maloni, „ pasakykite, kodėl. Atsitiko dar 
kas nors? 

— Taip... tam tikra prasme. 

— Taigi? 

— Na, vakar vakare užlipau pas kaimynus palošti 
bridžo... jie gyvena virš mūsų... aš ten dažnai nuei- 
nu. Kartais kaip ketvirtoji žaidėja ateina jos sesuo - ji 
gyvena visai netoli, paskui ponas Vilardas palydi ją 
namo. Anksčiau dar užeidavo Spūneriai, bet jie išsi- 
kraustė - jį pašaukė į armiją, o jinai įstojo į ATS; kele- 
tą kartų dalyvavo ponas Dreikas, gyvenantis priešais, 
bet jis labai išdidus, todėl nebuvo itin smagu, taigi 
vakar jie pakvietė merginą iš kito buto viršutiniame 
aukšte. Ji vardu Karola Roulend - bent jau aš nė iš 
tolo tuo netikiu, bet taip ji save vadina. Ir - o, panele 
Silver, aš buvau tokia sukrėsta! 

— Taip? — drąsinamai ištarė panelė Silver. 

Ponia Andervud nusitvėrė to žodžio ir jį atkartojo. 

— Taip, sukrėsta. Žinote, pasikalbėjusi su jumis aš 
pasijutau geriau. Paskui grįžo. Midė — mano dukterė- 
čia. O tas jaunuolis, apie kurį jums pasakojau — na, 

tasai jos sužadėtinis — pasirodo, jis vis dėlto nenu- 
skendo, bet kalbama, kad prarado atmintį, o šitaip 
teigti labai lengva ir be jokios abejonės patogu, bet jis 
pamatys, kad ji dar turi dėdę, ir su tuo teks skaitytis. 
Taigi galite įsivaizduoti, kad man tikrai buvo apie ką 
pagalvoti; guldydama Midę į lovą, nes ji ant kojų ne- 
besilaikė, ir ruošdamasi eiti pas Vilardus, dievaži, nė 
sykio neprisiminiau to, apie ką jums buvau pasakoju- 
si. Užlipau pas Vilardus ir mes labai maloniai pava- 
karieniavome - tik trise — panelė Roulend pasirodė 
vėliau. Neseniai buvo ponios Vilard gimtadienis, jos 
sesuo iš kaimo padovanojo jai kiaušinių — ištekėjusi 
sesuo, ne ta, kuri ateina palošti bridžo, — tad ji iškepė 
omletą su pomidorų tyre, dar valgėme labai skanios 
sriubos ir greipfrutų drebučių. Tikri kviestiniai pie- 
tūs, taip aš jai ir pasakiau, ir dar pasakiau ponui Vi- 
lardui, kad jis laimingas turėdamas žmoną, kuri taip 
skaniai taiso valgį. Tada atėjo panelė Roulend, mes 
išgėrėme kavos ir pradėjome partiją. Na, aš jums visa 
tai pasakoju, kad suprastumėt, jog man nė mintis 
nedingtelėjo apie pati žinote ką. Buvau puikiai nusi- 
teikusi. Man seniai nebuvo taip sekęsi lošti, visi labai 
domėjosi tokiu netikėtu Gilio Ermiteidžo atsiradimu 
ir jo prarasta atmintim — jei taip iš tikro yra. Ponas 
Vilardas papasakojo pažinojęs vyriškį, kuris su pen- 
kiais tūkstančiais svarų paspruko į Australiją, o kai jį 
pagaliau surado, jis neprisiminė nei kas jis toks, nei 
kad yra vedęs, išvis nieko ir jau buvo padavęs užsakus 
su dailia našle. Panelė Roulend nusijuokė ir pasakė, 

kad toks atminties netekimas labai patogus — tada at- 
sidarė savo rankinę, norėdama išsiimti cigaretę ir kai 
traukė iš jos portsigarą, aš ir vėl buvau sukrėsta. 

— Kas atsitiko? 

"Balsas sudrebėjo ir lėtai, pabrėždama žodžius, iš- 
košė: | 

— Ten buvo laiškas... rankinės dugne. Manau... tai 
buvo... mano laiškas. Mačiau... nuplėštą kraštelį... 

— Ponia Andervud, tai rimtas kaltinimas, - pasakė 
panelė Silver. 

— Popierius buvo toks pat — pilkšvai žydras. Ir nu- 
plėštas kampas. 

— Ar pastebėjote rašyseną? 

— Ne, nepastebėjau. Laiškas buvo sulankstytas — 
mačiau jį tik akimirką — paskui ji uždėjo ant viršaus 
portsigarą ir uždarė rankinę. 

Panelė Silver neilgai mąstė. Paskui tvirtu balsu pa- 
reiškė: 

— Jūs turėsite apsispręsti, ar norėsite, kad aš im- 
čiausi šio reikalo. | 

Ponia Andervud neryžtingai pratarė: 

— Ak, aš nežinau... o ką jūs galėtumėt padaryti? 

— Galėčiau imtis tyrimo. Galimas daiktas, sužino- 
čiau, kas jus šantažuoja. Beveik garantuoju, kad tada 
tai baigtųsi. 

Ponia Andervud nurijo seiles ir tiesiai paklausė: 

— Ar tai brangiai kainuotų? 

Panelė Silver nurodė kuklią sumą. 

— Tarkime, tai padengtų pirminio tyrimo išlaidas. 

Paskui, jei norėsite, kad tęsčiau, pasakysiu, kiek tai 
kainuos. Jūs verčiau viską apgalvokite ir man praneš- 
kite. Jei pageidausite, kad imčiausi šios bylos, norėsiu 
kuo greičiau su jumis pasimatyti. 

Ponia Andervud svyravo. Ji neturėjo pinigų už- 
mokėti, bet negalėjo ir leistis šantažuojama. Jautė- 
si anaiptol nebe taip tvirtai, kaip išeidama iš namų. 
Išsipasakojus rūpesčiai lyg ir dingsta. Gal tas laiško 
kamputis nuplyšo rankinėje. Taip lengva apsikvailin- 
ti. Gal ten visai ne jos laiškas. 

— Na, tiesą sakant... - sumurmėjo ji, o paskui: — 
Taip, aš viską apgalvosiu ir jums pranešiu. 


AŠTUNTAS SKYRIUS 


Gilis buvo žadėjęs, kad užsuks paimti Midės be ke- 
tvirčio pirmą. Jis atvažiavo pusę pirmos ir rado ją 
laukiančią. Gal jis ir prarado atmintį, užtat ji puikiai 
prisiminė, kad jis visuomet mažiausiai ketvirčiu va- 
landos paankstindavo kiekvieną jų pasimatymą. Ją 
labai pradžiugino, kad jis nepasikeitė. 

Dar skambučiui nenutilus ji atidarė duris ir išvydo 
jį kuo puikiausiai nusiteikusį, pasiryžusį iškart imtis 
reikalo. 

— Jūs pasirengusi? Nuostabu! Eime! Pagalvojau, 
kad galime pavažiuoti į užmiestį. Aš turiu automobilį 
ir šiek tiek degalų. Taip žmogus ir sužinai, kas yra tik- 
rieji draugai. 

Ir kaip tik tą akimirką pasirodė ponia Andervud. 
Neįmanoma nepristatyti Gilio. Tačiau neįmanoma ir 
nenorėti išsisukti nuo šio susitikimo, ar bent trokšti, 
kad jis būtų įvykęs kuo vėliau. Meiblė Andervud ne- 
pagailėjo pastangų įspūdžiui padaryti ir įspūdį tikrai 
padarė. Susukti plaukai, išdažytas veidas, figūrą ap- 
tempęs juodas kostiumėlis, ekstravagantiška skrybė- 
lė, ankšti bateliai —- kaip būtų buvę gerai, jei ji nebūtų 

taip stengusis. Ir lipšniausios manieros — tęsiamai iš- 
tartas „Majore Ermiteidžai“, paskui „Aš girdėjau apie 
jus labai daug gero iš savo mažosios dukterėčios“. 
Užuominos apie dėdę Godfrį: „Neabejoju, jis myli ją 
kaip savo tikrą dukterį: 

Midė jautė, kaip kaista skruostai, o širdį it akmuo 
prislėgė. 

Pagaliau jiems pavyko ištrūkti. Gilis tarė: 

— Nelaukime lifto — čia tik vienas aukštas. 

Vos jiedviem atsidūrus ant laiptų, jis paėmė ją už pa- 
rankės, pažvelgė besijuokiančiom akim ir paklausė: 

— Anksčiau nebuvau jos sutikęs, tiesa? Nemanau, 
kad įmanoma tai ištverti dukart. Ar ji visuomet to- 
kia didinga? Jei taip, tai išties baisu. Noriu pasakyti, 
brangioji, ji juk nepanorės su mumis gyventi? 

Susikaupę Midės jausmai išsiliejo palengvėjimo 
juoku. Ar jis atsimena, kad vadino ją brangiąja? Ar 
suprato, ką dabar pasakė? Ar tiesiog įprastas žodis 
pats nuslydo nuo liežuvio? Tai neturi reikšmės. Nie- 
kas neturi reikšmės, kol jis žiūri į ją taip, kaip dabar. 
Jos liežuvis irgi atsirišo. Ji sukuždėjo: 

— Ša! Išduosiu jums paslaptį. Ji kilusi iš valstiečių 
šeimos ir kai pabūna savimi, tampa tyli, rami ir, ak, 
tokia gera. Ji nenutuokia, kad aš apie tai žinau, bet 
dėdė Godfris man pasakė. 

— Norėčiau pamatyti, kaip ji melžia karvę, - pasakė 
Gilis. | | 

— Bet ji to ir pati labiausiai norėtų. Kai jie išeis į 

pensiją, persikels į kaimą ir bus kur kas laiminges- 

ni. Man nederėjo iš jos juoktis, tai tikrai bjauru. Ji 
stengiasi būti ori, nes mano, kad tai naudinga dėdės 
Godfrio karjerai. Jūs nežinote, kokia ji man neapsa- 
komai gera... | 

Jis apglėbė ją per juosmenį ir nukėlė per tris laipte- 
lius žemyn į vestibiulį. 

— Tenurimsta jūsų sąžinė, —- paerzino ją. — Jums į 
naudą šiek tiek pasijuokti, sutinkate? Eime greičiau! 

Ant laukujų laiptelių jie susidūrė su grįžtančia 
Agnese Leming. Ji nešėsi sunkų krepšį su pirkiniais 
ir atrodė labai pavargusi - Agnesė visada atrodė pa- 
vargusi. Vešlūs kaštoniniai jos plaukai buvo sukišti 
po juoda berete ir jų beveik nesimatė. Veidas buvo 
bespalvis, paakiai pajuodę. Ji dėvėjo visai netinkantį 
violetinį švarką ir sijoną, ėjo vilkdama kojas. Midei 
širdis neleido praeiti pro ją netarus nė žodžio. Ji pa- 
sakė: 

.- Labas rytas, — ir pridūrė: - Čia majoras Ermitei- 
džas. 

Agnesė Leming nusišypsojo. Jos šypsena buvo la- 
bai miela. Rudos akys sušvelnėjo ir pradžiugo. 

— Taip, žinau. Aš taip džiaugiuosi. - Staiga šypsena 
dingo. Ji nervingai sujudo. - Bijau, kad jau turiu bėg- 
ti - vėluoju. Mama stebėsis, kur buvau prapuolus, bet 
šiandien baisiai ilgai teko gaišti dėl kiekvieno daikto, 
parduotuvėse šitiek žmonių. | 

Automobiliui išsukus į kelią, Gilis pasidomėjo: 

— Kas ji tokia? Ar aš turėčiau ją pažinoti? 

Midė papurtė galvą. 

— O, ne. Tai Agnesė Leming. Ji gyvena viename iš 
pirmojo aukšto butų. 

— Kas ją engia? Nes tai akivaizdu. 

— Jos motina. Aš nuoširdžiai manau, kad ponia Le- 
ming yra pati savanaudiškiausia būtybė pasaulyje. Ji 
laiko Agnesę vergės vietoje ir nuolat ją graužia. Neži- 
nau, kaip ji ištveria. 

— Sakyčiau, ji bet kurią akimirką gali palūžti. Bet 
nekalbėkime apie ją — pakalbėkime apie mus. Šian- 
dien jūs atrodote daug geriau. Išsimiegojote? 

Midė linktelėjo. 

— Ar nesapnavote, kaip mudu kartu pabėgame 
slaptai susituokti, ar ko panašaus? 

— Aš iš viso nieko nesapnavau. 

Jis skvarbiai dirstelėjo į ją ir pasakė: 

— Jūs jau soti iki kaklo tų sapnų. 

Ji vėl linktelėjo. 

Jis nukėlė kairiąją ranką nuo vairo ir uždėjo ant jo- 
sios rankos. 

— Su tuo viskas baigta. Dabar pasilinksminsime. Jūs 
man papasakosite viską, ką sakėme ir darėme Niujor- 
ke, o aš pasistengsiu tai patobulinti. 

Visko ji jam nepasakė, bet išsamiai papasakojo, 
kaip maloniai juodu leido laiką - kur pietaudavo, kur 
šokdavo, kokius spektaklius žiūrėdavo. 

Kai jie jau sėdėjo kaimo pakelės užeigoje, ji staiga 
pakiausė: | 

— Ar jūs pažįstate merginą, vardu Karola Rou- 
lend? 

Kažkas įvyko, jai ištarus tą vardą. Ją apėmė keistas 
jausmas, kad ji kažką sudaužė, sakytumei būtų svie- 
dusi į tvenkinį akmenį ir stebėjusi, kaip skyla dangaus 
ir medžių atspindys vandens paviršiuje. Bet tai buvo 
tik pojūtis. O iš tiesų ji pamatė įsitempiant jo kaklo ir 
žandikaulio raumenis. Skaisčiose žydrose akyse kaž- 
kas vos pastebimai šmėstelėjo ir tuojau pat išblėso. Jis 
lėtai ištarė: 

- Žinote, čia kaip girdėti varpus skambant. Girdį, 
bet nežinai kur. Kas ji tokia? 

— Maždaug prieš mėnesį ji apsigyveno viename iš 
viršutinio aukšto butų. Aktorė. 

— Jauna? 

— Kokių dvidešimt penkerių ar šešerių — gal kiek 
daugiau, nežinau. Labai graži. 

— Kaip ji atrodo? 

— Auksiniai plaukai, žydros akys, daili figūrėlė. 

Jis prapliupo juoku. | 

— Tobula blondinė - džentelmenams tokios patinka! 
Ar ne tą turėjote galvoje? Brangioji, tai ne mano stilius. 

— Ji stulbinamai graži, - pagauta ūmaus kilnumo 
pridūrė Midė. - Ir... ir... nevadinkite manęs brangiąja. 

— Aš nejučiomis. Bet kodėl nevadinti? Net keista, 
kaip tai lengva. 

— Jūs nejaučiate to, ką sakote, — pasakė Midė, - štai 
kodėl. 

Jis nusijuokė. 

— Pietų pertrauka! Antai ateina padavėja. Saldu- 
mynai atrodo baisūs. Jumis dėtas užsisakyčiau sū- 

rio — abu užsisakysime. Tai rimtas maistas, kur kas 
geriau tinkantis aptarinėti subtilias moralės proble- 
mas, negu į plaukų aliejų panaši želė ar akmens kie- 
tumo sluoksniuoti pyragaičiai. Regis, čia bus tikras, 
natūralus čederio sūris — vienas iš dalykų, kurių aš 
nepamiršau. Koks nors nusipelnęs poetas, jei tik būtų 
apie tai pamąstęs, neabejotinai sueiliuotų: 

Angly sūris ir jautiena | 

Man mieli kiekvieną dieną. 

O dabar, kai mudu vėl vieni, pasakykite kodėl man 
nevalia vadinti jūsų „brangiąja“? 

Midė pakėlė blakstienas ir vėl jas nuleido, slėpda- 
ma kibirkštėlę akyse. 

— Aš jums jau sakiau, kodėl. 

— Tikrai? 

— Jūs taip negalvojate. 

Jis tepėsi sviestu bandelę. 

— Klausykite, gal mėginate skaityti mintis? Jei taip, 
jums nekaip sekasi. Bandykite ką nors lengvesnio. Pa- 
vyzdžiui, spėkite ar čia sviestas, ar margarinas? Atro- 
do lyg sviestas, bet skonis - margarino. 

— Gal abiejų perpus. 

— Galir taip. - Jis pasilenkė per stalą. Jo akys juo- 
kėsi. — Štai jūs pasakėte — galbūt abiejų perpus. Gal 
ir taip, brangioji. | 

— O! — ištarė Midė. Tai buvo tik lengvas iškvėpi- 
mas. Jos širdis daužėsi. Reikia žaisti jo žaidimą taip 
pat lengvai ir nerūpestingai, kaip žaidžia jis. Jei tik ji 
taip nesijaudintų. Būtų malonu ir visai nesunku, jei 

galėtų sugrįžti, kaip sugrįžo jis, į pirmąsias kerinčias 
dienas, kai juodu žaidė meile. Jis taip daro. Umai ji 
suprato irgi galinti taip pat elgtis. Gali sutikti besijuo- 
kiančias jo akis ir atsakyti tuo pačiu. 

Jis pasakė: 

- — Pusė kepalėlio duonos geriau, negu visai nieko, 
ar ne? Netrukus bus ir pyrago. O kol kas, žinote, man 
labai knieti štai ką išsiaiškinti — ar mes susižadėję, ar 
ne? Jei taip, tai aš, žinoma, vadinsiu jus „brangiąja“, 
ir jūs, manau, turėtumėt sugalvoti ką nors meilesnio 
nei „Gili“. O jei mes nesusižadėję, tai kodėl? Kitaip 
tariant, kas nutraukė sužieduotuves? Jūs? Ne, jūs to 
nepadarėte, antraip nesibastytumėte su manim kaip 
dabar ir nebūtumėte nešiojusi gedulo, manydama, 
jog aš miręs, tiesa? Gal norite pasakyti, kad tai aš jas 
nutraukiau? 

Ji nepajėgė į jį žiūrėti. Jai norėjosi ir juoktis, ir verk- 
ti. Norėjosi verkti jo glėbyje. Tyliu virpančiu balsu ji 
paklausė: 

— Bet argi jos nenutrūko savaime — kai jūs viską 
užmiršote? 

— Žinoma, kad ne! Niekas nesikeičia nuo to, kad 
žmogus užmiršta. Tarkime, mes buvome vedę, paskui 
aš gavau smūgį į galvą — argi tai būtų mus išskyrę?.. 
Tiek to, džiaugiuosi, kad nustatėte priežastį. Nes ji ne- 
gali nutraukti sužieduotuvių. Jei nenorite, kad vadin- 
čiau jus „brangiąja“, galite jas nutraukti tuojau pat. 

— Ir jūs galite. 

— Bet kodėl gi, brangioji? Man jos neapsakomai pa- 

tinka. Ne, jei ką, turėsite pati tai padaryti. Ar aš pado- 
vanojau jums žiedą? 

Ji papurtė galvą. 

— Ne. 

— Šykštumas ar laiko stoka? Kada iš tiesų mes su- 
sižadėjome? 

— Tą dieną, kai išplaukėme. 

— Kaip nyku — šitaip stokoti laiko! Bet tai mane 
atleidžia nuo kaltinimo šykštumu. Vis tiek gaila, kad 
neturite žiedo, nes tuomet taip lengvai galėtumė- 
te stumtelėti jį per stalą ir ištarti: „Tarp mūsų viskas 
baigta“, ar ne? 

Ją vėl suėmė juokas. 

— Aš ir taip galiu pasakyti: „Tarp mūsų viskas baigta“ 

— Bet jūs to nepadarysite, kol neišgersime kavos, 
tiesa? Tai žiauriai sugadintų nuotaiką. Klausykite, 
man šovė nuostabi mintis. Grįžkime į miestą ir nu- 
pirkime jums žiedą, o tada galėsite kaip pridera nu- 
traukti sužieduotuves. Na, kaip? 

— Jūs visai pamišęs, - pasakė Midė. 

— Dulce est desipere in loco.* Apytikriai verčiant, 
tai reiškia — „Kartais reikia ir pasilinksminti“. Eime, 
bala nematė tos kavos — ji tikrai bus niekam tikusi. 
Kokį žiedą pirksime — smaragdo, safyro, deimanto, 
rubino? Kokio pageidaujate? 

Midė visa drebėjo nuo keisto juoko. 

— O, Gili, jūs tikrai pakvaišęs! 


* Citata iš Horacijaus „Odžių“: „Kartais smagu pakvailioti“ 

DEVINTAS SKYRIUS 


Tą popietę labai daug kas nutiko. Tuo metu nė vie- 
nas įvykis neatrodė ypač reikšmingas, bet visi su- 
vaidino savo vaidmenis tam tikrame baugiame 
spektaklyje. Jie buvo nelyginant audeklo rašto gijos: 
šviesios reiškė linksmumą, tamsios - liūdesį, raudo- 
nos — kraują, o juodos — šešėlį, kuris užslinko ant 
Vandelero namo ir kiekvieno jo gyventojo. Nė viena 
atskira gija neatrodė grėsminga, tačiau visos drauge 
išaudė paveikslą. 

Poniai Andervud, kuri pakavo ryšulius stebima 
budrių panelės Midlton akių, teko susitaikyti su tuo, 
kad negali leisti mintims nuklysti prie Karolos Rou- 
lend, nes tuoj pat būdavo supeikiama: 

— Akne, ponia Andervud. Bijau, kad taip nieko ne- 
bus. Šis mazgas atsiriš. 

Nepakenčiama moteris. Ponia Andervud vylėsi, 
kad Midė bent bus dėkinga ir kad jai gerai klojasi su 
Giliu Ermiteidžu — jis toks patrauklus vyras ir puiki 
partija. Kad tik reikalai nesubjurtų. Tas nelemtas laiš- 
kas... „Neįsivaizduoju, iš kur gauti pinigų, kad Godf- 
ris nesužinotų. Mano papuošalai nė dviejų pensų ne- 

verti... Panelė Silver — bet ir jos paslaugų negaliu sau 
leisti. Be to, ką ji gali padaryti? Privalau ką nors sugal- 
voti. Kas bus, jei jie nelauks... jei papasakos Godfriui. 
Ne, jokiu būdu — reikia ką nors daryti. Jei Karolos 
Roulend rankinėje buvo mano laiškas... O gal ir ne - 
maža kokie popieriai gali voliotis..“ 

— Na, ponia Andervud, šitaip tikrai nieko nebus... 

Gilis ir Midė pasuko automobiliu nuo kelio į ganyk- 
lą, kur žydėjo vėlyvi dygiakrūmiai. 

— Mide, brangioji! 

— Gili, negalima! 

— Kodėl negalima? Aš myliu jus. Gal pamiršote? 

— Tai jūs pamiršote. 

Jo rankos visai arti, lūpos prie jos lūpų. 

— Ne visai — ne viską pamiršau. Tik mano kvailoje 
galvoje atsirado spraga. Visa kita jus prisimena. Ak 
Mide, ar nesuprantate, kad jaučiu jus vidumi? 

Panelė Garsaid, apniukusi ir santūri, ėmė nuo pre- 
kystalio žiedą, kurį apkūnus žydų tautybės ponas su 
akiniais ką tik stumtelėjo jos pusėn. Veikiau net ne 
stumtelėjo, o sviedė. Šis judesys reiškė panieką. Ji iš- 
tarė: 

— Bet jis buvo apdraustas šimtu svarų. 

Žydų tautybės ponas patraukė pečiais. 

— Tai ne mano reikalas. Žiedo akis — netikras 
akmuo. 

- Jūs įsitikinęs? — akimirką pro jos santūrumą pra- 
siveržė išgąstinga abejonė. | 

Žydas vėl patraukė pečiais. 

— Neškite jį kur tik norite, visi jums pasakys tą patį. 

Bute Nr. 6 ant sofos ponia Vilard verkė tylios kan- 
čios ašaromis, įsikniaubusi į pagalvėlę su apsiuvais. 
Sofa buvo dalis komplekto, kurį juodu su Alfredu pir- 
ko, ruošdamiesi susituokti. Komplektas tebestovi — 
prieš pat karą naujai aptrauktas — bet Alfredas... Šla- 
pioje nuo ašarų rankoje ji spaudė sumaigytą raštelį, 
kurį rado vyro švarko kišenėje, kai rengėsi jį atiduoti 
išvalyti. Ne toks jau pragaištingas raštelis, bet varg- 
šei poniai Vilard, neturėjusiai progų išmintingai į kai 
ką nekreipti dėmesio, tai buvo baisus smūgis. Na ir 
kas, kad Alfredas nervingas, piktas, priekaištauja jai 
už vėlavimąsi, netvarkingumą, nerūpestingumą, išsi- 
blaškymą; na ir kas, kad nepagiria jos valgių - bet kad 
jis būtų neištikimas, kad sekiotų paskui blondines iš 
viršutinio aukšto, buvo neįmanoma patikėti. 

Tačiau ji patikėjo. Kilstelėjo užverktą veidą, ištiesi- 
no drėgną raštelį ir vėl perskaitė: 

„Gerai, brangusis Vili, pietūs pirmą valandą kaip 
visuomet. Karola.“ 

Būtent tas „kaip visuomet“ durklu įsmigo į iškan- 
kintą ponios Vilard širdį. Ir kaip ji drįsta vadinti jį Vi- 
liu? Mergiūkštė perpus už jį jaunesnė!.. 

Karola Roulend meiliai šypsojosi žmogeliui retais 
žilstančiais plaukais, labai tvarkingai apsirengusiam, 
įsispitrėjusiam į ją pro senamadės pensnė stiklus kaip 
žuvis pro akvariumo stiklą. Ponas Vilardas būtų pa- 
sibaisėjęs, jei koks nors akiplėša būtų pasakęs, kad jis 
šitaip spokso. Panelės Roulend jo spoksojimas nėmaž 

netrikdė. Ji leido ponui Vilardui sumokėti už pietus ir 
nupirkti jai brangią dėžę šokolado. Karo apsiaustame 
Londone vis dar galima buvo jo gauti, jei žinojai, kur 
ieškoti. Panelė Roulend žinojo... 

Kadangi popietė buvo graži, į lauką susiruošė ir 
senoji ponia Meredit invalido vežimėlyje, kurį stūmė 
Paker, panelei Krein oriai žengiant iš dešinės. Veži- 
mėlį nelengva nugabenti į apačią — iš rūsio pakviečia- 
mas Belas, vežimėlis, visiems trims prilaikant, atsar- 
giai pastatomas, o senoji ponia Meredit iškilmingai 
linkčioja iš po savo šalių, netardama nė žodžio. 

Jos susiruošė į parduotuves. Panelė Krein patikino 
Agnesę Leming, kad ponia Meredit tuo labai džiau- 
giasi: „Jai patinka mažumėlę prasiblaškyti..: 

Agnesė antrąkart nusileido apačion — pakeisti bi- 
bliotekoje motinos knygą. 

— Mama, gal tu pati galėtum ją pasikeisti pakeliui, 
kai eisi lošti bridžo... 

Tik iš beviltiško nuovargio išdrįso Agnesė pasiūly- 
ti tokį dalyką. Vilties nėra — niekad ir nebūdavo, bet 
kartais, kai esi labai nusiminęs, turi pabandyti. Ploni 
ponios Leming antakiai iš pasipiktinimo išlinko. 

— Pakeliui? Mano miela Agnese, nuo kada bibliote- 
ka yra pakeliui pas Klarkus? Ar tu tikrai tokia kvaila, 
kokia-dediesi? Verčiau pasisaugok, nes žmonės pa- 
galvos, kad tau kažkas negerai. 

Grįždama iš miesto Agnesė ir pati pajuto, kad jai 
ne viskas gerai. Kojos žengė, nes ji jas vertė žengti, 
bet galva atrodė keistai lengva, sakytum tuoj nuskris 

tolyn nuo kūno. Visi daiktai atrodė tuoj nuskrisiantys 
tolyn. Vien pavargusios, maudžiančios kojos sunkiai 
kiūtino įkalnėn. Staiga jos alkūnę suėmė kažkieno 
ranka, ir į ausį prakalbo balsas: 

— Panele Leming, jūs sergate. 

Krūptelėjusi ji grįžo į tikrovę ir pamatė, kad į ją su- 
sirūpinęs kreipiasi ponas Dreikas, gyvenantis priešais 
Vilardus. 

— Jūs sergate. 

-—- Oi, ne - aš tik pavargusi. . 

— Tai tas pats. Aš su automobiliu. Leiskite jus pa- 
vėžėti. | 

Ji išspaudė drovią, mielą šypseną, bet daugiau nieko 
nebejstengė. Atsipeikėjusi pasijuto gulinti ant sofos 
savo pačios svetainėje, o ponas Dreikas ant dujinės 
viryklės statė arbatinuką. Tai buvo taip keista, kad ji 
kelissyk sumirksėjo, bet ir ponas Dreikas, ir arbatinu- 
kas liko kur buvę. Jis atsisuko, pamatė jos atmerktas 
akis, pritariamai linktelėjo ir pasakė: 

— Gera mergaitė! Tuoj gausite puodelį gardžios ar- 
batos. ( 

Ji troško jos labiau už viską pasaulyje. Arbata buvo 
puiki. Kai ji išgėrė, ponas Dreikas pripylė dar. Paskui 
ištraukė maišelį saldžių bandelių, pasiėmė puodelį 
sau ir atsisėdo. 

— Mėgstate saldžias bandeles? Aš - labai. Šitos be- 
veik kaip prieškarinės — su serbentais ir citrinos žie- 
vele. Nešiausi jas namo ir būčiau puotavęs sau vienas, 
bet šitaip yra nepalyginti geriau. 

Panelė Leming suvalgė dvi bandeles ir išgėrė dar 
porą puodelių arbatos. Per priešpiečius andai nelabai 
buvo ko valgyti, ir ji pasakė nesanti alkana. Gerdama 
paskutinį puodelį susiprotėjo, kad ponas Dreikas jai 
priekaištauja. 

— Belas sakė, kad jūsų nebuvo visą rytą. Kas jus pri- 
vertė vėl leistis į miestą? Verčiau būtumėt pailsėjusi. 

Ji buvo taip pratusi prie priekaištų, jog ėmė teisintis: 

— Man reikėjo pakeisti knygą. 

— O kodėl nepakeitėte jos šįryt? 

Ponas Dreikas taip aukštai pakėlė lenktus antakius, 
kad jie kone lietė jo vešlius geležies pilkumo plaukus. 
Atrodė išties baugus kaip Mefistofelis. Ir be jokių dve- 
jonių, kaip būna droviems žmonėms, pasiryžusiems 
daugiau nebetylėti, rėžė: 

— Jūsų motina yra velniškai savanaudiška senė. 

Panelė Leming įsispoksojo į jį. Jos širdis skausmin- 
gai daužėsi. Arbatos puodelis rankoje sutirtėjo. Per 
visą jos gyvenimą niekas jai nėra pasakęs tokio siau- 
bingo dalyko. Be to, jis nusikeikė — iš tikrųjų nusikei- 
kė. Ji privalo rasti priekaištingų žodžių. Tačiau joks 
žodis neatėjo į galvą. Kažkas jos viduje ištarė: „Tai 
tiesa.“ 

Jis paėmė iš jos puodelį ir pastatė ant stalo. 

— Tai tiesa, ar ne? Kas gali apie tai žinoti geriau už 
jus? Jinai jus žudo. O kai aš matau, kaip kas nors žu- 
domas, negaliu likti nuošaly ir laikyti liežuvį už dan- 
tų. Kodėl jūs su tuo taikstotės? Kodėl nesusirandate 
kokio nors darbo? Daug kas taip daro. 

Panelė Leming liovėsi virpėti ir tiesiai, paprastai 
atsakė: 
 — Prieš porą mėnesių pabandžiau. Tikiuosi, jūs nie- 
kam nepasakysite, nes man pareiškė, esą aš nepakan- 
kamai stipri, o jei mama tai sužinotų, pasiustų. Ji... ji 
nesupranta, kad aš jau nebe tokia stipri kaip anksčiau. 
Nieko nebus, pone Dreikai — aš negaliu ištrūkti. 

Antakiai nusileido. Pono Dreiko veido išraiška su- 
švelnėjo. 

— Tai ne visada lengva, - sutiko jis. - Bet dažniau- 
siai išeitis yra. Imkim kad ir mano atvejį. Aš buvau — 
na, keletą metų buvau visiškai nusišalinęs nuo pasau- 
lio, o kai grįžau, neturėjau nei pinigų, nei darbo, nei 
draugų. Iš tiesų atrodė, kad nebeliko jokios išeities. 
Man teko... na, buvo nejuokais riesta. Bet ūmai pa- 
sitaikė verslas — gana savotiškas, jūs veikiausiai jam 
nepritartumėte, bet man tai buvo išsigelbėjimas. Ga- 
liu pasakyti, kad niekad nėsigailėjau jo ėmęsis, nors 
būna laikotarpių, kai norėtųsi ko nors tinkamesnio. 
Tačiau prisimenu, kad jis duoda man pakankamai 
pajamų patogiai gyventi, išlaikyti nedidelį automobilį 
ir laisvalaikį leisti beveik taip, kaip man patinka. Su- 
prantate, jei negauni, ko nori, sveikas protas ragina 
siekti, ko gali. 

Agnesės Leming skruostai truputį paraudo. Bjauri 
juoda beretė arba pati nukrito, ar ponas Dreikas ją 
nuėmė. Vešlūs kaštoniniai plaukai, anksčiau paslėpti 
po ja, apgaubė pečius. Kadaise jie gražiai garbanojo- 
si, ir dabar dar krito dailiomis bangomis. Ponas Drei- 

kas juos stebėjo. Jis atkreipė dėmesį į tai, kad plaukų 
spalva neįprastai — jo manymu, labai patraukliai, — 
išryškino rudas akis. Akys dar ryškiau sušvito, kai ji 
paklausė: 

— Kojūs norėjote? 

— O, aš norėjau mėnulio, - pasakė ponas Dreikas, — 
mėnulio, žvaigždžių ir devinto dangaus. Jaunystėje 
visi jų trokštame, o kai negauname, sakome, kad jų 
išvis nėra, prisikemšame pilvus ankščių, kurias ėda 
kiaulės, o paskui skundžiamės sutrikusiu virškinimu. 

Agnesės Leming balsas buvo malonus ir švelnus. 
Dabar ji paklausė ypač švelniai: 

-— Kas buvo jūsų mėnulis? 

Jis žvelgė pro ją į langą su nuobodžiu vaizdu į žvy- 
ruotą plotą ir tankiai sužėlusius senamadiškus krū- 
mokšnius, bet matė kažką visai kita. Tarė: 

— Nagi moteris — tik moteris. Taip dažniausiai ir 
būna, žinote. 

— Kas atsitiko? | 

— Aš ją vedžiau. Pražūtingas žingsnis. Mėnulius 
reikėtų palikti danguje. Iš arti jie praranda spindesį 
ir tampa negyvais kūnais. Atmetus metaforas, ji ap- 
sigalvojo ir pasirinko kitą. Skyryboms aš, galima sa- 
kyti, išleidau paskutinį skatiką. Gana ironiška. Dabar 
žinote mano istoriją. O kokia jūsų? 

— Neturiu jokios istorijos. - Švelniame balse buvo 
girdėti tragiška gaidelė. | 

— Žinoma, ne - ji išsunkė jus iki paskutinio lašo, ar 
ne? Ketinate pasilikti ir leisti jai jus pribaigti? 

— O ką aš galiu padaryti? — liūdnai pasakė Agnesė 
Leming. 

Ponas Dreikas nukreipė akis nuo lango ir keistai, 
įdėmiai, su ypatinga išraiška pažvelgė į ją: 

— Na, galėtumėte už manęs ištekėti. 


DEŠIMTAS SKYRIUS 


Tą vakarą keturi žmonės parašė laiškus. Tie laiškai 
irgi padėjo sukurti bendrą vaizdą. 

Karola Roulend rašė žmogui, kurį vadino „mie- 
luoju Žirniuku“. Tai buvo plepus mergiškas laiškas. 
„Baisingai ilgiuosi savojo Žirniuko. Kaip noriu, kad 
mes būtume kartu, bet žinoma, suprantu, — reikia 
būti labai atsargiems, kol nesibaigė tavo skyrybų 
procesas. Aš čia gyvenu visai kaip vienuolė — tau 
nėra reikalo dėl manęs būgštauti - man iš tikryjų nė 
trupučio niekas nerūpi, kadangi visą laiką galvoju 
apie tave, kada mes galėsime susituokti, kokie būsi- 
me laimingi... 

Ir taip toliau. 

Laiškas nebuvo išsiųstas, nes panelei Roulend jis 
tapo ūmai nebeįdomus. Tiesą sakant, jai šovė labai 
vykusi mintis. Kai jums iki ašarų nuobodu, vykusios 
mintys itin pageidautinos. Panelei Roulend buvo taip 
nuobodu, kad ji nesibaidė jokios pramogėlės. Net 
buvo nusičiupusi Alfredą Vilardą. Tačiau rašyti Žir- 
niukui — tai jau paskutinis lašas nuobodulio jūroje. 
Jam nepakenks dar truputį palaukti laiško. Ji mėgo 

versti vyrus laukti — laukimas kursto aistrą. Žirniuko 
aistrą reikia ilgai kurstyti, kad iškart po skyrybų jis 
prisistatytų su sutuoktuvių žiedu ir gražiu namu. Gal 
jis nuobodybė - taip, nuobodybė, bet ak, mielieji, jis 
turi krūvas šlamančių! | 

Ji įbruko laišką į prašmatnų bloknotą, pasiėmė iš 
rankinuko raktų ryšulį ir nulipo į sandėliuką. Šaunu- 
sis sumanymas ugnies ratu sukosi galvoje, svaidyda- 
mas nieko gera nežadančias kibirkštis. Netrukus ji 
vėl užlipo laiptais nešina pluoštu laiškų ir didele foto- 
grafija su parašu. Pastačiusi fotografiją kairėje židinio 
atbrailos matomiausioje vietoje, ji atsisėdo skaityti 
laiškų... | 

Ponas Dreikas rašė Agnesei Leming; 

„Mieloji, 

privalau jums parašyti, nes noriu, kad turėtumėte 
ką pasiskaityti, kai manęs nebus šalia ir aš negalėsiu 
apie tai kalbėti. Jūs jau taip ilgai gyvenate kalėjime. 
Išeikite į laisvę ir pasidairykite po pasaulį. Aš jums 
tegaliu parodyti mažytę jo dalelę, bet tai bus jūsų ir 
mano dalelė, tai bus namai, o ne kalėjimas. Aš žinau, 
koks kalinio gyvenimas. Išeikite į laisvę, kol jūsų ne- 
sužlugdė. Ar jūsų motinai bus geriau, jei jus pribaigs? 
Jūs sakote negalinti palikti jos vienos, bet jinai nori 
jūsų patarnavimų, o ne jūsų draugijos. Nusamdykite 
jai tarnaitę, kuri galės išeiti, jei tik grandinė bus per 
smarkiai įtempta. Jūs ne duktė, o vergė. Vergija yra 
amorali ir pasibjaurėtina. Tai skaudūs žodžiai, bet jūs 
puikiai žinote, kad jie teisingi. Aš seniai norėjau juos 

pasakyti. Ar pamenate tą dieną, kai panėšėjau jūsų 
krepšį, jums grįžtant iš miesto? Tai buvo pradžia. Tas 
krepšys svėrė toną — jūsų ranka virpėjo iš nuovargio. 
Būčiau įmanęs jus iškeikti, matydamas tiek kantry- 
bės jūsų akyse ir šypseną, kuria mane apdovanojote. 
Žmonės, kurie kenčia nedovanotiną tironiją, netu- 
ri būti kantrūs ir šypsotis. Supratau, kad nepajėgiu 
išmesti jūsų iš galvos. Žinau, beprotiška prašyti jus 
už manęs tekėti. Jums mėgins mane apšmeižti ir pa- 
versti mane savanaudiška pabaisa, bet aš esu įspėtas 
ir, tikiuosi, iš anksto apsiginklavęs. Geriausias mano 
ginklas - tai faktas, kad aš nieko labiau šiame pasau- 
lyje netrokštu, kaip padaryti jus laimingą. Tikiu, jog 
galiu tą padaryti. Kadangi šis argumentas vargu ar jus 
paveiks, pridursiu, kad aš pats nedaug laimės esu pa- 
tyręs, o jūs galite suteikti visa, ko man stinga, ir dar 
daugiau. Ar sutinkate?“ 

Agnesė Leming rašė ponui Dreikui: 

„Mums nevalia apie tai galvoti — iš tiesų nevalia. Jei 
galėtume būti draugais — bet tai būtų neteisinga jūsų 
atžvilgiu. Nebegalvokite apie tai. Aš turėjau jums iš 
karto aiškiai pasakyti, kad iš to nieko nieko neišeis. 
Kad tik jūs nesijaustumėte nelaimingas. (...)“ 

Šis laiškas, kaip ir panelės Roulend parašytasis, liko 
neišsiųstas. Jis buvo per gausiai sulaistytas ašaromis. 
Ilgai vargusi, išeikvojusi begalę degtukų, Agnesė pa- 
galiau šiaip ne taip sudegino lapą. 

Ponia Spūner rašė Midei Andervud: 

„Jis veikiausiai apatiniame stalčiuje, o jei ten nėra, 
tai gal būtumėte tokia gera ir peržiūrėtumėte kitus 
stalčius? Tai toks megztas spenseris, apnertas vąšeliu. 
Man būtų gerai jį pasivilkti po uniforma dabar, kai 
vakarais jau taip šalta. Belas turi buto raktą“ 


VIENUOLIKTAS SKYRIUS 


Ponios Spūner laiškas atėjo kitą dieną per pusryčius. 
Midė jį perskaitė ir tramdydama juoką pasiteiravo: 

— Kas, po galais, tas spenseris? 

Buvo giedras, saulėtas rytas. Jos širdis juokėsi ir 
dainavo. Skruostai kaito, balsas linksmai čiurleno. 
Sode viskas atrodė nuostabu. 

Ponia Andervud pažvelgė į ją per stalą: 

— Dieve maloningas, tikiuosi, jis tau nerašo apie 
apatinius? 

— Tai ne Gilis, tai ponia Spūner. Ji nori, kad aš pa- 
imčiau iš komodos stalčiaus spenserį, o aš nė nežinau, 
kaip tas daiktas atrodo. Ko reikės ieškoti? 

— Tai toks apatinis nertinis ilgomis rankovėmis ir 
aukšta apykakle, bent jau dažniausiai jie tokie būna. 
Kam jai jo prireikė? 

Midės akys švytėjo: 

— Pasivilkti po uniforma, nes vakarai vis vėsesni. 

Ponia Andervud įsimetė į arbatą sacharino tabletę 
ir pamaišė. | 

— Net juokinga, kaip vyriškis viską pakeičia, — pa- 
stebėjo ji tarsi atsitiktinai. — Būtumei tu gavus kvie- 

timą į Bekingemo rūmus užvakar, tai nebūtumei nė 
šyptelėjusi. Dabar tau rašo ponia Spūner ir prašo su- 
rasti jos nertinį — ar gali būti kas nuobodesnio, - o 
kiekvienas pamanytų, kad gavai meilės laišką. Ko- 
dėl, klausiu aš savęs. Ogi viskas dėl to, kad grįžo tavo 
vaikinas. Tikiuosi, kad viskas gerai ir tu dabar dėl jo 
rami? 

Midė linktelėjo. . 

— Ar jis užsiminė apie žiedą? Jei ne, tavo. vietoje, 
nebūčiau visiškai tikra. 

Midė nusijuokė ir dar kartą linktelėjo. Gilis. nori 
padovanoti jai žiedą, kad ji galėtų nutraukti jų sužie- 
duotuves su visom ceremonijom - ką apie tai pasaky- 
tų teta Meiblė? Ji atsispyrė pagundai viską papasakoti 
ir pasakė: 

— Taip, jis nori padovanoti man žiedą. Bet aš neleisiu 
jam jo pirkti, dabar juk karas. Jis minėjo savo motinos 
žiedus. Jos visi papuošalai saugomi kažkur banke. Jis 
nori, kad aš nuvažiuočiau drauge su juo jų paimti. 

Ponia Andervud pritariamai linktelėjo. Čia jau ge- 
riau. Vyras nedovanoja merginai savo motinos pa- 
puošalų, jei neketina jos vesti. Ūmai ji reikliu balsu 
paklausė: 

— Aha, tai jis prisimena savo motinos žiedus? 

— Jis prisimena viską, kas įvyko iki karo. Paskui vis- 
kas skęsta rūke... visa, kas asmeniška... 

Ji nutilo, nes ponia Andervud pakratė galvą. 

— Na, tai jis taip sako — ir galbūt geriau nesigilinti, 
juo labiau, kad jis ketina pasielgti teisingai. 

Midė nusileido į rūsį ir paėmė raktą nuo ponios 
Spūner buto. Belas buvo užsiėmęs ir šūktelėjo jai pa- 
čiai tą padaryti. 

— Jie kabo ant kabliukų priešais senąjį bufetą, visi 
surikiuoti iš eilės — ten juos ir rasite, panele, jei ne- 
sunku. Neįmanoma apsirikti - kabo visi iš eilės, nuo 
pirmo iki aštunto, priešais bufetą — galėčiau paimti 
užsimerkęs. Jums reikia septinto numerio. 

Jis klūpojo ant kelių ir šveitė senas akmenines grin- 
dis. Kai Midė ėjo pro jį su raktu rankoje, jis pažvelgė 
aukštyn, linksėdamas ir šypsodamasis. 

— Tokios jau pripurvintos tos grindys, ir vanduo la- 
bai greitai atšąla, šiaip tai nebūčiau jūsų varginęs. Tik- 
tai pakabinkite raktą į vietą, kai baigsite, panele, gerai? 

Midė užtikrino tai padarysianti be jokio vargo. 
Tada įėjo į liftą ir pasikėlė į ponios Spūner butą Nr. 7, 
pačiame viršuje. 

Ji išsyk surado nertinį. Tai buvo klaikus natūralios 
vilnos drabužis, priekyje susegtas perlamutro sago- 
mis, vąšeliu apnerta aukšta apykakle. Nuo jo dvelkė 
naftalinu. Nertinis neabejotinai šiltas, bet, o varge, 
kaip jis tikriausiai graužia! Ji persimetė drabužį per 
ranką, išėjo į laiptų aikštelę ir ten pamatė, kad prie- 
šais esančio buto durys plačiai atvertos, o tarpdury 
stovi panelė Roulend. 

— O, panele Andervud - labas rytas! Mačiau, kaip 
kėlėtės į viršų. Čia Spūnerių butas, ar ne? Jie išsikraus- 
tė prieš man atsikeliant. Malonu turėti savą kampą, 
sakyčiau. Užeikite, pažiūrėsite kaip gyvenu. 

Midė dvejojo. 

— Tiesą sakant, man reikia išsiųsti šitą... — ji parodė 
į nertinį. 

Karola Roulend nužvelgė jį kaip kokį purviną vaba- 
lą. Suraukė nosį ir šnarpštelėjo. 

— Kaip smirda! — atvirai pasakė. — Štai, pakabinki- 
te jį ant durų rankenos ir dirstelėkite į mano būstą. 
Neblogas, tiesa? Neįsivaizduojate, kaip jis atrodė, kai 
įsikrausčiau. | 

Midė nenorėjo būti šiurkšti. Ji jautė draugiškumą 
visam pasauliui. Be to, buvo šiek tiek smalsu. Praleidu- 
si negirdom pasiūlymą dėl nertinio, ji perėjo nedidelį 
prieškambarį ir nusekė paskui Karolą į labai moderniai 
pertvarkytą Vandelero namų buto svetainę. Lubos, sie- 
nos ir grindys buvo išdažytos matinio pilkumo spalva. 
Bendra spalvų gama žydra ir pilka — blyškaus žydru- 
mo kilimas, pilkšvo žydrumo brokato užuolaidos ir 
baldų apmušalai, kilimo spalvos pagalvėlės. Ant židi- 
nio atbrailos stovėjo sidabrinė statulėlė - nuoga šokėja 
ant vienos kojos, beveidė, tiesi kaip strėlė, ištiestomis 
rankomis. Pirmoji Midės mintis buvo: „Kaip keista..“, 
antroji — „Kaip gražu!“ Statulėlė įkūnijo skrydžio gro- 
žį. Taip, būtent — skrydžio grožį. Tik staiga statulėlė 
pasidarė nebesvarbi, nes atbrailos gale, atremta į sieną, 
stovėjo didelė neįrėminta Gilio fotografija. 

Karola Roulend praėjo pro Midę ir paėmė fotogra- 
fiją. . 
— Graži, tiesa? - pasakė. - Manau, kad ir jūs pana- 
šią turite. — Ir pastatė į vietą. 

Taip, nuotrauka buvo graži. Tai Gilis. Skersai kam- 
putyje matėsi jo parašas — Gilis. 

Karola šypsodamasi atsisuko. | 

— Taigi? Jūs jo paklausėte, ar prisimena mane? 

— Taip, - atsakė Midė. 

— Ir ką jis atsakė? | 

— Bijau, kad ne. Jis neprisimena nieko, kas įvyko 
prasidėjus karui. 

— Kaip patogu, išties kaip patogu! —- pasakė Karola 
Roulend. Jos laki vaizduotė karštligiškai dirbo. Buvo 
sumaniusi šiaip sau pasismaginti, bet, atrodo, - taip, 
tikrai atrodo, — kad iš to galima išpešti ir pinigų. — 
Visiškai nieko? Ar tikrai norėjote tą pasakyti? O, kaip 
norėčiau šitaip sugebėti! O jūs ne? 

— Ne, aš to nepakęsčiau. | 

Karola Roulend nusijuokė. 

— Norite išsaugoti prisiminimus? Smagu, kol kas 
nors vyksta, bet kam paskui prisiminti? Kad ir kaip 
ten būtų, Gilis ir aš padėjome tašką. 

Midė ištiesė ranką ir įsitvėrė minkšto krėslo atra- 
mos. Naftalino kvapas nuo ponios Spūner spenserio 
ūmai pasidarė nebepakenčiamas. Ji leido jam nuslysti 
ant grindų. Santūriu, tiriamu balsu pasiteiravo: 

— Gilis ir jūs? 

Panelė Roulend nusišypsojo ryškiai dažytomis lū- 
pomis. 

— Arjis jums apie mane nepasakojo? O ne, supran- 
tama - jis juk viską pamiršo. Bet galėjo bent užsimin- 
ti apie mane dar prieš prarasdamas atmintį. Jūs tikra, 
kad to nebuvo? 

Midė papurtė galvą. 

— O ar tam buvo priežasčių? 

"Karola iš šagrenės odos dėžutės išsitraukė cigaretę. 
Brūkštelėjo degtuką ir prieš atsakydama prisidegė. 

— Priežasčių? Na, kaip pažiūrėsi. Kai kas pasakytų, 
kad jam reikėtų paminėti jau esamą ponią Ermiteidž 
prieš pasiperšant jums. Manau, jis jums piršosi? Jūsų 
teta, atrodo, taip mano. 

Midės ranka stipriai suspaudė krėslo atkaltę. Ji at- 
sakė: | 

— Mes susižadėję. 

Ryškiai dažytos lūpos išpūtė dūmų srovelę. 

— Ar neišgirdote, ką pasakiau? Nemanau, kad ne- 
girdėjote — arba nesuvokėte. Suprantu, tai šokas, bet 
juk ne dėl mano kaltės, tiesa? Nejau tikėjotės, kad 
laikysiu liežuvį už dantų ir leisiu Giliui toliau manęs 
neprisiminti? Turiu galvoti apie savo pašalpą. Ką jūs 
apie tai manote? Jis man mokėdavo keturis šimtus 
per metus. O man šitų pinigų reikia — o taip, galite 
neabejoti! 

Midė nieko nejautė. Atrodė, lyg jos kalbėtų apie ką 
nors kitą. Taip negali atsitikti jai ir Giliui. Ji žiūrėjo į 
nuotrauką ant židinio ir į Karolą. Yra dalykų, kuriais 
patikėti neįmanoma. 

— Panele Roulend, — pradėjo ji, bet blykstelėjęs 
žvilgsnis ir cigaretės mostas ją nutraukė. 

— Bet aš nesu panelė Roulend. Jau sakiau, kad nesi- 
klausote manęs. Roulend - tai tik mano sceninis var- 
das. Visai neblogas, kaip manote? Tačiau mano tikro- 

ji, teisėta pavardė yra Ermiteidž. Štai apie ką aš jums 
kalbėjau — aš esu ponia Ermiteidž. — Ji vėl nusisuko 
į židinį, paėmė fotografiją ir pastatė truputėlį kitu 
kampu. - Jis nėra gražuolis, bet kažkuo patrauklus, 
tiesa? Bent jau aš taip maniau, kol nepatyriau, koks 
šaltas, gobšus velnias jis gali būti. 

Midė spoksojo į ją plačiai išplėstom tuščiom akim. 
Tai nieko nereiškia. Tai gryniausia nesąmonė. Pri- 
trenkta ji sukuždėjo: 

— Tai nesąmonė... 

Karola paleido nuotrauką ir žengtelėjo atgal. Ji buvo 
pikta, bet už pykčio slėpėsi smagumas. Ji jau seniai 
norėjo kaip nors atkeršyti Giliui, bet tokios galimybės 
nesitikėjo. Ant trapaus prašmatnaus stalelio lenktom 
sidabrinėm kojom ir stikliniu viršumi gulėjo pluoštas 
laiškų. Ji paėmė viršutinį ir prakalbo balsu, kuriame 
nebebuvo girdėti aristokratiškos tarties: 

— O, tai aš melagė? Gerai, panele Mide Andervud, 
pažvelkite į šitai ir galbūt pasigailėsite savo žodžių! 
Manau, atpažinsite Gilio rašyseną. 

Prieš ją buvo popieriaus lapas. Rašysena tikrai Gi- 
lio — labai aiški ir įskaitoma. Viskas nepaprastai aišku 
ir ryšku — popieriaus kraštas, jo sulenkimai, Karolos 
ranka, ilgi pirštai ir skaisčiai raudoni nagai, žiedas su 
vieninteliu ryškiai spindinčiu deimantu... Gilio laiškas. 

Štai kas jame buvo parašyta: 

„Tu klysti, jei manai, kad tokie argumentai mane 
gali paveikti. Tu apeliuoji į jausmus, o man jie visai 
nerūpi. Jei kalbėsiu visai atvirai, tai mane siutina, to- 

dėl patariu liautis. Duosiu tau keturis šimtus per me- 
tus, jei liausies vadintis Ermiteidž. Jei sužinosiu, kad 
pažeidinėji šį susitarimą, nedvejodamas nutrauksiu 
išmokas. Juridiškai, kaip pati sakai, tu turi negin- 
čijamą teisę į šį vardą, bet jei tik sužinosiu, kad juo 
naudojiesi, neteksi pinigų. Tai garbingas vardas, bet 
aš nemanau, kad tavo akyse jis vertas keturių šimtų 
per metus. Ir tai, mieloji Karola, yra mano paskutinis 
žodis“ | 

Midė pakėlė akis į Karolą Roulend ir pamatė jos 
veide piktdžiugą. Vos atgaudama kvapą, ji ištarė: 

- Jis jūsų nemyli. 

Šviesiaplaukė galva krestelėjo. 

— Dabar ne. Bet argi tai nepanašu į Gilį? Tai užside- 
ga, tai atvėsta — vieną dieną krenta jums po kojomis, 
kitą dieną viską pamiršta. Ar ne taip pat jis pasielgė ir 
su jumis? Tai ką gi — ar aš melagė, ar esu ponia Ermi- 
teidž ir jūs manęs atsiprašote? Štai, paties Gilio ranka 
parašyta - jūs negalite to paneigti. 

Midė stovėjo tiesi, sustingusi. 

— Arjūs išsiskyrėte? | 

Karola nusijuokė. 

— One, nieko panašaus - tiesiog padėjome tašką — 
kaip ir sakiau. Gal kurią dieną jis prisimins ir viską 
jums apie mane papasakos. Bent jau turėsite ko lauk- 
ti, balandėle! 

Midė pasilenkė ir pakėlė vilnonį spenserį. Laiky- 
dama jį rankoje, pasigręžė eiti. Nežinojo, ką sakyti. 
Durys į prieškambarį, taip pat ir laukujės už jų, buvo 

atviros. Gal ji tikrai nebūtų pratarusi nė žodžio, jei jos 
nebūtų atsivijęs Karolos juokas. Staiga jos viduje tarsi 
plykstelėjo balta kaitri liepsna. Ji sustojo ant slenks- 
čio ir pasakė netramdydama pykčio: 

— Nenuostabu, kad jis jūsų nekenčia! 

Visų klaikiausia po to buvo vos už jardo ar dvie- 
jų išvysti ponią Smolet, klūpančią ant kelių ir valan- 
čią laiptų aikštelę. Pasistačiusi kibirą su pamuilėm, 
ji šiūravo šepečiu cementines grindis. Ką ji nugirdo 
iš to baisaus pašnekesio su Karola Roulend? Šepetys 
garsiai čiužėjo, bet Midę užvaldė siaubinga nuojau- 
ta, kad šiūravimas prasidėjo tik dabar. Abejos durys 
buvo plačiai atlapotos, tad ji galėjo viską girdėti. O jei 
šiūravimas tik prasidėjo, galima neabejoti, kad ponia 
Smolet išgirdo kiekvieną žodį. Neliko nieko kito, kaip 
tik praeiti pro ją, tarus „Labas rytas, ponia Smolet“ ir 
nusileisti laiptais. 


DVYLIKTAS SKYRIUS 


Ponia Smolet viską išklojo Belui per lengvus prieš- 
piečius, kuriuos juodu valgė apie vienuoliktą valan- 
dą rūsyje. Ji buvo stambi moteris šiurkščiais obuolio 
raudonumo skruostais ir tamsiom akutėm, kurios 
matydavo viską. Sriūbčiodama iš puodelio arbatą ji 
pastebėjo, kad nuo bufeto durelių apačios nenuva- 
lytos dulkės, o ant kabliuko nėra vieno iš aštuonių 
raktų. Kai ji užsiminė apie raktą, Belas paiškino, kad 
panelė Andervud tuoj jį atnešianti. 

— Sakė, jai prireikė kažką paimti poniai Spūner. 

Ponia Smolet iš popierinio pakelio išėmė gabalą 
cukraus ir įsimetė į arbatą. Karas karu, bet arbatos 
be cukraus ji nesiruošė gerti. Energingai pamaišiusi 
arbatą, ji prabilo: 

— Na, ji išėjo visai ne iš to buto, pone Belai. Ji buvo 
panelės Roulend bute, abejos durys atidarytos tiesiai 
į laiptinę, taigi aš viską girdėjau, nelyginant stovėda- 
ma kambaryje su jom. Ji sakė: „Gilis ir aš padėjome 
tašką“ — panelė Roulend taip sakė. Ir dar: „Ar jis jums 
apie mane nepasakojo?“ 

Belas papurtė galvą. 


— Jums nederėjo klausytis, ponia Smolet, tikrai ne- 
derėjo. 

Ponia Smolet triukšmingai pastatė arbatos puodelį. 

— Žinoma, nederėjo, kurgi ne! Tai gal pasakysite, 
kas man beliko daryti! Įsikišti į ausis vatos, kurios aš 
neturėjau po ranka, ar eiti sau ir palikti neišvalytas 
grindis? 

— Galėjote sukosėti. 

— Kad gerklė paskaustų? Tai jau ne! Kai žmonės 
nenori, kad kiti juos girdėtų, jie užsidaro duris! Taigi 
tas Gilis, na, majoras Ermiteidžas — juk jis panelės 
Andervud jaunikis? Tik įsivaizduokit, jei išaiškės, kad 
jis burkuoja su panele Roulend! 

— Tai ne jūsų reikalas, ponia Smolet. Ji labai malo- 
ni jauna dama, ta panelė Andervud, ir aš nuoširdžiai 
linkiu jiems laimės. 

Ponia Smolet garsiai suprunkštė iš juoko. 

— Tikrai bus laimė, kai yra dvi merginos, abidvi jo 
nori ir gatavos viena kitai dėl jo akis iškabinti! „Mes 
susižadėję“, sako panelė Andervud. „Aš esu ponia 
Ermiteidž“, sako panelė Roulend ir duoda jai skaityti 
laišką. 

— O varge, nereikėtų jums šitaip kalbėti, visai ne- 
reikėtų. 

Ponia Smolet atmetė galvą. 

— Ne aš gi taip sakiau! Tai vis tos abi. „Aš esu ponia 
Ermiteidž“, sako panelė Roulend, o panelė Andervud 
sako: „Jis jūsų nemyli: Kai išgirdau ją išeinant, iškart 
pradėjau valyti, kad ji nenuliūstų supratusi, jog galė- 

jau viską nugirsti. Ji dar tarpduryje atsisuka ir šaukia 
panelei Roulend kažką apie neapykantą, o paskui kaip 
viesulas lekia laiptais žemyn. Ar ne juokinga, sakau, 
kai panelė Roulend vadina save ponia Ermiteidž? Aš 
sakau, tai kaip ir dvipatystė, ar ne? Ar, jūsų galva, yra 
skirtumas, kad jis praradęs atmintį? Ką jūs manote, 
pone Belai? 

Belas pastūmė savo kėdę ir pakilo. 

— Manau, kad manęs laukia darbas, kaip ir jūsų. 

Raukšlėtas, raudonas jo veidas buvo susikrimtęs. 
Plepė ta ponia Smolet, štai kas ji. Jis ir pats mėgsta 
paplepėti, bet negali pakęsti paskalų ir piktų žodžių, 
tam jis nepritarė ir niekuomet nepritars — nuo jų 
žmonėms tik nemalonumai ir nieko daugiau. 

— Ant viryklės paruošta sočiai karšto vandens. Tuoj 
pripilsiu jums kibirą, - pasakė jis. 

Bet kai kibiras buvo pripiltas, ponia Smolet nesku- 
bėjo niekur eiti. 

— Keista, kodėl panelė Garsaid nebenori, kad aš jai 
valyčiau? Ji, tikiuosi, nepasisamdė ko nors kito vaka- 
rais, kai manęs nėra? 

Belas papurtė galvą. Mintis apie panelę Garsaid jo 
nedžiugino, ir jis nenorėjo šnekėti apie jos reikalus. 

Ponia Smolet nekantriai pasiraivė, jei taip galima 
pasakyti apie tokią apkūnią moterį. 

— Na, aš turiu teisę Žinoti, patenkinti žmonės 
mano darbu, ar ne? Samdė mane visąlaik triskart per 
savaitę ir staiga nei iš šio, nei iš to nutraukia. „Man 
daugiau jūsų nebereikės, ponia Smolet“, sako ji, „štai 

jums pinigai už šiandien", tada eina į savo kambarį ir 
uždaro duris. - Ji pasilenkė prie kibiro rankenos, bet 
atsitiesė taip jo ir nepakėlusi. — Klausykit, pone Belai, 
ar ji susigrąžino tuos savo baldus? Sakė, kad juos iš- 
vežė taisyti, bet aš juose nieko bloga nemačiau. Labai 
gražūs buvo daikčiukai, visai kaip antikvarinėse par- 
duotuvėse — riešutmedžio bufetas, rašomasis stalas 
ir kėdės rangytom atkaltėm. Keista, kad juos visus iš- 
syk prireikė remontuoti, ar ne teisybė? Klausykit, juk 
galėtumėte pasakyti, ar bent kuris iš tų baldų grįžo 
atgal? 

Belas atrodė susigraužęs. Tai gryniausios paskalos. 
Jis to nemėgo. Atkirto taip aštriai, kaip tik galėjo: 

— Aš turiu kitų darbų, ne tik stebėti, ką žmonės ati- 
duoda taisyti. Ir vanduo nevirs amžinai, ponia Smo- 
let, jūsų jau bus atšalęs. 

Vietoj atsako jis susilaukė galvos krestelėjimo. 

— Tai ką, ar man pirštus nusiplikyti? — Ji pakėlė 
kibirą. - Blogas ženklas judinti tuos daiktus iš savo 
vietų ir sienų apmušalai išblukę, bet nieko nesimato, 
kol jie stovi. Jei paklaustumėt manęs, pone Belai, pa- 
sakyčiau, kad jinai juos pardavė. 


TRYLIKTAS SKYRIUS 


Tos dienos įvykiai prašyte prašėsi atidžiai peržiūrimi, 
surūšiuojami ir dar kartą sudėliojami. Visa, kas buvo 
padaryta ar pasakyta, kad ir kaip lėkšta ar nereikš- 
minga tai atrodytų, buvo verta išnagrinėti ir ištirti 
per mikroskopą. Būna tokių dienų, bet žmonės tik 
paskui susigriebia, kad visus smulkius, paikus veiks- 
mus ar paskubom sviestus žodžius reikėjo įsiminti, 
atrinkti ir apsvarstyti. Jei būtų tai žinoję iš anksto, 
suprantama, būtų elgęsi visai kitaip. Bet žmogus ne- 
žinai - niekada nežinai, kol būna per vėlu. Tik vienas 
Vandelero namo gyventojas nutuokė, jog visa, kas tą 
dieną buvo pasakyta ir padaryta, gali ramų saugumą 
paversti katastrofa. 

Midė grįžo į butą Nr. 3 ir tvarkingai supakavo siun- 
tinį poniai Spūner į Saseksą. Ponia Andervud pasitei- 
ravo, kodėl ji atrodo tokia surūgusi, ir išbarė, kam toji 
lipo laiptais užuot važiavusi liftu. 

— Bet aš važiavau liftu, teta Meible. 

— Tai kodėl tuomet taip atrodai? Kada rengiesi pa- 
simatyti su savo jaunuoliu? 

Akimirką pieno baltumo veidas plykstelėjo raudo- 

niu. Ponia Andervud staiga pamatė, koks jis stulbina- 
mai gležnas. Paskui tamsiaplaukė galva palinko ties 
siuntiniu. 

— Jis visą dieną praleis Karo ministerijoje. Kai tik 
bus laisvas, paskambins man. 

Ponia Andervud apsirengė ruošdamasi išeiti. Užsi- 
movusi pirštines pasakė: 

— Klausyk, aš paimsiu tavo siuntinį ir šią popietę 
nueisiu už tave padirbėti. Liepk Aivei sutaisyti tau 
ovaltino ir šiandien padykinėk. Jis greičiausiai norės 
šįvakar kur nors su tavimi nueiti. Aš grįšiu ne anks- 
čiau, kaip pusę aštuonių. 

Diena buvo bauginamai ilga. Midė nuėjo į savo 
kambarį ir prigulė. Ji nepajėgė nei galvoti, nei jausti. 
Viskas joje lyg miegojo ir laukė Gilio skambučio. Ta- 
čiau tas nesugebėjimas galvoti ar jausti buvo ne po- 
ilsis, o neapsakoma įtampa. Protas neveikė, įstrigęs 
tarp dviejų priešingų polių — neįmanomybės ir tikro- 
vės. Neįmanoma, kad Gilis būtų vedęs Karolą Rou- 
lend - bet Gilis yra vedęs Karolą Roulend. Tik viena 
iš dviejų gali būti tiesa. Tačiau abu dalykai egzistuoja, 
neigia vienas kitą, o tarp jų — sustingęs, laukiantis jos 
protas. 

Kitapus laiptų aikštelės esančiame bute sėdėjo 
Eliza Garsaid, neatplėšdama akių nuo plikos sienos 
priešais save. Prieš šešis mėnesius siena nebuvo plika. 
Ten stovėjo aukštas, grakštus riešutmedžio bufetas, 
abipus jo — kėdės rangytom atkaltėm. Visas derinys 
buvo subtiliai taisyklingas. Dabar siena tuščia. Neliko 

bufeto su Vusterio porceliano arbatos servizu — pro- 
senelės vestuvių dovana. Nebeliko kėdžių — ne tik 
anų dviejų, bet viso komplekto, parduoto, kaip ji kar- 
čiai suvokė, už dešimtąją dalį tikrosios vertės, kurią 
jos turėjo anais laikais, kai visos vertybės dar nebuvo 
pražuvusios pasaulio sumaišty. 

Sieną dengiantys apmušalai, kaip sakė ponia Smolet, 
buvo gerokai išblukę. Kur stovėta bufeto, liko melsvas 
lopas sidabro pilkumo tapetų fone. Neryškius šešėlius 
buvo palikusios ir kėdžių atkaltės. Kitas melsvas lopas 
panelei Garsaid iš dešinės rodė, kur stovėjo rašomasis 
stalas, o virš aukštos židinio lentynos kelios nedidelės 
melsvos ovalinės dėmės bei didelis stačiakampis bylo- 
jo apie dingusias šešias miniatiūras ir veidrodį. Liko tik 
keli beverčiai baldai — nusidėvėjęs, iš senumo nuplikęs 
kilimas, kelios kėdės kartūno sėdynėmis, išblukusio- 
mis nuo skalbimo, stalas ir pati panelė Garsaid. 

Ji sėdėjo visiškai tyliai, žvelgdama į tuščią sieną. 
Ateitis irgi atrodė visai tuščia. Jai šešiasdešimt metų. 
Ji neturi nei specialybės, nei pinigų. Neįstengs susimo- 
kėti už buto nuomą atėjus mokėjimo dienai, o eiti nėra 
kur. Vieninteliai gyvi giminaičiai — visiškai nukriošusi, 
ligos prirakinta prie lovos teta slaugos namuose, du 
jauni kareiviai, tarnaujantys Artimuosiuose Rytuose ir 
dukterėčia, gyvenanti Honkonge. Prieš šešis mėnesius 
dar buvo visai neblogai. Paskui pramonės koncernas, 
iš kurio ji gaudavo pajamas, žlugo, ir ji liko be nieko. 
Visi jos kiaušiniai, kaip sakoma, buvo sukrauti vienoje 
kraitelėje. O dabar nebėr nei kraitelės, nei kiaušinių. 

Pinigų nė skatiko. Jos rankoje — žiedas su deimantų, 
kurio nepavyko parduoti. Sukinėjo jį į visas puses ne- 
žiūrėdama, kol jos žvilgsnį patraukė akmens blykstelė- 
jimas. Dabar ji įsižiūrėjo į žiedą, į puikų briliantą pla- 
tinos aptaisais. Ji visuomet tikėjo, kad taip ir yra. Bet 
pasirodė, kad žiedas — klastotė. Dėdės Džeimso vestu- 
vinė dovana pasirodė esanti klastotė. Ir pačių vestuvių 
nebuvo, nes Henris Ardenas žuvo prie Monso. Tačiau 
dėdė Džeimsas pasirodė tikrai dosnus ir kilniaširdis. 
„O, turėkis jį, mieloji, turėkis! Dėl Dievo, aš nenoriu jo 
atsiimti!“ Dėdė Džeimsas, pertekęs pinigų, apsimetė 
kilniaširdžiu ir ją apgaudinėjo. Jis garsėjo šykštumu, 
bet kaip galima būti tokiam šykščiam! Gyvenimas kar- 
tais tiesiog stulbina. 

Ji pasukiojo akmenį. Tas ryškiai blykstelėjo vaivo- 
rykštės spalvom tarsi tikras. Panelė Roulend, kuri iš- 
sinuomojo butą viršuje, turi lygiai tokį pat žiedą. Dar 
vakar, kai jodvi kartu leidosi liftu, brangakmenis tarsi 
mirktelėjo jai nuo ilgos rankos su ryškiai raudonais 
nagais. Ji pasvarstė, ar anas žiedas irgi klastotė. Tokios 
merginos kaip Karola Roulend dažnai turi labai ver- 
tingų papuošalų, gautų dovanai. Anas visai gali būti 
tikras. Ji prisiminė, koks ryškus atrodė tas akmuo - 
ryškesnis už jos pačios, nes ji atsmaukė pirštinę pa- 
žiūrėti, ar tikrai užsimovė žiedą. Po to paskubom vėl 
užsimovė pirštinę, nes žiedai buvo labai panašūs ir 
tas žeidė jos išdidumą. 

Ji nesiliovė galvoti apie žiedus ir jų stulbinamą pa- 
našumą. 

KETURIOLIKTAS SKYRIUS 


Ponia Andervud baigė pakuoti ryšulius nukentėju- 
siems nuo bombardavimo gyventojams be ketvirčio 
penktą. Tuomet persimetė keletu žodžių su panele 
Midlton ir išėjo lošti bridžo. Žodžių tirados tikslas 
buvo pranešti panelei Midlton, kad daugiau ji nebeat- 
eisianti, o „mano dukterėčia anaiptol nėra pakanka- 
mai stipri ir, mano manymu, būtų daug geriau, jei jūs 
paskirtumėt į jos vietą kitą žmogų. Ji kasdien pareina 
namo visai nusivariusi, ir aš, dievaž, nesistebiu“. 

Pusę šešių, kaip buvo sutarta, Agnesė Leming mies- 
te susitiko su ponu Dreiku. Ji ketino sukaupti visas 
jėgas ir išdėstyti, kad jis privalo apie ją nebegalvoti, 
kad jiedviem nevalia daugiau susitikinėti, bet nieko 
panašaus nepadarė. Šio pasikeitimo priežastį ne taip 
paprasta įvardyti. Ji buvo banali ir nereikšminga. Ga- 
lima dar pridurti — visai nebūdinga Agnesės Leming 
charakteriui. Bet jos užteko. Juk yra toks dalykas — 
paskutinis lašas. Džulijos Meison siuntinys buvo pa- 
skutinis lašas, perpildęs taurę. 

Džulija, geraširdė turtinga moteris, buvo jos pus- 
seserė. Ji buvo iš tų damų, kurios nuolat perka drabu- 

žius, bet jų nenešioja, arba, apsivilkusios tris kartus, 
pareiškia, kad jie mirtinai nusibodo. Ji nuolat atsiųs- 
davo kokių nors gėrybių Lemingų moterims. Vie- 
nas siuntinys atkeliavo su vidurdienio paštu ir buvo 
adresuotas ne poniai Leming, o Agnesei. Jame buvo 
pasakiškas švelniai rudo, beveik smėlio atspalvio tvi- 
do kostiumas su koralų spalvos taškeliais. Prie jo pri- 
derintas ilgas paltas šilta kailio apykakle, batai, trys 
poros kojinių, fetro skrybėlaitė, rankinė, pirštinės ir 
dulsvo koralų atspalvio palaidinė bei megztukas. Į 
megztuką buvo įkištas Džulijos laiškas: 

„Brangioji Agnese, 

iš visos širdies viliuosi, kad šie daiktai tau pravers. 
Tikriausiai man buvo susisukusi galva, kai juos pir- 
kau. Jie man per ankšti, o spalvos tragiškai netinka. 
Marlona man atidavė visus savo kuponus, tai aš galė- 
siu nusipirkti ką nors kita. Ji išvažiavo atgal į Ameri- 
ką, jai jų nereikia..“ 

Agnesė užsimetė paltą, prisidėjo prie savęs pa- 
laidinę, tikrindama spalvą, ir užsidėjo skrybėlaitę. 
Efektas buvo stulbinamas. Tai jos drabužiai — jai 
sukurti, jai pasiūti — puikiai derantys. Dažniausiai 
Džulijos drabužiai jai būdavo per dideli. Šitie tiko. 
To, ką atsiųsdavo Džulija, Agnesė Leming pati kaip 
gyva nebūtų pirkusi. Bet šį kartą drabužiai buvo tar- 
si sukurti jai. 

Ir tuomet įėjo ponia Leming, pasiėmė megztuką ir 
nuėjo prie veidrodžio. Kai atsigręžė, jos akys blizgėjo 
iš pasitenkinimo. 

— Kokia žavinga spalva! Džulijos skonis man ne vi- 
sada prie širdies, bet šitie drabužiai tikrai nuostabūs. 
Nusivilk tą paltą, leisk man užsimesti. O, geriau nė 
negali būti! Batai man netiks — gali pasilikti sau, ko- 
jines taip pat. Apmaudu, kad Džulijos kojos didesnės 
už mano - panašu, kad moterų kojos vis didėja - bet 
kiti daiktai kuo puikiausiai tiks. Sijoną reikėtų truputį 
pataisyti. Galėsi tuo užsiimti šią popietę, tada aš ga- 
lėsiu jį užsivilkti šeštadienį, kai eisime priešpiečių su 
Airine - kaip sykis tiks užmiesčiui. | | 

Agnesės skruostai lengvai paraudo. 

— Mama, Džulija tuos drabužius atsiuntė man. Aš... 
norėčiau juos pasilikti sau. 

Ponia Leming išsinėrė iš ilgo palto ir pasimatavo 
megztuką. Jis atrodė labai dailiai ir jai tiko. Dauguma 
drabužių jai tiko. Sulaukusi bemaž šešiasdešimties, 
ji vis dar buvo labai elegantiška ir graži. Žili plau- 
kai skoningai sugarbanoti. Tamsūs antakiai tobulu 
lanku gaubė juodas spindinčias akis. Figūra liekna, 
bet ne išdžiūvusi, o veido spalva vis dar nuostabi. 
atsigręžė. | 

— Brangioji, Džulijai tikrai nėra skirtumo, kas juos 
nešios. Ji tik nori jų atsikratyti — jie jai visai netiktų. 

— Ne, - pasakė Agnesė. Ir pridūrė: - Mama, ji at- 
siuntė juos m2an. Aš norėčiau juos pasilaikyti. 

Ponios Leming šypsena pasidarė piktoka. 

— Bijau, mano miela, kad nieko nebus. Žinai, tu 
truputį nusišneki. Tokio amžiaus būdama jau turė- 

tum susiprotėti nejuokinti žmonių drabužiais, kurie 
tau visiškai netinka. 

Agnesė pablyško, bet nepasidavė. 

— Džulija atsiuntė juos man. Štai jos laiškas — pa- 
skaityk, ką ji rašo. 

Ponia Leming numetė laišką ant tualetinio stalelio. 

— Pakaks šitų nesąmonių. Man reikia šitų drabužių 
ir aš juos paimu. Pasakysi Džulijai, kad jie tau netiko, 
o vietoj jų gali imti mano senąjį pilką kostiumą. Beje, 
pilkasis sijonas būtent toks, kokio reikia — pataisyk 
šitą pagal jį. Šiandien pavakary ir pataisyk. Aš einu 
pas Remingtonus, grįšiu tik po septynių. Ir susimil- 
dama, sutvarkyk šitą chaosą! Aš turiu lėkti! 

Agnesė sutvarkė chaosą, bet sijono netaisė. Atsigu- 
lė ant lovos ir ilsėjosi. 

Penkiolika minučių po keturių ji išsivirė puodelį 
arbatos, o paskui iš lėto, rūpestingai apsirengė pa- 
simatymui su ponu Dreiku. Jos plaukai iš prigimties 
buvo gražūs ir ji nepagailėjo jiems pastangų. Tada 
nuėjo į ponios Leming kambarį ir pasinaudojo jos 
pudra. Truputėlį net pasidažė — pati nustebo, kaip 
tai ją pakeitė. Paskui apsirengė naujaisiais drabužiais. 
Pirmiausia apsimovė plonas kojines ir apsiavė dailius 
minkštus batus. Tada sijoną, kurio taip ir nepataisė, 
švelnios koralų spalvos džemperį. Su švarku ir paltu 
būtų buvę per šilta. Paltas jai labai tiko, o ypač pui- 
ki kailinė apykaklė. Užsivilko jį ir vėl sudėjo švarką 
bei koralų spalvos megztinį į Džulijos atsiųstą dėžę. 
Toliau skrybėlė, pirštinės, rankinė. Džulijos išsirinkta 

kruopščiai — pirštinės, batai ir rankinė be priekaištų 
derėjo. Agnesė nužvelgė save aukštame ponios Le- 
ming veidrodyje ir pagalvojo: „Štai aš — tokia, kokia 
atrodau. Aš ne vergė“ Ir išėjo į pasimatymą su ponu 
Dreiku. 

Jis ir pats nesuprato, kaip rimtai bijojo, kol nepa- 
matė jos ateinant, Ne taip paprasta vaduotis iš ilgai 
trukusios tironijos pančių. Jis žiūrėjo ir stebėjosi jos 
pasikeitimu. 

— Mieloji, jūs atėjote! Žinote, aš visą dieną bijojau, 
kad neateisite. 

Ji papurtė galvą. 

— Būčiau atėjusi bet kokiu atveju. Bet galvojau pa- 
sakyti jums, kad daugiau neateisiu. 

— O dabar? 

— Noriu su jumis pasikalbėti. 

Juodu susirado kamputį beveik tuščioje arbatinėje. 
Užsakęs arbatos jis tarė su šypsena, keičiančia visą jo 
veidą: 

— Na, dabar galime pradėti. Jiems prireiks dešim- 
ties minučių arbatai paruošti. Aš noriu pasikalbėti su 
jumis, o jūs norite pasikalbėti su manim. Kuris pir- 
mas pradedam? 

— Aš kalbėsiu, — pasakė Agnesė. Jei neprabils pir- 
ma, jos pasiryžimas gali nueiti niekais, o tada grįš į 
vergės būvį ir niekada nebeišsivaduos. 

Tebesišypsodamas jai akimis, jis pasakė: 

— Labai gerai. Tai kas yra, Agnese? 

Jos rankos stipriai spaudė viena kitą. Kojos naujuo- 

se minkštuose Džulijos bateliuose šalo, bet skruostai 
degė. Pono Dreiko akims ji buvo graži kaip svajonė ir 
jis manė, kad svajonė gali virsti tikrove. Savo švelniu 
balsu, šiek tiek skubėdama, ji paklausė: 

— Arjūs tikrai... taip galvojate... kaip sakėte vakar? 

— Taip, aš būtent taip galvoju. Ar negavote mano 
laiško? 

— Aš... aš jį gavau. Man jis patiko... labai patiko. 
Pamaniau, kad jūs nuoširdus. Taip ir yra, ar ne? Jūs 
norite mane vesti? 

— Labiau už viską pasaulyje, brangioji. 

Padavėja atnešė arbatos ant paprasto padėklo — 
karo meto bandelės, karo meto pyragaičiai. Agnesė 
giliai įkvėpė ir laukė. Padavėjai nuėjus, ji pakuždomis 
paklausė: 

— O ar greitai? 

Ponas Dreikas linktelėjo. Jį draskyte draskė jaus- 
mai. Arbatinė su apsnūdusia patarnautoja ir keliais 
dykinėjančiais lankytojais ne pati tinkamiausia vieta 
jiems išreikšti. Jam knietėjo stverti mylimą moterį į 
glėbį, rėžti juokingas ir romantiškas prakalbas, ta- 
čiau tegalėjo linktelėti jai kitapus lengvo stalelio ir 
pasakyti: 

— Kai tik jūs panorėsite. 

Agnesė dar kartą giliai įkvėpė. 

— Ir kiek laiko tam prireiktų? 

Pono Dreiko širdis taip daužėsi, kad jis vos begalė- 
jo prisiminti savo menkas žinias apie santuokos su- 
darymo taisykles. Jis sumikčiojo: 

— Manau, kokių trijų dienų. 

— Aš noriu tuoktis bažnyčioje. — Čia ji susigriebė. — 
Jums tai turbūt atrodo labai keista. Jūs nesuprantate, 
bet aš pamėginsiu paaiškinti. Jūs pasakėte, kad aš gy- 
venu kaip vergė, ir aš žinojau, kad esate teisus, bet 
nemaniau galinti ką nors pakeisti. Norėjau jums tą 
pasakyti, norėjau vienąkart pasimatyti su jumis ir pa- 
sakyti sudie. Tačiau kai kas atsitiko. Negaliu jums to 
pasakoti. Jums nė į galvą neateitų... ne, negaliu jums 
papasakoti... jūs nesuprasite... aš nė pati nesuprantu, 
bet pajutau, kad daugiau nebepakęsiu. Tik, supranta- 
te, nežinau, ar ilgai dar šitaip jausiuos: jei susituoksi- 
me, nebegalėsiu grįžti, bet jei ne — gal ir grįžčiau. — 
Balsas nutrūko. Vos atgaudama kvapą, ji pridūrė: — 
Aš taip baisiai bijau... šito. | 

— Bijote grįžti atgal? Turite omeny, dabar? 

Ji papurtė galvą. 

— One, žinoma, dabar aš turėsiu grįžti. Ne tą turė- 
jau galvoje - ne fizinį grįžimą, aš kalbėjau apie grįži- 
mą į ankstesnį dvasios būvį — dabar, kai jau pradėjau 
kapanotis į viršų. 

Ponas Dreikas suėmė jos rankas. 

— Agnese, pažvelkite į mane! Ir paklausykite ma- 
nęs! Jūs niekada nebegrįšite į ankstesnį būvį — net 
jei sakysite, kad to norite, net jei pareikšite man, kad 
apsigalvojote! Jums nereikia grįžti atgal! O dabar pa- 
mėginkime išsiaiškinti, kaip galėtume kuo greičiau 
susituokti. ' | 

PENKIOLIKTAS SKYRIUS 


Gilis nepaskambino. Truputį po šeštos valandos jis 
atėjo ir rado Midę svetainėje, susigūžusią dideliame 
krėsle. Aivė uždarė paskui jį duris ir pasišalino. Ji gal- 
vojo, koks jis žavus ir kokia laiminga panelė Midė, 
kęs. Aivė grįžo į savo virtuvės kamputį ir spigiu vai- 
kišku balsu uždainavo: 

Man patinka tavo lūpos, man patinka tavo akys, 

Tau patinka mano lūpos? Tau patinka mano akys, 

Kerinčios tave? 

Midė atsistojo — išbalusi, sumenkusi šmėkla mer- 
ginos, kurią jis pereitą vakarą bučiavo. Dabar jis vėl ją 
pabučiavo ir pajuto, kad ji virpa ir kad jos oda šalta. 

— Širdele, kas yra? 

Bet ji tik dar labiau virpėjo. 

Jis atsisėdo į krėslą ir ėmė sūpuoti ją glėbyje. 

— Mažoji kvailiuke! Kas atsitiko? 

Jos trapus kūnas virpčiojo nuo raudos, bet neiš- 
sprūdo joks garsas, joks žodis. 

— Mide, brangioji, kas yra — kas gi nutiko? Ar gali 
liautis verkti ir pasakyti man? Nagi, privalai susiimti! 

Taip, ji privalo. Ir kai tik pasakys jam, juodu nie- 
kada daugiau šitaip nebesėdės. Visa kam ateis galas, 
viskas amžinai baigsis. Tik vieną akimirką ji dar leido 
sau jausti ją glėbiančią šilumą, jėgą ir meilę. Paskui 
pakėlė galvą nuo jo peties. 

— Gili... tu sakei, kad jos nepažįsti... 

— Aš nepažįstu daugybės žmonių. Apie ką būtent 
tu kalbi? Ir kodėl išverkei visas akis? 

— Karola Roulend... sakei, kad jos nepažįsti. 

— Tas vardas labai jau netikras. Karola Roulend - 
lažinuosi iš ko tik nori, kad ji gimė ne su tuo vardu, 
kad ir kas ji būtų. 

Dabar ji sėdėjo atstu nuo jo, prisiglaudusi prie 
krėslo ranktūrio ir žiūrėjo jam į veidą. Jos pilkos akys 
buvo išplėstos ir tamsios, veidas — visiškai bekraujis. 

— Ji sako, kad jos pavardė visai ne Roulend. 

— Mieloji, o ar kas nors tuo tikėjo? 

— Ji sakosi esanti Ermiteidž. 

— Ką?! 

— Ji sako, kad tu ją vedei. 

Gilis čiupo ją už pečių. Jo tvirtos rankos taip stip- 
riai suspaudė, kad net mėlynės liko. | 

— Gal tu iš proto išsikraustei? 

Midė pasijuto mažumėlę geriau. Jis niršta, jis skau- 
džiai ją spaudžia. Ji pasijuto geriau. Ištarė gerokai 
tvirtesniu balsu: 

— Ne. Tai ji taip sako. Ji parodė laišką... 

— Kokį laišką? 

— Tavo. Ten buvo tavo rašysena. Jame buvo parašy- 
ta, kad tu mokėsi jai keturis šimtus per metus. 

Jo rankos tvirtai ją tebelaikė, bet pyktis iš veido 
dingo. Akys buvo susikaupusios, griežtos ir labai mė- 
lynos. 

— Keturis šimtus per metus? Širdele, kažkas bus 
pamišęs — tikiuosi, ne tu ir ne aš. 

— Taip parašyta laiške. Ir dar parašyta, kad ji ne- 
turinti vadintis Ermiteidž. Kad ji, aišku, juridiškai 
turinti teisę į tą pavardę, bet jei ja naudosis, neteks 
keturių šimtų per metus. Ir kad argi verta taip elgtis? 
Ir kad tai tavo paskutinis žodis. Ir tu ją vadini „mano 
brangioji Karola“. 

— Tai apgavystė, — pasakė Gilis. 

Jis taip staiga atsitraukė nuo Midės, kad jai apsvai- 
go galva. Po to pašoko, tempdamas ją drauge. 

— Gili, ką tu ketini daryti? 

— Pasimatyti su panele Karola Roulend. 

Dabar jau jinai jį laikė. | 

— Gili, palauk! Negalima taip nei iš šio, nei iš to eiti 
pas ją. O, Gili, ar tu tikrai nusprendei? 

— Žinoma, nusprendžiau. Sakau, kad tai apgavystė. 
Ji nugirdo, kad aš netekau atminties ir bando iš to iš- 
pešti naudos. 

Midė taip drebėjo, kad jam teko ją apkabinti. 

— Gili... o jei tai tiesa? Aš nebūčiau patikėjusi nė 
vienu jos žodžiu, bet ten buvo tavo laiškas... ne vien 
rašysena — atrodė, kad girdžiu tave kalbant. Ir dar 
nuotrauka... 

— Kokia nuotrauka? 

— Tavo nuotrauka... didelė... o kampe parašas — 
„Gilis“. 

Jis trumpai, piktai susijuokė. Rūsčios mėlynos akys 
karingai blykstelėjo. 

— Bet tai ne vestuvių fotografija! Žmogus nepriva- 
lo būti vedęs kiekvieną merginą, turinčią jo nuotrau- 
ką! Ar tai viskas? 

— Nejau negana? Tai buvo tavo laiškas — tikrai 
tavo. Tu pamiršai, kad jį rašei, ir ją pamiršai. Jei bū- 
tum ją vedęs, tai irgi būtum pamiršęs. Gili, mane tu 
juk pamiršai... 

Nuo jos balso jam suspaudė širdį. | 

— Mide, aš nieko nepamiršau — nė vieno iš tiesų 
svarbaus dalyko. Aš tau jau sakiau. Įsimylėjau tave, vos 
pamatęs tądien pas Kitę Van Loo ir niekuomet nesilio- 
viau tavęs mylėti. Neįsivaizduoji, kaip turėjau valdytis 
tame taksi. Pabučiuoti tave man atrodė teisingiausias 
dalykas pasaulyje. Atsimeni, uždėjau tau ranką ant pe- 
čių ir turėjau it pamišęs tvardytis, kad nepradėčiau ta- 
vęs bučiuoti. Argi tai ne įrodymas? O dabar nustok tir- 
tėti ir paklausyk manęs! Tą pat minutę, kai tu pradėjai 
šnekėti apie tą Karolą, aš supratau, kas ji tokia. Ji man 
primena avantiūristę, 0 aš nemėgstu avantiūrisčių. Be 
to, tikriausiai ji netikra blondinė, o aš nemėgstu dažytų 
blondinių. Nesakau, kad visą laiką buvau šventas, bet 
tikrai nesu kvailys. Patikėk, man niekad nebūtų šovę į 
galvą vesti panelės Karolos Roulend. 

— Bet tai galėjo nutikti seniai... 

— O, ne - tik paskutiniai kokie aštuoniolika mė- 
nesių mano atmintyje tarsi rūko apgaubti. Neįsi- 
vaizduoju savęs užkibusio ant Karolos meškerės nuo 

tada, kai išaugau iš paauglystės amžiaus. Juk Žinai, 
tada galva neveikė. Aš buvau susižadėjęs su tavim, ar 
ne? Tai ar aš rengiausi gėdingai dvipatystei, ar buvau 
išsiskyręs? 

— Ne, ašjos apie tai klausiau. Ji sakė — ne, jūs tiesiog 
buvote padėję tašką. 

— Vadinasi, aš viliojau tave į neteisėtą santuoką. At- 
sipeikėk, mieloji! Juk nedaviau kaip nors suprasti, kad 
mano sąžinė nešvari? 

— N... ne... - Jos akys staiga išsiplėtė. 

— Kas gi dabar nutiko? | 

— Aš bandau prisiminti... ar tu iš tikrųjų ką nors sa- 
kei... apie mudviejų būsimą santuoką. Sakei, kad myli 
mane, ir klausei, ar aš tave myliu, bet... Žinoma, laiko 
buvo labai nedaug - tik trys dienos... O, Gili, atrodo, 
tai buvo taip seniai! 

Jis kilstelėjo ją, stipriai pabučiavo ir paleido. 

— Tokiai merginai kaip tu aš nebūčiau taip kalbėjęs, 
neturėdamas rimtų ketinimų - tai ne mano būdui. 
Dabar būk gerutė, sėdėk ramiai ir nesiliauk kartoti 
sau, kad viskas bus gerai! Jei dar verksi, gausi į kailį. 
Aš einu rimtai pasišnekėti su panele Karola Roulend 
ir, manau, ji pasigailės visa tai pradėjusi. 

Midė išbėgo paskui jį į prieškambarį. 

— Gili — tu būsi atsargus, tiesa? Neiškrėsi kokios 
kvailystės? Tu ne... 

Jis atsisuko nuo slenksčio. 

'— Tiesą sakant, ji nusipelnė, kad nusukčiau jai 
sprandą! — metė jis ir trinktelėjo durimis. 

ŠEŠIOLIKTAS SKYRIUS 


Karola Roulend atidarė 8-uoju numeriu pažymėtas 
buto duris. Pamačius Gilį, jos akys nušvito, lūpos nu- 
sišypsojo. Ją užplūdo džiaugsmas ir pasitenkinimas. 
Ji taip baisiai, be galo nuobodžiavo. Ir štai - pramoga. 
Be to, reikėjo sumokėti vieną seną skolą, ir štai pini- 
gai ateina patys Gilio pavidalu. Nutaisiusi kuo aristo- 
kratiškesnę tartį, ji pasakė: 

— Kaip malonu jus matyti! Prašom užeiti. 

Gilio atsakymas nebuvo mandagus. Vyriškis buvo 
neabejotinai įpykęs. Įžirgliojo į svetainę ir atsisuko į ją. 

— Panelė Roulend? 

Didžiulės žydros akys išsiplėtė. 

— O, ne. 

— Kiek suprantu, jūs reiškiate kažkokias absurdiš- 
kas pretenzijas? 

Ryškiai dažytos lūpos plačiai nusišypsojo. 

— Jos anaiptol ne absurdiškos. Mes abu puikiai ži- 
nome, kad aš esu ponia Ermiteidž. 

Gilis stovėjo, spoksodamas į ją. Ji vilkėjo ilgą, bal- 
tą suknelę, perlų vėrinys juosė akį veriančio baltumo 
kaklą. Žvilgantys plaukai aukšta banga gulė virš kak- 

tos ir garbanomis krito ant pečių. Ji turėjo neprie- 
kaištingą figūrą, skaisčią odą ir akis, kurios jam pri- 
minė vaikystę, jo pusseserės Barbaros mėgstamiausią 
lėlę - šaltos, didžiulės, plačiai atvertos akys pajuodin- 
tomis blakstienomis. Kiek galėjo prisiminti, niekad 
anksčiau nebuvo šios merginos matęs. Visai jo esybei 
ji buvo svetima ir nepažįstama. Jis neįstengė patikėti, 
kad tarp jų galėjo užsimegzti koks nors ryšys, kokie 
nors santykiai. 

Paskui jo akys nuslydo tolyn ir jis pamatė ant židi- 
nio lentynos savo fotografiją su aiškiu parašu kampe. 
Civilio nuotrauka daryta prieš pat karą. Jis prisimi- 
nė tą dieną, kai fotografavosi — buvo šalta, vėjuota, 
paskui jis susitiko su Barbara ir nusivedė ją priešpie- 
čių. Ji tuomet ruošėsi vykti pas savo vyrą į Palestiną 
ir baisiausiai tuo džiaugėsi. Visa tai jis prisiminė, bet, 
nors užmušk, negalėjo prisiminti ničnieko apie Karo- 
l4 Roulend, kuri sakėsi esanti Karola Ermiteidž. 

Jis priėjo prie židinio, paėmė fotografiją ir apsuko. 
Tuščias lygus kartonas. Jis vėl ją pastatė. 

Atsigręždamas išgirdo Karolos juoką. 

— Gili, brangusis — kaip neįtikėtina! Kokia niekam 
tikusi atmintis! Ne itin malonu, tiesa? 

Ją linksmino pyktis jo akyse. 

— Jūs teigiate, kad esate mano žmona? 

— Gili, brangusis! 

— Nes jei taip, privalote tai įrodyti. Kada mes susi- 
tuokėme, kur, kas buvo liudytojai? 

Ji kilstelėjo antakius. Žydros akys dar labiau išsiplė- 
tė. Panašumas į Barbaros lėlę pasidarė dar ryškesnis. 
— Leisk prisiminti... tai buvo kovo mėnesį... 1940 
metų kovo septynioliktą — kaip tik prieš aštuoniolika 
mėnesių. Mes tuokėmės registratūroje, tik neklausi- 
nėk kokioje, nes tu mane ten nusivežei taksi, o man ne 
adresai rūpėjo — mums abiem ne tas rūpėjo. Liudyto- 
jai buvo tarnautojas ir jo iš gatvės atvestas žmogus. 
Savaime aišku, aš neturiu supratimo, kokie jų vardai. 

— Kur santuokos liudijimas? 

— Brangusis, aš jo čia neturiu. Matai, santuoka ne- 
buvo labai sėkminga, taigi mes susitarėme viską nu- 
traukti — tik, žinoma, tu turėjai man mokėti pašalpą. 

Gilis piktai nusijuokė. 

— Ak, nejaugi? Pagaliau šis tas aiškėja! Regis, jūs sa- 
kėte panelei Andervud, kad turite mano laišką. Gal 
leisite man jį pamatyti? | 

Jos vokai suvirpėjo, tamsios blakstienos nusileido, 
žydros akys susiaurėjo. 

— Na, nežinau, brangusis — tu gana stiprus ir bjau- 
riai nusiteikęs. Jei parodysiu, ar pažadi jo negriebti? 

— Aš nemėginsiu konfiskuoti įrodymo - aš mėginų 
prisikasti iki tiesos. Sakau, kad jūs dumiate akis į ir rei- 
kalauju pasiteisinti. 

Karola prapliupo juoku. 

— Puiku, brangusis, tebūnie! Aš laikysiu laišką iškė- 
lusi priešais, kaip laikiau tavajai Midei Andervud ir tu 
pats pamatysi. Tik šiukštu neliesk ir nečiupk - prašy- 
čiau duoti garbės žodį ar ką nors panašaus. 


112 


— Aš nenoriu nieko liesti, noriu tik pamatyti savo 
akimis. Sakote turinti mano laišką — na, tai parodykite! 

— Prisiek, kad neliesi — tu dar neprisiekei. 

Jis susigrūdo rankas giliai į kišenes. 

— Nė neketinu. Pasakiau, kad nenoriu liesti to laiš- 
ko. Jei jums to negana, aš išeinu. Jei turite ką man pa- 
rodyti, verčiau negaiškite! 

— Tu tikras džentelmenas, brangusis, ar ne? Žinai, 
tai beveik atstoja dokumentą. Tik šeimos rate žmo- 
nės būna tokie šiurkštūs. | 

Kažkas krustelėjo Gilio sąmonėje. Tarsi atsidarė 
kažkokios durys — ir vėl užsidarė. Nebuvo laiko pa- 
matyti, kas slypi už jų. 

Karola artinosi prie jo su laišku rankoje. 

— Na, va jis, tuojau pats pamatysi. O tada, bran- 
gusis, gal ir atsiprašysi. Neištrauk rankų iš kišenių ir 
nekils pagundos ką nors ne taip padaryti. Nieko nėra 
geriau kaip susilaikyti nuo pagundos, ar ne? Skaityk! 

Ji laikė pakėlusi lapą popieriaus taip pat, kaip laikė jį 
priešais Midę. Jame jis pamatė savo paties rašyseną — 
įžambiai kylančias eilutes. Plunksnos pasidarbuota 
negailestingai. Vienur kitur ji net popierių buvo pr- 
adrėskusi. Jis taip rašydavo būdamas įniršęs. Jo akys 
slydo popieriaus lapu ir skaitė tai, ką buvo perskaičiu- 
si Midė. O štai ir jo paties vardas: „Duosiu tau keturis 
šimtus per metus, jei liausies vadintis Ermiteidž. Jei 
sužinosiu, kad pažeidinėji šį susitarimą, nedvejoda- 
mas nutrauksiu išmokas. Tai garbingas vardas, bet 
aš nemanau, kad tavo akyse jis vertas keturių šimtų 

per metus. Ir tai, mieloji Karola, yra mano paskuti- 
nis žodis“ Nebuvo nė mažiausios abejonės, kad tuos 
žodžius parašė jis. Jie badė jam akis, aiškūs ir nenu- 
ginčijami, parašyti jo paties ranka. Juos parašė jis. Vis 
dėlto negali būti, kad jis būtų juos parašęs. Kad būtų 
siūlęs Karolai Roulend mokėti keturis šimtus per me- 
tus, jei ši nebesivadins jo pavarde. 

Jis nukreipė žvilgsnį nuo jo kaltę įrodančių paties 
parašytų žodžių ir pamatė, kaip andai Midė, Karolos 
ranką, laikančią iškeltą laišką, ilgus pirštus skaisčiai 
raudonais nagais ir deimanto žiedą su vieninteliu ryš- 
kiai spindinčiu akmeniu. Jo veidas taip staiga pasikei- 
tė, kad ji žengtelėjo atgal, sulenkė laišką ir prispaudė 
jį prie suknelės apačios. 

Gilis ištraukė rankas iš kišenių. Žengė žingsnį į 
priekį. | | 

— Iš kur jūs gavote šitą žiedą? 

Ak, štai kaip. Tikras smagumėlis. Viskas einasi kaip 
per sviestą. Pirmarūšė pramoga nuo pradžios iki galo. 
O ji taip nuobodžiavo! Ji nusišypsojo plačia dirbtine 
šypsena ir ištiesė ranką su deimantu: 

— Ar šitą? 

— Taip. Kur jūs jį gavote? 

— Taigi, brangusis, tu man jį dovanojai, savaime 
aišku. Nieko sau, užmiršti tokį dalyką! 

Jo motinos žiedas ant Karolos Roulend rankos. 
Pasibaisėjimas sukrėtė visą jo esybę, atsisakančią at- 
pažinti šią svetimą moterį. Šį žiedą jis buvo ketinęs 
dovanoti Midei. Bet jis jau padovanotas — Karolai 

Roulend, svetimajai. Niekas nedovanoja motinos žie- 
do svetimai moteriai. Jis duodamas tik kartu su savo 
pavarde. Įtemptu, nenatūralių balsu jis tarė: 

— Ar galiu pažiūrėti? Aš jį grąžinsiu. Noriu įsiti- 
kinti. 

Nė trupučio nesvyruodama ji nusimovė žiedą ir 
įdėjo jam į delną. 

Pusiau nusigręžęs nuo jos, jis pakėlė jį prieš šviesą, 
norėdamas pamatyti vidinę pusę. Jei tai jo motinos 
žiedas, ten turėtų būti jos inicialai ir data —- sužadėtu- 
vių su jo tėvu data. Taip ir buvo. Šviesoje matėsi vos 
įžiūrimi M.B. ir nebeišskaitoma data. M.B. — Merė 
Balentain. Data turėtų būti 1910-ųjų birželis. Neap- 
sakomai sunku buvo atiduoti Merės Ermiteidž žiedą 
rankai su ryškiai nulakuotais nagais. Pagaliau supra- 
to, kad daugiau nieko nebeįstengs padaryti. Jis nuga- 
lėtas. Jo paties žodžiai ir žiedas liudijo, kad ši mote- 
ris — jo Žmona. 

Širdis ir protas tą neigė. Visi instinktai sukilo prieš 
įkalčius. 

Jei santuokos būta, ji privalo tai įrodyti. Jis taip ir 
pasakė: 

— Tai nieko nereiškia. Jūs naudojatės tuo, kad aš 
netekęs atminties. Jei vedybos buvo, tai perkratykite 
savąją ir praneškite mano patikėtiniams, kur jos įvy- 
ko. Aš netikiu nei kad ta santuoka buvo, nei kad jūs 
ją galite įrodyti. 

SEPTYNIOLIKTAS SKYRIUS 


Vos Midė uždarė paskui Gilį duris, virtuvės  tarpdu- 
ryje pasirodė Aivės galva. 

— Jei leisite, panele Mide, aš norėčiau nubėgti iki 
pašto. 

— Gerai, Aive. 

— Arjūs kur išeisite, panele? 

— Ne, nemanau - ne šįvakar. 

Aivė dvejojo. 

— Ponia Andervud sakė negrįšianti iki pusės aštuo- 
nių. Jeigu galėtumėte septintą valandą uždegti dujas 
po šildymo katilu — iš pradžių atsukti iki galo, paskui, 
kai vanduo sušils, sumažinti... 

Midė šyptelėjo. Nueiti iki pašto dėžutės ant „kampo 
ir grįžti atgal užtrunka penkias minutes. Veikiausiai 
„paštas“ reiškė kokį nors jaunuolį. Ji pasakė: 

— Žinoma, uždegsiu. 

Ji grįžo į svetainę laukti Gilio. Girdėjo, kaip Aivė pas- 
kubomis išlekia iš savo kambario. Buto durys atsidarė 
ir užsidarė. Ji bandė įsivaizduoti Aivės vaikiną. Kokia 
keista mažytė. Bet kažkuo miela —- keistumas pramai- 
šiui su mielumu, tarsi šoninė su raumenim... Na ir min- 

tys. Bet verčiau galvoti apie visokius niekus negu apie 
Gilį ir Karolą Roulend. Mintys neklausia, nori tu jų ar 
ne, jos ateina — kartais pasibeldžia į duris tarsi svečiai, 
o kai atidarai duris, ant slenksčio sutinki ne draugą, 
bet priešą; kartais jos kaip vaiduokliai barbena į langus 
ir kviečia keistais nesuprantamais žodžiais; kartais pri- 
sėlina nelyginant vagys, kartais braunasi tarsi įtūžusi, 
viską siaubianti kariuomenė. Ją nukrėtė šiurpas. Žmo- 
nės vis giria švelnų orą, bet jai šalta. 

Ji žiūrėjo į laikrodį ir svarstė, kada sugrįš Gilis. Bu- 
vo be dvidešimties ar be penkiolikos minučių sep- 
tynios. Kad tik nepamirštų uždegti dujų po katilu, 
nes kitaip Aivei klius. Gilis išėjo prieš kokį ketvirtį 
valandos... 

Prie durų pasigirdo skambutis, ir ji nubėgo atida- 
ryti. Bet tai buvo ne Gilis. Koridoriuje stovėjo Agnesė 
Leming su didele drabužių dėže. Skambindama buvo 
pastačiusi ją ant žemės; dabar pasiėmė ir įėjo į ne- 
didelį prieškambarį pakelta galva, degančiais skruos- 
tais. Buvo, kaip ir anksčiau, apsirengusi senu viole- 
tiniu švarku ir sijonu, bet atrodė kažkokia kitokia — 
jaunesnė, o taip pat lyg griežtesnė bei ryžtingesnė. 

— Jūs viena? Ar galiu su jumis pasikalbėti? Negaliu 
gaišti. Turiu tik minutėlę laiko. | 

Midė, kuri ausis ištempusi laukė grįžtančio Gilio, 
galėjo jai už tai tik padėkoti. Bet ne jos būdui buvo 
rodyti nesvetingumą. Ji pasakė: 

— Tetos Meiblės nėra namie, o Aivė išėjo į paštą. 
Kas atsitiko? Gal užeisite? 


117 


Ji uždarė duris, bet Agnesė nuo jų nesitraukė. Ji 
sunkiai ištarė: 

— Aš negaliu gaišti - bet kurią akimirką gali grįžti 
mama. Ar sutiksite man padėti? Gal pasaugosite šitą 
dėžę iki poryt, kad niekas apie tai nesužinotų? 

Buvo taip keista girdėti iš Agnesės Leming tokius 
žodžius, kad Midė neįstengė nutaisyti normalaus 
balso. Ji atsakė: 

— Taip, žinoma, aš jums padėsiu. 

Agnesė šiek tiek užsikirto. | 

— Jums, be abejo, tai atrodo... keista. Neturiu dau- 
giau į ką kreiptis, o jūs visuomet būdavote maloni... — 
Ji padelsė, o paskui išklojo, ko visai nebuvo ketinu- 
si: — Mano pusseserė Džulija Meison atsiuntė man 
labai gražių drabužių. Noriu juos apsivilkti poryt. 
Matote, aš išteku. | 

Midė taip apstulbo, kad kone šūktelėjo. Tuoj pat už- 
plūdo šilumos ir gerumo banga, nušluodama nuosta- 
bą. Ji apsivijo rankomis Agnesės kaklą ir pabučiavo ją. 

— O, Agnese — kaip nuostabu! Aš taip džiaugiuo- 
si — aš labai /abai džiaugiuosi! 

— Tik niekam nesakykite. Niekas nežino — mano 
mama nežino. Aš negaliu jai pasakyti iki poryt. Ne- 
norėjau niekam sakyti. | 

 — Nesakysiu, juk žinote, kad nesakysiu. Kas jis? Ar 
jūs labai laiminga? | 

Agnesė jai nusišypsojo. Tai buvo jos senoji miela 
šypsena, bet joje buvo matyti ir šis tas naujo. Jauna- 
tvišku balsu ji atsakė: 

— Tai ponas Dreikas, ir aš labai laiminga. Mes abu 
laimingi. Man reikia eiti. - Sulig tais žodžiais ji pabu- 
čiavo Midę į skruostą ir išėjo. Midė liko stovėti prieš- 
kambario vidury su drabužių dėže. Nieko sau dalykė- 
liai - Agnesė Leming ir ponas Dreikas! Kaip šaunu. 
Jis tikrai atrodo pajėgus susikauti su ponia Leming. 
To Agnesei ir reikėjo — kad kas nors ją išvaduotų ir 
užtrenktų poniai Leming prieš nosį duris. Pati Agne- 
sė niekad nebūtų to padariusi, ji tiesiog neturi tam 
jėgų. Midė pastatė dėžę į savo drabužių spintą ir vos 
spėjusi uždaryti duris vėl išgirdo skambutį. 

Šįkart tai buvo Gilis. Jis įžengė į vidų ir ji tučtuojau 
pradėjo: 

— Aivės nėra. O, Gili, kas atsitiko? Maniau, kad 
tavęs nebesulauksiu! — kalbant jai suspaudė širdį. Jo 
išvaizda nežadėjo jokios paguodos - akys piktos, vei- 
das akmeninis. Jis praėjo pro ją į svetainę. 

— Aš negaliu gaišti. Kiek dabar laiko? Be dešimties 
septynios — ar šis laikrodis gerai eina? Tuoj grįš tavo 
teta. Nenoriu su ja susitikti. Nesu nusiteikęs nieko 
matyti. Turiu grįžti ir bandyti susirasti Meitlendą. Jis 
mano advokatas, ir jei toje keturių šimtų per metus 
istorijoje esama tiesos, gal jis ką nors žinos. Regis, 
jis išsikraustė į kaimą, bet tikiuosi gauti apie jį Žinių. 
Kuo greičiau jis imsis šio reikalo, tuo geriau. Tegu ji- 
nai nesitiki, kad viskas vyks pagal jos norus! 

Midė buvo priblokšta. Atrodė, kad jis kalba pats su 
savim, tarsi jos čia nė nebūtų. Ji niekada nebuvo ma- 
Čiusi jo tokio — įpykusio, kovojančio vyriškio, kuris 

susirūpinęs savo reikalais ir visai neturi laiko mote- 
rims. Ji jautėsi priblokšta, bet ir keistai aprimusi. Jis 
pasiryžęs kovoti. 

Jis vos dirstelėjo į ją, paskubom uždėjo ranką jai 
ant peties ir pasakė: | 

— Aš tau paskambinsiu. 

Tuomet išėjo ir durys garsiai, aiškiai užsitrenkė 
jam iš paskos. 


AŠTUONIOLIKTAS SKYRIUS 


Nuo šios akimirkos visi paskesni įvykiai tampa ypač 
svarbūs. 

Gilis užtrenkė ponios Andervud buto duris be pen- 
kių minučių septintą, beveik tuo pat metu, kai ponia 
Vilard pateikė savo vyrui du pieštuku brūkštelėtus 
raštelius, gausiai juos aplaisčiusi priekaišto ašaromis. 
Pirmojo raštelio turinys jau buvo minėtas: 


„Gerai, brangusis Vili, pietūs pirmą va- 
landą kaip visuomet. | 
Karola“ 


Antrąjį pavyko surasti tik šią popietę, nuodugniai 
apieškojus pono Vilardo daiktus. Jis buvo visai trum- 
pas, tačiau privertė vargšę ponią Vilard griebtis atvi- 
ro kaltinimo. 


„Gerai, kaip dėl rytojaus vakaro? 
K.R“ 


Baisiausia, kad tas raštelis buvo be datos. Rytojaus 
vakaras jau galėjo būti atėjęs ir praėjęs. Gal tas va- 

karas šiandien, trečiadienį, o gal rytoj. Ponios Vilard 
kantrybė išseko. Dvidešimt metų ji buvo nuolaidi, pa- 
klusni žmona, bet šito jau per daug. Tiesdama raštelį, 
ji atrodė panaši į nuvarytą, bet narsiai nusiteikusią 
motiną avį. 

Ponui Vilardui situacija buvo tiesiog nepakenčia- 
ma. Visą vedybinį gyvenimą jis šeimoje palaikė griež- 
tą tvarką. Jo žodis buvo įstatymas, o pagrindas po ko- 
jom tvirtas. Dabar jam norom nenorom teko gintis. 
Jo žodžiu suabejota, pagrindas po kojom susvyravo. 
Jis atsikrenkštė ir tarė: 

— Dievaži, Amelija... 

Ponia Vilard apsipylė ašaromis ir treptelėjo koja. 

— Nekaišiok čia man Amelijos, Alfredai, nes aš ne- 
beišlaikysiu! Lakstyti paskui niekam tikusią mergiotę 
ir dar tavo amžiuje! 

— Dievaži... 

— Taip, Alfredai, tavo amžiuje! Tau penkiasdešimt 
ir neatrodai nė viena diena jaunesnis! Ko, tavo many- 
mu, tokiai mergiotei reikia, jei ne prastumti laiką, nes 
jai nuobodu, ištraukti tavo pinigus, ir su-sudaužyti 
man širdį... 

Ponios Vilard balsas lūžo. Ji susmuko ant sofos — 
apkūni, išsitaršiusiais žilais plaukais, raudonu ir iš- 
purtusiu nuo verksmo veidu. 

Ponas Vilardas nusiėmė akinius ir pablizgino. Ban- 
dė nutaisyti valdingą balsą, bet nieko nepavyko. 

— Amelija, aš privalau pareikšti... | 

Ponia Vilard jį nutraukė. Nebereikėjo stengtis iš- 

silaikyti ant virpančių kojų. Ant sofos ji jautėsi tvir- 
čiau. 

— Ar aš nebuvau tau gera žmona? Ar nedariau, ką 
galėjau? 

— Ne apie tai kalbama... - Jis vėl atsikrenkštė. —- Dėl 
tų raštelių... 

— Taip, Alfredai — kaip dėl jų? 

Išpuoselėtas pono Vilardo veidas negražiai nuraudo. 

— Jie nieko nereiškia, — pasakė jis. - O tu, Amelija, 
mane nustebinai — iš tiesų labai nustebinai. Turiu iš- 
kart pasakyti, niekad nebūčiau patikėjęs, kad tu gali 
šitaip elgtis — landžioti po mano kišenes. 

Taip, tai jau šiek tiek geriau. Pernelyg pažįstama ir 
buitiška, užtat Amelijai parodyta jos tikroji vieta. Da- 
bar jau jai teks gintis. 

Jos smarkus atsakomasis puolimas jį nustebino ir 
užgavo. 

— Ojei būčiau palikusi tavo sacharino tabletes mė- 
lynojo švarko kišenėje, kurį pats liepei atiduoti išva- 
lyti, ką tuomet būtum sakęs, štai ką norėčiau žino- 
ti! Ten radau pirmą laiškelį, ir tai tik parodo, kaip ta 
mergiotė tave nukamavo ir sujaukė protą, nes šiaip tu 
niekad nebūtum jo palikęs, kad aš rasčiau. O jei paro- 
dysi man moterį, kuri, laikydama rankoje tokį laiške- 
lį, jo neperskaitytų, aš tau tiesiai į akis pasakysiu, kad 
ji niekam tikusi moteris ir neturi jausmų, kurių dera 
tikėtis jos vyrui! 

Ponas Vilardas ir vėl buvo išmuštas iš vėžių. Jis ke- 
lis kartus tai irzliai, tai protestuodamas ištarė „dieva- 

ži!“, o ponia Vilard stengėsi sustabdyti vėl plūstelė- 
jusių ašarų srovę nosine, seniai virtusią permirkusiu 
skudurėliu. 

— Dievaži, Amelija! Galima pamanyti, kad pakvies- 
ti kaimynę pietų kaži koks nusikaltimas! 

— Kaimynę! | 

— O ką, gal ji ne kaimynė? Jai reikėjo su manimi 
aptarti reikalus, jei nori Žinoti. 

— Reikalus! — purkštelėjo ponia Vilard. 

— O kodėl ne, Amelija? Jei tau būtinai reikia žinoti, 
mes kalbėjomės apie jos pajamų mokestį. 

— Pajamų mokestį? Aš netikiu nė vienu tavo žo- 
džiu! - išdrožė ponia Vilard. - Ir man gėda klausytis, 
Alfredai, kaip čia atsistojęs meluoji — lukšteni vieną 
melą po kito kaip žirnius iš ankšties ir galvoji, kad 
aš patikėsiu, bet aš niekada tuo nepatikėsiu! Jei ji ėjo 
su tavim pietauti, kad pasikalbėtų apie savo pajamų 
mokestį, tai apie ką judu ketinate šnekėtis „rytojaus 
vakarą“ ir kuris vakaras čia turėtas omeny? Ar tik ne 
šeštadienis, kai sakeisi einąs susitikti su ponu Kor- 
neriu? O gal kaip tik šįvakar ketinai sugalvoti kokią 
dingstį ir lėkti pas ją? Ar neturi ką man atsakyti? 

Ponas Vilardas tikrai neturėjo. Jis kaip gyvas neį- 
tarė Ameliją turint tokį talentą įvaryti jį į kampą. Juk 
ką, pagaliau, jis padarė? Užbėgo į viršų kaimyniškai 
paplepėti, įsuko elektros lemputę, šiek tiek atsipalai- 
davo, palaidė draugiškų juokelių ir prasimanė istoriją 
apie poną Kornerį. Ji net nesileido pabučiuojama, tik 
pavadino jį „juokingu žmogučiu“ ir išprašė lauk - apie 

tai jis galvojo apgailestaudamas. O Amelija taip elgė- 
si, tarsi jis būtų jai davęs pagrindą skyryboms. Koks 
įtarumas. Ir visiškai jokios savitvardos. 

Jis vėl prabilo kaip vyras, turintis valdžią: 

— Aš atsisakau toliau klausytis šitų... šitų kaltini- 
mų. Jie yra nepagrįsti, ir aš privalau juos atmesti. Aš 
stebiuosi tavim, Amelija, ir tikiuosi bei laukiu, kad 
netrukus tu pati savim stebėsies. Tu visiškai praradai 
savitvardą bei saiko jausmą, ir aš palieku tave vilda- 
masis, kad netrukus ateisi į protą. O kol kas norėčiau, 
kad žinotum - aš labai nepatenkintas. 

Šį kartą pavyko gerai. Jis vėl atgavo savo įprastą 
toną. Iškilmingi skambūs žodžiai liete liejosi. Išdi- 
džiai pasipūtęs it gaidys, jis pasuko prie durų. 

Ponia Vilard pasidavė. Ji verksmingai sulemeno 
jam įkandin: 

— Kur tu eisi? O Alfredai, nejaugi eisi pas ją! 

Ponas Vilardas visai atkuto. Tepaverkia Amelija, 
jai bus tik į naudą. Grįžęs ras ją atgailaujančią ir pa- 
klusnią. 

Jis išėjo iš buto ir uždarė duris. 


DEVYNIOLIKTAS SKYRIUS 


Maždaug dešimt minučių prieš ponui Vilardui išei- 
nant iš savo buto, kitaip sakant, septintą valandą, jau- 
na moteris dirbtinio karakulio apsiaustu įžengė pro 
paradines Vandelero namo duris ir liftu pasikėlė į vir- 
šutinį aukštą. Ji panėšėjo į Karolą Roulend taip, kaip 
prasto ryškumo fotografija į originalą. Bruožai buvo 
tokie patys, bet oda pageltusi, akys pilkšvos, o plau- 
kai kaip pelės kailiukas. Drabužiai tvarkingi, bet neiš- 
vaizdūs - kurmio spalvos paltas, rudi batai ir kojinės 
bei tamsiai ruda skrybėlaitė su rudai žaliu kaspinu. 
Belas pamatė ją einančią per vestibiulį ir kaip vi- 
sada linksmai pasisveikino. Ji jau ne pirmą kartą po 
darbo čia užsuka - panelės Roulend sesuo, ištekėjusi 
už pono Džeksono, juvelyro. Nedidelė jų parduotuvė, 
bet iš seno žinoma ir labai padori. Belas apie juos vis- 
ką žinojo. Anksčiau verslas priklausė ponios Džek- 
son tėvui - jis buvo ir panelės Roulend tėvas. Ela iš- 
tekėjo už savo pusbrolio ir išlaikė senąją pavardę bei 
parduotuvę, o Kerę paviliojo teatro scena. Tegu ji ne- 
galvoja, kad jis nepažino jos, sugrįžusios čionai žvil- 
gančiais nušviesintais plaukais, išsidažiusios, pasiva- 

dinusios šauniu vardu. Jis ją be jokio vargo pažino ir 
manė, kad ji protingai padarė, norėdama apsigyventi 
arčiau sesers, o kaip ji save vadina ir ką padarė veidui 
bei plaukams, ne jo reikalas. Žinia, ponia Smolet išsi- 
juosusi maltų liežuviu apie Džeksonų mergaites, bet 
išjo ji nieko neišgirs. Jis apie jas neprasižios. Juk prieš 
keturiasdešimt metų jis pirko savajai Merei vestuvi- 
nį žiedą pono Džeksono krautuvėlėje. Ką gi, ponas 
Džeksonas jau dešimt metų kaip miręs, o Merė - jau 
trisdešimt penkeri. Belas laikys liežuvį už dantų. 

Ela Džekson neužtruko pas seserį nė dvidešimties 
minučių. Paskui jodvi kartu nusileido liftu, Karola 
vienplaukė, ant baltos suknelės užsimetusi kailinį ap- 
siaustą. 

Liftui leidžiantis žemyn, panelė Garsaid stovėjo 
prie pravertų savo buto durų ir jį stebėjo. Ji buvo pa- 
siekusi tą stadiją, kai darai ką nors ne visai supras- 
damas kodėl. Jos kūnas badavo, o protas blaškėsi it 
narve įkalintas neramus padaras, ieškodamas kelio į 
laisvę. Visą dieną ji nieko nebuvo valgiusi. Neturėjo 
pinigų maistui nusipirkti. Nė pati nežinojo, kodėl at- 
sidarė duris — gal buvo sumaniusi eiti pas Andervu- 
dus ir paprašyti paskolinti truputį duonos su pienu — 
pasakytų staiga pastebėjusi, kad maistas baigėsi... 

Tačiau vos atidariusi duris ji suprato, kad neįstengs 
to pasakyti. Toji ponia Andervud tokia vulgari, lan- 
di — ne, neįmanoma. Reikia kaip nors išsilaikyti iki 
rytojaus ir pasiūlyti išpardavimui iš varžytinių dar 
kokius nors baldus. Gerieji daiktai jau seniai iškelia- 


127 


vę. Už tai, kas dar liko, jai pasiūlys menkus skatikus. 
Jų neužteks nuomai sumokėti, bet bus galima nors 
trumpam nusipirkti maisto. 

tas važiuoja žemyn. Šviesa laiptų aikštelėje nušvietė 
Karolos plaukus, kailinį apsiaustą. Švystelėjo balta 
suknelė. Panelė Garsaid apmaudžiai pagalvojo: „Ji 
išeina. Jos nebus visą vakarą. Susitiks su kokiu nors 
vyriškiu. Jie eis į restoraną ir sumokės už vakarienę 
tiek, kiek man užtektų savaitei.“ 

Ji žiūrėjo, kaip liftas dingsta iš akių, paskui grįžo į 
savo šaltą, tuščią kambarį. Karolos nebus visą vakarą, 
jos butas viršuje bus tuščias. Mintyse ji aiškiai matė 
tuščią butą, o kažkur, viename iš tuščių kambarių — 
žiedą, tokį panašų į jos pačios. Ji atmetė dingtelėjusią 
mintį, jog Karola gali mūvėti žiedą. Juk ne visada jį 
užsimauna. Tiesą sakant, vakar lifte panelė Garsaid 
tą žiedą pirmą kartą pastebėjo ant jos rankos. Jodvi 
gal tuziną kartų buvo susitikusios lifte ir visuomet 
tos baltos dykaduonės rankos žaižaruodavo žiedais. 
Jei Karola ruošdavosi išeiti, ji užsimaudavo pirštines 
tik išėjusi į gatvę. Grįžusi nusitraukdavo jas lifte. Ilgi 
balti pirštai, raudoni nagai, ant vienos rankos sma- 
ragdas, ant kitos — rubinas su deimantu. Bet tik ne 
žiedas su vienu deimantu, panašus į josios žiedą kaip 
du vandens lašai - jo nebuvo iki vakar dienos. Tai ko- 
dėl turėtų mūvėti jį šįvakar? 0 

Panelė Garsaid nusprendė, kad žiedo Karola nebus 
užsimovusi. Jis turįs būti ten, tuščiame bute, veikiau- 
siai nerūpestingai numestas ant tualetinio stalelio. 

„Jei turėčiau raktą nuo buto, būtų visai lengva su- 
keisti žiedus..: 

Balsas panelės Garsaid viduje labai aiškiai ištarė 
tuos žodžius. Jis bylojo: 

„Ji tikrai nepastebės skirtumo - jokiu būdu. Man 
tai gyvybės ar mirties klausimas, o jai - grynas men- 
kniekis. Mano žiedas lygiai taip pat spindi. Ant jos 
rankos jis atrodys taip pat gerai, kaip ir ant mano. Jai 
nebus jokio skirtumo. Kodėl aš turėčiau badauti, o 
ji — turėti tai, ko visai nevertina? Jei gaučiau raktą, 
galėčiau sukeisti Žiedus... 

Belas turi raktą. Ponia Smolet kas rytą aštuntą va- 
landą nulipa į seną rūsio virtuvę ir nusikabina nuo 
kabliuko raktą Nr. 8. Tada užkopia į viršų, įeina vi- 
dun, paruošia panelei Roulend puodelį rytinės arba- 
tos ir išvalo butą. Visiems, kuriems yra tekę susidurti 
su ponia Smolet, reikėjo išklausyti kalbų apie panelę 
Karolą ir jos butą. 

„Gražios užuolaidos, panele Garsaid. O kiek jos tik- 
riausiai kainavo! Mano dukterėčia dirba dekoruotoja, 
o jau kiek tie brokatai kainuoja - stačiai nuodėmė“ 

Galima atsukti nugarą, nekreipti dėmesio, bet po- 
nios Smolet tas nesustabdys. 

Raktas Nr. 8 dabar turėtų kabėti ant senosios vir- 
tuvės bufeto kabliuko. Apie dvyliktą valandą ponia 
Smolet jį paims, užlips į viršų ir įeis į vidų. 

Dabar jį gali paimti bet kas. 

Ne, ne dabar, nes apačioje Belas. Bet vėliau, nuo 
pusės devynių iki pusės dešimtos, kai jis „trumpam 

išbėgs“ išgerti pintos alaus ir pamėtyti strėlyčių „Ran- 
kos ir pirštinės“ aludėje. Pusę devynių, lietus ar gied- 
ra, sniegas ar rūkas, Belas „trumpam išbėga“. Apie 
pusę dešimtos, dešimtą jis grįžta. Ištisą valandą raktą 
paimti bus taip pat saugu, kaip sėdėti čia ir galvoti 
apie tai. 

Nuo pusės devynių iki pusės dešimtos... 


DVIDEŠIMTAS SKYRIUS 


Buvo dvidešimt septynios minutės po septynių, kai 
Midė Andervud atidarė duris persigandusiai Aivei. 

— Aive, tu vėluoji! Tau pasisekė, kad ponia Ander- 
vud dar negrįžo. 

Aivės akys liesučiame veidelyje buvo didžiulės. 

— Bet panele Mide, ji ėjo pirma manęs — mačiau, 
kaip įėjo į liftą. Dievulėliau, turiu paskubėti! Panele, 
ar uždegėte dujas? 

Aivė skubėjo. Tačiau laiko, kaip paaiškėjo vėliau, 
buvo į valias. Tik be dvidešimties minučių aštuntą 
ponia Andervud įžengė į namus. Ji patraukė tiesiai į 
savo kambarį ir uždarė duris. Aivė nedrąsiai prisigre- 
tino prie Midės. 

— Panele Mide, čia kažkas negerai. Aš visą kelią 
nuo kampo mačiau ją einančią priekyje. Jei būtų buvę 
kiek tamsiau, būčiau mėginusi pralenkti, bet nenorė- 
jau rizikuoti. Maniau, gal ji nueis į savo kambarį, ir aš 
suspėsiu nusimesti paltą. 

Midė pažvelgė į ją, purtydama galvą. 

— Na, Aive - dievaži! 

Atsakydama Aivė vaikėziškai nusišaipė. 

— Gerai jau, gerai —- bet mano vaikinas vėlavo — te- 
turėjom penkias minutes. O jis labai gražus, daugybė 
merginų į jį taikosi, taigi teko laukti. Bet kai tiesiai 
priešais save pamačiau ponią Andervud ir panelę 
Roulend... 

— Nori pasakyti, kad jos buvo kartu? 

Aivė sukikeno. 

— Ne visai! Panelė Roulend buvo priekyje —- mačiau 
jos baltą suknelę. Ji įėjo vidun anksčiau už mane, o 
ponia Andervud stovėjo vestibiulyje ir laukė lifto, to- 
dėl ir man teko palaukti, suprantate? Lūkuriavau, kol 
pamačiau, kad liftas nusileido ir ponia Andervud nu- 
važiavo. Tik man įdomu kur. 

Midė nenorom šyptelėjo. 

— Gal paklausk jos, Aive, - pasakė ji. 

Pusę aštuonių Belas „trumpam išbėgo“, punktua- 
liai kaip visada, minutė minutėn, jausdamas dorai 
atidirbęs dienos darbą. Kai jis rūsio laiptais užlipo į 
vestibiulį, lauko durys kaip tik užsidarė. Kažkas ką tik 
išėjo iš namo, bet jis nebematė kas, nes žmogus jau 
buvo anapus užsidarančių durų. Bet lipdamas lau- 
tančią dešiniųjų vartų kryptimi. Išėjus iš namo buvo 
dveji vartai: vieni dešinėje, antri kairėje pusėje, o tarp 
jų Žvyruotas kiemas ir krūmokšniai. 

Vyras nuėjo prie dešiniųjų, o Belas — prie kairiųjų 
vartų, pro kuriuos buvo arčiau išeiti į miestą. Vos 
prisiartinęs jis išgirdo užvedant automobilį ir pa- 
matė, kaip tas pravažiuoja pro jį nuokalne žemyn. 

Vėliau Belą itin atkakliai klausinėjo apie tą vyrą, 
trumpai šmėstelėjusį tamsoje, bet šis tegalėjo pa- 
sakyti, kad žmogus, užvedęs automobilį, tikriausiai 
buvo tas pats, kurį matė tolstantį nuo namo dešinių- 
jų vartų kryptimi, bet atpažinti jį - „Na, ką jūs sau 
manote!“ 

Belas patraukė į „Ranką ir pirštinę“, kur sutiko 
savo svainį poną Viljamą Barkerį ir draugiškai pažai- 
dė smiginį. Tomis dienomis, kai Belas senojo pono 
Džeksono parduotuvėje pirko savajai Merei vestuvinį 
žiedą, ji buvo Merė Barker. Dabar Viljamas Barkeris 
taip pat buvo našlys, gyveno su dukterimi Ada ir jos 
vyru, puikiu mėsininku, labai nuoširdžiu žmogum. 
Belas iš visos širdies užjautė vargšą Viljamą. „Negali 
nė per nago juodymą pasijusti laisvu žmogumi, išsky- 
rus vakarus, kai išeina į „Ranką“ - ji nė to jam ne- 
leistų, bet mat nenorinti, kad vakare painiotųsi jai po 
kojom“ Šiaip Belas ne per labiausiai mėgo savo duk- 
terėčią Adą. Mintyse vadino ją besigviešiančia turto 
ir pasipūtusia — „šykšti ir pasipūtusi moteriškė“. 

Gurkšnodami pertraukose tarp žaidimo jie apta- 
rinėjo Adą ir jos pažiūras. Ponui Barkeriui tai buvo 
didžiulė atgaiva ir padėdavo jam ištverti aprūpintą, 
bet vergišką gyvenimą: duktė vertė jį kiekvieną die- 
ną dėvėti kietą baltą apykaklę - „Kad įmanytų, pri- 
verstų mane sekmadieniais užsidėti dvi apykakles“ 

— Duok joms pirštą, tai pagriebs visą ranką — to- 
kios tos moterys, - pasakė Belas. 

Ponas Barkeris apsiniaukė. 

— Ji kaip iš akies traukta motina. Ak, ji buvo gera 
žmona, mano Enė, bet nežmoniškai mėgo puikuotis 
prieš kaimynus. Va dėl ko Ada tokia. Prisimenu, kaip 
Enė padovanojo man gimtadieniui pora mėlynų vazų — 
sutaupė iš namų ūkio pinigėlių. Labai prašmatniai jos 
atrodė svetainėj ant židinio, paauksuotom ąsom ir iš- 
pieštom priekyje gėlių puokštėm. O aš ėmiau ir pasa- 
kiau, kad verčiau būtų skanesnį kąsnį man į lėkštę įdė- 
jusi, nei mėlynas vazas ant židinio lentynos pastačiusi, 
o ji atkirto, čia tau dovana ir kaip ne gėda būti tokiam 
nedėkingam. — Ponas Barkeris nugėrė gurkšnį alaus. — 
Ak, - tęsė jis, — štai dėl ko Ada tokia. Ką aš besakyčiau 
apie vazas, ji vis tiek žino geriau. 

— Moterys visos tokios, - mirktelėjo Belas. 

Ponas Barkeris, pagautas prisiminimų, giliai atsi- 
duso. 

— Ada labai į ją panaši, - pasakė. 

Pusę dešimtos Belas patraukė atgal į Vandelero 
namą. Dešimtą jis uždarė lauko duris ir persikėlė į rūsį, 
kur prieš atsiguldamas paskutinį kartą viską patikrino. 
Švara ir tvarka, viskas savo vietose. Ant seno virtuvinio 
bufeto išrikiuoti į eilę kabo aštuoni raktai, kiekvienas 
ant savo žalvarinio kabliuko. Tvarkingai. Panelė An- 
dervud buvo pakabinusi ponios Spūner raktą atgal į 
vietą. Tikriausiai tuomet, kai jis buvo išėjęs. Visi rak- 
tai vietoje. Belas atsigulė ir miegojo, kol pusę septynių 
ryto — ketvirtadienį — jį prikėlė žadintuvas. 

Anksčiau ar vėliau visi Vandelero namo gyventojai, 
išskyrus tris, nuėjo gulti, ir kai kurie jau miegojo. Ne- 

gulė miegoti panelė Karola Roulend, ponia Vilard ir 
panelė Garsaid. Ponas Vilardas irgi neatsigulė - bent 
jau ne į savo lovą savo namuose. Bet, kaip išaiškėjo 
vėliau, jo Vandelero name išvis nebuvo, ir tai viena iš 
priežasčių, dėl kurių ponia Vilard prasėdėjo be miego 
kiaurą naktį. 

Midė Andervud nuėjo gulti ir užmigo. Nuėjo gulti, 
nes norėjo būti viena, o užmigo todėl, kad buvo per- 
nelyg išsekusi. Miegas buvo neramus, drumsčiamas 
slogių, neaiškių sapnų. 

Ji nubudo staiga sučirškus telefonui. Dar nespėjus 
pakelti ragelio, jis vėl sučirškė. Ji išgirdo neramų Gilio 
balsą: 

— Mide... Mide... ar čia tu? 

— Taip, — atsiliepė ji, ir tuoj pat rožine emale pa- 
dengtas laikrodis ant židinio pradėjo mušti dvyliktą. 

— Kas tai? — paklausė Gilis. Ji atsakė: 

— Tai tik laikrodis muša. 

— Velniop tą laikrodį, — kalbėjo jis. — Brangioji, 
viskas gerai. Dabar negaliu tau papasakoti, bet vis- 
kas gerai — ji daugiau mums nebetrukdys. Negaliu 
tau papasakoti telefonu, bet daugiau rūpesčių nebus. 
Rytą užsuksiu. 

Telefonas nutilo. Laikrodis liovėsi mušti valandas. 
Midė ilgai gulėjo nemiegodama, bet dabar jos mintys 
buvo laimingesnės nei ankstesni sapnai. 

Vos nubudusi rytą ji išgirdo, kad Karola Roulend 
rasta savo bute negyva. 


135 


DVIDEŠIMT PIRMAS SKYRIUS 


Ją rado ponia Smolet. Aštuntą valandą ji užlipo į butą 
Nr. 8 - kaip visuomet, tiksliai tuo pačiu laiku. Vėliau 
ji pateikė dramatišką įvykių versiją, anot kurios kažką 
negero pajutusi jau tada, kai ėmė nuo kabliuko raktą: 
„Toks šaltas jis buvo mano rankoj — ne kaip visuo- 
met - šaltas ir kažkoks sunkus, suprantate? Ir visą 
kelią aukštyn tais laiptais — jų vienų užtenka, kad mo- 
teriai sustotų širdis, bet aš nelipsiu į tą liftą, nors man 
užmokėtų — aš pati sau galvojau: „Kažkas čia negerai. 
Aš niekada taip nesijaučiau“ O kai išvydau praviras 
duris, na...“ 

Tiesą sakant, ponia Smolet nejuto nieko, išskyrus 
nuovargį lipant laiptais, kuriais nuolat skųsdavosi. 
Ji pasiekė viršutinę laiptų aikštelę, pasisuko į 8-uoju 
numeriu pažymėtas duris ir pamatė, kad rakto nepri- 
reiks. Net ir tada jai netoptelėjo, kad bus kas negero 
nutikę. Pamanė panelę Roulend būsiant atsikėlusią 
ir atrakinusią duris. Įsidėjo raktą į prijuostės kišenę 
ir įžengė vidun. Prieškambaryje buvo šviesu, bet čia 
nieko keisto, tie įėjimai apšviečiami tik pro stiklinius 
tolimesnių durų viršulangius. Jei kambariuose užuo- 

laidos užtrauktos, šviesa į prieškambarį nepatenka. 
Ji nuėjo į virtuvėlę, nuėmė užtemdymo užuolaidas, 
pakėlė žaliuzes ir užkaitė arbatinį. Tada pravėrė sve- 
tainės duris. 

Blausioje nuo lubų kabančios dekoratyvinės lem- 
pos šviesoje ji pamatė Karolą Roulend, kniūbsčią 
ant šviesiai žydro kilimo. Ji tebevilkėjo balta suknele. 
Veido nebuvo matyti, bet ji gulėjo ne taip, kaip guli 
gyvas Žmogus. Nuo šios vietos ponios Smolet versija 
atitinka faktus. Ji nė sekundės nesuabejojo, kad pane- 
lė Roulend negyva. Šviesoje buvo matyti kraupi tam- 
si dėmė ant kilimo ir dirbtinai nušviesintų plaukų. 
Dėmė buvo tamsiai raudona su rusvu atspalviu. 

Ponia Smolet atatupsta žengė pro duris, prispau- 
dusi prie šono ranką, paskui lygiai taip pat išslinko 
iš buto, perėjo laiptų aikštelę ir nubėgo žemyn pas 
Belą. 

Senasis Džimis Belas anaiptol nepametė galvos. Jis 
paliepė poniai Smolet pasilikti, o pats liftu pasikėlė į 
butą Nr. 8. Išorinės ir vidinės buto durys buvo atlapos. 
Nebuvo reikalo jų liesti, ir jis pasistengė neliesti. Na 
ką gi, tai žmogžudystė, apsirikti neįmanoma. Mažoji 
Kerė Džekson, kurią jis matydavo einančią į mokyklą 
supintomis kasomis — senojo pono Džeksono mažoji 
Kerė, kuria jis neapsakomai didžiavosi, kol ši sudau- 
žė jam širdį. Išpaikinta, va kokia ji buvo — išpaikinta. 
Gailėsi rykštės — sugadinsi vaiką. Ne, jis nepritarė 
vaikų lupimui ir panašiems dalykams, bet juos reikia 
gerai prižiūrėti. Kerės niekada niekas neprižiūrėjo. 

nebuvo rausvi kaip obuoliukai. Per aną karą jis tarna- 
vo kariuomenėje, anuomet regėjo daugybę negyvėlių, 
bet juk atpranti žmogus, be to, moteris — tai visai kas 
kita. Tai buvo žmogžudystė - viename iš jo butų nu- 
žudyta mergina. | 

Jis nuėjo prie telefono ir paskambino policijai. Be- 
laukdamas pareigūnų pastebėjo gėrimais apkrautą 
padėklą. Jis stovėjo ant žemo suoliuko tarp dviejų 
krėslų priešais elektrinį židinį. Židinys buvo įjungtas. 
Jau buvo jį beišjungiąs, bet laiku susigriebė. Juk nieko 
nevalia liesti, kol atvyks policija. 

Padėklas buvo lakuotas, skaisčiai raudonas, su pa- 
auksuotais ornamentais kraštuose, o taurės plono 
stiklo, labai prašmatnios, auksiniais krašteliais. Ant 
padėklo stovėjo butelis viskio, sifonas sodos vandens, 
grafinas raudonojo vyno ir saldžių sausainių lėkštė. Iš 
abiejų taurių gerta, iš vienos viskis, iš kitos, kur kas 
mažesnės — vynas. Jis užuodė viskio kvapą. 

Pirmiausia į akis krito padėklas, bet nė neatvykus 
policijai, dėmesį patraukė dar kai kas. Židinio atbrai- 
la — kažko jai trūksta. Na, ir ko gi? Sunku pasakyti, 
bet kažkas negerai. Pirmiausia, fotografija - majoro 
Ermiteidžo fotografija su jo parašu kampe. Tai, žino- 
ma, labai keista. Bet ne, yra dar kai kas. Staiga jo pro- 
tas nušvito. Ogi toji blizganti šokėjos statulėlė - šo- 
kėjos, nežinia kam aukštai iškėlusios koją — jo galva, 
ne itin padoriai. Štai kas yra — statulėlės ant židinio 
nebuvo. 

Beveik tuojau pat jis pamatė ją numestą ant sofos. 
Šokėja gulėjo ten, kur ją buvo nusviedusi kažkieno 
ranka. Smaila sidabro spalvos apatinė dalis buvo aštri 
ir tviskanti — kone tokia pat aštri kaip durklas, kone 
tokia pat tviskanti kaip plienas. Šokėjos figūra tviskė- 
jo sidabru ir atrodė švari, bet toje vietoje, kur ji buvo 
nukritusi, ant žydro brokato išplito bjauri dėmė, ly- 
giai tokios pat spalvos, kaip dėmė ant blausiai žydro 
kilimo. 

Pasigirdo trepsėjimas ir balsai — atvyko policija. 
Belas nusisuko nuo sofos ir nuėjo jų pasitikti. 


DVIDEŠIMT ANTRAS SKYRIUS 


Vyriausiasis inspektorius Lembas sėdėjo prie stalo 
buvusioje Karolos Roulend svetainėje. Tai buvo tvir- 
čiausias stalas iš visų esančių bute, tačiau, jo akimis 
žiūrint, irgi nieko vertas. Pats vyriausiasis inspekto- 
rius buvo gan stambaus sudėjimo, tvirtas vyras ma- 
žom skvarbiom akytėm ir masyviu smakru. Viršugal- 
vis buvo praretėjęs, tačiau vešlių juodų plaukų nenu- 
balino net atsakingos pareigos. 

Žmogžudystės tyrimas tekėjo įprasta vaga. Fotogra- 
fas ir pirštų atspaudų tyrėjas jau buvo atlikę savo darbą. 
Kūnas išneštas, melsvasis kilimas suvyniotas. Šokėjos 
figūrėlė kruopščiai supakuota ir išsiųsta analizei. 

Lembas nužvelgė seržantą Ebotą, kuris ką tik įėjo 
į kambarį. Visiškai kitoks tipas — baigęs privačią mo- 
kyklą ir Policijos kolegiją: labai šviesūs plaukai sušu- 
kuoti atgal; aukšta, liekna figūra; kumpa siaura nosis; 
šviesios, veikiau mėlynos nei pilkos, akys ir balkšvos 
blakstienos. 

— Norėčiau pasikalbėti su moterimi, kuri rado 
kūną, - pasakė Lembas. 

— Taip, pone. Čia yra panelės Roulend sesuo. 

— Sesuo? Kas ji? 

— Ponia Džekson, čionykščio juvelyro žmona. 

— Gerai, bet pirma pasikalbėsiu su ta kita moterim. 
Kuo ji vardu? 

— Smolet. 

— Teisingai, ponia Smolet. Atveskit ją! 

Ponia Smolet įėjo jausdama savo vertę. Ir kodėl gi 
ne? Ar ne ji surado kūną? Ar ne ją kvies - į apklausą 
tai jau tikrai, — o gal ir į teismą, jei sugaus žudiką? 
„Tikėkimės, kad sugaus, nes antraip nė vienas iš mūsų 
neįstengsime naktį ramiai užmigti: 

Pabrėždama įvykio svarbą, ji buvo persirengusi 
drabužiais, su kuriais buvo atėjusi į darbą — juodos 
gelumbės paltu su nudėvėta kailine apykakle ir juoda 
fetro skrybėle, papuošta nušiurusiu, išblukusiu kas- 
pinu. Ji pasisakė vardą — Eliza Smolet, šeiminę pa- 
dėtį — garbinga našlė ir profesiją — ateinanti namų 
tvarkytoja. Atmetus gausybę detalių paaiškėjo, kad ji 
kasdien plauna laiptus ir „padeda“ patvarkyti kai ku- 
riuos butus. 

— Ponia Spūner iš 7-ojo — pas ją valau nuolat, bet 
ji išvyko, įstojo į ATS. Ponui Dreikui iš 5-ojo padeda 
ponas Belas. O ponia Vilard iš 6-ojo kviečiasi mane 
du kartus per savaitę, pirmadienį ir ketvirtadienį, 
sutvarkyti namų. Ponia Andervud iš 3-iojo turi savo 
tarnaitę, aš ten nevaikštau, nebent pasitaiko kokios 
papildomos ruošos. Panelė Garsaid iš 4-ojo naudojo- 
si mano paslaugomis visą laiką, kol nepradėjo atsikra- 
tyti baldų. Tokie dailūs jie buvo, ji sakė, kad atiduoda 

juos taisyti, bet atgal taip ir neparsivežė. Bet čia tarp 
kitko, kaip jūs pasakytumėt. Žemutiniame aukšte se- 
noji ponia Meredit iš 1-ojo - ten valau grindis. Ji turi 
tarnaitę ir kompanionę, bet grindis plaunu aš. Ponia 
Leming iš 2-ojo — na, šiaip aš ten dirbu kartą per sa- 
vaitę, bet ne kiekvieną. O štai vargšelė panelė Rou- 
lend, taip, jos butą tvarkydavau kasdien. 

Frenkas Ebotas, įsitaisęs ant kėdės dešinėje stalo 
pusėje, tarpais kai ką užsirašinėjo, o tarpais leisda- 
vo žvilgsniui ilsėtis ant lygiai nudažytos sienos toje 
vietoje, kur turėjo būti karnizas, jei panelės Roulend 
butas būtų ne taip moderniai įrengtas. 

Inspektorius gana kantriai klausėsi. Jei norite ką 
nors sužinoti apie žmones, išklausykite tuos, kurie 
vaikšto po jų namus ir jiems dirba. Klausytis gali būti 
nuobodu, bet paskalos kartais praverčia. 

— Gerai, ponia Smolet, - tarė jis, - o dabar papasa- 
kokite, kaip radote kūną. 

Ponia Smolet išpylė visą žodžių srautą, ypač pa- 
brėždama savo nuojautą, kad kažkas negerai, siaubin- 
gą šiurpą, nukrėtusį ją pamačius praviras buto duris, 
gyslose sustingusį kraują, kai rado lavoną, ir nuo tada 
vis ją ištinkančius širdies plakimo priepuolius. 

— Jei tik būčiau pagalvojus, kuo viskas gali baigtis, 
kai išgirdau tai, ką girdėjau savom ausimis — na, tik 
nesakykite, kad nebūtų buvę jokio skirtumo, ir nemė- 
ginkite manęs tildyti, kaip ponas Belas. 

— Ponia Smolet, ką jūs girdėjote? 

Platus ponios Smolet veidas buvo įkaitęs. Kad ne- 
kamuotų mėšlungis, ji išgėrė panelės Krein pasiūlyto 
brendžio: „Mes visuomet jo turime, jei kartais poniai 
Meredit pasidarytų negera, neabejoju, ponia Smolet, 
kad gurkšnelis jums pravers“ Ponia Smolet nugėrė 
gerokai daugiau nei gurkšnelį. Jos veidas liepsnojo, 
polinkis į dramatizmą sustiprėjo, liežuvis atsirišo. 
Pasimėgaudama ji išklojo visą išmoningai pagražintą 
istoriją apie tai, ką nugirdo trečiadienio rytą plauda- 
ma viršutinę laiptų aikštelę. 

— Nulipau prisipilti dar karšto vandens. Vanduo 
nebuvo karštas, nes ponui Belui tenka taupiai kūren- 
ti, tai aš įsipyliau iš arbatinuko, kai grįžau, jos abi jau 
kapojosi, o durys atdaros, tai kurgi dėsies, viską ir gir- 
di. Aš ne iš tų, kurios klausosi prie durų, žinokite, bet, 
kaip sakiau ponui Belui, negi kišiuos į ausis vatą, o 
mūsų giminėje kurčių niekada nebuvo. 

Frenkas Ebotas spoksojo į lubas. Tokios moteriškės 
kaip šitoji gali neužsičiaupti ištisas valandas. Lembas 
paklausė: 

— Kas kalbėjosi? 

Ponia Smolet draugiškai linktelėjo. Brendžio po- 
veikis buvo beišlyginąs socialinius skirtumus. Ji svar- 
biausia nusikaltimo liudytoja, ji susibičiuliavo su po- 
licija, vyriausiasis inspektorius gaudo kiekvieną jos 
žodį. 

— Ak! - pasakė ji. - Iš tikro, kas gi? Panelė Roulend 
ir panelė Midė Andervud, va kas! Ir kas ją čion atne- 
šė? — klausiu aš savęs. Bet ji čia buvo ir klausė pane- 

lės Roulend: „Kas tave sieja su Giliu?“ — o tas Gilis 
tai majoras Ermiteidžas, su kuriuo panelė Andervud 
susižadėjo Amerikoje ir kurį visi laikė nuskendusiu — 
neseniai jis vėl pasirodė, bet nė kiek nebūtų blogiau ir 
be to, nes jis prarado atmintį dėl galvos traumos, kai 
jo laivas užplaukė ant torpedos. 

Frenko Eboto plunksna pradėjo bėgioti popieriu- 
mi. Lembas paklausė: 

— Panelė Andervud paklausė panelės Roulend, kas 
ją sieja su Giliu — jos kalbėjo apie majorą Ermitei- 
džą? 

Ponia Smolet vėl linktelėjo. 

— Teisingai, - pasakė ji. - O panelė Roulend ir sako: 
„Ar jis jums nepasakojo apie mane? Kai kas pasakytų, 
jog turėjo užsiminti jau turįs žmoną“ 

— Ką? 

— Taip ji ir pasakė: „Sakyčiau, jis turėjo paminėti, 
kad jau yra viena ponia Ermiteidž“ Tada panelė An- 
dervud pasako, kad jie susižadėję, panelė Roulend už- 
siplieskia ir sako, jog ne jos kaltė, kad jis prarado at- 
mintį, jai reikia galvoti apie savo pinigus. Dar ji sakė, 
kad majoras Ermiteidžas jai duodavo keturis šimtus 
per metus, o paskui: — „Aš esu ponia Ermiteidž, ne- 
pamirškite šito. O panelė Andervud kad šaus: — „Jis 
jūsų nemyli“ Ir kai panelė Roulend nusijuokė, tai ji 
labai garsiai ir piktai rėžė: „Nenuostabu, kad jis jūsų 
nekenčia!“ Tada išlėkė iš buto, praėjo pro mane ir nu- 
lipo laiptais žemyn. | 

DVIDEŠIMT TREČIAS SKYRIUS 


Durys paskui ponią Smolet užsidarė. Frenkas Ebotas 
sugrįžo ir reikšmingai kilstelėjo antakį, žiūrėdamas į 
šefą. Lembas susiraukė. 

— Mums reikia pasikalbėti su tuo Ermiteidžu ir pa- 
nele Andervud. 

— O ką daryti su velionės seseria, sere — su ponia 
Džekson? 

— Ji palauks. Panelę Andervud noriu matyti tuč- 
tuojau. Bet man reikia tikslaus grafiko. Jei tas Ermi- 
teidžas vakar čia lankėsi, noriu žinoti, kada jis atėjo, 
kada išėjo, ar jam išėjus kas nors matė panelę Rou- 
lend gyvą. Tegu Kurtisas patikrina visus šių butų gy- 
ventojus. Rezultatų reikės kuo greičiau. Noriu žinoti, 
kas ją matė paskutinis ir kada — taip pat kas ir kada 
matė Ermiteidžą. Pala, Andervudai turi tarnaitę, ar 
ne? Apklauskite ją pats — tarnaitė Žinos, ar jis pas juos 
buvo. Eikite! Ir atsiųskite man panelę Andervud! 

Midė Andervud įėjo į žydrai sidabrinį kambarį ir 
pamatė stambų vyrą, sėdintį už gerokai jam per men- 
ko stalo. Lembas pamatė smulkutę merginą pilka su- 
knele, tamsiais ant sprando susigarbanojusiais plau- 

kais ir tamsiai pilkom akim, apsuptom juodais rati- 
lais. Buvo aiškiai matyti, kokia ji blyški ir trapi. Jis vy- 
lėsi, kad mergina ne iš tų, kurios linkusios alpti. Gana 
maloniai pasisveikinęs, pasiūlė jai sėstis ir parodė į 
ažūrinę kėdę, pagamintą vien iš nikeliuotų vamzdžių 
ir sidabro spalvos odos. Midei ji miglotai priminė 
dantisto kabinetą. Nugara ji jautė šaltus vamzdžius. 
Kūnu nubėgo lengvas šiurpuliukas. 

— Dabar, panele Andervud, gal atsakytumėt į kelis 
klausimus. Ar jūs pažinojote panelę Roulend? 

— Tik tiek, kad pasisveikindavome rytais susitiku- 
sios lifte arba ant laiptų. 

— Ir ne daugiau? 

— Ne. 

— Bet vakar rytą jūs buvote šiame bute. 

Išblyškę skruostai vos raustelėjo. Ji tarė: 

— Taip, aš buvau užėjusi į priešais esantį butą pa- 
imti kai ką poniai Spūner, ir panelė Roulend pakvietė 
mane užeiti. 

— Tai buvo pirmas kartas, kai jūs užėjote čia? 

— Taip. 

- Ar jūs kalbėjotės su panele Roulend? 

— Taip. 

— Ar tas pokalbis buvo draugiškas? 

Vos pastebimas nuoraudis jau buvo dingęs. Mirti- 
nai išblyškusi ji atsakė: 

— Aš ją menkai pažinojau. Mudvi nebuvome drau- 
gės. 

— Panele Andervud, privalau jums pasakyti, kad 
jūsų pasikalbėjimą su panele Roulend kai kas girdėjo. 
Jis nebuvo draugiškas, tiesa? 

— Ne... - žodis buvo vos girdimas. 

Lembas atsilošė kėdėje ir maloniai, draugiškai pa- 
sakė: 

— Na ką gi, dabar prašau apsižvalgyti po kambarį 
ir pasakyti, ar čia yra jums pažįstamų daiktų. Tarkim, 
fotografija ant židinio — ar jums ji pažįstama? 

— Taip. 

— Atpažinote ją, kai vakar ryte atėjote į butą? 

— Taip. 

— Galite pasakyti, kas tai? 

 - Tai Gilis Ermiteidžas... majoras Ermiteidžas. 

— Jūs su juo susižadėjusi? 

— Taip. 

Kiekvienas vienskiemenis žodelis buvo it kraujo la- 
šas tiesiai jai iš širdies, sekinantis jėgas ir drąsą. Drau- 
giškas, bet atkaklus balsas tęsė: 

— Jūs tikriausiai patyrėte šoką išvydusi ant panelės 
Roulend židinio savo sužadėtinio fotografiją. 

Midė išsitiesė. Už save ji nemokėjo kovoti, bet už 
Gilį kausis. Kur kas tvirtesniu balsu ji atsakė: 

— O ne, jokio šoko nebuvo. Matote, aš ne taip se- 
niai pažįstu majorą Ermiteidžą. Mes susipažinome 
Amerikoje. Žinoma, dar prieš sutikdamas mane jis 
turėjo krūvas draugų. | 
„Ar gerai, kad ji taip pasakė? Nežinia. Galbūt gerai, 
o galbūt ne. 

Lembas rimtai paklausė: 

— Ar tiesa, kad panelė Roulend pareiškė esanti po- 
nia Ermiteidž? 

Midė tylėjo. Kaip šiurpu klausytis tų žodžių. Iš- 
girdo, kaip Lembas pakartojo savo klausimą: „Ar tai 
tiesa?“ ir užsikirsdama prisivertė ištarti drebančiu 
balsu: 

— Ji pasakė... kad jos pavardė ... Ermiteidž... 

— Jūs ja patikėjote? 

— Aš nežinojau... kuo tikėti... 

— Arjūs pasakėte: „Bet jis jūsų nemyli“? 

Midė nepajėgė atsakyti. Ji įbedė gailias akis į ins- 
pektoriaus veidą ir vos linktelėjo galvą patvirtindama. 
Pamačiusi surauktus jo antakius, nukreipė žvilgsnį 
į šalį. Iš kur ji galėjo žinoti, jog senojo Lembo širdis 
suminkštėdavo matant merginą, patekusią į bėdą. Jis 
turėjo tris dukras, viena tarnavo ATS, kita - WAAFS*, 
o trečia — WRNS**, ir visos vyniojo jį apie pirštą kaip 
tinkamos. Jis šiurkštokai paklausė: 

— Na tai ką, panele Andervud, ar po to jūs matėtės 
su majoru Ermiteidžu? 

Midė vėl linktelėjo. 

— Galite nurodyti, kada? 

— Truputį po šešių. Jis visą dieną prabuvo Karo mi- 
nisterijoje. 

— Jūs jam papasakojote apie savo pokalbį su panele 
Roulend? 


* Moterų atsargos oro pajėgos. 


** Moterų karališkoji laivyno tarnyba. 

Tai buvo siaubinga. Jis uždavinės vieną klausimą po 
kito, kol sužinos viską, ką ji pasakė Giliui ir ką Gilis jai 
atsakė. Jeigu ji atsakys „taip“, gali pakenkti Giliui, o jei 
atsakys „ne“, jis ja nepatikės — niekas nepatikės. 

— Panele Andervud, ką jis pasakė po to, kai jam pa- 
pasakojote? | 

Taip buvo lengviau. Ji mažumėlę atsipalaidavo. 

— Jis pasakė, kad tai apgavystė. 

— Ar pyko? 

— Bet kas būtų pykęs. 

— Būtent. Ar siūlėsi užlipti į viršų pas panelę Rou- 
lend? Ar iš tiesų nuėjo pas ją? 

Midės akys išsiplėtė. Ką atsakyti? Ji nieko neatsakė. 

Lembas kalbėjo toliau: 

— Jis nuėjo pas ją, tiesa? Kelintą valandą? 

— Pusę septynių, - atsakė Midė. 

— O kada vėl nulipo žemyn? 

— Be dešimties septynios. 

— Jūs žiūrėjote į laikrodį, laukdama jo? Ką gi, aš taip 
ir maniau. Ką jis pasakė sugrįžęs? 

Midė sukaupė jėgas. 

— Pasakė, kad reikia kuo greičiau susisiekti su advo- 
katu. Gilis prarado atmintį — ar jums niekas to nemi- 
nėjo? Neprisimena nieko, kas įvyko per pastaruosius 
aštuoniolika mėnesių — jie skendi tarsi rūke. Karola 
Roulend tai žinojo, ir mes abu nė kiek neabejojome, 
kad ji bando iš to išpešti sau naudos. 

— Tai ką, ji nepateikė jokio įrodančio dokumento? 
Na, panele Andervud, aš manau, kad pateikė. Manau, 

kad parodė jums šitą laišką. Esu įsitikinęs, jog parodė 
jį ir majorui Ermiteidžui. 

Jis pakėlė prie dešinės rankos gulintį popierių ir iš 
pojo ištraukė lakštą, kurį Karolos Roulend ranka laikė 
iškėlusi Midei prieš veidą - ilgi balti pirštai, raudonai 
lakuoti nagai ir deimanto žiedas su ryškiai tviskan- 
čia akimi — Gilio rašysena, įnirtingos įžambios eilu- 
tės per visą puslapį: „Mano brangioji Karola... keturis 
šimtus per metus... juridiškai visos teisės į Ermiteidž 
pavardę..“ Ji žiūrėjo į jį tol, kol jis pradėjo plaukti to- 
lyn nuo jos ir dingo kažkur miglose. 

Už jos nugaros energingai atsidarė durys ir į kam- 
barį įžengė Gilis. 


DVIDEŠIMT KETVIRTAS SKYRIUS 


Įkandin jo įėjo seržantas Ebotas. Rankoje jis laikė po- 
pieriaus lapelį. Jis priėjo prie inspektoriaus, padėjo 
priešais popierių ir vėl pasišalino. Lembas suraukęs 
antakius kurį laiką stebėjo neprašytą įsibrovėlį, o pas- 
kui tarė ramiai, kaip žmogus, žinantis, kad įgaliojimai 
suteikia jam papildomos valdžios: 

— Majoras Ermiteidžas? 

Gilis, uždėjęs ranką Midei ant paties, baigė jai 
sakyti, ką buvo pradėjęs - maždaug: „Viskas gerai, 
brangioji“ — tačiau šie žodžiai buvo skirti vien jos au- 
sims, ir niekas nebūtų galėjęs laiduoti jų tikslumo. Jis 
išsitiesė ir priėjo prie stalo. Įdegęs veidas atrodė su- 
stingęs ir išblyškęs. 

— Atsiprašau, inspektoriau. Aš ką tik sužinojau. 
Bjaurus reikalas. 

Lembas ištarė vienintelį, bet svarų žodį: 

— Taip. 

O paskui: | 

— Prašom sėstis. Majore Ermiteidžai, labai norė- 
čiau su jumis pasikalbėti. 

Gilis atsisėdo. 

Frenkas Ebotas susirado kėdę ir išsitraukė blokno- 
tą. Lembas įsmeigė žvilgsnį į gulintį priešais jį popie- 
riaus lapelį. Kamuolys pradėjo vyniotis. Kur tas siūlas 
nuves? 

Tylai pernelyg užsitęsus, Lembas pakėlė akis ir pra- 
bilo: | 

— Pirmiausia aš privalau jums pasakyti, majore Er- 
miteidžai, jog pokalbis, įvykęs šiame kambaryje vakar 
rytą tarp panelės Andervud ir panelės Roulend, buvo 
nugirstas. Manau, panelė Andervud jums papasakojo 
apie tą pokalbį. Tiesą sakant, ji patvirtino papasako- 
jusi ir sakė, jūs po to užlipote pas panelę Roulend. Jūs 
tą patvirtinate? 

— Žinoma. 

Tardamas šiuos žodžius jis dirstelėjo į Midę ir vėl 
nukreipė žvilgsnį. Ji buvo mirtinai išbalusi. Akys 
pastėrusios. Visas jos veidas buvo pastėręs. 

— Tai įvyko vakar vakare, pusę septynių. Panelės 
Andervud parodymus patvirtina ponios Andervud 
tarnaitė. — Jis pašnairavo į priešais gulintį popierių. — 
Ji sekė laiką, nes norėjo išeiti susitikti su savo draugu 
ir tai padarė, kai tik jūs išėjote. Ar taip, panele An- 
dervud? 

— Taip, — pasakė Midė. 

Žodis buvo vos girdimas. Ką jie daro Giliui? Ką 
ji padarė jam? Ką jis pats sau padarė? Kas apskritai 
čia vyksta? Tai netiesa — to negali būti. Ji įsikibo tos 
minties. 

Vėl prašneko Lembas: 

— O dabar, majore Ermiteidžai, papasakokite 
mums apie savo pokalbį su panele Roulend. Ar jis 
buvo draugiškas? 

Atsakydamas Gilis nuožmiai šyptelėjo. 

— Kokio atsakymo iš manęs tikitės? Mudviejų san- 
tykiai nebuvo draugiški. 

— Jūs susikivirčijote? 

Šypsena išnyko. Nuožmumas tapo dar aiškiau ma- 
tomas. 

— Vargu ar pavadintumėte tai kivirču. 
Inspektorius pakėlė laišką, kurį jau buvo rodęs 
Midei. 

— Mėginate atspėti, ar daug aš Žinau, tiesa? Ką gi, 
galiu ir papasakoti. Šį laišką rado ant panelės Roulend 
lavono. Ji jau buvo jį rodžiusi panelei Andervud. Ma- 
nyčiau, parodė ir jums. 

Gilis linktelėjo. 

— Taip, iš tiesų. 

— Kad įrodytų tikrai esanti jūsų žmona? 

— Ne visai taip. - Jis palietė Midės ranką ir pasakė: — 
Viskas gerai, brangioji - nebūk tokia išsigandusi. 

— Čia jūsų rašysena? 

— Be abejo. Aš parašiau tą laišką ir, kaip pats įsi- 
tikinsite, pasiūliau Karolai pašalpą, jei tik ji nesiva- 
dins Ermiteidž pavarde, nors juridiškai turi tokią tei- 
sę. Laiškas parašytas daugiau nei prieš metus. Kiek 
įstengiu prisiminti, 1940-ųjų rugpjūtį. 

— Rugpjūčio tryliktą. 

— Taip, gali būti. Jei nebūčiau praradęs atminties, 
būčiau galėjęs iškart viską paaiškinti. — Jis trumpai 
susijuokė. - Tiesą sakant, tada nieko ir nebūtų įvy- 
kę. Tai buvo grynas mėginimas apmauti. Ji norėjo 
apdumti man akis, naudodamasi tuo, kad aš daug ką 
pamiršau. 

Midė dabar žiūrėjo į jį. Visi taip pat sužiuro į jį. 
Lembas ramiai paklausė: 

— O dabar jau prisimenate, majore Ermiteidžai? 

Jis pabrėžtinai linktelėjo. 

— Taip, dabar prisimenu. Būtume išvengę begalės 
rūpesčių, jei būčiau galėjęs prisiminti anksčiau, bet, 
ko gero, atmintis man ir grįžo nuo sukrėtimo. Visi 
sakė, kad sukrėtimas gali padėti, — po velnių, taip ir 
atsitiko. Ne išsyk, suprantate, bet vėliau. Aš atsiguliau, 
užmigau, bet prieš pat vidurnaktį pabudau ir staiga 
viskas man tapo aišku kaip dieną. Iškart paskambi- 
nau panelei Andervud ir pasakiau, kad nesijaudintų. 

Midės skruostai raustelėjo. Ji patvirtino: 

— O taip, jis paskambino! 

Frenkas Ebotas pakėlė pašaipias, šaltas akis. Ką tas 
vyrukas jiems aiškina? Sukrėtimas... koks sukrėtimas? 
Patirtas nužudžius Karolą Roulend? 

Lėtai, rimtu balsu Lembas paklausė: 

— Majore Ermiteidžai, apie kokį sukrėtimą kalbate? 
Apie panelės Roulend mirtį? 

Šviesūs antakiai konvulsyviai susitraukė. Palyginus 
su įdegusia oda, jie atrodė keistai išblukę. Mėlynose 
akyse sužibo pyktis ir atsargumas. 

— Ne, žinoma, kad ne! Aš nežinojau, kad ji nebe- 
gyva. 

— Tai apie kokį sukrėtimą jūs kalbate? 

Gilis vėl trumpai susijuokė. 

— Apie tai, kad visiškai svetima moteris bandė mane 
įtikinti, jog aš vedžiau ją, ištiktas laikino pamišimo ar 
ko nors panašaus. O dabar leiskite paaiškinti, kas ji 
buvo per viena ir kodėl aš parašiau tą laišką. 

Frenkas Ebotas palinko prie savo užrašų. Nagi nagi! 
Simpatiškas vyrukas, nors karštakošis. Jis tikriausiai 
grįžo ir pribaigė ją prieš prisimindamas tai, ką prisi- 
minė, kad ir kas tai būtų. Velionė įsiterpė tarp jo ir jo 
merginos. Nužudoma ir dėl menkesnių priežasčių. O 
jis buvo gavęs stiprų smūgį į galvą. 

„ir išgirdo Gilį Ermiteidžą sakant ramiu, lygiu 
balsu: 

— Ji buvo mano brolio našlė. 

— O! - ištarė Midė. Ji pajuto, kaip staiga atsipalai- 
davo skausmingai įsitempę raumenys ir mintys. Kūną 
užplūdo palaimingas silpnumas. Ji atsilošė, kiek leido 
nikeliuoti kėdės vamzdžiai, ir užmerkė akis. Karštos 
ašaros tryško iš po blakstienų ir lėtai ritosi žemyn, kol 
veidas pasidarė šlapias. Ji leido ašaroms byrėti. Tai jau 
nebesvarbu — niekas nebesvarbu. Girdėjo, kad Lem- 
bas kažką sako, bet žodžiai nepasiekė jos sąmonės. 
Paskui vėl išgirdo kalbant Gilį: 

— Taip, mano brolio Džeko našlė. Jis žuvo prie 
Diunkerko. Prieš tai, kovo mėnesį, susituokė su ja — 

1940-ųjų kovo 17 dieną, Merilebouno registratūro- 
je. Bet aš apie tai nežinojau iki jo mirties — niekas 
to nežinojo. Aš ir pats buvau prie Diunkerko, bet 
man pasisekė. Kai parvažiavau namo, Karola atėjo 
pas mane. Ji paklojo ant stalo santuokos liudijimą ir 
paklausė, kaip ketinu ją paremti. Džekas jai nepali- 
ko nė skatiko — jis neturėjo ką palikti. Jam buvo tik 
dvidešimt vieneri, kai žuvo, ir jis turėjo tik tiek lėšų, 
kiek skirdavau aš. Pašalpa buvo pakankamai didelė, 
nes man visuomet atrodė neteisinga, kad man ati- 
teko visi pinigai. Džekas buvo aštuoneriais metais 
jaunesnis, o aš paveldėjau tėvo turtą pagal seną tes- 
tamentą, sudarytą prieš brolio gimimą. Tėvas tik- 
rai būtų jį pataisęs, bet užsimušė medžioklėje, kai 
Džekui tebuvo šeši mėnesiai. Vis galvojau sutvarkyti 
tuos reikalus iki galo, bet nebuvau pasirengęs mo- 
kėti pinigų Karolai. Štai iš kur pagieža, štai už ką 
ji norėjo keršyti. Galiausiai parašiau laišką, kurį čia 
turite, ir ji sutiko su mano sąlygomis. 

— Ar galiu paklausti, kodėl norėjote, kad ji atsisaky- 
tų Ermiteidž pavardės? 

Kurį laiką Gilis tylėjo. Paskui atsakė: | 

— Tam turėjau savų priežasčių. Jos neturi nieko 
bendra su šiuo reikalu. 

— Apgailestauju, majore Ermiteidžai, bet many- 
čiau, kad turi. Turite suprasti, kad panelės Roulend 
charakteris galėjo suvaidinti toli gražu ne paskutinį 
vaidmenį šioje žmogžudystėje. 

Gilis patraukė pečiais. 

— Bijau, kad turėsite išsiaiškinti patys. Aš niekuo 
negaliu padėti. 

Tyla. Paskui Lembas maloniai tarė: 

— Ką gi, majore Ermiteidžai, aš jūsų neversiu. Bet 
esu tikras, kad jūs pats norėsite kiek galėdamas mums 
padėti. Jūs čia buvote apie dvidešimt minučių ir, kaip 
sakėte, nieko panašaus į kivirčą tarp jūsų neįvyko. Ar 
judu su panele Roulend ką nors gėrėte? 

Gilis išpūtė akis. 

— Tikrai ne. 

— Ar kambaryje buvo gėrimų? 

— Nepastebėjau, kad būtų. 

Lembas pasisuko kėdėje. Jis parodė į suoliuką prie- 
šais židinį tarp dviejų krėslų, aptrauktų žydru ir pilku 
brokatu — ažūrinį baldelį išlenktom metalo kojom ir 
sidabro spalvos odos viršum. 

— Jei ant suolelio būtų stovėjęs padėklas, ar būtu- 
mėte jį pamatęs? 

— Tikriausiai... taip, iš tiesų būčiau. Buvau priėjęs 
prie židinio atbrailos, paėmiau štai tą fotografiją. Jei 
suolelis būtų stovėjęs šioje vietoje, jis būtų man už- 
tvėręs kelią. Jo ten nebuvo. 

— Jūs prisiartinote prie židinio pažiūrėti į fotogra- 
fiją. Ar lietėte ją? 

— Taip, paėmiau ją į rankas. Turėtų būti ta pati, 
kurią daviau broliui. Karolai tikrai nesu jos niekad 
davęs. | 

— Ar pastebėjote ant židinio dar ką nors - ką nors, 
ko dabar trūksta? 

Gilis žiūrėjo į atbrailą. Sidabrinis jos paviršius buvo 
tuščias, išskyrus jo nuotrauką. Umai jo akys prisimer- 
kė. Jis pasakė: 

— Buvo kažkokia statulėlė —- šokanti mergaitė. Da- 
bar jos nėra. 

Lembas sausai atsakė: 

— Ne, dabar jos nėra. Ar buvote paėmęs ją į rankas, 
ar iš viso ją lietėte? 

Gilis atrodė nustebęs. 

— O, ne. 

Inspektorius vėl atsigręžė į stalą. 

— Manau, neprieštarausite, jei paimsime jūsų pirš- 
tų atspaudus? Tai įprasta procedūra. Norime paimti 
atspaudus visų Žmonių, mūsų žiniomis pabuvojusių 
šiame kambaryje. 

Gilis vėl niūriai šyptelėjo. Jis atsistojo, priėjo prie 
stalo ir ištiesė rankas. 

— Prašom! Nors jūs nelabai subtilus, ką? Maniau, 
nejučia įduosite man ką nors palaikyti po kryžminės 
apklausos, kai delnai bus suprakaitavę. 

Lembas leido sau nusišypsoti. Jo dantys buvo gra- 
žūs. 

— Ačiū, majore Ermiteidžai, mes ne visuomet turi- 
me laiko eiti aplinkui, kai yra tiesus ir trumpas kelias. 
O dabar paskutinis klausimas. Ar galite pasakyti, ką 
veikėte po to? | 

— Lengvai. Grįžau į savo butą Džermino gatvėje ir 
pamėginau prisiskambinti advokatui, kuris buvo iš- 
vykęs iš miesto. Sužinojau adresą, bet kai ten nusiga- 

vau, jo neberadau. Man pasakė, kad jis bus šįryt savo 
kontoroje dešimtą valandą, tad nusprendžiau pasi- 
gauti jį ten. Nuvažiavau į klubą užkąsti, paskui išėjau 
pasivaikščioti. 

Šviesios Frenko Eboto blakstienos virptelėjo. Arba 
tas vaikinas visiškas kvailys, arba nekaltas. Į kvailį jis 
nepanašus, bet ką gali žinoti. Nepanašus ir į žudiką — 
bet žudikai ir nebūna panašūs į žudikus, nebent jau 
visai trenkti. Šis vyrukas nėra trenktas, tik karštakošis 
ir iki ausų įsimylėjęs tą blyškiaveidę mažytę. Ką gi, jis 
ką tik įteikė jiems dovanėlę — ilgą gražų pasivaikščio- 
jimą tamsoje, per kurį puikiausiai galėjo grįžti į Putnį 
ir suspėti nužudyti Karolą. Frenkas tai pasižymėjo, o 
Lembas išreiškė žodžiais: 

— Ar vaikščiodamas atsitiktinai neatklydote čionai? 

Gilis suglumo, pasakė „ne“ ir staiga sustingo. Žodis 
išreiškė mažumėlę per daug. Tik labai skvarbios akys 
galėjo pastebėti, kad raumuo tarp skruosto ir žan- 
dikaulio įsitempė. O Frenko Eboto akys buvo labai 
skvarbios. Jis pagalvojo: „Vyrukas tik dabar susizgribo 
prisipažinęs pavojingą dalyką. Gerai tvardosi — ranka 
nė nevirptelėjo. Įdomu, ar jis buvo grįžęs“ 

Lembas mandagiai pasakė: 

— Ačiū, majore Ermiteidžai, ilgiau mes jūsų ir pa- 
nelės Andervud nebetrukdysime. 


DVIDEŠIMT PENKTAS SKYRIUS 


Švytėdama iš pasididžiavimo, ponia Smolet lipo že- 
myn. Ant laiptų ji sutiko poną Vilardą, kuris lipo 
aukštyn. Šis atrodė taip, lyg būtų negulęs per naktį, be 
to, gėręs — abu dalykai taip netiko tokiam padoriam 
džentelmenui, kad ponia Smolet, paprastai be vargo 
patikėdavusi viskuo apie visus, šįkart turėjo įtempti 
visas proto galias. 

Kai ji ėjo per vestibiulį, iš buto Nr. 1 žvitriai išniro 
panelė Krein. Tas vikrumas leido spėti, kad ji stebėjo 
aplinką ir neketino leisti praeiti pro šalį numanomam 
informacijos šaltiniui. 

— O, ponia Smolet, meldžiu minutėlei užeiti! Koks 
nemalonus išgyvenimas! Kaip jums sekėsi? Pamaniau, 
gal puodelis arbatos... su šlakeliu brendžio... jūsų ner- 
vams nuraminti... 

Ponia Smolet maloningai sutiko. Ji nenorėjo nusi- 
piginti. Buvo tapusi svarbiu asmeniu ir pati tą žino- 
jo. Ją kamantinės korespondentas, jos nuotrauka bus 
visuose laikraščiuose, bet ne pro šalį ir parepetuoti. 
Panelė Krein atstos publiką. Karšta arbata ir bren- 
dis — tikra pagunda. Ji prispaudė ranką prie riebaus 

šono ir pareiškė, kad širdis tiesiog blaškosi krūtinėje 
ir ji ne prieš užeiti. 

Panelė Krein buvo įsikūnijęs meilumas. Neįmano- 
ma suvokti, kaip ponia Smolet taip ištvermingai viską 
pakelia. Kalbant apie liudytojų pakylą, priesaikos da- 
vimą ir liudijimą teisme, ji tikėjosi, kad jai niekuomet 
neteks daryti nieko panašaus, nes buvo įsitikinusi, jog 
tuojau pat kristų negyva. 

-— Čia ką tik buvo jaunas vyriškis, norėjęs sužinoti, 
kada mes visi paskutinį kartą matėme panelę Roulend 
ir ar matėme majorą Ermiteidžą. Toks dailus kariškos 
išvaizdos vyras. Majoras Ermiteidžas, ne detektyvas, 
nors anas irgi visai patrauklus jaunuolis. Ir aš, žinoma, 
galėjau ramia širdžia pasakyti, kad mes jo nematėme. 
Tikra paguoda, nes kas gi nori užtraukti kitam bėdą. 
Bet kaip aš jam ir sakiau, iš tikrųjų niekas iš mūsų ne- 
buvo išėjęs iš buto, tik aš vakare buvau nubėgusi iki 
pašto. Nieko tuomet nesutikau, išskyrus panelę Gar- 
said, kuri lipo iš rūsio aukštyn. Dar nusistebėjau, ką 
ji ten veikė, nors, aišku, tai ne mano reikalas. Aš jam 
taip ir pasakiau, kad man be galo palengvėjo, nes būti 
įtrauktai į žmogžudystės tyrimą skaudžiai atsilieptų 
ponios Meredit sveikatai, o aš visuomet pirmiausia 
galvoju apie tai. Vakar ji visai prastai jautėsi — štai ko- 
dėl mes niekur nėjome. Paker ir aš buvome rimtai su- 
sirūpinusios. Bet džiaugiuosi, kad naktis praėjo ramiai 
ir šįryt ji kur kas geriau jaučiasi. 

Paker, kaip tik tuo metu ėjusi per kambarį, buvo 
pašaukta patvirtinti šito pasakojimo. Ji buvo aukšta, 


161 


liesa šiurkščių veido bruožų ir gaižios išraiškos mo- 
teris. Nė trupučio nesušvelnėjusi ji truktelėjo galvą 
ir petį, neva reikšdama pritarimą ir vėl išėjo, ne itin 
tyliai užtrenkdama duris. 

Panelė Krein atsiduso ir smerkiamu balsu pastebėjo: 

— Žmogžudystė blogiausia tuo, kad baisiai visus 
prislegia. Paker labai prislėgta. Na, ponia Smolet, dar 
puodelį arbatos ir lašelį, tik lašelį brendžio... 

Ponas Vilardas laiptų aikštelėje prasilenkė su ponia 
Smolet jos nepastebėjęs. Savo raktu atsirakino butą 
Nr. 6 ir, perėjęs prieškambarį, pastūmė svetainės du- 
ris. Užuolaidos tebebuvo užtrauktos, elektra plieskė. 
Bet kuriuo kitu metu toks nuodėmingas išlaidavimas 
būtų sulaukęs deramo priekaišto. Pono Vilardo dva- 
sios būklę geriausiai išreiškia tai, kad jis beveik nieko 
nepastebėjo. Tiesiog žengė į kambarį ir sustojo tarp- 
duryje, spoksodamas į žmoną. 

Ponia Vilard sėdėjo už tamsinto ąžuolo rašomojo 
stalo. Ji tebebuvo su ta pačia suknele, kurią vilkėjo 
išvakarėse — dirbtinio šilko, marginta raudonais ir 
žaliais raštais. Suknelė atrodė taip, kaip atrodo visi 
pernakt dėvėti drabužiai. Panašiai atrodė ir pati po- 
nia Vilard. Jau seniai ji nebeverkė. Nosinė, vidurnaktį 
buvusi šlapiu skuduru, užmiršta gulėjo sofos kampu- 
tyje. Ji buvo beveik sausa. Praėjo jau bemaž dešimt 
valandų nuo tos akimirkos, kai ją ten paliko ir užkopė 
į viršutinę laiptų aikštelę, pamiršusi įprastą taikumą, 
liepsnodama įniršiu nuo minties, kad Alfredas yra 
už tų durų dešinėje, buto Nr. 8 durų. Šios liepsnos 

išdžiovino visas ašaras. Vėliau ji jautėsi pernelyg su- 
stingusi verkti. Grįžo į savo kambarį ir vėl atsisėdo 
ant sofos, o laikas iš lėto slinko. 

Tik apie devintą valandą ryto ji priėjo prie rašomo- 
jo stalo ir paskambino Alfredo broliui. Ernestas Vilar- 
das gyveno Ylinge. Jis buvo Admiraliteto tarnautojas. 
Pagaliau jai atėjo mintis, kad Alfredas gali būti pas 
brolį. Ji surinko numerį, tučtuojau pasigirdo klankte- 
lėjimas ir Ernesto balsas. Labai panašus į Alfredo, tik 
tonu žemesnis. Panašumą pabrėžė nepasitenkinimo 
gaidelė. 

— Taip, Alfredas čia. Kaip tik ruošiamės išeiti — tie- 
są sakant, jau turėjome išeiti. Verčiau paskambink 
jam į kontorą. | 

Šaltu, bejausmiu balsu ponia Vilard pareiškė: 

— Negaliu, Ernestai. Jam teks važiuoti namo. Čia 
kai kas atsitiko. Pasakyk jam, kad šiąnakt buvo nu- 
žudyta panelė Roulend. - Ji baigė pokalbį, paleidusi 
ragelį garsiai tarkštelėti ant stovo. 

Po to jau nebesijudino, tik sėdėjo suglamžyta suk- 
nele ir netvarkingai išsipašiusiais plaukais. Raudonį, 
kuris buvo išmušęs jos veidą, pakeitė slogus vaško 
blyškumas. 

Ponas Vilardas stovėjo ir spoksojo į ją. Akimirką 
jam pasivaideno, kad niekad anksčiau nėra tos moters 
matęs. Paskui jo paties išgyvenamas šokas bei kančia 
nušlavė tą jausmą ir ji vėl tapo Amelija - Amelija, kuri 
visada tokia gera, kuri slaugė jį susirgusį, su kuria jis 
nugyveno santuokoje dvidešimt metų. Klupdamas jis 

prilėkė prie jos, susmuko ant grindų, padėjo galvą jai į 
skreitą ir apsipylė ašaromis nelyginant vaikas, pametęs 
blizgantį žaislą. Sausas jo pedantiškumas dingo, jis kal- 
bėjo paprastais sakiniais, pertraukiamais kūkčiojimų: 

— Ji buvo... tokia graži. Amelija, tarp mūsų... nieko 
nebuvo. Tai tik... kad ji buvo... tokia graži. Aš net... 
nepabučiavau jos... ji man neleisdavo. Ji šaipėsi iš ma- 
nęs... vadino mane... juokingu žmogeliu. Galbūt aš... 
bet ji buvo... tokia graži... 

Sekundę padelsusi Amelija Vilard jį apkabino. Negir- 
dėtas daiktas, kad nors vienas jos besišaukiantis vaikas 
nebūtų sulaukęs pagalbos. Alfredą ji mylėjo kaip vaiką. 
Dėl to vaiko ji dvidešimt metų taikstėsi su pedantišku- 
mu, kliaudų ieškojimu, diktatoriškais sprendimais. Kai 
jis būdavo pavargęs, nelaimingas arba sirgdavo, kabin- 
davosi į ją kaip vaikas. Praėjusią naktį ją be galo kanki- 
no baimė, kad to vaiko daugiau nebėra. 

Ji apkabino vyrą, sūpavo ir šnekėjo visokias mei- 
lias paikystes. Po kiek laiko jis pakėlė ašarotą veidą. 
Jo akiniai buvo persikreipę ir susimurzoję. Jis nusiė- 
mė juos, nuvalė ir pablizgino, nusišluostė akis, išpū- 
tė nosį, vėl užsidėjo akinius ir sužiuro į Ameliją. Jam 
atsitraukus nuo jos, ji dešine alkūne atsirėmė į stalą ir 
kilstelėjo ranką galvai pasiremti. 

Alfredo Vilardo žvilgsnis pastėro iš siaubo. Ran- 
kovė, nukarusi nuo pakeltos rankos, margavo kraujo 
dėmėmis. 


DVIDEŠIMT ŠEŠTAS SKYRIUS 


Ponia Andervud sėdėjo iš vamzdelių sunarstytoje kė- 
dėje. Ji mąstė, kokia nepatogi ta kėdė ir bandė prisi- 
minti, kad ji — aviacijos pulkininko leitenanto žmona, 
o tas stambus vyras priešais — viso labo seklys, ne tiek 
jau ir pranašesnis už konsteblį, kuris reguliuoja eismą ir 
pagelbsti per užtemdymą. Ji buvo užsidėjusi dabitišką 
skrybėlaitę ir paplušėjusi prie makiažo, bet nei skrybė- 
laitė, nei dažai nepajėgė nuslopinti jausmo, kad daugiau 
nei dvi dešimtys metų kažkur prasmego ir ji vėl Meib- 
lė Pibodi, mirtinai persigandusi, trokštanti, kad žemė 
prasivertų ir ją prarytų. Senajam Lembui, grynakraujui 
kaimiečiui, ji priminė išsigandusį gyvūną. Baimė yra 
baimė, jos neįmanoma paslėpti. Karvės liepsnojančio- 
je pašiūrėje — jis jas matė būdamas vaikas ir niekada 
neužmiršo to vaizdo — žiurkė spąstuose, šuns kandžio- 
jamos avys, pasibaidęs arklys ir šita rafinuota dama ele- 
gantiškais londonietės drabužiais — tai vis išsigandusios 
būtybės. Jis nesvarstė, ko ponia Andervud bijo, nes pats 
tai žinojo. Tai yra, žinojo pakankamai, kad turėtų už ko 
užsikabinti. Gal čia slypi ir kur kas daugiau. Net gerokai 
daugiau, bet pradžiai pakaks ir tiek. 

Jis pradėjo maloniai, kaip buvo pratęs: 

— Man regis, ponia Andervud, didesnę vakar die- 
nos popietės ir vakaro dalį jūs buvote išėjusi. Mes 
registruojame kiekvieno šių butų gyventojo atėjimo 
ir išėjimo laiką. Tai padės nustatyti, kada nežinomas 
asmuo galėjo apsilankyti pas panelę Roulend ir lik- 
ti nepastebėtas. Ar galėsite tiksliai pasakyti, kada ką 
veikėte? 

Žodžiai nuskambėjo raminamai. Meiblė Pibodi iš- 
garavo - į klausimą atsakė jau Meiblė Andervud. 

— Aš išėjau pavalgyti priešpiečių, o paskui į panelės 
Midlton centrą pavaduoti savo dukterėčios. Ten ruo- 
šia siuntinius nuo bombardavimo nukentėjusiems 
žmonėms bei evakuotiems neturtėliams, ir aš neabe- 
joju, kad tai didžiulė pagalba, bet negalėjau dirbti jos 
vadovaujama. Žinia, jūsų tai nedomina, negaišinsiu 
jūsų laiko. Leiskite prisiminti, kur dar buvau? Ak, 
taip — iki penkių pakavau daiktus, tada nuėjau lošti 
bridžo pas Somsus ir grįžau namo, atrodo, apie pusę 
aštuonių. 

— Grįžote tiesiai namo? 

Ponia Andervud atrodė nustebusi. 

— O, taip. 

— Tiesiai į savo butą, ponia Andervud? 

Ji ir vėl išsigando. Jai pristigo kvapo atsakyti. Žiū- 
rėjo į langą, į židinį — bet kur, tik ne į vyriausiąjį ins- 
pektorių Lembą. 

— Nesuprantu, ką jūs turite omenyje. Žinoma, grį- 
žau į savo butą. 


166 


— Taip, suprantama, grįžote. Bet ne iš karto, tiesa? 
Jūsų tarnaitė Aivė Lord teigia, kad ėjote priekyje jos 
visą kelią nuo kampo, o prieš jus ėjo panelė Roulend. 
Pusę aštuonių dar buvo tiek šviesu, kad ji atpažintų du 
pažįstamus žmones. Ji sako, kad panelė Roulend įėjo į 
vidų ir dingo iš akių, bet jūs stovėjote prie lifto šachtos 
ir laukėte, kol liftas vėl nusileis. Ji palaukė vestibiuly- 
je, kol jūs nuvažiavote liftu aukštyn. Panelė Andervud 
buvo leidusi jai išeiti, bet ji per ilgai užsibuvo. Ji tikėjosi, 
kad eisite tiesiai į savo kambarį ir nepastebėsite, kad ji 
buvo išėjusi, bet sugrįžusi į butą savo nuostabai įsitiki- 
no, jog jūs dar neparėjusi. Tuomet buvo be minutės ar 
dviejų pusė aštuonių. Ji tvirtina, kad vos įėjusi pažiū- 
rėjo į laikrodį prieškambaryje, tada nusivilkusi paltą, 


PS eo 


nesutinkate su šiuo pasakojimu? 

Nemalonus rausvai violetinis nuoraudis plūstelėjo 
iki pat dažytų kaštoninių plaukų šaknų. Aukšta krū- 
tinė kilo ir leidosi. 

— Ne... ne... žinoma, ne. 

Lembas truputį palinko į priekį. 

— Ar panelė Roulend visą kelią nuo kampo ėjo prieš 
jus? 

— Taip. Ji kažką lydėjo į autobusą. 

— Arjūs su ja kalbėjotės? 

— O ne. Ji jau buvo nuėjusi, kai aš išlipau iš auto- 
buso. 

— Norite pasakyti, kad tyčia palaukėte, kol ji nu- 
eis — nelabai norėjote ją pasivyti? 

— Na, panašiai. Aš tik vieną kartą su ja bendravau. 
Vilardai pirmadienį buvo ją pakvietę lošti bridžą. Ne- 
norėjau leistis į pernelyg artimus santykius — turiu 
galvoti apie dukterėčią. 

— Suprantu. Ką gi, ponia Andervud, ar galite pa- 
aiškinti, ką veikėte tarp pusės aštuonių ir be dvide- 
šimties minučių aštuonios? Aivė Lord matė, kaip jūs 
kėlėtės liftu. Kur ėjote? 

Raudonis sutirštėjo kone iki violeto. Ponia Ander- 
vud griebėsi už vamzdelių, atstojančių kėdės ranktū- 
rius. Suprakaitavę delnai pajuto šaltą metalą. Ji giliai 
įkvėpė ir vos neužduso. Žodžiai išsiveržė nelygiai, 
stabčiodami ir kliūdami. 

— Aš pasikėliau į... viršutinį aukštą. Buvo kai kas... 
apie ką galvojau... norėjau pasakyti... panelei Roulend. 
Visai nieko tokio... tik pamaniau pasikalbėti apie tai... 
jei ją užklupsiu. Tikrai nieko tokio... tiesiog pagalvo- 
jau... kad būtų gera proga... 

— Ir jums tai pavyko? — paklausė Lembas. 

— One, aš nepasikalbėjau su ja. Persigalvojau. 

— Jūs tik pakilote į viršutinį aukštą ir vėl nusilei- 
dote žemyn? Bet tai nebūtų užtrukę dešimt minučių, 
tiesa? 

Ponia Andervud dar kartą giliai įkvėpė. 

— Na, ne... bet aš ne iškart nusileidau žemyn. Su- 
prantu, kad skamba labai kvailai, bet aš tiesiog nesi- 

ryžau. Išėjau iš lifto, priėjau prie buto durų, bet jos 
buvo uždarytos ir aš pagalvojau: „Juk jau vėlu“ Pas- 
kui pamaniau, kad vis tiek reikėtų su ja pasišnekėti 
ir baigti tą reikalą. Priėjau prie pat durų, buvau be- 
skambinanti, bet nepaskambinau. Nulipau laiptais 
beveik iki pat kitos aikštelės. Tada man dingtelėjo, 
kad kvailai elgiuosi, tad sugrįžau, bet pagaliau tiesiog 
nusileidau į apačią. Tikriausiai taip laikas ir praėjo. 

Pasakojimas nuskambėjo visai nevykusiai ir nejti- 
kinamai. Seržantas Ebotas, sėdintis šiek tiek už po- 
nios Andervud, leido sau nepatikliai kilstelėti anta- 
kius. Lembas susiraukęs tarė: 

— Vadinasi, jūs nesimatėte su panele Roulend? 

— Ne, aš su ja nesimačiau. 

Jis padarė pauzę, leisdamas visiems pajusti įsitvy- 
rojusią tylą, ir nelauktai visai kitu balsu prašneko: 

— Kodėl jūs norėjote su ja pasimatyti? 

— Tai... nieko rimto... 

— Ar tai nesusiję su laišku? 

Lembas pasirausė prieš jį gulinčių popierių krūvo- 
je ir palinko į jos pusę, laikydamas rankoje sulanksty- 
tą popieriaus lapą. Vienas kampas buvo nuplėštas. Ji 
spoksojo į laišką, įsitvėrusi kėdės ranktūrių. 

Lembas išlankstė popierių. 

— Šis laiškas pasirašytas Meiblės Andervud. Jūs jį 
parašėte, ar ne? Trūksta tik mažos skiautelės. Jame be 
jokio kreipinio rašoma: „Aš tikrai negaliu įvykdyti to, 
ko manęs prašote. Tai visiškai neįmanoma. Neturėjau 
nieko jums siųsti ir pirmąjį kartą, bet jūs sakėte, kad 

tai viską išspręs. Nieku gyvu negaliu jums duoti dau- 
giau pinigų, nes apie tai sužinos mano vyras“ Toliau 
jūsų parašas. Ir dar ta nuplėšta skiautė — ar ant jos kas 
nors buvo parašyta? 

Ji vargais negalais linktelėjo. 

— Ar pamenate, kas? 

Giliai įkvėpusi oro, ji prabilo: 

— Aš rašiau... kad neturiu iš ko mokėti. 

Lembas palinko virš stalo, remdamasis į jį rankomis. 

— Panelė Roulend jus šantažavo? 

— Aš... nežinau. 

— Kaip suprasti — nežinote? 

— Aš nežinojau, kad tai panelė Roulend. Laišką iš- 
siunčiau paštu. 

— Prašau pasakyti adresą. 

Frenkas Ebotas jį užsirašė. 

— Ar tai tas pats adresas, kuriuo išsiuntėte pirmąjį 
laišką su pinigais? 

— Ne, anas adresas buvo kitoks. 

— Prašau padiktuoti ir jį. 

Ji padiktavo, neįstengdama nieko daugiau - vien at- 
sakinėti, kad ir ko jos paklaustų. Beviltišką baimę pa- 
keitė apatija. Nebėra prasmės stengtis — jie turi laišką, 
ji privalo atsakinėti. Nė nepastebėjo staigaus Lembo ir 
Eboto susižvalgymo, kai jie išgirdo antrąjį adresą. 

Lembas skubiai tarė: 

— Ar galite man pasakyti pirmojo laiško išsiuntimo 
datą? Jei gerai suprantu, tas, su pinigais, buvo pats 
pirmas? 

Tai buvo netikėtas smūgis. Ji vos ne vos išspaudė: 

— Taip... aš nežinau... tik išsiunčiau pinigus... tiks- 
liai nepamenu... maždaug prieš šešis mėnesius... pa- 
vasarį... 

— Kiek pinigų išsiuntėte? 

— Penkiasdešimt svarų. 

— Ir ilgokai negavote jokios žinios? 

— Negavau... iki praėjusios savaitės. 

Ji papasakojo, kaip parašė ir išsiuntė laišką. 

Tuomet Lembas paklausė: 

— Iš kur sužinojote, kad jūsų laiškas yra pas panelę 
Roulend? 

Nieko nebus - teks atsakyti. 

— Aš jį pamačiau... jos rankinėje. 

— Ponia Andervud, prašau paaiškinti šiek tiek pla- 
čiau. 

Dar vienas gilus atodūsis. 

— Tai buvo pirmadienį vakare... kai lošėme bridžą 
pas Vilardus. Ji atidarė rankinę pasiimti cigaretės ir aš 
pamačiau savo laišką. 

— Jūs jį atpažinote? 

— Nebuvau tikra. Pamaniau, kad tai mano laiškas... 
nors tiksliai nežinojau. 

— Tad nuėjote pas panelę Roulend, norėdama tiks- 
liai išsiaiškinti, ar ji turi jūsų laišką? 

— Taip. Bet galiausiai nenuėjau pas ją... apsigalvojau. 

— Kodėl? 

Ponia Andervud susitvardė. Ji neprasitarė apie tai, 
kad rado nuplėštą laiško kamputį savo miegamajame 

ant grindų, ši nežymi aplinkybė padėjo atgauti savi- 
tvardą. Atrodo, jai pavyko trumpam pajusti pagrindą 
po kojom, šis laimėjimas ją apramino. Ji atsakė: 

— Nes nebuvau tuo įsitikinusi. Kai kėliausi liftu, 
man atrodė vienaip, o išlipusi laiptų aikštelėje suabe- 
jojau, pamaniau, kaip kvailai turbūt atrodys, jei užei- 
siu ir viską išklosiu, o tas laiškas pasirodys ne mano. 
Tada vėl ėmiau lipti žemyn, o kai šiek tiek palipau, 
man dingtelėjo, jog tai tikrai mano laiškas ir aš turiu 
grįžti ir paklausti apie jį. Bet tiesiog negalėjau pasi- 
ryžti, garbės žodis. | 

Jie mygo ją, bet ji tvirtino savo. Taip, ji laikiusi 
pirštą ant skambučio, bet nepaskambinusi. Nebuvo 
įžengusi į butą. Nemačiusi Karolos Roulend ir su ja 
nekalbėjusi. 

Pagaliau Lembas ją paleido. Smarkiai įsibauginusi 
ponia Andervud grįžo į savo butą ir paskambino pa- 
nelei Modei Silver. | 

Ceremoningas kostelėjimas ir malonus, ryžtingas 
balsas: 

— Panelė Silver klauso. | 

— Ak, panele Silver... aš turiu tokių nemalonumų, 
siaubingų nemalonumų! Tiesiog nežinau, ką daryti. 
Sakėte, kad padėtumėte man, prisimenate, — aš ponia 
Andervud —- o aš atsakiau, nežinau, ar įstengčiau — 
bet dabar nebėr kitos išeities. Tai būtų siaubingai ne- 
paranku Godfriui - jei aš įsipainiočiau... į tą bylą — 
juk mačiau, kad jie manim nepatikėjo — nors galiu 
prisiekti, kad sakiau tiesą... 

Panelės Silver balsas griežtai paklausė: 

— Į kokią bylą, ponia Andervud? 

Meiblė Andervud pritildė balsą iki virpulingo 
šnabždesio. 

— Ji... ją nužudė. Oi, panele Silver! 

— Ką nužudė? 

— Merginą, apie kurią aš jums pasakojau - tą, kuri 
turėjo mano laišką — Karolą Roulend. 

— Jergutėliau! 

Ponia Andervud ėmė pilti viską iš eilės, bet buvo 
greit sustabdyta. 

— Manau, neprotinga kalbėti telefonu. Aš atvažiuo- 
ju pas jus. 


DVIDEŠIMT SEPTINTAS SKYRIUS 


Viršuje Lembas raukydamasis žiūrinėjo seržanto 
Eboto užrašus. 

— Įtartina istorija, — konstatavo jis. — Moteriškė 
buvo išsigandusi — kaip reikiant išsigandusi. Kažin, 
dėl ko ją šantažavo. Turbūt ji bijojo, kad tai iškils aikš- 
tėn - taip visuomet būna. 

Frenkas Ebotas abejingai tarė: 

— Laiškas buvo rankinėje, kur, anot jos, jinai jį pa- 
matė. Jei ji nužudė Karolą Roulend, kad pasiimtų laiš- 
ką, tai kodėl jį ten paliko? 

Lembas linktelėjo. Frenkas buvo įžvalgus — kitados 
jis buvo bepradedąs būgštauti, kad pernelyg įžvalgus, 
bet netrukus viskas pasitaisė. Geras vaikinas, nors 
ir linkęs stebinti viršininkus savo pranašumu. Vėjai 
galvoj — štai ko nevalia išleisti iš akių — vėjai galvoj 
ir per daug gudrumo. Jam teko matyti daugybę gerų 
vyrų, panašiai susigadinusių gyvenimą — pakilo kaip 
ereliai, nusileido kaip vištos. Kai prireikdavo, Lem- 
bas nesvyruodamas atskaitydavo moralą. Tačiau šiuo 
metu buvo svarbesnių reikalų. | 

— Aš ir nemanau, kad ji nužudė. Bet neneigiu, kad 

turėjo ir motyvą, ir galimybę — ne kažin kokius, bet 
vis dėlto. Mano galva, į žudiką labiau panašus majo- 
ras Ermiteidžas. 

— Ermiteidžui išėjus, ji buvo gyva dar penkiasde- 
šimt minučių. Nors, žinoma, jis galėjo grįžti. 

— Belas pusę aštuonių matė vyriškį, nuskuban- 
tį tolyn nuo namo. Ant didesniojo stiklo, su viskiu 
ir sodos vandeniu, rasti vyro pirštų atspaudai. Prieš 
žmogžudystę pas ją buvo vyras, galbūt tas pats, kurį 
matė Belas — tikriausiai taip ir buvo. Gal dar kas nors 
matė jį įeinantį arba išeinantį. Gal tai buvo žudikas, 
o gal majoras Ermiteidžas — jis susižadėjęs su pane- 
le Andervud. Karola Roulend mėgino jį šantažuoti, 
atrodo, kad šantažavo ir ponią Andervud. Taigi abi 
Andervudų moterys įsipainiojusios į bylą, ar ne? 

Frenkas Ebotas linktelėjo. 

— Šiuo adresu, kurį nurodė ponia Andervud, ji 
siuntė pinigus. Mačiau, kad jūs pastebėjote. 

Lembas irgi linktelėjo. 

— Tas pats, jis buvo minimas Meifero šantažo by- 
loje. Laikinas adresas, žinoma. Sučiupome tik nevy- 
kėlį Smitsoną, bet duodu ranką nukirsti, kad jis ne 
vienintelis tuo užsiiminėjo. Jam stigo ir išsilavinimo, 
ir proto tokiam darbui. Ne, mano galva, pagrindi- 
nis veikėjas paspruko ir paliko jį srėbti košės. Leisk 
prisiminti — tai buvo maždaug prieš šešis mėnesius, 
taigi tuo pat metu, kai ponia Andervud išsiuntė savo 
penkiasdešimt svarų. Žinoma, tuo pačiu adresu ga- 
lėjo naudotis du skirtingi šantažuotojai, bet tuo pa- 

tikėčiau tik gavęs nepaneigiamus įrodymus teisme. 
Dabar svarstau, ar panelė Roulend kartais nebuvo 
pagrindinė veikėja, išsprūdusi iš mūsų rankų. Panašu, 
kad taip galėjo būti. 

Frenkas Ebotas žvelgė virš vyriausiojo inspekto- 
riaus galvos. 

— Tokiu atveju daug žmonių galėjo turėti motyvą ją 
nužudyti, —- pastebėjo jis. 

Pasigirdo beldimas į duris ir įėjo seržantas Kurti- 
sas - tamsiaplaukis jaunas vyras su raginiais akiniais, 
korektiško ir darbštaus pareigūno išvaizdos. Jis apsi- 
lankė visuose butuose, kur buvo liepta ir dabar pra- 
dėjo kloti surinktas žinias. 

— Butas Nr. 1, pone: ponia Meredit — labai sena 
dama - kurčia — beveik invalidė. Kompanionė - pa- 
nelė Krein. Tarnaitė - Elena Paker. Abi vidutinio am- 
žiaus. Abi sakosi visą dieną neišėjusios iš namų, iš- 
skyrus panelę Krein, kuri ėjo iki pašto dėžutės gatvės 
kampe. Sako, kad tai buvo tarp 20.30 ir 20.45. Sako, 
kad nieko nemačiusios, išskyrus panelę Garsaid, buto 
Nr. 4 nuomininkę, kuri lipo aukštyn iš rūsio. Su ja ne- 
kalbėjo. | 

Butas Nr. 2: ponia ir panelė Leming. Ponia Leming 
viešėjo pas draugus maždaug iki septintos valandos. 
Panelė Leming sugrįžo į namus apie 18.20, bet 18.35 
vėl išėjo, kad trumpam užsuktų pas panelę Andervud 
į butą Nr. 3. 

Butas Nr. 3: jame pabuvojo seržantas Ebotas. 

Butas Nr. 4: panelė Garsaid. Pirmą kartą ten nie- 

ko neradau, bet aplankęs 5-ą ir 6-ą butus vėl grįžau. 
Radau parėjusią panelę Garsaid. Sakė, kad buvo išė- 
jusi apsipirkti. Man tai pasirodė keista, nes ji kaip tik 
pusryčiavo. Sakė, kad vakar visą dieną nebuvo niekur 
išėjusi ir negalinti nušviesti nei panelės Roulend, nei 
kieno nors kito veiksmų. Kai paminėjau, jog panelė 
Krein matė ją lipančią iš rūsio tarp 20.30 ir 20.45, ji 
atsakė: „Ak, tada? Aš nemačiau nei panelės Krein, 
nei nieko kito. Buvau nusileidusi pasakyti Belui, kad 
vienas mano čiaupas sugedęs. 

Butas Nr. 5: ponas Dreikas. Jis manęs laukė, dabar 
išėjo su reikalais. Sako vakar nebuvęs namie visą die- 
ną, kaip paprastai. Grįžo apie 21.15. Sako nieko ne- 
sutikęs. 

Butas Nr. 6: ponas ir ponia Vilardai. Ten kažkas ne- 
gerai, gal jie susikivirčijo. Ponas Vilardas išėjo iš namų 
šiek tiek po septynių vakare ir grįžo 9.30 šį rytą. Sako 
nukakęs aplankyti savo brolio Ylinge ir likęs nakvoti. 
Susijaudinęs — veide ašarų žymės. Ponios Vilard vei- 
das paburkęs nuo verksmo, akys raudonos. Atrodo, 
tarytum visą naktį negulusi. Sofos kampe suniurkyta 
nosinė. Sako neišėjusi iš buto ir nemačiusi jokio žmo- 
gaus. Aiškūs įtampos požymiai. 

— Ji susibarė su vyru, ir jis visą naktį negrįžo. Ji vis 
tikėjosi, kad jis pareis namo, o šis nepasirodė, taigi 
jinai išverkė visas akis ir pamiršo atsigulti. Štai kaip 
buvo iš tikrųjų, mano berniuk. 

Stropusis Kurtisas užgniaužė susierzinimą, bet lai- 
kėsi savo. 

— Galbūt, pone. Bet tai nebuvo paprastas barnis, 
nėra abejonių. Jei ir būta barnio, tai labai rimto. 

Lembas sukikeno. Jis mėgo erzinti Tedą. 

— Palaukite kol pats vesite, jaunuoli! — pasakė jis ir 
išgirdo Frenką Ebotą murmant: 

— Įdomu, dėl ko jie susibarė. 

Lembas vėl sukikeno. 

— O dėl ko vyrai su žmonomis barasi? Gal verčiau 
jų paklauskite. Atrodo, jūs mielai paklaustumėte. 

— Tik svarstau, ar ne dėl panelės Roulend, - at- 
sakė Frenkas Ebotas mandagiu balsu, taip erzinusiu 
Kurtisą. 

Lembas griežtai dirstelėjo. 

— Ar esama pagrindo taip manyti? 

— Ne, pone, - atsakė Kurtisas. 

Frenkas Ebotas perbraukė ranka per nepriekaištin- 
gai lygius plaukus. 

— Rimtas vyro ir žmonos kivirčas perša mintį apie 
kitą vyrą ar moterį. Dama šiuo atveju yra, kiek galiu 
spręsti, vidutinio amžiaus. 

— Amžius joms nekliudo išdykauti, - gan negailes- 
tingai pastebėjo Lembas. 

— Tik ne tokioms moterims, pone. Aš pasinaudo- 
jau galimybe paklausinėti panelę Andervud apie kitus 
namo gyventojus, ir ji apibūdino ponią Vilard kaip to- 
bulą namų šeimininkę, panašią į vištą, tik be viščiukų. 

Lembas sukikeno. | 

— Na, aš tai nemėgstu vištų, nenorėčiau jos laikyti 
namie. Bet iš tiesų nepanašu, kad ponia V. būtų iš tų 

pasileidusių apgavikių padermės — čia jums pritariu. 
Kaip manote, Tedai? 

Seržantas Kurtisas kiek padelsęs sutiko. 

— Visai ne tos rūšies, pone. Gera šeimininkė ir pa- 
našiai. Viskas tviska švara, išblizginta iki koktumo. 
Ponia Smolet pas ją ateina tik dukart per savaitę, taigi 
daugiausia triūsti tenka jai pačiai. Tokios moterys ne- 
turi laiko flirtams. 

— Pasaulinio lygio virėja, anot panelės Andervud, - 
pasakė Frenkas Ebotas. - Laimingas tas Vilardas! Juk 
nepagalvotum, kad jis galėtų tuo rizikuoti? Tedai, ar 
jis jums padarė palaidūno įspūdį? 

Kurtisas susiraukė. 

— Jis padarė man įspūdį žmogaus, kurį ką tik ištiko 
stiprus šokas. Netikiu, kad barnis būtų galėjęs jį taip 
sukrėsti. Matėsi, kad buvo verkęs - iš tiesų verkęs - ir 
atrodė nervingas tarsi katinas ant karštų plytų. 

Lembas pasisuko kėdėje. 

— Ką gi, jei jis bent kiek su ja flirtavo, tai ir turi būti 
nusiminęs. Policijos darbe blogiausia, kad tenka pa- 
miršti žmogiškąsias silpnybes. Na, tik pagalvokite, Te- 
dai - kaimynystėje gyvena daili mergina, jūs matote 
ją kasdien išeinančią ir pareinančią. Gal kartais su ja 
susitinkate, gal mažumą flirtuojate, o gal tik svajojate 
apie ją. Gal dėl jos susibarate su savo Žmona, o gal ir 
ne. Aš nežinau. Bet jei turite nors kiek žmogiškų jaus- 
mų, tai kaip turėtumėte pasijusti išgirdęs, kad mergi- 
na nužudyta? Juk turi ištikti šokas, ar ne? Žmogiškieji 
jausmai yra dalykas, į kurį būtina atsižvelgti. Čia ir 

yra daugumos detektyvinių romanų trūkumas - juo- 
se visai nėra vietos žmogiškiems jausmams. Turinys 
gudriai sukurptas, panašiai kaip šachmatų partija ar 
matematikos uždavinys, o jausmų tiek, kiek jų gali tu- 
rėti šachmatų figūros arba pliuso ir minuso ženklai. 
Tai nėra natūralu, bet negalima manyti, kad jei žmo- 
gus turi jausmus ir jiems pasidavė, tai jau iškart yra 
nusikaltėlis. Šiaip ar taip, pasižiūrėkite, ar nepavyks 
ko nors atkapstyti apie Vilardą ir panelę Roulend. 
Išsiaiškinkite, kur jis eina pietauti ir vakarieniauti. 
Žiūrėsime, kas iš to išeis. O dabar pakvieskite ponią 
Džekson. 


DVIDEŠIMT AŠTUNTAS SKYRIUS 


Vilardų bute vyras ir žmona žiūrėjo vienas į kitą. 
Seržantas Kurtisas jau buvo išėjęs. Jo žvalus profe- 
sionalumas, užrašų knygutė, kruopščiai nusmailintas 
pieštukas, tamsus tvido kostiumas ir akiniai raginiais 
rėmeliais įsiterpė tarp akimirkos, kai ponas Vilardas 
išvydo kraują ant ponios Vilard rankovės, ir akimir- 
kos, kai durys žvaliai, profesionaliai užsidarė ir juodu 
vėl liko vieni. 

Vieni, skiriami tarp jų plytinčio kambario. Ponas 
Vilardas buvo atsitraukęs iki pat svetainės durų. Po- 
nia Vilard sėdėjo prie stalo, susidėjusi į skreitą ran- 
kas. Tokioje padėtyje kraujo ant jos rankovės nesi- 
matė, bet Alfredas Vilardas žinojo, kad jo ten esama. 
Drebėdamas visu kūnu, jis atsišliejo į duris ir tarė: 

— Amelija, nusivilk tą suknelę! 

— Kodėl? - paklausė ponia Vilard. 

— Ar nežinai, kodėl? 

— Ne, Alfredai. 

Jis ėmė dar smarkiau drebėti. Kaip ji gali taip sėdėti 
ir žiūrėti į jį - kaip ji apskritai gali ramiai sėdėti! Nuo 
minties, kad išteptoji rankovė lietė jį, kai jis klūpojo 

priešais, padėjęs jai ant kelių galvą, jam iš tiesų pasi- 
darė fiziškai bloga. Jis beviltiškai sukuždėjo: 

- Ji ištepta, Amelija... ištepta... ant jos kraujas... ne- 
jau nežinojai? 

Akimirkai ponia Vilard sustingo ir neištarė nė žo- 
į dėmę. Maždaug po pusės minutės pakilo ir ėmė iš 
lėto eiti miegamojo link. 

Vis dar pakuždomis ponas Vilardas paklausė: 

— Kur tu eini? 

— Persirengti. 

— Ir tai viskas... ką gali pasakyti? 

Miegamojo ir svetainės tarpduryje ponia Vilard 
stabtelėjo ir neatsisukdama ištarė: 

— Atrodo, kad taip. Aš pernelyg pavargusi kalbėti. 

Durys už jos užsivėrė. Ponas Vilardas atsisėdo ant 
sofos ir apsipylė ašaromis. 

Netrukus, įėjęs į vonios kambarį nusiprausti vei- 

do, plautuvėje jis pamatė žmonos užmerktą suknelę. 
Vanduo buvo šiurpiai rausvas. Įtempęs visas jėgas, jis 
pergalėjo šleikštulio priepuolį ir ištraukė kaištį. Ne- 
švarus vanduo ištekėjo, suknelė suzmeko. 
“Jis prileido vandens ir išskalavo suknelę. Kai van- 
duo jau buvo skaidrus, išgręžė ją, sulankstė ir pakabi- 
no į spintelę, per kurią buvo nutiestas karšto vandens 
vamzdis. Prieš tai nuėmė savo ir žmonos rankšluos- 
čius, padarydamas vietos. 

Baigęs atidarė miegamojo duris ir pažvelgė vidun. 
Rausvos užuolaidos buvo užtrauktos. Pro duris sklin- 

savo lovoje. Ji buvo nuklojusi lovatiesę, kuri gulėjo 
išdrikusi ant grindų, bet nepasivargino nei palįsti po 
antklode, nei nusirengti. Gulėjo ant rausvos dygs- 
niuotos antklodės, žili plaukai išsidraikę ant pagalvės, 
rankos pabruktos po smakru, akys užmerktos, kvė- 
pavimas gilus ir neapsimestinis. 
keisčiausio lėkštų ir gilių jausmų mišinio. Jinai dėl 
jo įvykdė žmogžudystę. Nedaug vyrų yra taip karštai 
mylimi. Bet nereikėjo numesti ant grindų lovatiesės. 
Netvarka, tikra netvarka. Rožinė spalva tokia subtili. 
Sąmonę užplūdo prisiminimas apie nusidažiusį van- 
denį, sukeldamas šleikštulį. Ji, Amelija, žudikė. Jam 
dar niekad nebuvo tekę būti viename kambaryje su 
žudiku. Juodu su Amelija pragyveno santuokoje dvi- 
dešimt metų. O jeigu policija viską išsiaiškins ir... su- 
ims ją. O jeigu... 

Ponia Vilard ramiai miegojo. 


DVIDEŠIMT DEVINTAS SKYRIUS 


Ponia Džekson buvo jauna ryžtinga moteris. Atsisa- 
kiusi vamzdelių krėslo, ji pati pasiėmė kėdę ir pastatė 
ją taip, kaip jai atrodė patogiau. Senasis Lembas ste- 
bėjo ją su palengvėjimu. Jis baisiai nemėgo kalbinti 
artimiausių aukų giminaičių. Ponia Džekson išties 
buvo verkusi, bet šiuo metu neverkė, o jos išraiška 
buvo dalykiška. Jis tarė ją esant vyresniąja seserimi ir 
manė, kad nesunkiai gaus iš jos aibę žinių. Trisdešimt 
vienų ar trisdešimt dvejų metų, moteris, panaši į nu- 
žudytąją — štai kokia ji jam pasirodė. 

Pradžioje jis atsiprašė, kad vertė ją laukti. Po to tarė: 

— Deja, ponia Džekson, man teks užduoti jums ke- 
letą klausimų apie jūsų sesers asmeninį gyvenimą, Ar 
ji buvo aktorė? 

Ela Džekson šnirpštelėjo. Gal dėl to, kad neseniai 
verkė, o gal ir ne. 

— Choro partijos, pantomima, kartais gastrolės su 
trupe, - atsakė ji. 

— Kada ji paskutinį kartą pasirašė sutartį? 

— Prieš šešis mėnesius, Muzikinės komedijos tea- 
tre. Dainavo chore. 

— O paskui? 

— Ilsėjosi, - lakoniškai paaiškino ponia Džekson. 

Seržantas Ebotas palinko prie savo užrašų. Šita liu- 
dytoja ne iš tų, kurios prasitaria. Bet jei tinkamai pa- 
klausi, galbūt sulauksi teisingo atsakymo. 

Lembas tęsė: 

— Jūsų sesuo buvo ištekėjusi? 

— Ji buvo našlė. 

— Ar galite pasakyti jos tikrąją pavardę? 

Ela Džekson dvejojo. Paskui tarė: 

— Na, ji ja nesinaudojo, bet dabar, manau, tai nebe- 
turi reikšmės. Jos pavardė buvo Ermiteidž. 

Lembas palinko į liudytojos pusę ir pasakė pačiu 
maloniausiu balsu, kokį tik įstengė nutaisyti: 

— Ponia Džekson, gal galėtumėte šį tą daugiau pa- 
pasakoti apie jūsų sesers santuoką? Tai labai svarbu 
šioje byloje. 

Ji atrodė nustebusi, bet atsakė išsyk: 

— O, čia nėra ko slėpti. Neilgai buvo susituokusi. 
Toks mielas jaunas vaikinas, gerokai už ją jaunesnis, 
taigi nežinia, kaip viskas būtų pasisukę. Tuoj prisi- 
minsiu... jie susituokė pernai kovo mėnesį, o gegužę 
jis žuvo prie Diunkerko. 

— Ar jis paliko jūsų seseriai lėšų pragyventi? 

Ji vėl atrodė nustebusi. 

— Na ne, nepaliko. Kerė manė, kad jis turi pinigų, 
tai faktas, bet išaiškėjo, kad jis tik gaudavo pašalpą iš 
savo brolio. 

— Majoro Gilio Ermiteidžo? 

— Taip, iš jo. 

— Ar po brolio mirties majoras Ermiteidžas ir to- 
liau mokėjo pašalpą? 

— Jis paskyrė jai keturis šimtus per metus. 

— Ar žinojote, kad jis buvo laikomas nuskendusiu, 
bet neseniai vėl pasirodė ir kad vakar jis kalbėjosi su 
jūsų seserimi? 

Ponia Džekson paraudo ir patvirtino: 

— Taip. 

„ Lembas tęsė: 

— Jis buvo praradęs atmintį - manau, sesuo jums 
apie tai pasakojo? 

— Taip. 

— Arjijums pasakojo, kad nusprendė išnaudoti šią 
aplinkybę ir bandyti jį įtikinti, jog esanti jo žmona? 

Ela Džekson atrodė susikrimtusi. 

— Taip, ji man sakė. Aš jai sakiau, kad tai niekam 
tikęs sumanymas ir kad ji įklimps į bėdą, jei nepasi- 
saugos. 

— Kąji atsakė? 

— Nusijuokė ir pareiškė, kad tai tik pokštas. Kai pa- 
sakiau, kad tokios rūšies pokštai gali užtraukti rimtų 
bėdų, atsakė norėjusi jį tik paerzinti, nes pasitaikiusi 
kaip reta gera proga. 

— Jums nepasirodė, kad ji iš tiesų mėgina išpešti 
pinigų iš majoro Ermiteidžo? 

— O ne, nieko panašaus, tada ji nebūtų man užsi- 
minusi — žinojo, ką aš pasakyčiau. Tai buvo tik pokš- 
tas ir ničnieko daugiau. 

— Suprantu, — tarė Lembas ir tęsė: 

— Vakar vakare jūs aplankėte seserį, tiesa? Belas 
matė, kaip įėjote. Kurią valandą tai buvo? 

— Septintą, — atsakė ponia Džekson. — Žiūrėjau į 
laikrodį, nes man reikėjo spėti į autobusą. 

— Taip, tai sutampa su Belo parodymais. Kada jūs 
išėjote? 

— Po dvidešimties minučių. Kerė su manim nuėjo 
iki kampo ir palydėjo į autobusą. Vos į jį spėjau. 

— Ponia Džekson, kaip ji buvo apsirengusi? 

Pirmą kartą Ela Džekson susvyravo. Ji prislopino 
balsą, kad tas skambėtų tvirčiau. 

— Balta suknele ir kailiniu manto - ilga balta suk- 
nele. 

— Ji buvo persirengusi vakariniais rūbais? 

— Taip. 

— Gal žinote, ar ji ko nors laukė? 

-— Nežinau, man nesakė. 

— Jei būtų ko nors laukusi, ar būtų. persirengusi? 

— Turbūt. Ji turėjo gražių drabužių ir mėgo puoštis. 

Lembas suerzėjo kėdėje. 

— Ar sesuo pasiūlė jums ko nors išgerti? 

Ponia Džekson atrodė nustebusi. 

— O, ne. Ji žinojo, kad aš neužtruksiu. 

— Judvi nieko negėrėte? 

— O, ne. 

— Ponia Džekson, ar jums būnant kambaryje, ten 
stovėjo padėklas su gėrimais? 

Ji papurtė galvą. 

— Tikrai ne. 

— Jūs įsitikinusi? Tai svarbu. 

— Taip, aš įsitikinusi. Nebuvo jokio padėklo. 

Frenkas Ebotas užrašinėjo pokalbį. Lembas vėl pa- 
simuistė. 

— Matote, kai ją rado, padėklas stovėjo čionai, ant 
suolelio priešais židinį. Ji su kažkuo vaišinosi — iš 
abiejų stiklų gerta. 

Ela Džekson paraudo. Kokią sekundę ji buvo labai 
panaši į savo seserį. 

— Kerė visai negėrė. 

Lemnbas pasiskubino ją nuraminti. 

— Ne, aš ne tai turėjau omeny - tik sakiau, kad ji su 
draugu vaišinosi. Jos taurėje liko truputis raudonojo 
vyno — portveino. 

Ela linktelėjo. . 

— Taip, portveinas galėjo būti. Bet tik gurkšnelis, 
ne daugiau. Nenorėčiau, kad laikytumėte ją linkusia 
išgerti, nes ji buvo ne tokia. 

— Žinoma, ponia Džekson. O dabar žvilgtelkite į 
šitą laišką. Jis buvo jūsų sesers bloknote, kaip pati pa- 
matysite, rašytas antradienį ir nebaigtas. | 

Ela permetė akimis eilutes, kuriose Karola Rou- 
lend įtikinėjo vyriškį, vadinamą Žirniuku, kad jo la- 
bai pasiilgusi ir gyvenanti Vandelero name vienuolės 
gyvenimą. „Baisingai ilgiuosi savojo Žirniuko“ Staiga 
žodžiai tarytum kažkur nuplaukė, bet Ela sumirksėjo, 
ir jie grįžo į vietą. 

— Ar žinote, kas tas vyriškis, kuriam ji rašė? 

Ela vėl sumirksėjo. 

— Ji ketino už jo ištekėti, - pasakė. 

— Kai jis susitvarkys savo skyrybų reikalus - juk tai 
leidžiama suprasti laiške? 

Ela linktelėjo. 

— Todėl ji čia ir atsikraustė —- kad ramiai palauktų. 

— Kol vyks skyrybos? 

Ji linktelėjo. 

— Kodėl ji pasirinko Vandelero namą? 

— Ponas Belas man sakė, kad čia išnuomojamas bu- 
tas. Kerė norėjo būti arčiau manęs. 

— Suprantu. Ir koks gi to vyriškio vardas, ponia 
Džekson? Manau, kad jūs žinote. 

Ji atrodė sutrikusi. 

— Taip, žinau, bet... 

Lembas papurtė galvą. 

— Ne, taip nieko nebus. Mums reikia jį žinoti. 
Žmogžudystės byloje, ponia Džekson, privatumui 
nebelieka vietos. Jums teks pasakyti. 

— Na ką gi, tai ponas Monderslis-Smitas —- tasai 
Monderslis-Smitas. 

Frenkas Ebotas pakėlė antakius taip aukštai, kaip 
tik įstengė. Senasis Lembas apstulbęs susiraukė. 
Monderslis-Smitas! Po velnių! Nenuostabu, kad 
mergiotei atrodė verta pasilaidoti Vandelero name 
ir gyventi kaip vienuolei, nes ponas Monderslis-Smi- 
tas buvo imperijos bamba, laivininkystės magnatas, 
vien jo vardas reiškė sėkmę ir turtus. Panelė Karo- 
la Roulend buvo aukštai užsimojusi, ir jei paaiškės, 

jog pirštų atspaudai ant didesniosios taurės yra pono 
Monderslio-Smito, šiam gali tekti apmokėti net jo 
išgales pranokstančią sąskaitą. Na ką gi, taip galėjo 
būti. Tačiau... 

Jis vėl kreipėsi į Elą Džekson. 

— Ar pastebėjote dar ką nors įeinant arba išeinant, 
išskyrus Belą? 

Jai regimai palengvėjo, pakeitus pokalbio temą. 
Pirmą kartą noriai atsakė į klausimą: 

— Na, ne visai įeinant ar išeinant, nes tuo metu 
buvau viršuje pas Kerę. Jis atėjo ir paskambino prie 
durų, o jinai jį pavijo — pasijuokė iš jo, pavadino paiku 
žmogeliu ir pasakė neturinti laiko. 

— Kas jis buvo? 

— Viso labo ponas Vilardas iš apatinio buto. Jų nie- 
kas nesiejo, suprantate - ji tik juokėsi iš jo. Bet aš pa- 
sakiau, kad nederėtų jo kurstyti, juk gaila žmonos — 
net jei santykiai visai nekalti, žmona gali juos ne taip 
suprasti. | 

Frenkas Ebotas susižvalgė su Lembu. Vadinasi, Vi- 
lardų kivirčas veikiausiai kilo dėl Karolos Roulend. 
Alfredas Vilardas iškart po jo bus užlipęs viršun su ja 
pasimatyti, nes iš savo buto jis išėjo tuoj po septynių 
ir grįžo tik šį rytą. 

Po minutės Lembas prabilo: 

— Ar be pono Vilardo ir Belo daugiau nieko nema- 
tėte? 

Ela Džekson sudvejojo. 

— Na, nežinau kaip dėl to matymo, - pasakė ji, - bet 
kai leidomės liftu, vieno buto durys atsidarė ir kažkas 
pažvelgė iš vidaus. Pati nemačiau kas, bet Kerė nusi- 
juokė ir pasakė: „Tikiuosi, ji dar apie mane sužinos — 
gerai mane įsižiūrėjo“ Aš paklausiau: „Kas?“, ji atsakė: 
„Panelė Garsaid - ta smalsi senmergė: 


TRISDEŠIMTAS SKYRIUS 


Išeidama iš Vandelero namo, Ela Džekson sutiko 
smulkutę senamadiškai apsirengusią moterį — gar- 
biniuoti kirpčiukai apgaubti tankiu tinkleliu, smul- 
kus taisyklingų bruožų veidelis po juoda skrybėlaite, 
papuošta razetomis ir našlaitėmis, prismeigtomis iš 
šono dviem senoviškais smeigtukais, juodos gelum- 
bės seno kirpimo švarkas stačiais pečiais, kruopščiai 
išblizginti juodi suvarstomi batai, storos pilkos koji- 
nės ir kailinė apykaklė, greičiausiai pirkta dar kara- 
liaus Jurgio Penktojo karūnavimo proga. Juodomis 
pirštinėmis apmautose rankose ji nešė mažą lagami- 
nėlį ir tvarkingai susuktą skėtį. Ant kairiojo riešo ka- 
bojo juodas rankinukas. 

Susitikimas įvyko ant laiptų. Panelė Silver pasitei- 
ravo, ar čia Vandelero namas, o išgirdusi teigiamą at- 
sakymą praėjo pro ją ir liftu pasikėlė į antrąjį aukštą, 
kur su palengvėjimu ją pasitiko ponia Andervud. 

Panelė Silver leido jai išsikalbėti, kol toji susakė 
viską, ką norėjo ir darsyk pakartojo. Su pavydėtina 
kantrybe ji išklausė pranešimą apie Gilio Ermiteidžo 
prarastą atmintį, sužieduotuves su ponios Andervud 

dukterėčia ir pačios ponios Andervud įsitikinimą, 
kad tokiais atvejais nėra ko atidėlioti. Ji išklausė viską, 
ką ponia Andervud žinojo ar buvo iš kitų nugirdusi 
apie žmogžudystę — žinios rėmėsi daugiausia ponios 
Smolet pasakojimu — bei kone pažodinę ataskaitą 
apie pačios ponios Andervud pokalbį su vyriausiuoju 
inspektoriumi Lembu, kurios pabaigoje Meiblė An- 
dervud pravirko ir tarė: 

— Žinau, jie mano, kad tai padariau aš! 

Jos šnekėjosi ponios Andervud šviesiame, spalvin- 
game miegamajame, išpuoštame tokia pat rožine spal- 
va kaip gretimas Midės kambarys — baldų apmušalai 
su rožėmis, kalnas rausvų ir žalių pagalvėlių, suverstų 
ant lovos bei patogios gilios sofos, samanų žalumo 
kilimas, rožiniai lempų gaubtai. Panelei Silver viskas 
atrodė labai gražu. Ji pažvelgė į ponią Andervud, kuri 
šnirpščiodama šluostėsi nosinaite, ir žvaliai tarė: 

— Nusišluostykite akis ir liaukitės verkusi. Negalė- 
siu jums padėti, jei taip elgsitės. Suprantama, esate 
sukrėsta, bet privalote tvardytis. O dabar, ponia An- 
dervud, jei jau atėjau jums padėti, turiu žinoti, kas iš 
tiesų įvyko vakar vakare. Ar jūs matėte panelę Rou- 
lend? 

Meiblė Andervud tyliai sukūkčiojo. 

— Ne... nemačiau... | 

Panelė Silver kostelėjo. 

— Jei tai netiesa, geriau prisipažinti iškart. Jei va- 
kar vakare matėtės su panele Roulend, policija gali 
turėti įrodymų, kad pas ją buvote. Sunku išbūti kam- 

baryje nieko nepalietus, jūs galėjote palikti pirštų at- 
spaudus. 

Ponia Andervud išraudo. 

— Aš nenusimoviau pirštinių. Bet viduje nebuvau, 
prisiekiu. Net nepaskambinau į duris. Ketinau skam- 
binti, bet taip ir nesiryžau, tai tikra tiesa. Tik viena 
akim buvau pastebėjusi tą laišką jos krepšyje, ir kiek- 
vieną kartą tiesdama ranką prie skambučio vis pagal- 
vodavau, kaip atrodysiu, jei ji man jį parodys, o tai 
bus visai ne mano laiškas. 

Panelė Silver linktelėjo ir paklausė, kas vadovauja 
tyrimui. Išgirdusi atsakymą, dar sykį pritariamai link- 
telėjo. 

— Labai šaunus vyras, išties labai protingas. Aš jį 
pažįstu. Ponia Andervud, gal galite mane apnakvyn- 
dinti? Aš norėčiau būti įvykių centre. 

Meiblė Andervud atrodė gerokai sumišusi. 

— Pas mus tik du miegamieji ir Aivės kambarys. Bet 
ponia Spūner leido naudotis jos butu, jei kartais vyras 
atvažiuotų atostogų ar norėčiau pasikviesti draugę. 
Galiu liepti Aivei ten miegoti... | 

— Vargu ar tai būtų protinga. Ji bijos būti viena, 
kai name įvykdyta žmogžudystė. Jei aš galėčiau ten 
apsigyventi, būtų kur kas geriau. Gal paskambintu- 
mėte ir paprašytumėte ponios Spūner leidimo? Man 
regis, sakėte, kad ji Sasekse. Gal panelė Midė galėtų 
paskambinti jai per pietus. O po pietų... jei galėčiau 
pateikti keletą pasiūlymų... | 

Panelės Silver pasiūlymu Aivė buvo išsiųsta į par- 

duotuvę, o atėjusi ponia Smolet plovė indus. Per tris 
ketvirčius valandos panelė Silver sužinojo aibes nau- 
jienų apie visus Vandelero namo gyventojus. Ji buvo 
neprilygstama klausytoja, pati geriausia iš visų, ko- 
kias teko turėti poniai Smolet, nesiveržianti kalbėti 
pati, bet nuolat drąsinanti pašnekovę vienskiemeniu 
žodeliu ar dėmesingu žvilgsniu. 

— Turėkite galvoje, —- kartojo ponia Smolet, - aš ne 
kokia plepė. 

Kol ji tvarkė indus, panelė Silver sužinojo, kad po- 
nia Spūner esanti gana maloni ir labai sumani šei- 
mininkė, bet dama jos ponia Smolet nepavadintų, o 
ponas Spūneris mėgstąs išmesti burnelę ir ne visa- 
da grįždavęs namo toks, kokiam derėtų būti. Panelė 
Roulend turinti gerokai per daug papuošalų, kad ga- 
lima būtų ją vadinti tikrai padoria, bet, žinoma, kai 
jos sesers vyras jais prekiauja, ji galėjusi gauti gerų 
nuolaidų, ir negi dabar ką sakysi apie vargšelę, kai jos 
nebėr gyvos. Ponas Dreikas esąs visai malonus vyriš- 
kis, jei jums patinka paslaptingi vyrai, anot ponios 
Smolet: 

— Dvejus metus jis gyvena šiame name, išeina 
rytą, grįžtą naktį, ir kad nors žodžiu kam prasitartų, 
kur eina ir ką daro, o jei ir turi draugų, tai čionai jų 
nesiveda — niekada nemačiau jo su niekuo, nebent 
su panele Leming vakar ir vos patikėjau savom akim, 
kai pamačiau juodu einant į Parkinson arbatinę ger- 
ti arbatos. Aš tik dirstelėjau vidun pažiūrėti, ar jie 
neužsisakę pyragėlių su mėsos įdaru, bet ne. Retas 

daiktas šiais laikais, taip sunku jų gauti, bet aš ne- 
abejoju... | 

Panelė Silver mandagiai ją nutraukė: 

— Jūsų gyvenimas tikriausiai labai įdomus, ponia 
Smolet, juk buvojate daugybės žmonių namuose. Ar 
užeinate kada pas ponią Vilard - į Nr. 6? Ponia An- 
dervud man sakė... 

— Dukart per savaitę, —- patvirtino ponia Smolet. — 
Turiu pasakyti, pas ją dirbti labai malonu - mėgsta, 
kad visa kas blizgėtų, bet leidžia dirbti kaip tau pa- 
tinka ir nekvaršina galvos dėl kiekvieno daikto. Juk 
suprantate, kai vaikštai pirmyn atgal į pustuzinį butų, 
kaip galima prisiminti, kur kas padėta? Panelė Gar- 
said iš ketvirto buto — ta tai nepakenčiama, pas ją vis- 
kam sava vieta ir viskas savo vietoje. Tikra senmergė, 
jei leisite taip pasakyti. O poniai Vilard nerūpi, kas 
kur padėta, kad tik švaru būtų. | 

— Arjūs ir pas panelę Garsaid vaikštote? 

Ponia Smolet išdidžiai atmetė galvą. 

— Anksčiau eidavau kasdien. Bet dabar pas ją nie- 
kas neužeina — ji nusigyveno, jei suprantate, ką no- 
riu pasakyti. - Tarškindama lėkštėmis, ji sukrovė jas 
ant džiovyklos ir pradėjo šveisti prikaistuvį. - Ką gi, 
panele, jei tikrai norite, va čia minkštas skudurėlis 
blizginti ir sidabro įrankiai. Dievaž, ta Aivė pridegi- 
no keptuvę. Šiais laikais mergiotės išties nesivargi- 
na. Jai tai tikrai būtų ne pro šalį pamatyti, ką reiškia 
dirbti pas panelę Garsaid. Viskas turi blizgėti kaip 
veidrodis, o nuo grindų kad valgyti būtų galima, to- 

kio švarumo jos turėtų būti. Anksčiau ji turėjo gra- 
žių baldų, bet ėmė ir pardavė. Išvežė taisyti, sako ji, 
bet jiems nieko bloga nebuvo, o atgal jų nebeatvežė. 
Aš tai sakyčiau, kad ten reikalai visai prasti, mat an- 
tradienį buvau 7Za/bot parduotuvėje, o bakalėjinin- 
kė ir klausia manęs: „Kas nutiko panelei Garsaid iš 
Vandelero namo? Mes jau trys savaitės negavome 
iš jos jokio užsakymo nei sviestui, nei margarinui, 
nei arbatai, nei riebalams, nebeužeina nė šoninės 
nusipirkti. Ar ji sveika?“ O aš sakau: „Kiek žinau, 
taip“ — nesu iš plepiųjų. Jei kada man ir teko regėti 
badaujantį žmogų, tai panelę Garsaid praėjusią sa- 
vaitę: balta kaip popierius, vargšelė, skruostai įdubę, 
bet šįryt mačiau ją pareinančią su kupinu krepšiu 
pirkinių, ten ir sviestas, ir margarinas, arbata ir visa 
kita, o ant viršaus dailutis šviežutėlaitis kepaliukas 
duonos. Aš ir pagalvojau sau: „Na ir rado laiką eiti 
apsipirkti, kaip sykis po Žmogžudystės“, taip jai ir 
pasakiau: „Baisūs dalykai, panele Garsaid, ar ne?“ 
O ji man: „Kokie dalykai?“, lyg nesuprastų, apie ką 
kalbu, tai aš vėl sakau: „Ak, panele Garsaid, nejau 
negirdėjote — panelę Roulend nužudė“ Ji pasižiūri į 
mane ir sako: „A, šitai?“, tarsi čia nebūtų nieko ypa- 
tingo, paskui sako: „Einu pusryčiauti“, nueina į savo 
butą ir užsidaro duris. Keista, tiesa? 

Panelė Silver padėjo šaukštą, kurį blizgino, ir pri- 
tarė jai. 

— Ponia Smolet, jūs taip vaizdingai viską pasakoja- 
te. Man toks įspūdis, lyg pažinčiau visus tuos žmones. 

Meldžiu, tęskite. Tai be galo įdomu. O tie du apatinio 
aukšto butai? Jūs pažįstate jų gyventojus? 

Ponia Smolet pasipūtė iš pasididžiavimo. 

— Pirmajame bute gyvena senoji ponia Meredit, aš 
ten einu du kartus per savaitę — nuo pat jų atvykimo. 
Tas buvo vasaros pradžioje, jei galima tai pavadinti 
vasarą. 

— Tai jos naujakurės? 

— Jos, ponia Andervud ir panelė Roulend - visos 
įsikraustė pavasarį. Spūneriai, tie gyvena nuo Kalėdų. 
Ponas Dreikas ir Vilardai gyvena dvejus metus, pane- 
lė Garsaid ir Lemingų moterys — kokius penkerius. 
Suprantate, poniai Meredit teko apsigyventi žemu- 
tiniame aukšte, nes ji sėdi vežimėlyje ir gan keblu jį 
tampyti laiptais aukštyn žemyn, bet jos dviese ir dar 
ponas Belas padeda. 

— Dviese? 

Ponia Smolet linktelėjo. 

— Panelė Krein - kompanionė. Ir Paker — tarnaitė. 

— Tikiuosi, jos gerai prižiūri senąją ponią. Labai liūd- 
na priklausyti nuo svetimų žmonių malonės. 

Ponia Smolet atsidūsėjo. 

— Tikra tiesa, panele, ir jei kalbėsime apie tą Paker, 
aš nenorėčiau nuo jos priklausyti. Turėkite galvoje, aš 
nieko nesakau apie jos darbą. Būkime teisingi, ji pa- 
kankamai rūpinasi namais ir senąja ponia, dar aš du- 
kart per savaitę padedu, bet žodžio iš jos neišpeši, to- 
kia surūgus, kad pienas sugižtų. Nežinau, kaip panelė 
Krein su ja taikstosi. Ji tai visai kitoks žmogus, o jau 

atsidavusi senajai — jūs nepatikėtumėte. Dar vakar ji 
man sako: „Ponia Smolet, nebežinau, ką aš daryčiau, 
jei poniai Meredit kas nors nutiktų“ 

Panelė Silver paėmė kitą šaukštą. 

— Ar ilgai jinai pas ją gyvena? 

— Tai jau ne kitaip, - atsakė ponia Smolet, gręžda- 
ma pašluostę. - Ji ne iš tų, kurios blaškosi, ta panelė 
Krein. Kai pagalvoji, taigi ponios Meredit sūnėnas 
buvo atėjęs atsisveikinti prieš išvykdamas į Palesti- 
ną, girdėjau, kaip jis pasakė: „Tai ką, panele Krein, 
jau bus dešimt metų, kaip nemačiau savo vargšės te- 
tos. Bijau, kad ji bus smarkiai pasikeitusi“ O panelė 
Krein ir sako: „Deja, taip, pulkininke Mereditai. Per 
dešimtį metų visi mes pasikeičiame“, sako ji, „nema- 
nau, kad būtumėte pažinęs mane, jei sutiktumėte 
gatvėje“, bet jis juokiasi ir sako: „Aš pažinčiau jus 
bet kur“ Baisiai linksmas, smagus džentelmenas, tik 
aš pagalvojau, kad jis ją mausto, mat prieškamba- 
ryje buvo taip tamsu, kad vos matei kur eiti, ką jau 
ten atpažinsi žmogų, o dar dešimt metų nematęs. 
Atrodo, jis buvo Airijoje, Indijoje ir dar kažkur, jis 
vienintelis vargšės senosios ponios giminaitis. Keis- 
tai kartais susiklosto gyvenimas, ar ne? Štai panelė 
Garsaid ir vargšė senoji Meredit beveik visai be ar- 
timųjų, o panelė Leming iš antrojo buto turi vienu 
per daug, vargšelė. 

— Iš tiesų? — susidomėjusi perklausė panelė Silver. 

Ponia Smolet pastatė indams plauti skirtą dubenį 
ir pakabino pašluostę. 

— O tai kaipgi! - pasakė. — Jei kada pasauly gyveno 
vargšė užguita vergė, tai ji vardu panelė Agnesė Le- 
ming. Nei dieną, nei naktį motušė neduoda jai ramy- 
bės. Tik ir girdi: „Padaryk tą!“, „Padaryk aną!“, „Ateik 
čia!“, „Nueik ten!“, „Kodėl padarei tą?“, „Kodėl nepa- 
darei ano? — žmogus net imi stebėtis, kokia mote- 
ris galėtų tai pakęsti. Su manim ji taip nesielgia, toji 
ponia Leming, nes aš nepakęsčiau tokių dalykų, ar 
aš jau kokia prastuolė, tikrai nepakęsčiau. Bet kodėl 
panelė Agnesė neišeina ir nepalieka jos, man galvoj 
netelpa. Jos, vargšelės, dvasia palaužta, va kas yra, 
bet kokia gėda, tokios malonios ir išauklėtos panelės 
reikėtų paieškoti, ir tokios jautrios širdies - per daug 
jautrios, jei paklaustumėte manęs. 

Panelė Silver kamantinėjo toliau. 


TRISDEŠIMT PIRMAS SKYRIUS 


Neilgai trukus sežantas Ebotas įėjo pas savo šefą ir 
tarė: 

— Spėkite, kas atėjo. 

Lembas pakėlė akis nuo seržanto Kurtiso ataskai- 
tos ir paklausė: 

— Apie ką jūs? 

Seržantas Ebotas leido sau šiek tiek pikdžiugiškai 
šyptelėti. 

— Aš pasakiau: „Spėkite, kas atėjo: 

— Neturiu laiko spėliojimams. 

— Ką gi, tuomet pasakysiu — panelė Silver. 

— Ką?! 

— Vienintelė ir nepakartojama Modė Silver. Neva 
lankanti savo bičiulę ponią Andervud. 

— Gerasis Dieve! 

— Belieka jums pritarti, pone.. 

— Kas ją čia atvijo? 

— Ponia Andervud - tai akivaizdu. Ji įsibauginusi ir 
nori, kad kas nors palaikytų ją už rankos. Nusitaikė į 
Modę kaip diskretišką draugę. 

Lembas tęsiamai, tyliai sušvilpė ir atsilošė. 

Frenkas Ebotas prisėdo ant vieno iš didžiųjų krėslų 
ranktūrio. 

— Ką dabar ketinate daryti — supažindinti ją su 
byla? - Nesulaukęs besiraukančio Lembo atsakymo, 
pridūrė: —- Žinote, ji neša sėkmę. Kiekvieną sykį, kai 
pajudina kokią nors bylą, policija pergalingai ją už- 
baigia ir pelno šlovę. Modė neša laimę. Policininkų 
talismanas, užtikrinantis paaukštinimą. 

Lembas linktelėjo. 

— Tai ne vien sėkmė, - pastebėjo jis. - Prisimenate 
pirmąjį kartą, kai susidūrėme su ja? Turiu pripažinti, 
palaikiau ją nekenksminga sena pana ir atsikračiau 
jos - mandagiai, suprantama, nes kas gi nori šiurkš- 
čiai elgtis su dama. Tačiau vos man ja atsikračius, toji 
vėl prisistato, klausia: „Inspektoriau, ar galiu su jumis 
pasikalbėti?“ ir kuo gražiausiai iškloja man atsaky- 
mus tarsi išspręstą kryžiažodį, be jokio triukšmo. Aš 
gerbiu panelę Silver. 

Frenkas Ebotas nusijuokė. 

— O, aš irgi. Šalia jos jaučiuosi tarsi pradinukas vai- 
kų darželyje. Todėl ir vadinu ją Mode - taip bandau 
save drąsinti. Ar ketinate prileisti ją prie tyrimo? 

— Nėra kaip jos neprileisti, - atsakė Lembas, - be 
to, nenoriu jai trukdyti. Čia tos rūšies byla, kurioje 
ji galėtų būti naudinga. Reikia manyti, ji gins ponią 
Andervud nuo šantažuotojo. Ponia A. veikiausiai 
bus užėjusi pas ją dar prieš žmogžudystę. Jei taip, 
tada man aišku, kaip ji taip greit čia atsidūrė. Taip, ji 
gali praversti ir aš pasakysiu, kodėl. Žmonės, štai jos 

stiprybė — ji pažįsta žmones. Nežinau, gal išmoko 
to, mokydama vaikus, bet ką jau sugeba, tai sugeba. 
Įvertina žmones greičiau nei bet kas kitas ir niekada 
nedaro klaidų. Prisimenate nuodingų vikšrų bylą — 
Marčas mums apie ją pasakojo — ir atsitikimą su ki- 
nišku šaliu? Jei ji ėmėsi šantažo reikalo — įtariu, kad 
taip ir yra, kitaip ponia Andervud nebūtų jos pasi- 
kvietusi - tuomet mums reikia sužinoti viską, ką ji iš- 
siaiškino. Ponia A. neturėjo laiko naujoms pažintims, 
bet jei ji buvo apsilankiusi pas panelę Silver dėl šan- 
tažavimo, tai tikriausiai pasielgė būtent taip — tiesiai 
iš šio kambario patraukė prie telefono ir paskambino 
panelei Silver. Suprantate, tas šantažas gali būti visos 
bylos raktas, ir mes norime jį išsiaiškinti. Gal mergina 
buvo susidėjusi su Meifero žmonėmis, o gal net vai- 
dino pagrindinį vaidmenį. Jei ne tas adresas, būčiau 
manęs, kad tarp jos ir ponios Andervud tik šiaip ko- 
kia juoda katė perbėgo, o kalbant apie Ermiteidžus, 
tai buvo, kaip sakė jos sesuo, viso labo bjaurus piktas 
pokštas. Bet tas adresas neduoda man ramybės. Juo 
naudojosi Meifero gauja, tuo adresu ponia Andervud 
išsiuntė pirmąjį laišką, tą su pinigais. Bet netrukus 
Meifero kromelis užsidarė, poniai Andervud nuro- 
dytas kitas adresas, o jos išsiųstas atsakymas atsidu- 
ria Karolos Roulend rankinėje. Čia kažkas slypi ir aš 
norėčiau žinoti, ką išsiaiškino panelė Silver. Žinoma, 
merginą galėjo nužudyti vyras, su kuriuo ji vaišinosi 
gėrimais. Ponas Monderslis-Smitas turės papasakoti, 
ką veikęs tą vakarą. Gal jis ir yra tas žmogus, kurį Be- 

las matė išeinantį pusę devynių. Jei jis turi alibi, įtari- 
mas krenta ant majoro Ermiteidžo - jis turėjo į valias 
laiko grįžti ir ją nužudyti. Nesvarbu, kad ji norėjo tik 
pajuokauti, nes apie tai sužinoti jis galėjo tik po jos 
mirties. Panelė Roulend tikrai labai įskaudino panelę 
Andervud, o laiškas, kurį rodė jai ir majorui Ermitei- 
džui, išties panašus į rimtą įrodymą, kad santuokos 
būta. Kad ji - jo brolio našlė, jis prisiminė tik vidur- 
naktį, kai ji tikriausiai jau valandą ar dvi buvo negy- 
va. Prisimenate, staigų atminties atgavimą jis aiškino 
sukrėtimu - taip sakydamas turėjo omeny sukrėtimą 
dėl panelės Roulend pretenzijų, neva ji esanti jo žmo- 
na. Bet tai lengvai galėjo būti ir sukrėtimas, ištikęs ją 
nužudžius. Nesakau, kad jis tą padarė, ir nesakau, kad 
nepadarė, tačiau galėjo... Paskui toji ponia Vilard. Ne 
ką apie ją težinau, bet ji čia irgi įsipainiojusi. Atrodo, 
ponas Vilardas lakstė paskui panelę Roulend, regis, 
jie su žmona nejuokais susibarė, kitaip jis nebūtų iš- 
lėkęs visai nakčiai. Bet vyrai ir žmonos ginčijasi kur 
kas dažniau negu manoma, ir dažniau dėl smulkme- 
nų nei reikšmingų dalykų, tad gal tai nė nesusiję su 
panele Roulend. Per daug nekreipčiau dėmesio į jų 
sielvartingą nuotaiką šįryt. Jei mergina jam patiko, 
tai ir buvo nuliūdęs, o kuo labiau tą rodė, tuo labiau 
liūdino ponią V. — tokia jau Žmogaus prigimtis. Ką 
gi, tuojau man pristatys pirštų atspaudus ir seržanto 
ataskaitą, tada bus aišku, ką turime. Manau, Kurtisas 
paėmė daugumos namo gyventojų atspaudus, taigi 
galėsime sužinoti, kas iš jų buvo čia užėjęs, o kas ne. 

Žinome, kad majoras Ermiteidžas ir panelė Ander- 
vud buvo, bet man įdomu, ar tiesą sakė ponia A., kai 
tvirtino čia neįžengusi. 

Frenkas Ebotas sėdėjo ant ranktūrio ir klausė- 
si. Senasis Lembas įsišnekėjo. Kietas senukas. Jokio 
maivymosi. Tvirto sveiko proto apoteozė. Pasiutusiai 
teisingas — jokio šališkumo. Tautos stuburas ir pana- 
šiai. Tiesaus žmogaus tiesi ir dora kalba. Jis iš širdies 
žavėjosi vyriausiuoju inspektoriumi. 

— Ponia Džekson grįš, ar ne? - paklausė jis. 

Lembas linktelėjo. 

— Ketinu pasidomėti jos sesers papuošalais. Jų 
įspūdingai daug, ir jie, man atrodo, vertingi. 

Frenkas Ebotas kilstelėjo antakius. 

— Galimas daiktas, kad juos dovanojo Monderslis-— 
Smitas. 

Lembas vėl linktelėjo. 

— Ir aš taip pamaniau. Ponia Džekson sako, kad jos 
vyras turi jų sąrašą — jis norėjo juos apdrausti — taigi 
būtų gerai, kad jinai atsineštų tą sąrašą ir patikrintų. 

— Mergina nebuvo pernelyg apsikarsčiusi papuo- 
šalais, ar ne? 

— Ji buvo įsisegusi perlų ir deimantų auskarus, dei- 
mantų segę. Trys žiedai palikti vonioje šalia prausyk- 
lės. Net keista, kiek daug moterų pamiršta žiedus, kai 
eina plautis rankų. 


TRISDEŠIMT ANTRAS SKYRIUS 


Ela Džekson sėdėjo prie velionės sesers tualetinio sta- 
lelio, tikrindama jos papuošalus. Jų buvo, kaip sakė 
vyriausias inspektorius Lembas, įspūdingai daug ir kai 
kurie jų kainavo gražų pinigą. Retkarčiais Elai dingte- 
lėdavo mintis, jog Kerė niekuomet jų nebenešios, tuo- 
met deimantus aptemdydavo ašarų migla, ji turėdavo 
nutraukti darbą ir tyliai paverkti. Kerė visada kėlė rū- 
pesčių, nuo to laiko, kai pasimirė jųdviejų motina, pa- 
likusi rimtai dešimtmetei mergaitei prižiūrėti akiplėšą 
penkiametę. Akiplėša ir daili, štai kokia buvo Kerė. O 
tėtis ją lepino. Visi vyrai lepino Kerę tol, kol su ja nie- 
kas nebejstengė susidoroti. Elos pastangos buvo bergž- 
džios. Ji prisiminė Kerės žodžius: „Tu man pavydi, štai 
kas yra. Aš patinku vyrams, o į tave jie taip nesižvalgo 
ir niekada nesižvalgys: Dėl vyrų ji buvo visai teisi, bet 
dėl pavydo - ne. Elai nereikėjo kitų vyrų. Jai rūpėjo tik 
Ernis, galiausiai jis jai ir atiteko. Bet tai įvyko vėliau, kai 
Kerė pabėgo iš namų, o tėtis mirė nuo širdies smūgio. 
Praėjo dešimt metų ir nebėra ko verkti, bet senasis rū- 
pestis vėl prasiveržė, kol galiausiai ji nebegalėjo atskirti 
jo nuo naujos bėdos. 


206 


Svetainėje panelė Silver šnekučiavosi su inspekto- 
riumi Lembu. Komplimentai buvo išsakyti, manda- 
gybėmis pasikeista. 

„— Tikiuosi, ponia Lemb gyvuoja gerai. Ir jūsų trys 
dukros... Išties, kaip įdomu — po vieną visose karo 
tarnybose! Jūs turbūt labai jomis didžiuojatės. Gal tu- 
rite jų nuotraukas — su uniformomis? Man būtų taip 
įdomu. 

Frenko Eboto akyse blykstelėjo cinizmas, atmieštas 
pasigėrėjimo. Akių dūmimas? Ne, šis tas gudresnio. 
Senajam Lembui akių neapdumsi, net jei teiraujamasi 
apie jo dukteris. Čia tikras, nuoširdus susidomėjimas. 
Nuo jo inspektorius tirpte tirpo. Paskui taktiškai per- 
eita prie reikalo — ir vis tas pats nuoširdus, paprastas 
elgesys, derama pagarba įstatymui ir tiesioginiam jo 
atstovui, senamadis mandagumas, menantis senelių 
laikus. | 

— Deja, negaliu pasakyti kažin ko daugiau, nei pa- 
pasakojo pati ponia Andervud. Aš tik galiu užtikrinti, 
jog tikiu ją sakius tiesą, kai ji tvirtina tikrai nebuvu- 
si šiame bute vakar vakare ir nesimačiusi su panele 
Roulend. Kiek galėdama stengiuosi ją įtikinti, kad, 
būdama nekalta, ji privalo kaip įmanydama padė- 
ti teisėtvarkai. Kaip išmintingai yra pasakęs didysis 
lordas Tenisonas: „Dori įstatymai mums dovanoja 
laisvę“ Kaip teisinga ir kaip gražiai pasakyta. Ar jums 
taip neatrodo? i 

Lembas atsikrenkštė ir pasakė nesąs didelis poe- 
zijos žinovas, bet žmonėms derėtų ne laužyti įstaty- 

mus, o jų laikytis, ir jei tą čia norėta pasakyti, tai jis 
sutinkąs su ja ir su lordu Tenisonu. 

— O dabar norėčiau jums pasakyti šį tą konfdencia- 
laus. Neketinu leistis į derybas, tik noriu papasakoti, 
ką šiuo metu esame išsiaiškinę, ir jei jūs žinote arba 
sužinosite ką nors, ko nežinome mes, ką gi, dovis už 
dovį, aš tikiuosi, kad man padėsite, lygiai kaip aš ketinu 
padėti jums. Tai ne sandėris, o, kaip sakoma, džentel- 
meniškas susitarimas — ką jūs į tai, panele Silver? 

Panelė Silver sausai kostelėjo. 

— Iš tiesų, būtent tai ir turėjau galvoje. Tik kartoju, 
kad šiuo metu labai nedaug žinau. Ponia Andervud 
su manimi kalbėjosi. Aš jai patariau eiti į policiją, bet 
ji pravirko ir pasakė negalinti. Yra keletas smulkių 
faktų, kuriuos tikiuosi netrukus jums išdėstyti. Infor- 
macija bus naudingesnė, kai galėsiu pateikti ją visą. 
Kai kur reikia elgtis labai atsargiai, bet koks skubotas 
pareigūnų įsikišimas būtų itin nepageidaujamas. Bū- 
čiau dėkinga, jei šiuo metu neverstumėte manęs apie 
juos kalbėti. 

Lembas ir vėl krenkštelėjo. 

— Ką gi, jei tai būtumėte ne jūs, pasakyčiau, kad 
leistumėte man pačiam spręsti, kaip elgtis, kai kalba- 
ma apie liudytoją, kuri kažką žino ir nenori kalbėti. 
Tokia jūsų mintis, kiek suprantu. 

Panelė Silver apdovanojo jį maloninga šypsena, 
kaip tais laikais, kai dar dirbo guvernante ir teisingo 
atsakymo sulaukdavo iš uolaus mokinio. Ji palenkė 
galvą ir tarė: 

— Jūs labai gražiai viską išdėstėte, inspektoriau. 

Lembas nusijuokė. 

— Beveik taip pat gražiai, kaip lordas Tenisonas? 
Tiek to, aš jūsų nespausiu, bet kuo anksčiau turėsiu 
visas gijas savo rankose, tuo labiau džiaugsiuosi, taigi 
pernelyg ilgai nesikliaukite mano kantrybe. O dabar 
apie tai, kas mums žinoma. Aš turiu seržanto atas- 
kaitą ir surinktus pirštų atspaudus. Ji nužudyta tarp 
be ketvirčio pirmos ir pirmos valandos, prieš tai 
buvo lengvai užvalgiusi, jei galima tai pavadinti val- 
giu: vyno ir sausainių. Nežinome, kada ji valgė, bet 
ne anksčiau pusės aštuonių, kai sugrįžo namo paly- 
dėjusi seserį į 19.25 valandos autobusą už kampo. Kai 
kitą rytą aštuntą valandą ponia Smolet aptiko kūną, 
ant štai šito suolelio stovėjo padėklas su gėrimais ir 
sausainiais. Ant mažesniosios taurės su portveinu 
rasti panelės Roulend pirštų atspaudai, o ant dides- 
niojo stiklo su viskiu ir sodos vandeniu —- nežinomo 
vyriškio. Neneigsiu, buvau pasiruošęs išgirsti, jog at- 
spaudus ant viskio stiklo paliko majoras Ermiteidžas. 
Bet ne — jie ne jo, taip pat ir ne pono Dreiko, pono 
Vilardo ar Belo. Taigi galime neabejoti, kad vyriškis, 
negyvenantis šiame name, lankėsi bute likus valandai 
iki nužudymo. Panelė Roulend čia gyveno labai ra- 
miai, kadangi ruošėsi ištekėti. Reikės apklausti vyrą, 
už kurio ji ketino tekėti, ką jis veikęs tą vakarą. Dabar 
apie patį nusikaltimą. Atrodo, jis nebuvo iš anksto 
apgalvotas, nes žmogžudystės įrankis tikrai buvo ši 
metalo statulėlė. 

Panelė Silver pažvelgė į sidabrinę šokėjos figūrėlę 
su iškalbingai ištiesta smailia koja. 

— Kur ją rado? 

Lembas parodė į sofą. 

— Buvo numesta tenai, kur matyti dėmė. Panelę 
Roulend tikriausiai užklupo iš už nugaros ir įrankis 
nukrito ant sofos. Sprendžiant iš kūno padėties, žu- 
dikas stovėjo kaip tik ten. Bet štai kas keista - dėmė 
jau buvo tokia, kokią matote. Ji liko neliesta, tačiau 
statulėlė buvo švari kaip ašara, be jokio kraujo pėd- 
sako, išskyrus tą vietą, kur ji lietė dar drėgną dėmę. 
Ant smailios pėdos, kuria akivaizdžiai buvo prakirs- 
ta žaizda, nerasta jokio pėdsako — nei per mikros- 
kopą, nei atlikus analizę. Radome šiek tiek muilo 
likučių štai tose klostėse. — Jis parodė į grakščiai 
drapiruotą sijonėlį, krintantį nuo 'apnuoginto šokė- 
jos juosmens. 

— Statulėlė buvo numazgota? 

— Labai kruopščiai, — atsakė Lembas. — Bet keis- 
čiausia tai, kad asmuo, ją nuplovęs, nepastatė jos at- 
gal ant židinio atbrailos. Nepamenu, ar anksčiau teko 
matyti ką panašaus. Žudikas nusviedžia statulėlę ant 
sofos, ji ten palieka dėmę, tada jis arba ji vėl ją paima, 
nuplauna su muilu ir numeta ant tos pačios dėmės. 
Tai nesuprantama. | 

Panelė Silver kostelėjo. 

— O varge — tai ant figūrėlės nebuvo pirštų atspaudų? 

Lembas papurtė galvą. 

— Nė žymės. Švari kaip ašara. Panašu, kad darbuo- 

tasi su pirštinėmis, bet jei pirštinės nebuvo guminės, 
turėjo būti gana keblu ją muilinti ir plauti, ar ne? 

— Guminės pirštinės reikštų, kad nusikaltimui ruoš- 
tasi iš anksto, — žvaliai pareiškė panelė Silver. — O 
pasirengimas, panaudojant statulėlę kaip nužudymo 
įrankį, reikštų, jog žudikas žinojo šį kambarį bei šią 
ypatingą jo puošmeną. Sakyčiau, pakišti ją po čiaupu 
ir nuplauti galėjo žmogus, mūvintis, tarkime, sunkias 
automobilininko pirštines, bet netikiu, kad tai būtų 
dariusi moteris su paprastomis pirštinėmis. Aš lin- 
kusi manyti, kad pirštinėmis nesinaudota. Statulėlės 
plovimą laikyčiau vienu iš tų instinktyvių, nesupla- 
nuotų veiksmų, atliekamų šoko būsenoje, kurie su- 
painioja tyrimą, nes yra iš esmės beprasmiai, tiktai 
šį tą pasako apie juos atlikusio žmogaus charakterį. 
Drįstu spėti, inspektoriau, kad pirštų atspaudų ant 
statulėlės galėjo nelikti, jei statulėlė ir ją laikanti ran- 
ka buvo šlapios. 

Abu vyrai staiga pakėlė akis. Lembas sudavė sau 
per kelį ir sušuko: 

— Po velnių, taip! Jūs teisi! 

Panelė Silver atsistojo ir nuėjo prie sofos. 

— Kambario šiluma turėjo greitai nudžiovinti drė- 
gmę, bet aš manyčiau, kad dėmė bus šiek tiek išskli- 
dusi. Manau, ties kraštais ji turėtų būti šviesesnė, jei 
statulėlė buvo tokia šlapia, kad neliko pirštų atspau- 
dų. Taip - pažvelkite, kokie blyškūs kraštai. 

Visi trys stovėjo, žiūrėdami į sugadintą žydrai pilką 
brokatą. Lembas tarė: 

— Taip, jūs teisi — taip ir buvo. Tačiau kodėl, po 
galais, reikėjo taip pasielgti, man galva neišneša. Jei 
norėta mus suklaidinti dėl žmogžudystės įrankio, tai 
figūrėlę reikėjo pastatyti atgal ant židinio. Jei siekta 
nuplauti pirštų atspaudus, tai galima buvo ją palikti ir 
vonioje. Nematau jokios prasmės. 


TRISDEŠIMT TREČIAS SKYRIUS 


Vos jam spėjus tai pasakyti, atsidarė durys ir ant 
slenksčio pasirodė ponia Džekson. Vienoje rankoje 
ji laikė mašinėle atspausdintą lapą, kitoje — žiedą su 
deimanto akimi. Susijaudinusi perėjo per kambarį, 
paklojo abudu daiktus priešais inspektorių ir pasku- 
bom išbėrė: 

*- Tai ne mano sesers žiedas. 

Visi sužiuro į ją, paskui į žiedą. Lembas paklausė: 

— Kąjjūs tuo norite pasakyti? 

Ji skubiai nurijo seiles ir pakartojo ką sakiusi: 

— Tai ne mano sesers žiedas. 

Lembas su visa kėde pasisuko į ją. 

— Minutėlę, ponia Džekson. Kai sakote, kad tai ne 
jūsų sesers žiedas, ką turite omeny — kad jo nėra jos 
brangenybių sąraše, kad jūs nesate jo anksčiau ma- 
čiusi ar kaip? 

Ela Džekson susikaupė. Ji buvo santūri ir rami jau- 
na moteris, bet naujasis atradimas buvo išmušęs ją iš 
pusiausvyros. Dabar ji vėl ją atgavo. 

— Ne, aš ne tai noriu pasakyti, inspektoriau. Pažiū- 
rėkite į sąrašą ir lapo viduryje pamatysite: „Žiedas su 

deimanto akimi“ Čia žiedas su deimanto akimi, bet 
ne tas. Tai ne mano sesers žiedas. Jo akis —- netikras 
deimantas. 

Kambarys tarytum įsielektrino. Visi keturi jame 
esantys žmonės tą pajuto. Visiems kilo nenusakoma 
nuojauta ir susidomėjimas. Vienas iš jų akimirksnį 
pajuto ir pasibaisėjimą. | 

Raukydamasis Lembas paėmė žiedą. 

— Tai žiedas, kurį mūvėjo panelė Roulend. Vienas 
iš trijų, rastų šalia prausyklės vonios kambaryje. 

Elos Džekson skruostai atgavo įprastą spalvą. Da- 
bar ji buvo visai rami. 

— Tai ne Kerės žiedas. 

Lembas pakėlė į ją akis. 

— Ponia Džekson, ji galėjo pati pakeisti akį. 

— Nebūtų to dariusi, nepranešusi man. Mano vyras 
ruošėsi sutvarkyti draudimą. Ji žinojo, koks jis rūpes- 
tingas — niekad nebūtų ėmęsis darbo, visko nepatikri- 
nęs. Be to, nebuvo ir priežasties — pinigų jai nestigo. 

Jis pasukiojo žiedą vienaip, kitaip. Blykstelėjo spal- 
vų vaivorykštė, | 

— Man jis atrodo kaip tikras. Kodėl jūs manote, 
kad tai klastotė? | 

Ela Džekson ryžtingai atsakė: 

— Man nėra reikalo manyti — aš žinau, kad dei- 
mantas netikras. Aš užaugau tarp brangakmenių. 
Vos paėmusi žiedą į rankas supratau, kad jis ne Kerės. 
Galite parodyti jį bet kam Londone, ir visi pasakys tą 
patį — tai klastotė. 

— Bet ji galėjo pakeisti akį. Kaip jūs galite būti tokia 
tikra? 

— Tiesą sakant, galiu, — atsakė ponia Džekson. — 
Netinka ne tik akis — pats žiedas irgi. Jis ne Kerės. Sa- 
vąjį ji gavo iš vaikino, už kurio buvo ištekėjusi - Dže- 
ko Ermiteidžo, jis jai sakė, kad tai jo motinos žiedas 
su jos inicialais vidinėje pusėje. Kerė dėl to šiek tiek 
raukėsi - sakėsi nenorinti mūvėti žiedo su kitos mo- 
ters inicialais. 

Lembas pasuko žiedą į šviesą. Vidinėje aukso pu- 
sėje nebuvo jokios žymelės. 

— Galbūt ji panaikino inicialus. 

Ela papurtė galvą. 

— Nane, nepanaikino, nes pasakodama, kaip dūmė 
akis majorui Ermiteidžui, ji pasakojo, kaip parodžiusi 
jam žiedą ir koks buvęs jo veidas, kai jį pamatė. Regis, 
jis prisiminė žiedą, nors neprisiminė jos. Sakė, kad iš- 
syk pasukęs žiedą pasižiūrėti, ar yra inicialai ir atrodė 
suerzintas, kad ji turinti jo motinos žiedą. 

— Jergutėliau! — pratarė panelė Silver. Ji pasisuko į 
inspektorių ir nuolankiai kostelėjo. 

— Kai aš išėjau iš ponios Andervud buto, ten kaip 
tik laukė majoro Ermiteidžo. Esu tikra, kad jis jau at- 
vykęs. Ar jūsų manymu... 

Lembas linktelėjo, ir Frenkas Ebotas pakilęs išėjo 
iš kambario. 

— Tai ne Kerės žiedas, - pakartojo Ela Džekson. — 
Majoras Ermiteidžas pasakys jums tą patį. Bet jei žie- 
das ne Kerės, o jis tikrai ne jos, tada, man regis, žinau, 

kieno jis galėtų būti. Dar vakar vakare, pasakodama 
man, kaip rodė jį majorui Ermiteidžui, ji ištarė: „Ar 
nekeista, kad. Vandelero name yra du panašūs žie- 
dai. Tiesiog neapsakomas panašumas. Vieną dieną, 
leisdamasi liftu, mačiau, kaip ji spokso į mano žiedą. 
Būtų pamaniusi, jog nušvilpiau jos žiedą, jei nebūtų 
pati užsimovusi savojo. Ji iš tokių“ 

— Panelė Roulend taip pasakė? 

— Taip, būtent taip. 

— Apie ką ji kalbėjo — kas turi antrąjį žiedą? 

— Panelė Garsaid iš ketvirto buto. Įsidėmėkite, aš 
jos niekuo nekaltinu. 

Panelė Silver stebėjo inspektoriaus veidą. Matė, 
kaip jo žvilgsnis nukrypo į popierius dešinėje nuo jo. 
Buvo betiesiąs ranką, bet vėl ją atitraukė. Paskui lėtai, 
mąsliai ištarė: 

— Panelė Garsaid... Ar jūsų sesuo su ja bendravo? 

— Ne, nebendravo. Ji labai šalta ir nedraugiška, 
sakė Kerė. Tik pasisveikindavo susitikusios lifte. 

— O galjos galėjo sumaišyti žiedus - tarkim, besi- 
plaudamos rankas ar panašiai? 

— Neįmanomas daiktas. 

— Hm! - sumurmėjo Lembas. 

Stojo trumpa tyla, o tada pasirodė Gilis Ermitei- 
džas, lydimas seržanto Eboto. Jis priėjo tiesiai prie 
stalo ir pasiteiravo: 

— Inspektoriau, kas nutiko? Man sakė, kad jūs no- 
rite mane matyti. 

Lembas pakartojo „Hm!“ ir ištiesė žiedą. 

— Noriu žinoti, ar atpažįstate šį žiedą. 

Suraukęs antakius, Gilis atsakė: 

— Taip, jis priklausė mano motinai. Brolis padova- 
nojo jį Karolai. 

— Kada paskutinį kartą jį matėte? 

Jis dar labiau susiraukė. 

— Jinai mūvėjo jį vakar. 

— Ar jums rodė? 

— Taip. 

— Ar ant žiedo buvo koks nors ženklas, iš kurio 
neabejotinai jį atpažintumėte? | 

— Ant jo buvo mano motinos inicialai M. B. - Merė 
Balentain. Tai jos sužieduotuvių žiedas. 

— Vakar, apžiūrėdamas žiedą, jūs matėte tuos ini- 
cialus? 

— Taip. 

Lembas ištiesė ranką per stalą. Ant deimanto krito 
šviesa. | 

— Ar dabar juos matote? 

Gilis ištiesė ranką, paėmė žiedą, pasuko jį ir nepa- 
tikliai įsižiūrėjo. 

— Ne. Bet... - jis užsikirto, geriau pažvelgė į žiedą 
ir tiesiai išklojo: — Tai ne tas pats žiedas. 

Lembas atsilošė kėdėje. 

— Majore Ermiteidžai, jūs tuo įsitikinęs? 

— Taip, visiškai. Jame nėra inicialų. Tai ne tas žie- 
das, kurį mačiau vakar. - Jis priėjo prie jungiklio, už- 
degė šviesą, vėl grįžo į kambario vidurį. - Kai vakar 
čia buvau, degė šviesa. Aš stovėjau čia, kur stoviu da- 
bar. Akmuo ne toks gražus ir pats žiedas truputį len- 

gvesnis — bent jau taip man atrodo, negaliu guldyti 
galvos. Bet dėl inicialų esu visiškai tikras. 

Lembas tarė: | 

— Ačiū, majore Ermiteidžai, daugiau jūsų netruk- 
dysime. - Jis atsigręžė į Elą. - Mes ištirsime šią aplin- 
kybę, ponia Džekson. Gal peržiūrėkite kitus sesers 
daiktus ir pasakykite mums, ar dar ko nors trūksta. 

Kai už jos nugaros užsidarė miegamojo durys, o 
už buto durų dingo Gilis Ermiteidžas, Frenkas Ebo- 
tas sugrįžo į kambarį ir taip pat užvėrė duris. 

Panelė Silver pažvelgė į jį, paskui į inspektorių. Jos 
smulkiuose taisyklinguose bruožuose spindėjo švelnus, 
bet nepalenkiamas atkaklumas. Kostelėjusi ji tarė: | 

— Išties nesuprantu, kaip čia gali būti įpainiota pa- 
nelė Garsaid. 

Lembas dirstelėjo į ją atlaidžiai, kaip žmogus, lai- 
kantis rankose kozirį. 

— Jei tai jos žiedas, jai teks paaiškinti, kaip jis 
žmogžudystės naktį pateko į Karolos Roulend vonios 
kambarį. Jei žiedas ne jos, turės tai įrodyti — pateikti 
savąjį. O paskui turės paaiškinti, kaip įsigudrino šia- 
me bute palikti galybę savo pirštų atspaudų. 

— Jergutėliau! — sielvartingai nutęsė panelė Sil- 
ver. — Ar tikrai? | 

Lembas linktelėjo. 

— Ant laukųjų durų iš vidaus ir iš išorės, ant vonios 
kambario durų ir ant briaunos, kur radome žiedus, 
ant miegamojo durų, ant šio kambario durų. 

— Jergutėliau! — pakartojo panelė Silver. 

TRISDEŠIMT KETVIRTAS SKYRIUS 


Panelė Silver sėdėjo ponios Spūner svetainėje priešais 
dujinį židinį ir tyrinėjo tvarkingai surašytą laiko gra- 
fiką, kurį jai davė seržantas Ebotas. Bute Nr. 7 netrū- 
ko privatumo, kambarys buvo patogus ir jaukus. Tei- 
sybė, kilimas kiek per modernus jos senamadiškam 
skoniui, bet spalvos gražios, ryškios, o plačios gilios 
sofos ir dviejų minkštų krėslų komplektas, aptrauktas 
samanų žalumo aksomu, jai atrodė itin skoningas ir 
prabangus. Ji atidžiai studijavo grafiką. 

18.15 — Majoras Ermiteidžas pasirodo bute Nr. 3 
(ponios Andervud butas). 

18.30-18.50 — Ermiteidžas bute Nr. 8 (panelės 
Roulend). 

Apie 18.30 — Aivė Lord išeina iš buto Nr. 3. 

18.35 — Panelė Leming trumpam užsuka į butą Nr. 3. 

18.50 — Ermiteidžas išeina iš buto Nr. 3. Maždaug 
tuo metu ponas ir ponia Vilardai veikiausiai kivirčijasi. 

19.00 - Ponia Džekson ateina į Dutą Nr. 8 aplankyti 
savo sesers. 

19.10 — Vilardas eina į butą Nr. 8. Neįleidžiamas. 
Išvyksta nakvoti pas brolį į Ylingą. 

19.20 — Ponia Džekson, lydima panelės Roulend, 
išeina, kad spėtų į 19.25 autobusą. Panelė Garsaid iš 
buto Nr. 4 mato jas išeinančias. 

19.28 - Panelė Roulend grįžta nuo autobuso stote- 
lės lydima ponios Andervud. Aivė Lord eina tuoj už 
jų. Roulend liftu keliasi į butą Nr. 8. Andervud laukia 
lifto. Aivė mato ją nuvažiuojančią. 

19.30 - Aivė pareina į butą Nr. 3. Pamato, kad po- 
nia Andervud negrįžusi. 

19.40 — Ponia Andervud grįžta į butą Nr. 3. Aiški- 
na dešimties minučių tarpą tuo, jog pakilo į viršutinį 
aukštą ketindama pasimatyti su panele Roulend, bet 
apsigalvojo. 

20.30 - Belas išeina į „Ranką ir pirštinę“. Kasdienis 
įprotis. Punktualus sekundės tikslumu. Mato žmogų, 
einantį nuo namo link tolimesnių vartų. Negali jo nei 
atpažinti, nei apibūdinti. Pro jį pravažiuoja ką tik pa- 
judėjęs automobilis. 

20.35 — Panelė Garsaid lipa iš rūsio (matė panelė 
Krein). Sakosi ėjusi pas Belą, kad pakeistų sugedusį 
čiaupą. | 

NB Apie Belo įprotį žaisti smiginį žino visi. Atsar- 
giniai butų raktai kabo ant bufeto senojoje virtuvėje. 
Anksčiau tą pačią dieną panelė Andervud skolinosi 
buto Nr. 7 raktą. Pakabino jį į vietą popiet, Belas neži- 
no kada. Ar panelė Garsaid lipo apačion paimti rakto 
nuo buto Nr. 8? Ji turėjo pagrindo manyti, kad Rou- 
lend išėjusi, nes matė, kaip ji išlydėjo seserį. 

21.30 — Belas grįžta. Visi raktai tvarkingai kaba 
savo vietose. 

24.00, vidurnaktis —- Ermiteidžas skambina panelei 
Andervud pasakyti, kad viskas gerai. 

8.00 - Ponia Smolet aptinka kūną. 

9.45 — Vilardas grįžta į butą Nr. 6. Jis ir ponia Vi- 
lard apklausiami Kuttiso; regis, turi didelių nemalo- 
numų — Vilardas verkęs, ponia Vilard nemiegojusi 
visą naktį. 

Nuo 19.40 iki 20.30 lieka laiko atvykti nežinomam 
svečiui, kuris vaišinosi su panele Roulend. Galbūt jie 
susivaidijo — galbūt jis ją nužudė. Gal tai tas vyras, 
už kurio Roulend tikėjosi ištekėti, o gal Ermiteidžas — 
jis turėjo laiko grįžti. Tai galėjo būti ir trečias asmuo, 
apie kurį nieko nežinome. Kita vertus, Roulend galėjo 
nužudyti panelė Garsaid, kuri turėjo raktą nuo buto 
Nr. 8 ir tikėjosi jį būsiant tuščią. Jei jai šovė mintis 
pakeisti savo žiedą su stikliuku Roulend deimantu, o 
Roulend ją užklupo tai darančią, ji galėjo griebti sta- 
tulėlę ir smogti, Roulend nusisukus: taip galėjo nutik- 
ti, jei šeimininkė ketino skambinti policijai. Telefono 
aparatas stovi ant stalo per jardą ar du į kairę nuo tos 
vietos, kur rastas kūnas. 

Pirštų atspaudai: panelės Garsaid, kaip sakė vy- 
riausiasis inspektorius, visur. Kiti atspaudai — neryš- 
kūs ponios Smolet, paaiškinami tuo, kad ji kasdien 
dirba bute Nr. 8, panelės Andervud ir Ermiteidžo — 
jų vakarykščiais apsilankymais. Nežinomo vyriškio 
pirštų atspaudai ant stiklo su viskiu, bet daugiau nie- 
kur jų nėra, ir tai leidžia spėti, kad jo atvykta su pirš- 
tinėm. Daugiau jokių atspaudų, išskyrus pačios pane- 

lės Roulend. Ponios Andervud atspaudų nėra. NB Ji 
įlipo į liftą mūvėdama pirštines. 

Panelė Silver itin atidžiai studijavo grafiką ir ser- 
žanto Eboto pastabas. Tarpais ji palinksėdavo galvą, 
tarpais papurtydavo. Netrukus pasiėmė mezginį. 
Karo lakūnui skirta kojinė sukosi, virbalai skimbčio- 
jo. Ji dirbo paskendusi mintyse. 


TRISDEŠIMT PENKTAS SKYRIUS 


Pasigirdus skambučiui, panelė Silver pakilo ir nuėjo 
prie durų. Ant slenksčio sutiko seržantą Ebotą ir pa- 
kvietė jį į vidų. 

— Pamaniau, galėtume pasišnekėti, - pasakė jis ir 
susilaukė pritariamos šypsenos. 

Įžengęs į svetainę jis pritarė, kad oras šiam metų 
laikui labai šaltas — šitoks staigus pasikeitimas — ir 
kad dujinis židinys tikrai labai patogus. Kai abu susė- 
do ir panelė Silver vėl pasiėmė mezginį, jis tarė: 

— Mes dar kartą apklausėme ponią Smolet. Jai buvo 
tekę dirbti ir pas panelę Roulend, ir pas panelę Gar- 
said. Ji tiesiai šviesiai išklojo, kad žiedas priklausąs 
panelei Garsaid. Apie inicialus ant kito žiedo ji viską 
žinojo. Landi moteriškė. 

Panelė Silver atsiduso. 

— Tokios moterys visuomet labai smalsios. Gyve- 
nimą jos leidžia svetimų žmonių namuose, todėl vi- 
sai natūralu, kad domisi tuo, kas ten vyksta. Jų pačių 
gyvenimas dažnai būna pilkas ir nuobodus. — Pro 
krutančių virbalų viršų ji pažvelgė į pašnekovą. — 
Tikiuosi, vyriausiasis inspektorius nedarys skubotų 
sprendimų dėl panelės Garsaid suėmimo. 

Seržanto Eboto veide šmėstelėjo kandi šypsenėlė. 

— Ar matėte, kad jis ką nors darytų skubotai? - su- 
murmėjo jis. 

Panelė Silver metė į jį priekaištingą žvilgsnį. 

— Apdairumas yra tikra vertybė, kai tenka turėti rei- 
kalų su kitų žmonių gyvenimais, — pastebėjo ji. — Tu- 
riu pasakyti, jog aš anaiptol nelaikau žiedų pakeitimo 
galutiniu ir neginčijamu įkalčiu. Tai vienas iš tų įro- 
dymų, kurie iš pirmo žvilgsnio atrodo įtikinami, bet 
juos dažnai galima paaiškinti visai paprastai. Žinoma, 
visai galimas daiktas, kad panelė Garsaid pasiėmė pa- 
nelės Roulend buto raktą ir įėjo į butą turėdama tikslą 
sukeisti žiedus, ten buvo užklupta ir smogė statulėle 
Roulend, kad toji nepaskambintų policijai. Taip pat 
galimas daiktas, kad ji paprasčiausiai aplankė pane- 
lę Roulend, o vizito metu prireikė nusiplauti rankas. 
Panelės Roulend žiedai buvo rasti šalia praustuvo. Su- 
keisti juos galėjo ir čia visai atsitiktinai. Tokios versijos 
bet kokiu atveju galėtų laikytis gynyba. Tačiau dėl vie- 
no esu beveik tikra — asmuo, numazgojęs statulėlę ir 
padėjęs ją atgal ant sofos, buvo ne panelė Garsaid. 

Frenkas Ebotas gyvai susidomėjo. 

— Kodėl taip manote? 

Panelė Silver atlaidžiai jį stebėjo. Jis panašaus am- 
žiaus kaip jos sūnėnas Hovardas, šiuo metu tarnau- 
jantis Artimuosiuose Rytuose. Hovardas, žinoma, 
kur kas patrauklesnės išvaizdos. 

— Ponia Smolet man labai tiksliai apibūdino pa- 
nelės Garsaid charakterį. Kaip daugelis netekėjusių 

moterų, kurios gyvena vienos, jinai yra be galo švari 
ir tvarkinga. Pati ponia Smolet, mano manymu, skru- 
pulingu tvarkingumu nepasižymi. Ji skundėsi panelės 
Garsaid reikalavimu kiekvieną daiktelį padėti tiksliai 
į tą pačią vietą ir lygino ją su ponia Vilard, kuri, anot 
jos, norinti, kad viskas būtų švaru, bet nesukanti gal- 
vos, kur kas padėta. 

Frenkas Ebotas tyliai sušvilpė. 

— Tai štai kas! 

Panelė Silver kostelėjo. 

— Esu tikra, kad toks žmogus kaip panelė Garsaid 
nuplautą statulėlę būtų pastatęs atgal ant židinio at- 
brailos. 

— Bet poniai Vilard nesvarbu, kur ką padėti, nors 
švarą ji mėgsta? 

Panelės Silver virbalai skimbtelėjo. 

— Jei tikėsime ponia Smolet, - atsakė ji. 

Frenkas Ebotas atsilošė kėdėje ir su piktdžiugos ki- 
birkštėle šviesiai melsvose akyse pažvelgė į ją. 

— Ar galiu paklausti, kada išgavote šias paslaptis? 

Kaip atsako susilaukė šypsenos, kurios nebuvo už- 
sitarnavęs. 

— Kai padėjau jai suplauti indus po pietų pas ponią 
Andervud. 

Jis irgi jai nusišypsojo. | 

— Tai va kaip jūs atimate duonos kąsnį iš vargšo 
policininko. Aš negaliu be niekur nieko užsukti ir 
padėti suplauti indus. Ar ji papasakojo jums dar ką 
nors? 

— Taip, bet ne viskas susiję su šia byla. Turiu jums 
pasakyti, jog panelės Garsaid finansinė padėtis tik- 
riausiai labai prasta. Jau kurį laiką ji verčiasi be jokios 
namų ruošos pagalbininkės. Išpardavė beveik visus 
baldus, ir, kaip sako ponia Smolet, visą savaitę nepir- 
ko maisto — iki šio ryto, kai grįžo su pilnu krepšiu 
pirkinių. | | 

— Tai štai kodėl, grįžusi iš miesto, ji pusryčiavo. 
Pirmą sykį nuėjęs Kurtisas jos nerado namie, o kai 
rado, ji kaip tik ruošėsi pusryčiauti. Jam pasirodė, kad 
laikas ne visai tinkamas. Svarstau, ar ji nebus parda- 
vusi žiedo. Šefas ketina grįžęs ją apklausti. Jis išėjo 
pasikalbėti su vyriškiu, už kurio ruošėsi tekėti Karola 
Roulend - pagalvojo, kad verčiau išsyk kai ką išsiaiš- 
kinti. Jei ant viskio stiklo rasti pirštų atspaudai jo, jei 
jis gėrė su mergina likus valandai iki žmogžudystės, 
tai greičiausiai jis ir bus paskutinis, matęs ją gyvą — 
arba priešpaskutinis, jei ją nužudė kas nors kitas. Jei 
šefas neįtrauks jo į įtariamųjų sąrašus, stversis pane- 
lės Garsaid. Nebent išaiškėtų dar kas nors nauja. Ar 
jūs iš tiesų kažką žinote apie ponią Vilard, ar tik šiaip 
šaudote tuščiais šoviniais? 

Panelė Silver kostelėjo su vos juntamu priekaištu. 

— Anot ponios Smolet, nuplauti statulėlę ir palikti 
ją gulėti kur pakliuvo, atitiktų ponios Vilard charak- 
terį. Ji šįryt buvo pas Vilardus. Tai jos įprasta diena. 
Ją įleido ponas Vilardas. Perspėjo, kad neitų į miega- 
mąjį, nes ponia Vilard miega. Atrodė gerokai išsikan- 
kinęs, o kai ji užsiminė apie panelės Roulend mirtį, 

pasakė: „Nekalbėkite apie tai!“ ir išėjo iš buto. Ji rado 
suknelę, kurią vakar ponia Vilard buvo apsivilkusi, 
sukištą šlapią vonios kambario spintelėje. Pasak jos: 
„Tai buvo nauja suknelė ir visiškai švari - kam reikėjo 
ją skalbti?“ Dar papasakojo, kad ponas Vilardas lakstė 
paskui panelę Roulend. Žinoma, ji liežuvininkė ir gali 
priskaldyti iš degtuko vežimą. 

Frenkas Ebotas dar kartą sušvilpė. 

— Kiek dar žmonių galėjo nužudyti merginą, ar 
įsivaizduojate? Šiuo metu turime Ermiteidžą, ponią 
Andervud, turtingąjį Sičio džentelmeną, panelę Gar- 
said ir ponią Vilard. Embarras de richesse*. Tikiuosi, 
kad ne visi pabandė tą padaryti? 

— Pone Ebotai, aš nesakau, kad kuris nors iš jų ją 
nužudė. Manau, reikėtų apklausti abi — ir panelę Gar- 
said, ir ponią Vilard, o tą suknelę, kurią, regis, kiek 
netikėtai teko skalbti, reikėtų ištirti, ar nelikę kraujo 
dėmių. Jei skalbta ne itin kruopščiai, gal bus likę ko- 
kių pėdsakų. Dar, manau, būtų gerai pasidomėti visų 
namo nuomininkų praeitimi. Lemingų moterys ir 
panelė Garsaid gyvena čia jau gana seniai. Vilardai — 
dvejus metus. Taip pat ir ponas Dreikas, bet apie jį, 
regis, nieko nėra žinoma. Jis lyg ir gaubiamas paslap- 
ties. Spūneriai — neseni nuomininkai, bet jie išvykę. 
Kiti neseni nuomininkai yra ponia Andervud ir seny- 
va dama iš pirmo aukšto — ponia Meredit. Su ponia 
Andervud man teko susitikti vienuose namuose pas 


* Gausumas apsunkina (pranc.). 

mano draugus, gerai pažįstančius ją ir jos vyrą — avia- 
cijos pulkininką leitenantą Andervudą. Apie majorą 
Ermiteidžą galima pasiteirauti Karo ministerijoje; 
dar siūlyčiau sužinoti ankstesnį ponios Meredit adre- 
są ir kiek laiko ji gyvena su savo įnamėmis. Manau, 
vyriausiasis inspektorius su tuo susidoros. Jis nepa- 
prastai kruopštus. | 

— Tiesą sakant, —- kuo nerūpestingesniu balsu pa- 
stebėjo Frenkas Ebotas, - šiuo metu mes per medžius 
nebeįžiūrime miško. Ir aš labai norėčiau žinoti, koks, 
jūsų supratimu, tasai miškas. Aišku, ne oficialiai, bet 
tarp mūsų — unter vier Augen, kaip sakoma. Labai 
vaizdingas posakis, ar ne — „prie keturių akių“. Taip 
ir matai du kantrius profesorius prie mikroskopo, 
uoliai tyrinėjančius naują mikrobą. Bet grįžkime prie 
reikalo. Jūs ką tik pavadinote mane ponu Ebotu. Na, 
iš tiesų tai aš seržantas Ebotas. Bet jei galėtumėte dar 
kurį laiką to neprisiminti, man būtų įdomu išgirsti, 
ką manote apie tą mišką —- imkime ir paliežuvaukime 
dviese prie dujinio židinio. 

Panelė Silver suspaudė lūpas, bet jos akys žvelgė 
maloniai. Tas jaunuolis neabejotinai įžūlus, bet ji, 
kaip dauguma vyresnio amžiaus senmergių, buvo at- 
laidi įžūliems jaunuoliams. Kiek patylėjusi ji tarė: 

— Na ką gi, pone Ebotai, dujinis židinys čia yra. Dėl 
liežuvavimo nesu tokia tikra. Gal jau ir taip jums per 
daug papasakojau. Tam, kad padarytume teisingą iš- 
vadą, reikia visų įrodymų. Juos sudaro begalė žodžių 
ir veiksmų, kurie vienas kitą veikia, persipina, atsi- 

skiria ir vėl susijungia. Paskalos kai kuriuos žodžius 
bei veiksmus ryškiai nušviečia, pakiša po mikrosko- 
pu, dėl to galiausiai sutrinka pusiausvyra ir gauname 
iškreiptą vaizdą. Lordas Tenisonas neabejotinai tą ir 
turėjo omeny, rašydamas: „Jei tau įžūliai meluoja, gali 
bandyti atkirst, bet jei melą tieson įvynioja, kaip juos 
vieną nuo kito atskirt?“ 

Ji pasuko mezgamą kojinę ir romiai ją nužvelgė. 

Frenkas Ebotas nusišypsojo. Gal kiek ir kandžiai, 
bet visgi tai buvo labai nuoširdi šypsena. Jis tarė: 

— Žinote, jūs neatsakėte į mano klausimą. Manau, 
nepanorote, o gal tiesiog praleidote pro ausis. Aš sa- 
kiau, kad mes per medžius nematome miško ir klau- 
siau, koks, jūsų nuomone, tas miškas. Kitaip sakant, 
ar už viso to kas nors slypi ir jei taip, kas? Ar tai pa- 
prasta žmogžudystė, įvykdyta iš pavydo arba nesusi- 
valdymo, ar užjos slypi kažkas, paverčiantis žmogžu- 
dystę tiesiog simptomu? 

Panelė Silver pakėlė akis. 

— Jums taip atrodo, pone Ebotai? 

Jis nenukreipė žvilgsnio. Primerktos akys buvo 
budrios. 

— Taip, atrodo. 

Ji rimtai linktelėjo. 

— Taip. | 

— Gal pasakysite man, ką apie tai galvojate? 

Ji vėl linktelėjo. 

— Pone Ebotai, aš manau, jog tai šantažas. 

TRISDEŠIMT ŠEŠTAS SKYRIUS 


Ponia Smolet pasirodė bute Nr. 1 maždaug tuo pačiu 
metu, kai seržantas Ebotas spaudė buto Nr. 7 durų 
skambutį. Teoriškai ji užsuko pasiteirauti, ar panelė 
Krein užsisakė raktažolių muilo, „nes jeigu ne, man 
visai nesunku užeiti jo pakeliui į namus ir kitą rytą 
atnešti“, bet iš tiesų tiesiog netvėrė iš pasididžiavimo 
ir norėjo išsipasakoti, kad vyriausiasis inspektorius 
antrą kartą ją išsikvietė. 

Panelė Krein - šeimininkė tuo tarpu ilsėjosi - buvo 
labai dėmesinga ir atidi. 

— Jie, žinoma, liepė man niekam nieko nepasakoti. 
Policija visuomet taip sako, aš tik galvoju, kuo jie mus 
laiko —- mumijomis muziejuje, ar ką? Pagaliau žmonės 
yra žmonės ir jeigu jie turi liežuvius, vadinasi, reikia 
jais ir naudotis. Niekam nieko nepasakoti, va ką sakė 
inspektorius — aš, aišku, ir nepradėčiau lieti širdies pir- 
mam pasitaikiusiam, aš ne kokia plepė, jūs gi žinot. 

— O taip, žinoma, — sutiko panelė Krein. — Ir aš, 
savaime suprantama, nieku gyvu daugiau niekam ne- 
prasitarsiu. 

Ponia Smolet linktelėjo. 

— Aš tą žinau. Na ką gi, tarp mūsų šnekant, jiems 
užkliuvo panelė Garsaid ir aš jums pasakysiu kodėl. 
Atsimenate jos žiedą — tą su dideliu deimantu? 

Panelė Krein atrodė nusivylusi. 

— Regis, ne... 

Jodvi kalbėjosi virtuvėlėje — ponia Smolet buvo 
atsišliejusi į spintelę, ant viryklės kaito bepradedąs 
švilpti arbatinukas, panelė Krein kuitėsi su arbatos 
puodeliais. 

— Žinoma, iš kur gi galėtumėt atsiminti, — atlaidžiai 
pasakė ponia Smolet. — Ji jau tokia, panelė Garsaid — 
visada užsimauna pirštines prieš iškeldama koją iš buto 
ir nenusimaus, kol negrįš namo. Ką gi, tas žiedas tik su 
vienu deimantu, tokiu dideliu, ji visą laiką jį mūvi. Kai 
tik atsikraustė panelė Roulend, aš iškart pastebėjau, 
kad ji turi tokį pat žiedą, taip jai ir pasakiau, kai tvar- 
kiau kambarį. „Kaip įdomu, ar ne, - sakau, - jūsų ir 
panelės Garsaid žiedai panašūs kaip du vandens lašai?“ 
O paskui, po kokios savaitės ji man pasakė, kad ma- 
Ččiusi panelės Garsaid žiedą ir kad aš nė kiek neklydusi. 
Kaip tik tuomet iš buto vežė panelės Garsaid baldus, ši 
stovėjo laiptų aikštelėje, o panelė Roulend ėjo pro šalį 
ir pastebėjo žiedą ant jos rankos. O inspektorius, kuris 
mane klausinėjo, štai ką padarė - duoda man žiedą ir 
klausia: „Ponia Smolet, ar esate anksčiau jį mačiusi?“ 
Aš ir sakau: „Matydavau jį kiekvieną dieną“ Tai jis ir 
klausia: „Kieno šis žiedas?“, aš atsakau, kad panelės 
Garsaid. Na, jis klausia, iš kur aš žinau, o aš jam sakau: 
taigi jau geri penkeri metai kiekvieną dieną matau jį 

sau po nosim. Tada jis vėl klausia, ar aš žinau, kad pa- 
nelė Roulend turėjo lygiai tokį patį, aš sakau — žino- 
ma. O tada: „Ar jūs juos atskirtumėte?“ klausia, o aš 
jam: „Be abejo! Daugybę kartų laikiau rankoje pane- 
lės Roulend žiedą, ant jo yra inicialai — M. B. Tai lyg ir 
šeimos relikvija, taip ji man sakė: Tada jis pasakė, kad 
galiu eiti ir kad niekam apie tai nekalbėčiau. 

Panelė Krein klausėsi sunėrusi rankas ir prasižio- 
jusi. 

— O! - iškvėpė ji. - O, ponia Smolet, ką, jūsų ma- 
nymu, tai reiškia — ta istorija apie žiedus? Atrodo taip 
keista... 

Ponia Smolet atmetė galvą. 

— Neklausinėkite manęs, ką tai reiškia, panele 
Krein. Daug šnekos — mažai naudos, aš tai taip galvo- 
ju. Nieko nesakau ir nieko neįtarinėju, bet jei mano 
žiedas atsirastų nužudyto žmogaus bute, užuot bu- 
vęs ten, kur jam priklauso būti, na, aš ne itin smagiai 
jausčiausi. Ir dar kai ką galiu jums papasakoti, pane- 
le Krein, tik žiūrėkite, kad niekas nesužinotų. Kai šį 
rytą su pirkinių krepšiu sugrįžo panelė Garsaid, iš 
savo buto išėjo ponia Leming. Jūs žinote, jos truputį 
padraugauja, ji ir panelė Garsaid, taigi jos stovėjo ir 
šnekėjosi, o aš girdėjau. Ponia Leming ir klausia pa- 
nelės Garsaid: „Ką jūs veikėte vakar vakare?“, klausia 
ji. „Tris kartus bandžiau jums prisiskambinti telefonu 
tarp pusės devynių ir devynių, bet niekas neatsiliepė“, 
sako. O panelė Garsaid - na, aš pamaniau, kad ji atro- 
do nei šiaip, nei taip, —- atsakė buvusi apačioj pas Belą 

dėl čiaupo. O ponia Leming nusijuokia — nepasaky- 
čiau, kad malonus tas jos juokas - ir sako: „Jums būtų 
tekę paeiti kiek toliau nei iki rūsio, jei norėjote surasti 
Belą po pusės devintos. Į tą jo aludę, va kur jums būtų 
reikėję eiti tarp pusės devintos ir pusės dešimtos. O 
jei to nepadarėte, tikrai nebūtumėte sugaišusi kone 
pusvalandžio, mieloji“ Panelė Garsaid greitai klau- 
sia: „Pusvalandžio? Ką jūs turite omeny?“ O ponia 
Leming sako: „Na, aš jums skambinau be dvidešimt 
penkių minučių devynios, paskui po penkiolikos mi- 
nučių ir niekas neatsiliepė“ Panelė Garsaid atsako, 
girdi skambutis turbūt buvo sugedęs ir tuoj pat ima 
lipti aukštyn, nelaukdama lifto. Keista, ar ne? Jai gi 
neprireikė bėgti iki pašto, nes visi žino, kad ji niekada 
nekelia kojos lauk per užtemdymą. Bet nieko gero iš 
to plepėjimo, tiesa, panele Krein? 

— Tikra tiesa, — sąžiningai pripažino panelė Krein. 

— Aš niekam nebūčiau prasitarusi, tik jums vienai, 
jei ne ta į guvernantę panaši moterytė, viešinti pas 
ponią Andervud. Jau tokia draugiška — padėjo man 
sumazgoti indus po pietų, ir mes pasišnekučiavome. 
Ji irgi sako tą patį, ką mudvi — ne pro šalį žiūrėti ką 
kalbi, kai čia pat sukiojasi policija. Bet minčių juk ne- 
sužiūrėsi, ar ne? 

Panelė Krein atrodė susisielojusi. 

— Išvaizda taip dažnai būna apgaulinga... 

— Tikėkimės, — užbaigė ponia Smolet ir pasišalino. 

Kadangi Paker turėjo laisvą popietę, panelė Krein 
tęsė pradėtą darbą — ruošė senajai poniai arbatą. 

TRISDEŠIMT SEPTINTAS SKYRIUS 


Visame Vandelero name buvo ruošiama arbata. Ponia 
Vilard, numigusi keletą valandų ir atsigavusi, susitai- 
sė gardžios stiprios arbatos ir gėrė ją su skrebučiais, 
plonai apteptais sviestu. Ponas Vilardas negrįžo, bet 
kadangi jis niekuomet nepareidavo namo arbatos, iš- 
skyrus šeštadienius ir sekmadienius, ji dėl to nesijau- 
dino. Jautėsi lyg pakirdusi iš košmaro. Alfredas buvo 
sukvailiojęs, bet dabar jis vėl priklauso jai. Jis klūpojo 
prie jos kojų ir verkė. Karola Roulend mirusi. Ji gerai 
išsimiegojo ir mėgaujasi arbata. 

Aivė Lord grįžo iš miesto. Iš tolo jai pasitaikė pama- 
tyti savo draugužį, kuris pamojavo ir nusišypsojo, tai- 
gi ji jautėsi geriau. Ponia Andervud tuoj po priešpie- 
čių pasitraukė į savo kambarį ir, iš visko sprendžiant, 
ilsėjosi. Gilis ir Midė svetainėje buvo likę vieni. Midė 
nieko nebegalvojo. Jautėsi taip, lyg būtų gavusi nu- 
skausminamųjų vaistų po ilgai kankinusio skausmo. 
Sąmonė aiški, bet baisu net krustelėti, kad skausmas 
neatsinaujintų. Jai buvo gera jausti Gilio rankas, ap- 
kabinusias ją, priglausti savo skruostą prie jo ir leisti 
jam kalbėti. | 

Netrukus Aivė įnešė padėklą, po to atsidarė ir vėl 
užsidarė priekinės buto durys. Įėjo ponia Andervud. 

— Negaliu suprasti, ką veikia panelė Silver, - nusi- 
skundė ji. —- Visą popietę ji prabuvo Spūnerių bute. 
Dirstelėjau laukan pažiūrėti, gal jau ateina, bet jos nė 
padujų. Paskambink jai, Mide, ir pasakyk, kad arbata 
paruošta. Žinai numerį. — Ji klestelėjo į kėdę ir, Midei 
beeinant prie telefono, pridūrė: - Pas panelę Garsaid 
buvo viešnia — stebuklams nėr galo! Mačiau ją lipant 
į liftą. | 

Panelė Garsaid ką tik iš virdulio įsipylė verdančio 
vandens į mažą rudą arbatinuką, pakeitusį buvusį 
tokį mielą širdžiai karalienės Onos laikų sidabrinį, kai 
pasigirdo durų skambutis. Ji atidarė duris ir nustebo 
išvydusi nepažįstamą moterį — jauną, itin madingos 
išvaizdos, smarkiai išsidažiusią, šviesiom ant pečių 
krintančiom garbanom, elegantišku juodu apsiaustu, 
juokingai atrodančia maža pakreipta skrybėlaite ir 
akiniais labai plonais vėžlio kiauto rėmais. Ji žengė į 
koridorių ir manieringai pasiteiravo: 

— Panelė Garsaid? 

Panelė Garsaid palenkė galvą. 

— Norėčiau trumpai su jumis šnektelti. Tai dėl žiedo. 

Panelė Garsaid uždarė duris. Jos elgesys, visuomet 
labai santūrus, pasidarė dar santūresnis. 

- Arjus atsiuntė Alingemas? - paklausė ji. 

Jųdviejų pašnekesys ilgai netruko. Po kurio laiko 
lankytoja išėjo iš buto ir nusileido liftu. Kaip tik tuo- 
met ją ir pamatė ponia Andervud. 

Juodai apsirengusi moteris trumpam šmėsteli ir 
pradingsta. Jos pastabą apie žiedą ir panelės Garsaid 
atsakymą girdėjo tik jos abi. Todėl niekas negalėjo jos 
susieti nei su Alingemu, nei su žiedu. Kas įvyko tarp 
jos ir panelės Garsaid už uždarytų buto durų, belie- 
ka tik spėlioti. Svarbiausia jos trumpo apsilankymo 
pasekmė ta, kad ši mergina buvo paskutinė, mačiusi 
panelę Garsaid gyvą. 


TRISDEŠIMT AŠTUNTAS SKYRIUS 


Panelė Silver su malonumu gėrė arbatą. Koks šviesus 
ir jaukus kambarys. Lauke drėgna ir ūkanota, užtat 
kaip gera čia, ponios Andervud svetainėje, kur švie- 
čia lempos ir dega nedidelis skaisčiai liepsnojantis 
židinys. Aivė buvo iškepusi puikiausių sklindžių, o 
aviacijos pulkininkas leitenantas Andervudas atsiun- 
tęs žmonai medaus iš šiaurės. Žinoma, visi buvo gan 
tylūs. Taip ir derėjo. Tokia pribloškianti nelaimė, ne- 
svarbu, kad netektis ne asmeniška — vis dėlto vargšė 
panelė Roulend buvo Ermiteidžo brolienė. Visai na- 
tūralu, kad jis atrodo rimtas ir susimąstęs, o jo su- 
žadėtinė išblyškusi ir drebanti. Jaunai merginai tokia 
patirtis tikrai ne iš maloniųjų. 

Ponia Andervud, savaime suprantama, irgi turi už- 
tektinai peno apmąstymams. Visiems bus geriau ati- 
trūkti nuo savų minčių. 

Siekdama šio tikslo, panelė Silver nepaliaujamai 
šnekučiavo apie šį bei tą, paįvairindama pokalbį tokia 
daugybe klausimų apie visus ir viską šiame name, kad 
visi tik ir atsakinėjo į juos. Ji ypač domėjosi ponu Drei- 
ku, kurį čion atvykdama tik trumpai buvo mačiusi. 

— Toks šaunus vyriškis — ir tokios romantiškos iš- 
vaizdos. Man jis kažką primena. Galbūt jūs man pa- 
dėtumėte... 

Midė nusišypsojo ir tarė: 

— Ar tik ne Mefistofelį? 

Panelė Silver nušvito. 

— Na žinoma! Kokia aš kvaila! Iš tiesų nepapras- 
tas panašumas. Tikiuosi, jo charakterio jis nepaveikė. 
Kuo, sakėte, jis užsiima? 

Midė dvejodama atsiliepė: 

— Aš nežinau... 

— Niekas nežino, - pasakė ponia Andervud, nema- 
loniai pabrėždama žodžius. 

Gilis kilstelėjo antakius, o panelė Silver švelniai pa- 
stebėjo: 

— Jergutėliau, labai intriguoja. 

Ponia Andervud atmetė galvą. Jos kaštoninės gar- 
banos buvo be priekaišto, tačiau veidas atrodė sukri- 
tęs ir pasenęs dešimčia metų. Rūsčiu, kaltinamu bal- 
su ji tarė: 

— Niekas apie jį išvis nieko nežino ir jei Agnesė Le- 
ming nepasisaugos, jai gali prastai baigtis. 

Netrukus panelei Silver teko išklausyti viską, ko 
ponia Andervud nepasakė Agnesei Leming. 

— Aš mačiau juos pareinančius iš miesto. Ji tikriau- 
siai žino, kada atvažiuoja jo traukinys ir maždaug tuo 
laiku eina apsipirkti. Tiesiog galva neišneša, ką jis joje 
įžvelgia ir pasakysiu - jei aš būčiau jos motina, norė- 
čiau apie jį kur kas daugiau žinoti... 


238 


Midė atrodė susikrimtusi. Ji nieko nepasakė. Pane- 
lė Silver nieko nelaukdama prašneko apie kitą butą: 

— Ponia Meredit — tokia maloni dama, kaip sako 
ponia Smolet, bet, deja, kurčia. Ar jūs ją bent kiek 
pažįstate? Regis, ji turi labai atsidavusią kompanionę, 
panelę Krein, tačiau tarnaitė atrodo uždara ir nelin- 
kusi bendrauti. Aš vis galvoju, gal ji giminė tokių Me- 
reditų, apie kuriuos esu girdėjusi iš savo gero draugo. 
Ar žinote, kur senoji ponia gyveno prieš atsikrausty- 
dama čionai? 

Midei taip palengvėjo, pasikeitus pokalbio temai, 
jog ji apsidžiaugė turinti ką pasakyti. 

— Belas sako... - prakalbo ji ir nutilo. 

— Belas? - griežtai paklausė ponia Andervud. 

— Taip. Jis man pasakojo, kad kai ponia Meredit 
čia atsikraustė, pradžioje kiekvieną kartą išvažiavu- 
si vežimėliu klausdavo, ar ją veža į Pentailsą, o kartą 
sakė norinti važiuoti į Toud Roką. Dar ji minėjo Belui 
gyvenusi Maunt Plesente — suprantate, jis padėdavo 
vežimėlį nukelti laiptais, - bet dabar vargšelė beveik 
nebešneka. 

— Labai liūdna, — maloniai ir žvaliai atsiliepė pa- 
nelė Silver. — O dabar papasakokite man apie panelę 
Garsaid. Aš dar jos nemačiau, bet ji mane domina. Ar 
žinote ką nors apie jos pomėgius, pažintis? 

Ponia Andervud dar smarkiau nei pirma krestelėjo 
galvą. | 

— Ji laiko save viršesne už kitus — tą mes visi žino- 
me - bet nežinau, ar kas nors susigaudo, kodėl. Anks- 

čiau ji gyveno su broliu, man regis, jis buvo profeso- 
rius. Jie daug keliavo po Prancūziją, Vokietiją, Italiją 
ir panašiai. Manau, iš čia ir bus tas jos pasipūtimas. 

— Abidvi Lemings ją pažįsta, - tarė Midė. - Agne- 
sė sako, kad ji labai išdidi ir santūri. Atsikėlė čia po 
brolio mirties, bet aš įtariu, kad dabar jos reikalai itin 
prasti. Agnesė dėl jos nerimauja. 

— Suprantu, — tai pasakiusi, panelė Silver dar už- 
davė begalę klausimų apie poną ir ponią Vilardus bei 
Lemingų moteris. 


TRISDEŠIMT DEVINTAS SKYRIUS 


Baigus gerti arbatą, viešnia paslaugiai pasuko į vir- 
tuvę. 

— Mūsų ne tiek jau mažai, todėl esu tikra, Aive, kad 
jums nepakenks kukli pagalba plaunant indus. Aš pa- 
dėjau poniai Smolet sušluostyti indus po priešpiečių 
ir mudvi labai sparčiai susidorojome. 

Atrodė, Aivė dvejoja. Ji nelabai mėgo svetimus 
žmones virtuvėje. Nebent panelė Midė sumanytų pa- 
gelbėti... bet ji visai tam netinka, o čia dar majoras 
Ermiteidžas ir visa kita. Tačiau buvo apdovanota to- 
kia meilia šypsena, kad persigalvojo. Draugija nepa- 
kenks — o po to, kas nutiko, nesinori būti vienai, jei 
galima nebūti. Ji tarė: 

— Žinoma, tai labai miela. 

— Koks gražus porcelianas, — gyvai pastebėjo pa- 
nelė Silver. —- Aš taip mėgstu rožes. O, matau, jūs čia 
turite gerą karšto vandens tiekimą. Kaip patogu. 

Aivė buvo atsukusi čiaupą ir krovė arbatos rykus į 
dubenį iš papjė mašė. Panelė Silver tęsė šneką. Mer- 
gina atrodė lyg būtų visas akis išverkusi — ji pastebė- 
jo tai šįryt vos atvykus. Gerai, kad po priešpiečių jai 

buvo leista išeiti. Dabar ji atrodo daug geriau. Panelė 
Silver tarė: 

— Jūsų rankos, Aive, labai miklios ir jūs taip suma- 
niai darbuojatės. Manyčiau, tai dėl to, kad dirbote 
akrobate. Panelė Midė man apie tai pasakojo. Koks 
nepaprastas gyvenimas. Gal prieš metus skaičiau la- 
bai įdomią knygą apie cirko gyvenimą — Luko cirkas, 
taip jis vadinosi — tikrai žavinga knyga, neįmanoma 
atsitraukti. Namų ruošos darbai jums didžiulė per- 
maina, tiesa? 

Aivė nė pati nepajuto, kaip ėmė pasakoti viešniai 
apie Gledę, apie nelaimingą atsitikimą ir kaip dakta- 
rai nusprendę, kad iš jos lyno akrobatės jau nebus. 

— Bet aš, tiesą sakant, esu tokia pat kaip buvusi. Tik 
nebenorėčiau vėl lipti ant lyno. Visiškai atpratau tai 
daryti ir be Gledės nė kiek nenorėčiau. Man jos ir taip 
baisiai trūksta, o jei grįžčiau į cirką, būtų dar blogiau. 
Mudvi nebuvome tikros cirkininkės, žinote — ne visai 
tikros. Daugiausia dirbome miuzikholuose. Gledė ir 
Aivė — taip vadinomės. Turiu kelias senas afišas su 
vardais. Atrodo, viskas buvo taip seniai. 

— Ar ten ir susipažinote su panele Roulend? - ma- 
loniai pasiteiravo panelė Silver. 

Aivė išmetė rožėmis išmargintą puodelį. Šis nukri- 
to į plautuvę ir susikūlė. Ji keistai cyptelėjo. 

— Nebijokite, - pasakė panelė Silver, - ir nesikrims- 
kite dėl puodelio. Jūs susipažinote su panele Roulend 
miuzikhole, tiesa? 

* Aivė sumirksėjo. 

-— Ji nenorėjo, kad kas nors žinotų, — atsakė. 

— Puikiai suprantu, - tarė panelė Silver. Ji labai švel- 
niai žvelgė į Aivę. - Bet dabar tai nebeturi reikšmės. 

Aivė stovėjo nugara į plautuvę, liesomis stipriomis 
rankomis spausdama jos kraštus. 

— Ką man su jumis daryti? Aš niekad neprasitariau 
nė žodžiu, prisiekiu. Niekam nesakiau. Ji buvo gera 
Gledei ir man, kai mudvi buvome vaikai. Leisdavo 
žiūrėti, kaip rengiasi — padėti susitvarkyti sparnus. Ji 
vaidino Peteliškių fėją ir atrodė labai graži. Nenorėjo, 
kad kas nors žinotų, jog esame pažįstamos. O argi da- 
bar svarbu? Ji mirusi. 

Pačiu švelniausiu balsu panelė Silver tarė: 

— Ne, dabar jau nesvarbu. Manau, jums geriau būtų 
apie tai papasakoti. Ji pasiūlė jums pasisamdyti pas 
ponią Andervud, ar ne? 

Aivė nustėro. Būtų pasitraukusi atatupsta, bet ją 
sulaikė plautuvė. 

— Iš kur jūs žinote? — išgąstingai sušnabždėjo ji. 

Atsitiktinai pataikiusi į dešimtuką, panelė Silver į 
sėkmę reagavo santūriai. 

— Jūs ją sutikote. Ar tai buvo atsitiktinumas? Vi- 
sada malonu netikėtai susitikti seną draugę. Ji jums 
papasakojo nuomojanti čia butą ir pasiūlė pamėginti 
laimę pas ponią Andervud? 

Aivė linktelėjo. Ji jautėsi beveik kaip pas dantų gy- 
dytoją, tik dar blogiau. Visos paslaptys, kurių nevalia 
buvo niekam pasakoti, viena po kitos buvo ištraukia- 
mos į dienos šviesą. Jos mintys blaškėsi, ieškodamos 


243 


kur pasislėpti. Guvus Londono gatvių vaiko protas 
rado išeitį: „Papasakok jai ką nors, greitai! Kitaip ji 
nesiliaus. Pasakyk jai šiek tiek, kad liautųsi klausinė- 
jusi, kad pamanytų, jog pešė išties daug. Varyk - ji 
užkibs!“ Aivė vėl sumirksėjo ir be kvapo išklojo: 

— Jūs man neleidote nė prasižioti, panele, tai iš kur 
jūs žinote? | 

Užuot atsakiusi, panelė Silver uždavė kitą klau- 
simą: 

— Arjūs tikrai vaikštote per miegus? 

Tai buvo siaubinga. Aivei galutinai pristigo kvapo. 
Jai pasirodė, kad stovi visai nuoga, o panelės Silver 
žvilgsnis gręžia ją kiaurai iki pat kaulų. Įtraukusi oro, 
ji atsakė: 

— Vaikščiodavau, kai buvau vaikas. 

— Ar tokių atvejų pasitaikė, jums gyvenant čia? 

— Galėjo pasitaikyti. 

Panelė Silver, švelniai priekaištaudama, papurtė 
galvą. | 
— O aš taip nemanau. Ponia Andervud užraki- 
na lauko duris ir nakčiai pasiima raktą į miegamąjį, 
tiesa? Mano manymu, jūs išlįsdavote pro savo kam- 
bario langą ir slinkdavote atbraila, kuri juosia namą, 
ko! prieidavote kopėčias. Tik buvusi akrobatė galėjo 
ryžtis tokiam dalykui, bet jums tai neatrodė sunku. 
Man regis, jūs netgi tuo mėgavotės. Pastebėjau, kad 
atbraila juosia namą ties langais, taigi jums tereikėjo 
tik palypėti gaisrininkų kopėčiomis, norint pasiekti 
panelės Roulend butą. Mačiau, kad kopėčios yra šalia 

svetainės lango. Jūs galėdavote ją aplankyti niekam 
nežinant. Tą ir darėte, ar ne? 

— Kaip jūs sužinojote? 

— Nes grįždama po vieno apsilankymo jūs pro lan- 
gą į ponios Andervud miegamąjį įmetėte popieriaus 
skiautę. Nežinau, tyčia ar ne. Manau, kad ne. Vei- 
kiausiai turėjote ją rankoje ir, slinkdama pro langą, 
nusitvėrėte už pakeliamo rėmo pusiausvyrai atgauti. 
Ta popieriaus skiautė buvo nuplėšta nuo laiško, kurį 
parašė ponia Andervud. Likusią dalį rado panelės 
Roulend krepšyje. Taigi matote, man buvo aišku kaip 
dieną, kad grįždama iš panelės Roulend jūs turėjote 
praeiti pro ponios Andervud langą. Kito paaiškini- 
mo, kaip skiautė atsidūrė ten, kur ponia Andervud 
ją rado, tiesiog nėra. Ir jos miegamojo, ir buto durys 
buvo užrakintos. Jokio kito kelio negalėjo būti. 

Aivė sustingo. Paskui liežuviu suvilgė lūpas ir pa- 
sakė: 

— Teisybė. 

— Kaip atsitiko, kad laiškas buvo suplėšytas? 

Vos paklaususi panelė Silver susizgribo padariusi 
klaidą. Aivės reakcija buvo žaibiška: pasirodo, pane- 
lei Silver ne viskas žinoma. Buvo aiškiai matyti, kad ji 
vėl ryžosi slapukauti. Paraudusiose akyse blykstelėjo 
įžūli kibirkštėlė. 

— Ak! O jūs nežinote? 

Panelės Silver balse pasigirdo švelnaus spaudimo 
gaida. 

— Manau, kad jūs mėginote jį pačiupti. 

Įžūlumą pakeitė išgąstis. Aivė žioptelėjo. 

— Jis buvo ne jos... jai nederėjo jo turėti... aš jai taip 
ir pasakiau. Nemanykite, mes nesusiriejome. Ji tik 
nusijuokė, bet aš pagalvojau, kad tuoj neteksiu kan- 
trybės, užtat ir išėjau. 

— Kaip ji gavo laišką? — paklausė Silver. 

Aivės, Londono varguomenės mergaitės, protas 
buvo guvus ir aiškus. „Štai tavo galimybė. Pasinaudok 
ja, kvaiša!“ Pamažėle... pamažėle... Ji nekaltai išplėtė 
akis. 

— Iš kur man žinoti, kaip? Taip, kaip ir mes visi. 
Paštininkas juk kasdien ateina, ar ne? 

— Kaip jūs sužinojote, kad jinai jį turi? 

Jokios išeities. Širdis, regis, iššoks per gerklę. Ir ką 
čia bepadarysi? 

Ji padarė vienintelį dalyką, beje, visai nenaudingą. 
Tačiau tai buvo pati lengviausia išeitis. Sukūkčiojusi 
širdį veriančiu balsu, puolė į ašaras. 

— Ko jūs norite? Kuo aš čia dėta? O jūs? Aš nieko 
apie tai nežinau, geriau jau vietoje numirti! — Po šių 
žodžių ji išbėgo iš virtuvės ir trinktelėjo durimis. 

Panelė Silver atidžiai pasiklausė ir išgirdo, kaip trink- 
telėjo miegamojo durys ir spynoje pasisuko raktas. 


KETURIASDEŠIMTAS SKYRIUS 


Panelė Silver atsiduso, nuolankiai nusišypsojo ir nu- 
ėjo ieškoti ponios Andervud. Ją rado miegamajame, 
nieko aiškaus neveikiančią. Ji sėdėjo ant kartūnu ap- 
trauktos kėdės prie nedidelio silpnai atsukto dujinio 
židinio. Lauke buvo šviesu, bet diena atrodė šalta ir 
rūškana. 

Panelei Silver buvo malonu stebėti židinį. Tamsin- 
to ąžuolo atbrailos ir rožinių koklių derinys jai atrodė 
labai skoningas. Prisistūmusi arčiau mažesnę kėdutę, 
ji atsisėdo ir iškart prabilo apie reikalą. 

— Aivė ir panelė Roulend buvo senos draugės. Aš 
buvau įsitikinusi, kad taip yra, o ji ir nebandė neigti. 
Ji buvo įpratusi vaikščioti atbraila po jūsų langu ir už- 
sikarti gaisrinėmis kopėčiomis pas savo draugę. 

— Ta siaura atbraila? Neįmanoma! 

— Jums ar man - taip, bet ne buvusiai akrobatei. 
Aš nuo pat pradžių buvau tikra, kad ji nevaikšto per 
miegus. To, kad ji turėjo skiautę, atplėštą nuo jūsų 
laiško, rašyto jus šantažavusiam asmeniui, negalima 
paaiškinti atsitiktinumu. Neabejojau, kad tarp jos ir 
asmens, turėjusio jūsų laišką, esama ryšio, bet kai jūs 

išsiaiškinote, jog tas asmuo —- panelė Roulend, nebu- 
vau linkusi patikėti, kad šantažuotoja ji. Atrodė neį- 
tikėtina, kad ji būtų buvusi tokia nerūpestinga - ne- 
šiotųsi jūsų laišką rankinėje ir leistų jums jį pamatyti. 
Kai ją nužudė, aš jau buvau beveik tikra, kad ne ji jus 
šantažavo. Taip pat tapo aišku, jog reikalas itin rim- 
tas, o šantažuotojas — pavojingas asmuo, kuris nepai- 
sys nieko. Jūs nebuvote man visai atvira, bet dabar 
primygtinai patariu jums: savo pačios labui, o taip pat 
vardan visuomeninės pareigos papasakokite man tai, 
ką noriu žinoti. 

— Ką papasakoti? — Meiblė Andervud tankiai alsa- 
vo. Jos akys buvo įsmeigtos į panelės Silver veidą. 

Panelė Silver kostelėjo. 

— Meldžiu, nenusigąskite. Atminkite, kad aš sten- 
giuosi jums padėti. Negaliu to padaryti, kol jūs laiko- 
te mane nežinioje. Delsti nevalia. Noriu žinoti, ar iš 
jūsų reikalavo tik pinigų. 

Putlūs skruostai regimai sustingo, po dviem raus- 
vom skaistalų dėmėm prasimušė blyškumas. Dreban- 
ti ranka pakilo prie gerklės. 

— Kaip jūs atspėjote? 

— Jūs man sakėte, kad negalite gauti pinigų. Pa- 
galvojau, kad ta suma, kurią įstengtumėte sumokė- 
ti, Santažuotojo nesudomintų. Prisiminus jūsų vyro 
pareigas, man dingtelėjo, kad pinigai galėjo ir nebūti 
pagrindinis tikslas. Kartą jūs jau sumokėjote. Šio fak- 
to visai užtenka jus sukompromituoti. Svarsčiau, ar 
antrą sykį nebuvo pareikalauta informacijos. 

Ponia Andervud linktelėjo. 

— Laiške buvo parašyta, kad jie nereikalaus pinigų, 
jei aš sutiksiu pateikti jiems kai kuriuos faktus knygai 
apie karinį oro laivyną. 

— Ir ką jūs atsakėte? 

— Nieko. Tiesiog parašiau tai, kas buvo ant nuplėš- 
tos dalies —- kad neturiu pinigų jiems mokėti. 

Panelė Silver pritariamai linktelėjo. 

— Jūs pasielgėte labai išmintingai. Dabar, ponia 
Andervud, privalau paklausti, dėl ko jus šantažavo. 
Negaliu dirbti aklai. Turiu nustatyti šantažuotojo ta- 
patybę. Privalote man padėti tą padaryti. Jūs žinote 
paslaptį. Jei man ją atskleisite, paieškos laukas su- 
siaurės. Prašau jūsų nepamiršti, jog įvykdyta žmog- 
žudystė, o žudikas tebėra laisvėje. Įtarimas gali kristi 
ant nekaltų žmonių. Jūs pati irgi ne išimtis. Meldžiu, 
būkite man atvira. 

Ponia Andervud išsitraukė nosinaitę ir pravirko. 

— Jei tik žinočiau, ką daryti... 

— Verčiau man viską papasakokite. 

— Tai pateks į laikraščius... 

— Manau, galiu jums pažadėti, jog nepateks. 

Ponia Andervud, traukdama orą, garsiai sukūk- 
čiojo. 

— Man buvo tik septyniolika, = pradėjo ji, - ir tėvas 
mus labai griežtai auklėjo. Motina buvo mirusi prieš 
dvejus metus, namus prižiūrėjo tėvo sesuo. Ji gerai 
darbavosi pieninėje, bet mes jos nekentėme. Ji buvo 
dar griežtesnė už tėvą. Mūsų ferma buvo už dešimties 

mylių nuo Ledlingtono, bet aš nė karto nebuvau ten 
nuvykusi pasivaikščioti po parduotuves, tokia griežta 
ji buvo. Iš viso nebuvau buvusi parduotuvėse, išsky- 
rus mažą krautuvėlę Penfolde, kol nenuvykau pavie- 
šėti pas savo gimines tą žiemą, kai man sukako sep- 
tyniolika. Nesveikavau ir gydytojas pasakė, kad man 
reikia pakeisti aplinką, taigi nuvažiavau į Ledling- 
toną pas Taners —- mamos antros eilės pusseseres. 
Minė buvo kokiais metais vyresnė už mane, o Lizei 
buvo dvidešimt treji. Jos nusivedė mane apsipirkti. 
Tai buvo prieš pat Kalėdas. Aš kaip gyva nieko pa- 
našaus nebuvau regėjusi. Iš pradžių nesusigaudžiau, 
bet vėliau pastebėjau, kad merginos — na, atsinešė į 
namus pirkinių, už kuriuos nebuvo sumokėjusios. 
Tokios minios žmonių, visi apsiperka prieš Kalėdas, 
tad visai nesunku - tai kojinių pora, tai dirbtinių gė- 
lių puokštelė, niekas nė nemirkteli. Kai aš pradėjau šį 
tą nutuokti, jos nė trupučio nesusigėdo, tik juokėsi ir 
didžiavosi savo šaunumu. — Ponia Andervud nume- 
tė nosinaitę į sterblę ir pakėlė ašarotą veidą į pane- 
lę Silver. - Nežinau, kas man užėjo, bet aš paėmiau 
porą kojinių. Buvo numatytas vakarėlis, o aš neturė- 
jau kojinių, tik storas rankom megztas vilnones ir nė 
skatiko kišenėje. Neprisimenu, kad būčiau planavusi 
tą padaryti — netikiu, kad taip buvo - bet vos įsidė- 
jau kojines į palto kišenę, budintis administratorius 
nustvėrė man už riešo. Net nepamenu, ką jaučiau. 
Norėjau mirti, bet juk nemirsi vien nuo noro. - Ji ne- 
bekūkčiojo, bet ašaros tekėjo per veidą. Balsas ir žo- 

džiai buvo Meiblės Pibodi —- duslus išsigandęs balsas 
ir paprasti žodžiai. — Jis perdavė mane policijai. Buvo 
teismas, tiesa, mane išteisino, nes buvau tik septynio- 
likos ir iki tol nebuvau niekuo prasikaltusi. Tačiau lai- 
kraštyje Sun pasirodė straipsnis: „Sulaikyta valstiečio 
duktė“, paminėtas mano vardas. Tėvas nebenorėjo 
manęs laikyti namuose. Išsiuntė pas savo pusseserę 
Eleną Sparks, kuri pietų pajūryje laikė pensioną, ir 
prisakė jai griežtai mane prižiūrėti. Ak Viešpatie, ji 
taip ir darė! Anksti keldavau, vėlai guldavau, nuo dar- 
bo rankų nejutau ir niekad — nė skatiko kišenėje. Taip 
praėjo šešeri metai — šešeri sunkaus darbo metai. 
Paskui pas mus atvažiavo Godfris, apsirgo - kažkokią 
karštinę buvo pasigavęs užsienyje — ir aš jį slaugiau. 
Tai štai, jis mane įsimylėjo ir mes susituokėm. Tai ir 
viskas. Tačiau kaip, jūsų manymu, būčiau turėjusi 
jaustis, jei kas nors būtų pasinaudojęs mano silpnu- 
mu ir nutaręs jį įskaudinti? Aš buvau vergė, uždaryta 
į kalėjimą, o jis mane išlaisvino. Kaip, jūsų manymu, 
būčiau galėjus jį įskaudinti? 

Panelė Silver labai švelniai tarė: 

— Ponia Andervud, neleisime skaudinti jūsų vyro. 
O dabar atsipeikėkite ir nusišluostykite akis, nes man 
reikia jūsų pagalbos. Ar seniai tai įvyko? 

— Mudu laimingai vedę šešiolika metų. 

— O tai nutiko dar prieš šešerius metus... - Panelė 
Silver susikaupusi mąstė, o ponia Andervud tuo tar- 
pu šniurkščiojo ir šluostėsi akis. Pagaliau ji tarė: 

— Prieš dvidešimt dvejus metus, štai kada. Bet Le- 

dlingtone jūs viešėjote labai trumpai. Nors tai tik 
spėliojimai, bet vis dėlto — ar kartais jūsų pusseserės 
nelankė šv. Leonardo bažnyčios? 

Ponia Andervud išsprogino akis. 

— O taip, tikrai. 

— Vikaras ten buvo reverendas Džefris Dynas? 

— Taip, jisai. 

— Apie dvasininko šeimą dažnai šiek tiek paliežu- 
nas turėjo dukterį? 

Ponia Andervud linktelėjo. 

— O taip. Lizė su Mine daug apie ją plepėdavo. Va- 
sarą ji ištekėjo už pono Simpsono. Kuo ji buvo vardu? 
A, Modė - taip ir yra - Modė Milisent. Buvo dailutė, 
bent mes taip manėme, bet ir lengvabūdė. Sklandė 
gandai, neva ji persirengė savo brolio drabužiais ir 
mėgino iš banko pasiimti pinigų jo vardu. Ta istori- 
ja buvo nuleista juokais, bet sukėlė kalbų. Minė sakė: 
jei ne tėvas, ji būtų turėjusi bėdų. Lizė neprilygstama 
mėgdžiotoja. Galėjo apsimesti bet kuo, visi būtų pa- 
tikėję. 

Panelė Silver kostelėjo ir pasakė: 

 — Tikiu, kad galėjo. 


KETURIASDEŠIMT PIRMAS SKYRIUS 


Praėjus porai valandų, užsuko vyriausiasis inspekto- 
rius Lembas. Seržantas Ebotas turėjo jam naujienų, 
bet laukė, kol šefas išsikalbės. 

Lembas atsismaukė skrybėlę, užsikišo nykščius už 
liemenės pažastų ir atsidrėbė didžiausiame Karolos 
Roulend krėsle. 

— Ar žinote, Frenkai, — pradėjo jis, - žmogiškoji 
prigimtis yra — na, net nežinau, koks žodis tiktų jai 
apibūdinti, neturiu tokio puikaus išsilavinimo, kaip 
jūsų. Geriausia, ką galiu sugalvoti —- kad ji nepapras- 
tai panaši į vežimą beždžionių: niekada nežinai, ką 
jos iškrės. 

Frenkas Ebotas prisėdo ant kito krėslo ranktūrio, 
nerodydamas didelio susidomėjimo. 

— Kalbate apie Monderslį-Smitą? 

Lembas linktelėjo. 

— Labai savotiška, — tęsė jis. — Jis garsėjo tvirtu- 
mu. Kitaip nebūtų pasiekęs to, ką pasiekė, juk pradėjo 
nuo nulio. Tokia jo reputacija. Ir ką jūs manot - tas 
kietuolis palūžo ir pravirko kaip vaikas, kai aš jam 
papasakojau apie merginos mirtį. Privertė net mane 

nejaukiai pasijusti —- »12ne — oO aš tai jau tikrai kietas, 
puikiai žinote. 

Frenkui Ebotui nepavyko užgniaužti šypsenos, o 
gal jis net ir nesistengė. Tai jį labai jaunino. 

Kaip atsako sulaukė priekaištingo žvilgsnio. 

— Esate nedrausmingas, štai kas. Jokios pagarbos 
vyresnybei. Kai aš buvau jūsų amžiaus, mane būtų 
šaltas prakaitas išpylęs vien nuo vyriausiojo inspek- 
toriaus žvilgsnio. 

Frenkas nusijuokė. 

— Čia per daug karšta šaltam prakaitui, pone. 

— Policijoje nebeliko disciplinos, — pasakė Lem- 
bas. - Pasakojau apie Monderslį-Smitą, kai mane nu- 
traukėte. 

— Ką jis pasakė, pone? 

Lembas patogiau atsisėdo. 

— Palūžo ir apsiverkė, kaip sakiau, o paskui išklojo 
visą istoriją. Žodžiu, turi žmoną, su kuria jau penkio- 
lika metų kartu nebegyvena, bet niekad nesuko sau 
galvos dėl skyrybų, nes negalvojo dar kartą vesti — 
sakė, taip dar geriau, merginos jo nemedžioja. Staiga 
sutiko Karolą Roulend ir pametė galvą. Pradėjo sky- 
rybų procesą, liepos mėnesį gavo teismo nutartį dėl 
ištuokos ir ketino sausio mėnesį susituokti su Karola, 
kai tik nutartis įsigalios. Štai dėl ko ji atsidangino į 
Vandelero namą ir taip tyliai gyveno - kad nepakvip- 
tų skandalu, jei karališkajam advokatui kartais šautų 
į galvą įsikišti. Mergina suvokė, iš kur vėjas pučia. Ji 
rašė jam meilius laiškus, panašius į tą, kurį radome, 

ir laikėsi atokiai. Vakar vakare jis prisipažino tiesiog 
nebeištvėręs. Sėdęs į automobilį ir atvažiavęs čia — 
nei paskambino, nei ką, tiesiog prisistatė. Sakyčiau, 
smarkiai jos pavyduliavo. Šiaip ar taip, teigia atvažia- 
vęs apie aštuntą valandą ir išbuvęs ne ilgiau pusva- 
landžio — sako, ilgiau neleidusi. Ji jam pasiūlė išgerti, 
pati pasivaišino taure vyno ir sausainiu, taigi šitie da- 
lykai mums nekelia abejonių. Paskui Karola tarė jam 
keletą meilių žodžių ir išprašė lauk — sakė turinti rū- 
pintis savo reputacija, nes jie būtų baisūs kvailiai, jei 
rizikuotų sutrikdyti skyrybas. Paklausiau, ar jie nesu- 
sibarė, jis įsiuto ir pareiškė, kad ji mylėjusi jį ne dėl 
pinigų, jie nė karto nebuvo susipykę... Sakė, kad pas- 
kutinis jo regėtas vaizdas — kaip ji šypsosi ir siunčia 
oro bučinį, jam leidžiantis liftu. Tai jį, tolstantį nuo 
namo pusę devintos, matė Belas. 

— Manote, pone, kad jis sakė tiesą? 

— Mano galva, taip. Žinoma, patvirtinančių įrody- 
mų nėra. Galėjo kilti ginčas, jis galėjo ją nužudyti ir 
paskui apsimetinėti, bet aš taip nemanau. Pažvelgus 
iš arčiau, jis paprasčiausias vyrukas, tik be galo įsi- 
mylėjęs. Manau, sakė tiesą. Na, o kokios tavo naujie- 
nos — arjų turi? 

Frenkas Ebotas atsisėdo ir ištiesė ilgas kojas. 

— Apsčiai, pone. Pirmiausia, aš valandą praleidau 
su Mode. Ji labai maloniai pasidalijo žiniomis. Be kita 
ko, pasiūlė pasidomėti Vilardais. Ponas Vilardas se- 
kiojo paskui Karolą, o ponia Vilard tarp vakar vakaro 
ir šio ryto dešimtos valandos išskalbė visai naują suk- 

nelę — neaišku, ką vilkėjo, kai ją apklausė Kurtisas. 
Gali būti, kad suknelė buvo sutepta ir kad dar galima 
atsekti dėmės žymes. Be to, panelė Silver primygtinai 
siūlo pasikapstyti po visų butų gyventojų praeitį. Iš- 
kilo aikštėn panelės Garsaid sunki finansinė padėtis. 
Ji visą savaitę nepirko maisto ir panašiai. 

Lembas išplėtė akis. 

— Netgi taip? Žinojome, kad jai riesta. Iš kurgi pa- 
nelė Silver visa tai sužinojo? 

— Padėjo poniai Smolet suplauti indus, pone. — 
Šypsnys šmėstelėjo ir dingo. — Na, o po to aš apėjau 
juvelyrus — gavau sąrašą iš ponios Džekson - ir jau an- 
troje parduotuvėje atradau žiedą. Didelė parduotuvė 
Aukštutinėje gatvėje - Alingemo. Panelė Garsaid žie- 
dą atnešusi pusę dešimtos ir jie jį nupirkę. Ponas Alin- 
gemas pasakė, kad ji sena jų klientė, jie net nesapnavę, 
jog čia gali būti kas bloga. Jie yra iš jos nupirkę ir dar 
kelis daiktus — porą deimantinių segių ir dailų karalie- 
nės Onos laikų arbatinuką. Jis parodė man žiedą, ant 
jo buvo inicialai - M.B. Prasti popieriai. | 

Lembas susiraukė. 

— Beprotybė. Moteris turėtų būti visai be galvos, 
kad nueitų į parduotuvę, kur ją pažįsta, su nužudy- 
tosios žiedu. Mano supratimu, ji manė, kad mes ne- 
sužinosime apie sukeistus žiedus. Žmonės laiko po- 
licininkus bukagalviais, nesugebančiais pamatyti, kas 
yra po nosimis. Tai vis tie detektyviniai romanai — 
grynas šlamštas! Ką gi — matyt, teks mums eiti pas 
tą moteriškę ir ją suimti. Viskas prasidėjo dėl žiedo, 

nebent ji turėtų kur kas geresnį paaiškinimą, nei man 
ateina į galvą. 

Frenkas Ebotas pakilo. 

— O gal ji paėmė žiedą, bet neturi nieko bendra su 
žmogžudyste. Ar pagalvojote apie tai, pone? 

Lembas linktelėjo. 

— Gali būti, bet aš nelabai tikiu. 

— Pamenate, ką kalbėjote apie Modės talentą - kad 
ji pažįstanti žmones? Sakėte, kad čia ji neklysta. Tai 
va, anot jos, jei panelė Garsaid, labai tvarkinga ir pe- 
dantiška moteris, būtų nuplovusi kraują nuo tos sta- 
tulėlės, tai būtų pastačiusi ją atgal ant židinio atbrai- 
los, o štai ponia Vilard, būdama valyva, bet labai ne- 
tvarkinga, puikiausiai galėjo ją numazgoti ir numesti 
ant sofos. Jei ji buvo paėmusi į rankas statulėlę, dar 
nenudžiūvus kraujui, tai galėjo išsitepti suknelę, o tai 
paaiškintų, kodėl ją skalbė. 

Lembas atsistojo. 

— Klausykite, Frenkai, kur jūs sukate? Juk negalėjo 
jie visi jos nužudyti? Man labiau patinka bylos, ku- 
riose ne tiek daug Žmogžudystės įtariamųjų. Gerai 
jau, gerai — mes visus pričiupsime. Ateis eilė ir poniai 
Vilard. 


KETURIASDEŠIMT ANTRAS SKYRIUS 


Ponia Vilard buvo įjungusi lygintuvą ir tiesė ant ly- 
ginimo lentos drėgną suknelę, tik staiga pasigirdo 
skambutis. Atrodo, ji nustebo išvydusi vyriausią- 
jį inspektorių ir seržantą Ebotą, bet nė kiek nesu- 
triko. Ji mėgo lyginti svetainėje, nes ten dvi kėdės 
kaip tik buvo tinkamo aukščio lentai uždėti. Ką gi, 
jos manymu, abu vyrai ir anksčiau bus matę moterį 
lyginant, pagaliau ne apatinius ji dėlioja. Ji palydėjo 
juos į kambarį ir priėjo išjungti lygintuvo. Lengva 
tokius dalykus pamiršti, o ji nenorėjo, kad lentoje 
išdegtų skylė ir butas pradvoktų kaip per gaisrą. Kai 
suknelę. Pirmą kartą ji pajuto tartum šaltų pirštų 
prisilietimą. 

Stambus vyras, kuris buvo vyriausiasis inspekto- 
rius, atitraukė žvilgsnį nuo suknelės ir ištarė: 

— Ponia Vilard, mes norėtume užduoti jums keletą 
klausimų. 

Ji neryžtingai nusišypsojo: 

— Taip? 

— Regis, jūs sakėte seržantui Kurtisui, kad jūsų vy- 

ras vakar vakare išėjo iš namų netrukus po septynių 
ir negrįžo iki šio ryto. 

— Tiesa, - patvirtino ponia Vilard. 

Ji stovėjo už vienos iš didžiųjų kėdžių. Ištiesė ranką 
ir atsirėmė į atkaltę. 

— Atsiprašau už asmenišką klausimą, bet, deja, pri- 
valau jūsų paklausti, ar tai susiję su judviejų barniu. 

Sekundę padelsusi, ji atsakė: 

— Taip, susiję, bet dabar mes jau susitaikėm. 

— Ar barnis kilo dėl panelės Roulend? - Lembas 
kalbėjo labai tiesiai. 

Ponia Vilard visa išraudo ir neatsakė. Ji stovėjo nu- 
ščiuvusi už kėdės ir žiūrėjo į savo ranką. 

Valdingu balsu Lembas tarė: 

— Tuomet aš darau išvadą, kad jūs susibarėte dėl pa- 
nelės Roulend. Galite mane pataisyti, jei aš neteisus. 

Ponia Vilard nieko neatsakė. Stovėjo ir žiūrėjo Že- 
myn. Jos ranka stipriai spaudė kėdės atkaltę. 

— Ponia Vilard, aš negaliu versti jūsų atsakyti, tik 
patariu. Jei neturite ko slėpti, tai juk žinote, kad jūsų 
pareiga yra padėti policijai. Ar vakar vakare jūs buvo- 
te išėjusi iš savo buto ir užlipusi į Nr. 8? Ar išskalbė- 
te tą suknelę dėl to, kad sutepėte ją būdama panelės 
Roulend bute? 

Frenkas Ebotas pakėlė dešinę suknelės rankovę ir 
pasuko. Medžiaga buvo drėgnoka. Raudoni ir žali 
raštai kreminės spalvos fone. Spalvos buvo neblun- 
kančios ir neišskydusios, bet rankovės išorinėje pusė- 
je nuo riešo iki alkūnės ryškėjo rusvai raudona dėmė. 
Frenkas Ebotas šūktelėjo: 


259 


— Pone, pažiūrėkite! 

Ponia Vilard pažvelgė viršun, o vyriausias inspek- 
torius apačion. Sekė pauzė, po to Lembas prabilo: 

— Laboratorinis tyrimas parodys, ar tai kraujo dėmė, 
ar ne. Ponia Vilard, gal norėtumėte ką nors pasakyti? 

Ji nuėmė ranką nuo kėdės ir priėjo prie lyginimo 
lentos. 

— Išsitepiau rankovę, kai ploviau statulėlę, - mąs- 
liai ištarė. — Taip dėmė išplinta ant šilko. Manau, tai 
dėl sukrėtimo, bet buvau viską pamiršusi iki šio ryto, 
kai pamačiau Alfredą žiūrintį į ją. Nežinau, ką jis pa- 
galvojo, nes buvau pernelyg pavargusi šnekėtis - per- 
nakt nebuvau atsigulus. Tiesiog pamerkiau suknelę ir 
nuėjau gulti... 

Lembas įsiterpė: 

— Privalau jus įspėti, kad viskas, ką pasakysite, bus 
užrašyta ir gali būti panaudota prieš jus. 

Abu vyrai žiūrėjo į ją. Ebotas išsiėmė bloknotą. 

Ponia Vilard, tebežiūrėdama į dėmėtą rankovę, tęsė: 

— Alfredas bus ją išgręžęs ir pakabinęs džiūti. Nie- 
kad nebūčiau pagalvojus, kad jis taip darys. Dėmės 
nepavyko visai pašalinti, ar ne? 

Lembui atsakius „Ne“, moteris staiga pažvelgė į jį, 
veide šmėstelėjo lengvas malonios šypsenos šešėlis. 

— Norite, kad viską jums papasakočiau, tiesa? Gal 
atsisėskime? 

Jie susėdo — vyrai ant sofos, o ponia Vilard įsitaisė 
krėsle priešais juos. Dabar ji elgėsi visai laisvai ir ne- 
atrodė sutrikusi. 

— Ko gero, turėjau papasakoti jums šįryt, bet jau- 
čiausi klaikiai pavargusi. Žinoma, jums turi atrodyti 
keista, kad mano suknelė šitaip sutepta, bet iš tiesų tai 
visiškai paprasta. Matote, mes vedę dvidešimt metų 
ir nė vienas iš mūsų niekuomet negalvojo apie ką 
nors kitą. Tik staiga į viršutinį butą atsikraustė pane- 
lė Roulend, ir aš negalėjau nepastebėti, kad Alfredas 
ja žavisi. Nenoriu jos apkalbėti dabar, kai ji mirusi, 
bet ji buvo iš tų merginų, kurios neriasi iš kailio, kad 
tik atkreiptų vyriškio žvilgsnį. Nieko blogo čia nėra, 
bet vakar vakare — nėra ko apsimetinėti, ar ne? - mes 
dėl to apsižodžiavome, Alfredas išėjo pas brolį ir per 
naktį nepasirodė. 

Ponia Vilard sėdėjo apsivilkusi tamsiai mėlyna suk- 
nele kreivai susegta apykakle, sutaršytais žilais plau- 
kais, įsistebeilijusi inspektoriui į veidą atviru vaiko 
žvilgsniu. Rankas buvo susidėjusi į skreitą ir kalbėda- 
ma vis čiupinėjo vestuvinį žiedą. Sunku buvo įsivaiz- 
duoti moterį, mažiau panašią į žmogžudę. Ji kalbėjo 
toliau, tiesiai ir paprastai, su kartais išlendančiu sil- 
pnu kaimišku akcentu: 

— Jis išėjo, o aš nežinojau kur. Anksčiau jis niekada 
nėra nieko panašaus padaręs ir aš visko prisigalvojau, 
kaip būna, kuomet kas nors atsitinka, o tu sėdi viena 
ir tik galvoji apie tai. Vis ėjau prie durų pažiūrėti, gal 
jis grįžta. Kvaila, žinoma, bet nė nepagalvojau apie jo 
brolį. Kankinausi, kad mes susibarėme ir kad galbūt 
jis užlipo pas ją. 

Frenkas Ebotas rašė, jo šviesūs glotnūs plaukai 

blizgėjo šviesoje, jam pasilenkus virš užrašų knygu- 
tės. Lembas paklausė: 

— Arjums žinoma, kad jis iš tikrųjų užlipo į panelės 
Roulend butą tuoj po septintos valandos? 

Ji linktelėjo. 

— Taip, jis m man 1 sakė. Ji išjo pasijuo ir pavarė: šalin. 

— Pas ją viešėjo sesuo, todėl jinai jį ir pavarė. Ką 
gi, kiek suprantu tuo metu jūs viso to nežinojote. Jis 
papasakojo jums vėliau? 

— Taip - šį rytą, kai grįžo namo. 

— Grįžkime prie praėjusios nakties. Jūs svarstėte, 
kur išėjo jūsų vyras... 

— Taip, aš buvau siaubingai nelaiminga ir darėsi vis 
blogiau. Kai išmušė vienuoliktą, o Alfredas nesirodė, 
nebegalėjau tverti. Turėjau išsiaiškinti, ar jis pas pa- 
nelę Roulend, ar ne, todėl užlipau į viršų. | 

— O toliau, ponia Vilard? 

— Maniau, paskambinsiu į duris. Man buvo vis tiek, 
miega ji ar ne. Bet kai užlipau, skambinti hebuvo rei- 
kalo — durys buvo praviros. 

— Ką? 

Ji linktelėjo. 

— Nieko tokio nepagalvojau, tik kad kas nors nerū- 
pestingai jas uždarė ir jos neužsitrenkė. Dar pama- 
niau: tik ne Alfredas, jis visuomet toks skrupulingas, 
veikiausiai pati panelė Roulend. Man dingtelėjo, kad 
dabar gera proga juos užklupti, jei jisai ten, taigi pa- 
stūmiau duris ir įėjau. 

— Minutėlę, ponia Vilard. Kaip jas pastūmėte — 
ranka? . 

Ji papurtė galvą. 

— Ne, nemanau. Nebūčiau galėjusi. Tiesiog stum- 
telėjau petimi. 

— Gerai, tęskite. 

— Na, šviesos degė, taigi pamaniau, kad ji dar ne- 
miega. 

— Kokios šviesos? 

— O, prieškambaryje ir svetainėje. Mačiau pro pra- 
viras duris. Sustojau prieškambaryje, pašaukiau: „Pa- 
nele Roulend!“, bet niekas neatsiliepė, tad ėjau toliau. 

— Ar lietėte svetainės duris? 

Ponia Vilard atrodė kiek nustebusi. 

— Ne - durys buvo praviros. Tiesiog įėjau vidun ir 
pamačiau ją. Tai buvo klaikiausias sukrėtimas. 

— Norite pasakyti, kad buvo negyva? 

Su nuostaba balse ji atsakė: 

— Taip, visiškai negyva, gulėjo ant grindų —- manau, 
jūs matėte. Aš jos neliečiau, tik norėjau užčiuopti pul- 
są, bet vos paėmusi už riešo supratau, kad ji mirusi. 

— Ponia Vilard, kodėl jūs nepuolėte šauktis pagalbos? 

Sekundę ji atrodė susirūpinusi. 

— Ko gero, reikėjo, bet... matyt, buvau labai sukrės- 
ta... be to, nežinojau, kur Alfredas... 

— Pamanėte, kad tai galėjo būti jo darbas? 

Ji nuoširdžiai nusišypsojo. 

— Oi, ne - jis negalėtų taip pasielgti, suprantate. Tai 
vis dėl sukrėtimo ir nežinojimo, kur jis. O jis ketvirtis 

po aštuonių jau buvo pas savo brolį. Aš kaip tik ne- 
seniai paskambinau savo svainei ir viską išsiaiškinau, 
bet, aišku, vakar nieko nežinojau. | 

Lembas sėdėjo rimtas ir orus, pasidėjęs-rankas ant 
kelių. Lempa virš jo galvos apšvietė pliktelėjusį vir- 
šugalvį ir aplinkui augančius tankius juodus plaukus. 
Jis tarė: 

— Tęskite - papasakokite, ką darėte toliau. 

Ponia Vilard pačiupinėjo savo vestuvinį žiedą. 

— Na, patikrinau jos pulsą, paskui tiesiog stovė- 
jau ir tiek. Nežinojau, ko griebtis. Nuo sukrėtimo, 
suprantate, matant ją tokią ir tos nežinios, kur Alf- 
redas. Tiesiog neįstengiau blaiviai mąstyti. Niekad 
anksčiau nebuvau mačiusi nužudyto žmogaus — tai 
buvo siaubinga. Atrodė, reikia kažką daryti, bet aš 
nežinojau ką. Ji turėjo tokią sidabrinę statulėlę, sto- 
vėjusią ant židinio atbrailos —- šokanti mergaitė - kuri 
dabar gulėjo ant sofos visa kruvina. Negalėjau ištverti 
to vaizdo. Neįmanoma žiūrėti, kaip baisiai ji sutepė 
užtiesalą. Nė nepajutau, kaip paėmiau ją ir nunešiau į 
vonios kambarį nuplauti kraujo. Ten buvo pilna karš- 
to vandens ir aš ją gerai nušveičiau muiluotu nagų še- 
petėliu. Turbūt tuomet ir išsitepiau rankovę. Kraujas 
buvo išdžiūvęs, turėjau daug vargo, kol nuvaliau. O 
juk ir dubuo, ir čiaupai — viskas buvo kruvina. Visur 
pasidarbavau su šepetėliu ir karštu vandeniu. 

— O paskui? | 

— Vėl padėjau statulėlę. 

— Ant židinio? 

— Ne - ant sofos. 

— Kodėl taip pasielgėte? 

Jos veide šmėstelėjo šioks toks suglumimas. 

— Nežinau... radau ją ten. Ar tai svarbu? 

Jis papurtė galvą. 

— Tiesiog norėjau žinoti ir tiek. Sakykite, ponia Vi- 
lard — visą tą laiką, kol buvote bute, ką nors lietėte, 
išskyrus panelės Roulend riešą ir statulėlę? 

— Nagi čiaupus, muilą, nagų šepetėlį... 

— Atspaudų ant jų negalėjo likti dėl drėgmės, o jei 
ir buvo ant čiaupų, jūs pati juos nutrynėte. O kaip vo- 
nios kambario durys? 

— Jos buvo atviros, aš prie jų nesiliečiau. 

— O šviesa? 
jungiklį ir nuvaliau dėmę šepetėliu. 

— Ar kartais, būdama vonios kambaryje, nepaste- 
bėjote panelės Roulend žiedų? 

— O taip - jie gulėjo šalia praustuvės. Aš jų nelie- 
čiau. 


KETURIASDEŠIMT TREČIAS SKYRIUS 


Jie išėjo iš buto ir trumpam stabtelėjo laiptų aikštelė- 
je. Lembas pasakė: 

— Štai dar viena keista istorija. 

— Manote, jinai sakė tiesą? 

— Jei ne, tai ji pati sumaniausia pasakotoja, kokią 
esu matęs. Suprantate, viskas atitinka. Statulėlė — ką 
gi, šita pasakojimo vieta atrodo pakankamai natūrali. 
Ir kad niekur bute nerasta jos pirštų atspaudų - irgi 
sutampa. Kai istorija baltais siūlais siūta, kurioje nors 
vietoje ji visuomet išyra, bet jos pasakojimas nuosek- 
lus. Ji arba labai protinga moteris, arba sako tiesą - o 
protinga ji man neatrodo. - Ir staiga jau kitokiu balsu 
paklausė: 

— Kur panelė Silver? 

— Atrodo, pas Andervudus. Sakė būsianti ten. 

Lembas kažką suniurnėjo. | 

— Eikite ir suraskite ją! Pasiimsiu ją drauge. Jei toji 
Garsaid kone visą savaitę nieko nevalgė, dievaži, dar 
nualps mūsų akivaizdoje — geriau tegu šalia būna mo- 
teris. Pakvieskite panelę Silver — tiesiog pasakykite, 
kad aš noriu ją matyti. Ir pasirūpinkite uždaryti du- 

ris, kai ji išeis. Tokiame name su daug butų blogiausia 
yra tai, kad visi spokso į priešais esančių butų duris. 
Paskubėkite, atveskite ją! 

Jie sustojo prie panelės Garsaid durų ir paskambi- 
no. Frenkas Ebotas aiškiai girdėjo prislopintą skam- 
bučio zyzimą. Jam dingtelėjo, kad virtuvės durys tik- 
riausiai atdaros. Paskambinus trečią ir ketvirtą kar- 
tą, garsas jam pradėjo priminti musę, zyziančią ties 
ištuštėjusio kambario langu. Kaip ten rašė Modės 
numylėtas lordas Tenisonas... „Melsva musė dainavo 
lange“... Mariana griovio saugomuose rūmuose... „Jis 
jau nebeateis“, - pasakė ji“. 

Lembas nykščiu prispaudė skambutį ir laikė. Zyzi- 
mas netilo. Niekas nepriėjo prie durų. 

Inspektorius nuleido ranką ir pro petį paliepė: 

— Atveskite Belą! Jis turi šito buto raktą, tegu pasi- 
ima! Ir atkreipkite dėmesį, iš kur jis jį pasiims. Palikti 
raktus kaboti ant bufeto - dar šitaip negirdėjau! Aš 
jam sakiau, kad saugotų juos užrakintus. Tiesiog pa- 
tikrinkite, ar jis manęs paklausė. 

Kol laukė Eboto su Belu, panelė Silver, rimta ir su- 
sikaupusi, stovėjo šalia durų. Inspektorius stambiu 
petim atsirėmė į staktą, o jo veidas buvo niūrus ir 
griežtas. 

Dvi ar trys minutės gali labai prailgti. Nuo laiptų 
angos patraukė šaltas skersvėjis, atnešdamas rūsio 
drėgmės ir miglos kvapą. Paskui pasirodė liftas, iš jo 
išlipo du vyriškiai —- pirmiausia raktu nešinas Belas 
gerokai sunerimusiu veidu, kiek virpančiomis ranko- 

mis: jei nepavyksta prisibelsti į butą Nr. 4, tai čia bus 
nutikę kas nors blogo. Panelė Garsaid niekuomet neitų 
iš namų vakare tokiu metu, o ypač atslenkant rūkui. 

Jie atrakino duris ir įžengė į vidų. 

Prieš akis buvo dvejos durys. Svetainės durys deši- 
nėje buvo atviros, miegamojo kairėje uždarytos, bet 
neužsklęstos. Jie įėjo į svetainę — tuščią ir šešėliuotą. 
Lauke dar buvo nesutemę, bet už langų tarsi užuolai- 
da kabanti migla praleido per mažai šviesos, kad būtų 
galima ką nors įžiūrėti. 

Inspektorius pasuko jungiklį ir uždegė lempą pa- 
lubėje. Nebuvo matyti nė ženklo arbatos padėklo, 
kurio čia stovėta prieš pustrečios valandos. Padė- 
klas išneštas atgal į virtuvę, arbatinukas išplautas 
ir išneštas, puodelis su lėkštute švarūs ir pastatyti 
į vietą. Sausainiai, buvę lėkštėje, grąžinti į sandarią 
skardinę dėžutę. Kambaryje viskas tvarkinga ir nė 
gyvos dvasios. | 

Tačiau panelės Silver akys pastebėjo ant židinio ki- 
limėlio vienišą trupinį. Ji parodė jį inspektoriui. Tas 
kiek nekantriai apsidairė. 

— Trupinys? Na taip! Ir kas iš to? 

Panelė Silver lengvai kostelėjo. 

— Ji gėrė arbatą. Tai sausainio trupinys, todėl gali- 
ma suprasti, kad čia, ant kilimėlio prie židinio, stovė- 
jo kėdė. Ta, kur dabar prie sienos, sakyčiau. 
Inspektorius nekantriai dirstelėjo į ją, kažką suniur- 
nėjo ir per prieškambarį nuėjo prie miegamojo durų. 
Pasibeldęs stumtelėjo jas ir įėjo vidun, uždegdamas 

šviesą. Ebotas ir panelė Silver nusekė iš paskos, tačiau 
senasis Belas liko prieškambaryje ir meldėsi. Tiesiog 
sunku suvokti, kas čia darosi — baisu, ir tiek. Padėtis 
buvo jam neįprasta ir jis nežinojo, ką daryti. 

Šviesa nutvieskė švarų, skurdų kambarį. Gremėz- 
diški baldai stūksojo savo vietose. Lova su senoviš- 
kais variniais bumbulais ir virbais stovėjo priešais 
duris. Lovatiesė tvarkingai sulankstyta, o išblukusi 
dygsniuota pūkinė antklodė dengė panelę Garsaid iki 
juosmens. Ji gulėjo nenusirengusi, atrodė, lyg būtų 
giliai įmigusi; kairė ranka, sulenkta per alkūnę, ilsėjo- 
si ant krūtinės, dešinė ištiesta palei šoną. 

Lembas, suraukęs antakius, atsistojo šalia ir pašau- 
kė ją: 

— Panele Garsaid... 

Jo žemas balsas sudrumstė kambario tylą, bet ne- 
sutrikdė mirtinos lovos ramybės. Staigiu judesiu jo 
didelė ranka palietė jos kairįjį riešą. Pirštai bandė 
čiuopti pulsą, bet jo neaptiko. 

Jis vėl paguldė ranką, riktelėjo nurodymą Ebotui ir 
pradėjo dairytis aplinkui. Ant staliuko šalia lovos sto- 
vėjo stiklinė su trupučiu vandens. Greta stiklinės — 
mažas stiklo buteliukas su viena ar dviem baltom tab- 
letėm. 

Lembas pasilenkė perskaityti etiketės ir per petį 
metė panelei Silver: 

— Užsienietiškos — jūs apie tai daugiau išmanote. 
Čia vokiškai, tiesa? 

Ji irgi pasilenkė. 


269 


— Taip, vokiškai — morfijaus tabletės. Dar prieš ke- 
letą metų Vokietijoje galima buvo jų gauti. 

— (Gal kartais žinote, ar jai teko būti Vokietijoje? 

— Taip. Man regis, ji gana daug keliavo. Apie tai 
jums galės papasakoti ponia Leming. Jų santykiai 
buvo bičiuliški. 

Nutrūkus pokalbiui, pasidarė taip tylu, jog iš greti- 
mo kambario juos pasiekė Frenko Eboto balsas — ne 
žodžiai, bet vien ramus, neskubrus balsas, telefonu 
kalbantis su Skotlend Jardu. 

Po minutės Lembas pasakė: 

— Netrukus atvyks policijos seržantas, bet jam čia 
nėr ko veikti - ji mirusi. Ką gi, panele Silver, štai mūsų 
byla ir baigėsi. 

— Jūs taip manote? 

Jis trūktelėjo stambų petį. 

— O ką čia daugiau sugalvosi? Viskas vyko kaip aš 
sakiau, ir štai įrodymas. Ji atsidūrė sunkioje finansinė- 
je padėtyje, nežinojo, kur gauti pinigų ir nuėjo į butą 
Nr. 8, kai manė, kad panelės Roulend nėra namie. Pa- 
menate, ji matė, kaip toji su seserim leidosi liftu. Tai 
ir nulipo į rūsį rakto, kurį tas senas kvailys Belas laikė 
pakabintą visiems prieinamoje vietoje. Panelė Krein 
matė ją grįžtančią. 

Iš lėto, nenorom panelė Silver pratarė: 

— Ponia Smolet sako, kad ponia Leming tris kartus 
bandė prisiskambinti panelei Garsaid — be dvidešimt 
penkių minučių devintą ir vėliau, maždaug po ketvir- 
čio valandos. 

Lembas linktelėjo. 

— Štai matote — tuomet ji nuėjo į butą Nr. 8. Ne- 
besiaiškinsime, kas ten įvyko, bet mums žinoma, jog 
panelė Roulend grįžo į namus pusę aštuonių, palydė- 
jusi seserį. Ji užklumpa panelę Garsaid, susikivirčija, 
ši pasisuka eiti prie telefono ir skambinti policijai, o 
panelė Garsaid stveria nuo židinio atbrailos statulėlę 
ir smogia jai. Po to skuba kuo greičiau išeiti. Numeta 
žmogžudystės įrankį ant sofos, sukeičia žiedus — bū- 
dama įsitikinusi, kad niekas jų neatpažins - ir sprun- 
ka, palikusi praviras duris — arba iš panikos, arba iš 
gudrumo, nes suvokia, kad dėl atdarų durų įtarti bus 
galima bet ką. O šįryt kaip niekur nieko išeina iš namų 
ir parduoda žiedą. Nežinau, kada ji pradėjo suvokti, 
jog nepavyko paslėpti galų. Ir ponia Džekson, ir ponia 
Smolet tvirtina, jog panelės Roulend vonios kamba- 
ryje rastas ne jos žiedas. Ponia Smolet atpažino, kad 
žiedas priklauso panelei Garsaid. Na, šita moteriškė 
plepėtų net ir užkimšta gerkle. Manau, ji kam nors 
prasitarė, ir štai kas iš to išėjo. Panelė Garsaid kuo 
puikiausiai suprato, jog mums sužinojus apie žiedų 
sukeitimą jai nebeliko jokių šansų. Aiškesnės bylos 
nėra ko ir norėti. 

Smulkus, taisyklingas panelės Silver veidas buvo 
itin rimtas. Tylutėliai kostelėjusi, ji paklausė: 

— Ojums nekilo mintis, kad ją galėjo nužudyti? 

Lembas įsispoksojo į ją. 

— Ne, nekilo, - šiurkštokai atkirto. 

— Ar nenorėtumėt pagalvoti apie tai, inspektoriau? 
Raginčiau jus tai apmąstyti. 

Jis suraukė antakius, atsakydamas į jos rimtą žvilgs- 
nį. 

— Kodėl? 

Ji prašneko lygiu, ramiu balsu, tonas buvo tvirtas ir 
drauge pagarbus. 

— Man neatrodo, kad svarbiausią šios bylos faktą 
galima paaiškinti jūsų iškelta teorija, inspektoriau. 
Visą laiką man atrodė, kad šio reikalo ašis — ne api- 
plėšimas, o šantažas. Jūsų teorija apie tai nė neužsi- 
mena. Ponia Andervud buvo šantažuojama. 

Lembas linktelėjo: 

— Taip, ją šantažavo Karola Roulend. 

"Panelė Silver žvilgtelėjo į jį. 

— Aš nesu tuo įsitikinusi. 

— Taigi ji turėjo ponios Andervud laišką. Radome 
jį jos rankinėje. | 

— Ir ji leido poniai Andervud jį pamatyti pirma- 
dienį vakare, lošiant bridžą pas Vilardus. Mano gal- 
va, vien dėl to neįtikėtina, kad šantažavo pati panelė 
Roulend. Reikia žvelgti giliau. Jei ji būtų šantažavusi 
ponią Andervud, tai būtų kiek įmanydama stengusis 
tai nuslėpti, o ji nerūpestingai nešiojosi laišką ranki- 
nėje ir nė nemanė jo slėpti. Tai paaiškintų jos polinkį 
į piktdžiugą, kuris vertė ją suvesti senas sąskaitas su 
majoru Ermiteidžu, apsimetant jo žmona. Ji puikiai 
suprato, kad šis pareiškimas tesukels keletą valandų 
trunkantį susierzinimą, bet jai vis tiek atrodė verta 

pamėginti. Lygiai taip pat jai tikriausiai buvo smagu 
išmušti iš vėžių ponią Andervud, anksčiau gana aiš- 
kiai leidusią suprasti, kad nenori su ja jokios artimes- 
nės pažinties. 

Lembas geraširdiškai nusišypsojo. 

— Panele Silver, jums reikėtų parašyti kokį nors 
detektyvinį romaną. Aš esu paprastas policininkas 
ir pasitenkinu faktais. Ponia Andervud parašė laišką, 
atsakydama šantažuotojui, tas laiškas rastas panelės 
Roulend rankinėje. Man to užtenka, manau, užteks 
ir prisiekusiesiems. Žinote, kur jūsų ir visų mėgė- 
jų bėda? Niekaip negalite patikėti paprastos bylos 
paprastais faktais — jums jie per prasti. Jums reikia 
apnarplioti bylą visokiomis gudrybėms, tik tada nu- 
siraminate. | 

Panelė Silver mandagiai šyptelėjo. 

— Galjūs ir teisus, inspektoriau. Aš taip nemanau, 
bet nenorėčiau pasirodyti nedėkinga už jūsų paro- 
dytą paslaugumą bei pagalbą, kurią man suteikėte. 
Mane ši byla ne itin džiugina. Jei dar truputį paken- 
tėsite, aš nuraminsiu savo sąžinę ir išdėstysiu man 
kilusius įtarimus. Negaliu pateikti jokių įrodymų. 
Tik prašau jūsų pasvarstyti, ar kartais panelė Gar- 
said nebuvo pašalinta, nes asmuo, kurio gyvybei ir 
laisvei iškilo grėsmė, bus susigaudęs, kad ji buvo at- 
sidūrusi pernelyg arti žmogžudystės, todėl palikti ją 
gyvą pavojinga. — Nė kiek nestabtelėjusi ir nepakei- 
tusi tono, ji kalbėjo toliau: - Ar pamenate ponios 
Simpson bylą? 

Lembas iš lėto atsisuko. Kažką suniurnėjęs atsakė: 

— Ir kaip galėčiau neprisiminti! 

— Ji buvo, kiek atsimenu, Grifo mokinė. Jų speciali- 
zacija — politinio pobūdžio šantažas, ar ne? 

— Kiek žinau, taip. Tą bylą tyrė Užsienio reikalų 
ministerija — policija beveik nesikišo. Ta ponios Deni 
byla... ji apsimetė mediumu, pasivadino... 

— Asfodele, — pasakė panelė Silver. - Kita byla buvo 
susijusi su asmens tapatybės klastojimu. Galų gale ją 
sulaikė dėl panelės Speding nužudymo, bet byla teis- 
mo taip ir nepasiekė. Atrodo, ji paspruko. 

Lembas linktelėjo. | 

— Buvo inscenizuota avarija. Kalėjimo furgono vai- 
ruotojas žuvo. Modė Milisent dingo. 

Panelė Silver suraukė antakius nelyginant mokyto- 
ja klasėje. 

— Manau, turėtume vadinti ją ponia Simpson. Mo- 
dės vardą šitaip gražiai yra įamžinęs velionis lordas 
Tenisonas. 

Lembas pats nepajuto, kaip ėmė atsiprašinėti. 

— O taip, panele Silver, žinoma, ponia Simpson 
būtų teisingiau. Bet iš kur jūs tiek daug apie ją žinote? 
Bylos, į kurias ji buvo įsipainiojusi, ne itin keltos į vie- 
šumą. Daugiausia užgniaužtos. 

Panelė Silver santūriai susijuokė. 

— Man teko daug girdėti apie Ledlingtoną. Ponios 
Simpson tėvas buvo tenykštės šv. Leonardo bažnyčios 
vikaras. Neabejoju, labai garbingas žmogus. Tuoj po 
Speding bylos turėjau malonumo pas savo draugus 

Morėjus susipažinti su pulkininku Garetu iš Užsienio 
žvalgybos. Išgirdęs, kad aš žinau ponios Simpson is- 
toriją, jis man dar daug apie ją papasakojo. Regis, jos 
pėdsakų taip ir nepavyko aptikti. 

— Nieko daugiau apie tai negirdėjau. Bus praėję jau 
kokie treji metai. 

— Ar niekad neįtarėte, kad ji galėjo būti pagrindinė 
veikėja Meifero byloje? 

. Jis papurtė galvą. 

— Jūs pernelyg viską komplikuojate. Šantažuoto- 
jai — tai eiliniai purvini žmogeliai, nėra reikalo čia vel- 
ti ponios Simpson. Veikiausiai jos nė gyvos nebėra. 

Panelė Silver santūriai pastebėjo: 

— Bet jūs sutinkate, kad ji buvo labai pavojinga mo- 
teris. 

— Nėra ko nė abejoti. 

— Aš sakiau, kad negaliu pateikti jums jokių įro- 
dymų, bet vieną vis dėlto turiu. Štai jis — šią popietę 
panelę Garsaid aplankė viešnia. 

Jis sukluso. | 

- Iš kur jūs žinote? 

— Ponia Andervud matė, kaip ji išėjo. Tai buvo tuoj 
po pusės penkių, ji dairėsi, ar aš jau ateinu gerti ar- 
batos. 

— Kas ji tokia? — paklausė Lembas. 

— Nepažįstama moteris. Ponia Andervud niekada 
nebuvo jos anksčiau mačiusi, o ir tąsyk matė tik aki- 
mirką — šviesūs plaukai iki pečių, elegantiška juoda 
suknelė ir skrybėlaitė, akiniai plonais raginiais rėme- 

liais, lengvos pirštinaitės, labai plonos kojinės ir ele- 
gantiški juodi bateliai. 

Lembas leido sau nusijuokti. 

— Per tą akimirką ji sugebėjo labai daug pamatyti! 

— Sakyčiau, ne daugiau už bet kurią kitą moterį. 

— Ką gi, jūsų viršus. Tai ką jūs manote apie tą lanky- 
toją? Mes, žinoma, ją surasime. Ji turėtų būti pasku- 
tinė, mačiusi panelę Garsaid gyvą. Bet ar ji gali būti 
reikšminga mūsų byloje? Na, juk nenorite pasakyti, 
kad ji — tai liūdnai pagarsėjusi ponia Simpson? 

Panelė Silver kostelėjo. 

— Daryti prielaidas ne mano sritis. Tačiau turėtu- 
mėte sutikti, jog jei ponia Simpson būtų įsipainiojusi 
į šitą reikalą, ji nedvejodama pašalintų bet kurį asme- 
nį, kurio parodymai galėtų kelti pavojų. 

Lembas geraširdiškai šypsojosi. | 

— Panele Silver, jums reikia pailsėti. Jūs pertempia- 
te savo nervus, o mes negalime to leisti. Geri žmonės 
nesimėto, žinote. 

Panelė Silver nuleido jo žodžius negirdomis. Ji pri- 
ėjo arčiau ir uždėjo plaštaką jam ant rankos. 

— Inspektoriau, gal paliksite čia nakčiai pareigū- 
ną? Mane kankina bloga nuojauta dėl vienos ponios 
Andervud buto gyventojos saugumo. Aš pati rasiu 
dingstį šiąnakt čia nakvoti, bet būčiau labai dėkinga, 
jei ir jūs lieptumėte vienam iš savo žmonių budėti 
prieškambaryje. 

Lembas surimtėjo. 

— Galėčiau pastatyti sargybinį laiptų aikštelėje. O į 
butą budėtoją paskirti galiu tik pareiškęs kaltinimus 
arba gavęs ponios Andervud sutikimą. 

Sekundę pasvarsčiusi, panelė Silver tarė: 

— Pakaks ir laiptinės, inspektoriau. 

— Ojjūs eikite ir gerai pailsėkite, - patarė inspekto- 
rius Lembas. 


KETURIASDEŠIMT KETVIRTAS SKYRIUS 


Užuot paklausiusi malonaus, nors ir kiek globėjiško 
inspektoriaus patarimo, panelė Silver apsivilko ap- 
siaustą, užsidėjo skrybėlę ir guviai nužingsniavo iki 
kampo, kur įsėdo į autobusą, važiuojantį į miestą. 

Dar buvo nesutemę, kai ji išlipo Aukštutinėje gat- 
vėje. Paklaususi kelių praeivių ir maždaug penkias 
minutes paėjusi pėsčiomis ji pasiekė savo tikslą - ne- 
didelę senamadę juvelyrinių dirbinių krautuvėlę su 
išblukusiomis aukso raidėmis užrašyta Džeksono pa- 
varde. Žaliuzės buvo pakeltos. Ponia Silver susirado 
privatų įėjimą ir paskambino. Po kelių akimirkų duris 
atidarė ponia Džekson. Panelė Silver nieko nelaukda- 
ma prabilo: | 

— Ar galiu užeiti? Mes šįryt buvome susitikę jūsų 
sesers bute Vandelero name. Aš vadinuosi Silver — 
panelė Modė Silver. Man labai reikia su jumis pasi- 
kalbėti. | 

Sakydama tai, ji jau buvo ant slenksčio. 

"Ponia Džekson neatrodė svetingai nusiteikusi, 

tačiau uždarė duris ir nuvedė viešnią tamsia perėja 
į užpakalinę namo dalį. Jaukioje senamadėje svetai- 

nėje degė šviesa, raudonos aksomo užuolaidos buvo 
užtrauktos, viduje stovėjo stalas su kėdėmis aplinkui, 
dar ašutinė sofa raižyta atkalte, pianinas, židinio at- 
braila gausiai nustatyta fotografijomis. Šviesoje Ela 
Džekson atrodė išblyškusi ir pavargusi, bespalviai 
plaukai išsidraikę: visa išvaizda nedviprasmiškai by- 
lojo, kad moteris netikėtai užklupta. Po gerokos pau- 
zės ji pagaliau tarė: 

— Sėskitės. 

Panelė Silver paėmė pasiūlytą kėdę. Išsitraukusi ją 
iš po stalo, atsisėdo. Poniai Džekson pasekus jos pa- 
vyzdžiu, ji pradėjo: 

— Turiu jūsų nuolankiausiai atsiprašyti už šitokį įsi- 
brovimą. Jūs labai maloni, kad sutikote mane išklau- 
syti. Prašau patikėti, kad tikrai nebūčiau jūsų vargi- 
nusi, jei reikalas nebūtų toks neatidėliotinas. —- Kiek 
patylėjusi, ji tęsė pačiu rimčiausiu tonu: — Vandelero 
name mirė dar vienas žmogus. 

Ela Džekson krūptelėjo. 

— Ak, kaip siaubinga! 

— Taip, siaubinga. Tai panelė Garsaid. Ją rado negy- 
vąjos bute. Šįryt ji pardavė jūsų sesers žiedą, o vakare 
ją rado nebegyvą. Policija jos mirtį aiškina savižudy- 
be. Jie mano, kad ji nužudė jūsų seserį. Aš nepritariu 
jų požiūriui. Laikausi nuomonės, kad ji buvo nužudy- 
ta dėl tos pačios priežasties, kaip ir jūsų sesuo — nes 
per daug žinojo, ar bent jau taip manė žudikas, kuris 
nusprendė nerizikuoti. Aš neneigiu, kad ji sukeitė 
savo žiedą netikro deimanto akimi su jūsų sesers žie- 

du, kurio deimantas buvo vertingas, bet manau, kad 
žmogžudystės metu ji greta atsidūrė atsitiktinai ir yra 
niekuo dėta. 

Ponios Džekson nenoras bendrauti dingo. Jos akys 
įsmigo į panelės Silver veidą. Ji pakėlė ranką ir atmetė 
išsipešusią plaukų sruogą, bet nekalbėjo, tik lingavo 
galvą veik nepastebimo pritarimo ženklan. 

Panelė Silver tęsė: 

— Matau, kadjūs linkusi sutikti su manim. Labai dėl 
to džiaugiuosi, nes man reikia jūsų pagalbos. Žudi- 
kas — gudrus ir pavojingas asmuo, jis vis dar laisvėje. 
Reikalas nepaprastai rimtas, todėl prireiks ypatingo 
apdairumo, kad išvengtume dar daugiau mirčių. 

— O! - protestuodama iškvėpė Ela Džekson. 

Panelė Silver papurtė galvą. 

— Aš neperdedu. Esu labai rimtai susirūpinusi. Vy- 
riausiasis inspektorius Lembas yra sumanus ir doras 
žmogus, aš jį gerbiu, bet negaliu palaužti jo įsitiki- 
nimo, jog panelė Garsaid nusižudė ir ta savižudybė 
užbaigė tyrimą. Jei noriu išjudinti tą jo įsitikinimą, 
privalau pateikti įrodymų. Rytoj turėsiu tam tikros 
informacijos ir viliuosi sykiu gauti kai kurių įrodymų. 
O tuo tarpu man padėti galite jūs. Ar sutinkate? 

Ela Džekson atsakė: 

— Taip, sutinku. 

Panelė Silver nušvito. 

— Be galo malonu. Pasistengsiu jūsų ilgai negaišin- 
ti. Turiu jums užduoti vieną klausimą, tikiuosi, kad 

galėsite į jį atsakyti. Ar jūsų sesuo pasakodavo jums 
apie savo reikalus? | 

— Tik apie kai kuriuos. Visko man nesakydavo. 

— Ar sakė, kad ją šantažavo? 

Ela Džekson skubiai, negiliai įtraukė oro. 

— Kaip jūs sužinojote? 

— Tame name buvo šantažuojamas dar vienas as- 
muo. Panelė Roulend turėjo laišką, kurį tas žmogus 
buvo parašęs šantažuotojui. Policija vertina tai kaip 
įrodymą, jog jūsų sesuo pati buvo šantažuotoja, bet iš 
fakto, kad ji nerūpestingai nešiojosi tą laišką rankinė- 
je ir leido parašiusiajam jį pamatyti, aš darau išvadą, 
kad pagrindinė veikėja buvo ne ji. Manau, ji tik norė- 
jo paerzinti laiško autorę. Ėmiau svarstyti, ar ji pati 
nebuvo šantažuojama ir ar nenustvėrė to laiško kaip 
įkalčio prieš šantažuotoją. Jei ji pažinojo pastarąjį, gal 
tai ir yra motyvas ją nužudyti. Tai kaip, ponia Džek- 
son - ar padėsite man? 

Ela Džekson palinko į priekį. 

— Ją tikrai šantažavo — ji man pasakojo, o ir atsi- 
kraustė čia dėl to, kad manė aptikusi šantažuotojo 
pėdsakus. Jos manymu, tai vienas iš Vandelero gy- 
ventojų — štai kodėl ji išsinuomojo tą butą. Žinoma, 
butas tiko ir kitais atžvilgiais — nuošalus, ramus, be 
to, sesuo norėjo būti arčiau manęs, bet pagrindi- 
nė priežastis buvo šita. Ji pažinojo vieną merginą iš 
miuzikholo laikų — ta mergaitė buvo akrobatė, bet po 
nelaimingo atsitikimo nebegalėjo toliau dirbti. Kerė 
įkalbėjo ją pasisamdyti poniai Andervud, apsigyventi 

bute Nr. 3 ir truputį jai padėti. Paskutinį kartą apie 
tai kalbėdama ji sakė, kad joms puikiai sekasi ir kad 
netrukus kai kas labai nustebs. 

— Ji jums nepasakė, kas? 

Ela papurtė galvą. 

— Aš jos neklausiau. Teisybę pasakius, panele Sil- 
ver, nenorėjau nieko apie tai girdėti. Bet ji įsikalė į 
galvą nugalėsianti priešą jo paties ginklu — gausian- 
ti kai ką, kas išmuš šantažuotoją iš vėžių ir privers 
liautis mėginus ją šantažuoti. Aš nenorėjau nieko 
net girdėti. Man tai atrodė labai pavojinga, taip jai 
ir pasakiau. 

— Jūs buvote teisi. Ji mėgino šantažuoti šantažuo- 
toją ir susilaukė blogiausių pasekmių. Tai buvo neiš- 
vengiama. Susidūrė su pavojingu, prityrusiu nusikal- 
tėliu. Jis vis dar ieškomas. Ar ji neprasitarė, kas tas 
asmuo? 

Ela papurtė galvą. 

— Net įvardžio? Ar yra kada pasakiusi jis arba ji? 

Ela vėl papurtė galvą. 

— Ne, ji visada sakydavo jie. „Jie mano, kad gali da- 
ryti tą ar aną, bet aš jiems parodysiu“ — na žinote, 
kaip paprastai šnekama. Niekas nepaiso gramatikos, 
tiesiog taip visi sako. 

Panelė Silver atsainiai linktelėjo. Ji atrodė susimąs- 
čiusi. Po kiek laiko paklausė: 

— Ponia Džekson, ar galite man pasakyti, dėl ko 
šantažavo jūsų seserį? 

Ela krūptelėjo, paraudo ir atsakė: 

— Ak, na ką gi, tikriausiai dabar tai nebeturi reikš- 
mės. Jūs neimsite to į galvą, tiesa? Vargšė Kerė, tai 
buvo ne jos kaltė - ji manė, kad jis miręs. 

— Dvivyrystė? — paklausė panelė Silver. 

Ela vėl išraudo. 

— Ji manė, kad jis miręs. Ištekėjo už jo būdama dar 
visai vaikas, kai pabėgo iš namų. Jie kartu vaidino 
miuzikhole. Jis buvo siaubingas tipas. Na, o galiau- 
siai paspruko su kita ir.ji nugirdo, kad jo nebėr gyvo. 
Mano nuomone, reikėjo įsitikinti, kad tai tiesa, bet 
sesuo nepanoro vargintis. Tik po to, kai ji ištekėjo už 
Džeko Ermiteidžo ir jis žuvo, prasidėjo šantažas. Kar- 
tą ar du ji sumokėjo, nes bijojo, kad sužinojęs apie 
tai majoras Ermiteidžas nutrauks išmokas, be to, jau 
draugavo su ponu, už kurio ruošėsi tekėti - su Mon- 
dersliu-Smitu — ir nenorėjo, kad jis sužinotų. Jis iš tų 
vyrų, kurie mano, kad jei mergina daili, tai jau ir to- 
bula. Man vis atrodė, kad po vedybų su Kere jo laukia 
nemenkas sukrėtimas. Bet, kaip matote, iš to nieko 
neišėjo, tiesiog dabar žinote, ką ji nuo jo slėpė. 

— Taip, iš tiesų, — atitarė panelė Silver. Ji manė, kad 
Ela Džekson - labai nuovoki moteris. Žinoma, ji my- 
lėjo seserį, bet aiškiai matė jos ydas. Kostelėjusi ji pa- 
siteiravo: 

— Ar iš jos visą laiką reikalavo pinigų, ar tik pra- 
džioje? | 

Ponia Džekson pažvelgė nustebusi. 

— Pinigų ji ne kažin kiek turėjo. 

— Bet turėjo vertingų brangenybių. 

— Na, beveik visos jos dovanotos pono Monders- 
lio-Smito, išskyrus žiedą su deimantu - tą dovanojo 
Džekas Ermiteidžas. Ponas Smitas būtų pastebėjęs, 
jei ji nebūtų nešiojusi jo dovanų. Be to, ji žiūrėjo į 
brangenybes kaip į tam tikras atsargas juodai dienai. 

— Vadinasi, iš jos buvo tikimasi ne pinigų? 

Vis dar nustebusi Ela patvirtino: 

— Ne, ne pinigų. 

— Man regis, galiu spėti, ko jiems reikėjo. Ponas 
Monderslis-Smitas yra žymus laivininkystės magna- 
tas. Vadinasi, iš jūsų sesers norėta vertingos informa- 
cijos. 

Ela linktelėjo. 

— Žinoma. Todėl ji ir užsispyrė. Kerė buvo mano 
sesuo, niekas jos nepažinojo geriau už mane. Taip, ji 
prisivirė košės ir man tai nepatiko — neapsimetinė- 
siu — bet šitokio dalyko nebūtų padariusi, juo labiau 
vykstant karui. Todėl atkakliai siekė sužinoti, kas vis- 
kam vadovauja, ir suvesti su jais sąskaitas. 

— Labai pavojingas sumanymas, - rimtai pastebėjo 
panelė Silver. 


KETURIASDEŠIMT PENKTAS SKYRIUS 


Naktis praėjo ramiai. Jaunas konsteblis vienišas bu- 
dėjo aikštelėje tarp trečio ir ketvirto butų. Panelė 
Silver pasiliko bute Nr. 3. Jai buvo paklotas guolis 
ant svetainės sofos, bet jinai juo nepasinaudojo. Kai 
namiškiai išsivaikščiojo gulti ir sumigo, ji nusinešė 
kėdę į virtuvę ir sėdėjo ten visą naktį, plačiai atida- 
riusi duris į prieškambarį. Kartais prieidavo prie lan- 
go ir pažvelgdavo į lauką, pakėlusi rėmą, kad galėtų 
matyti, kas darosi tiesiai priešais langus. Mažo Aivės 
miegamojo langas buvo taip arti, kad būtų galėjusi 
pasiekti ir atbrailą, einančią po langais aplink visą 
namą. Kiekviename aukšte buvo toks pat iškilumas. 
Ji svarstė, ar dažnai Aivė Lord juo vaikščioja. Norėjo 
būti visiškai tikra, kad šią naktį juo nepraeis nei ji, nei 
kas nors kitas. Naktis slinko lėtai. 

Vos išaušus ji išsimaudė vonioje — karšto vandens 
tiekimas šiame name išties buvo vertas didžiausio pa- 
gyrimo. Apsirengė kaip eidama į lauką, išgėrė puodelį 
kakavos, pavalgė duonos su pienu, užėjo į ponios An- 
dervud kambarį perspėti, kad išeina kelioms valan- 
doms ir nelauks arbatos, nors tikisi tam laikui grįžti. 

Po to nusileido laiptais, linksmai palinkėjo Belui labo 
ryto ir ėmėsi savo užduoties. 

Vienas po kito Vandelero namo gyventojai nubu- 
do ir pradėjo rūpintis savais reikalais. Ponia Smolet, 
atėjusi šveisti laiptų, labai susijaudino išgirdusi apie 
vargšės panelės Garsaid savižudybę ir turėjo ieškoti 
paguodos pas svetingąją, visada pasiruošusią padėti 
panelę Krein. Buvo ištraukti tokie mieli stiprinamieji 
vaistai. Liežuvavimui ir šiurpiems spėliojimams ne- 
buvo galo. Kažin, ar ponia Smolet yra kada nors taip 
mėgavusis nelaime. Laiptų ji ėmėsi labai negreit. Dar 
nebuvo spėjusi palypėti aukščiau ponios Andervud 
laiptų aikštelės, kai atlėkusi panelė Leming paskam- 
bino prie durų ir ją įleido į vidų panelė Midė Ander- 
vud, kuri, regis, jos laukė. 

— Atėjo apsivilkusi tom savo senom violetinėm 
drapanom, žinote, tom pačiom, kurias diena iš dienos 
vilkėdavo, kol jau bloga būdavo į jas žiūrėti. O pane- 
lė Midė ją pabučiuoja, tada jos įeina vidun ir uždaro 
duris. Bet aš nespėjau nė pusės darbo padaryti, o ji 
ir vėl išėjo. Na, panele Krein, duodu jums žodį - taip 
apstulbau, kad paleidau iš rankų šepetį. Vos galėjau 
ją pažinti, jūs irgi būtumėte nepažinus. Tikrai dailiai 
apsirengusi — toks smėlio spalvos tvidas su oranži- 
niais taškeliais ir prie jo priderintas džemperis. At- 
jaunėjusi dešimčia metų, tikra teisybė. 

Panelė Krein gėrė vienuoliktos valandos arbatą ir 
klausėsi itin susidomėjusi. 

— Kaip keista, iš tikrųjų. 

— O dar štai kas, - pasakojo ponia Smolet, - visi 
jos daiktai nauji — batai, kojinės, skrybėlė, pirštinės, 
naujutėlaitė rankinė. Nuostabu, ką gali drabužiai. 
Nebūtumėt jai davę nė trisdešimties. „Na, - sakau 
aš sau, — kad tik neišgriūčiau iš koto!“ Žinokite, ji 
neleido man nė prasižioti, o būčiau kai ką pasakius. 
Nulėkė kaip akis išdegus, dar nemačiau, kad kas taip 
greitai lakstytų. 

Prieš pat pirmą valandą panelė Silver telefonu pa- 
skambino vyriausiajam inspektoriui Lembui į Sko- 
tlend Jardą. Išgirdęs pažįstamą balsą ir negarsų dve- 
jojantį kostelėjimą, jis nejuokais suirzo. Apskritai 
moteris jis labai gerbė, bet vieną dalyką buvo tvirtai 
įsikalęs į galvą ir nenorėjo girdėti jokių prieštaravi- 
mų: jos niekad nežino, kada sustoti. Ne tik paskutinis 
žodis turi būti jų — ne, jos nori visų žodžių ir viso 
laiko. Nors balsas buvo nepriekaištingai mandagus, 
inspektorius aiškiai leido suprasti panelei Silver, kad 
ši piktnaudžiaujanti jo kantrybe. 

Žvaliu, dalykišku balsu ji išbėrė: 

— Vakar vakare aš jums sakiau, kad negaliu pateikti 
jokio įrodymo. Dabar kai ką turiu. Būčiau laiminga, 
galėdama tai su jumis aptarti. Mano traukinys at- 
vyksta pusę keturių. Galiu būti pas jus ketvirtą. Man 
būtų geriau pasimatyti su jumis Jarde. | 

Lembas atsikrenkštė. 

— Bet, panele Silver... 

— Reikalas skubus, inspektoriau. Aš jūsų tuščiai ne- 
gaišinsiu. Ar galime susitarti ketvirtai valandai? 


287 


— Labai gerai, — atsakė jis ir pasiteiravo: — Kur jūs 
esate — iš kur skambinate? 

— Tonbridž Velse, - pasakė panelė Silver ir padėjo 
ragelį. 

Šiek tiek po keturių ji sėdėjo jo kabinete, tvarkinga, 
apsirengusi senamadišku juodos gelumbės paltu su 
išblukusia kailine apykakle, užsidėjusi fetro skrybė- 
laitę su kairiajame šone prisegta puokštele našlaičių. 
Ji buvo išblyškusi ir atrodė pavargusi, bet nepraradu- 
si pagarbaus atkaklumo, privertusio Lembą tikėtis 
blogiausio. Kiek jis apskritai pažinojo moteris, ji vis 
tiek mėgins siekti savo ir galbūt jam teks sudrausti ją 
šiurkščiau negu ji pratusi girdėti. 

Ji pradėjo pasakoti apie savo pokalbius su Aive 
Lord, ponia Andervud ir Ela Džekson, po to išklojo 
viską apie savo apsilankymą Tonbridž Velse. 

Lembas jau nebeširdo. Jis svarstė, kokia būtų sėk- 
mė, jei panelės Silver surinkti įrodymai pasirodytų 
esą tikri ir padėtų jam pričiupti tokią pagarsėjusią 
nusikaltėlę. Jam ėmė atrodyti, kad jos kalbos turi pa- 
grindo. Kita vertus, jei ji klysta — na, niekas netrokšta 
atsidurti kvailio vietoje, - jis neketino leistis kvailina- 
mas. Panelė Silver siūlo planą - eilinę kvailystę, ku- 
rias taip mėgsta moterys. Jam pačiam tas planas buvo 
ne prie širdies, bet šiuo atveju, neatmetant galimybės, 
kad visas reikalas gali būti nieko nevertas — na ką gi, 
gal ji ir nesvaičioja — tuo jis ir pasitenkins. 

Panelė Silver kalbėjo: 

— „visų namo gyventojų susirinkimą bute Nr. 8 — 

mano nuomone, tai būtų pati tinkamiausia vieta. Esu 
įsitikinusi ir tikiuosi įrodyti, jog žmogžudys turėjo 
susitikti su panele Roulend ir buvo įsileistas pro sve- 
tainės langą, prieš tai užlipęs gaisrininkų kopėčiomis. 
Aš tikiuosi, kad išgąsdintas ir užspeistas į kampą jis 
bandys pasprukti tuo pačiu keliu. Garantijos nėra, 
bet, turint omeny to asmens charakterį, galimybė, 
kad toks bandymas bus, yra labai didelė. Langą, žino- 
ma, reikės palikti atvirą — bet kai susirinks daug žmo- 
nių, tai atrodys visai natūralu. Mums susirinkus, jūs 
galėsite pradėti paieškas ten, kur nurodžiau. Jei mano 
nupasakoti daiktai bus surasti ten, kur aš tikiuosi juos 
rasti, jūs gausite iš anksto sutartą žinią. Reikės labai 
pasistengti, kad niekam nekiltų įtarimų. Mes susidū- 
rėme su labai klastingu nusikaltėliu. 

Lembas pakėlė ranką ir vėl nuleido. Ji užkliudė 
priešais stovintį biuvarą ir plunksną, kuri nusirito į 
stalo vidurį. | | 

— Jūs atrodote įsitikinusi, kad tie daiktai bus surasti. 

Panelė Silver palenkė galvą. 

— Aš ir esu įsitikinusi, - pasakė ji. 


KETURIASDEŠIMT ŠEŠTAS SKYRIUS 


Po vieną, po du Vandelero namo gyventojai ėjo iš savo 
butų ir kėlėsi liftu arba lipo laiptais į viršutinį aukštą, 
kur ant plačiai atvertų aštuntojo buto durų slenksčio 
jų laukė seržantas Ebotas, pasiruošęs palydėti į vidų. 

Ponia Andervud įlipo į liftą, kuriame jau buvo abi 
Lemings, o Midė ir Gilis pasirinko laiptus. Midė, pa- 
kėlusi veidą į Gilį ir žvelgdama patamsėjusiomis pil- 
komis akimis, tyliai tarė jam į ausį: 

— Niekaip negaliu suprasti Agnesės. Ar ne keisti tie 
žmonės? Iki šiol ji buvo vargšė bevalė vergė, aš viriau 
iš piktumo, kad motina šitaip ją trypia. Ji atrodė išvis 
neturinti savo gyvenimo, tik tarnavo kitiems. O da- 
bar viskas pasikeitė. Ji taip įsitraukusi į savo gyveni- 
mo pokyčius, jog beveik nė nepastebi name įvykusios 
žmogžudystės ir savižudybės. 

Gilis nusijuokė. 

— Tai dabar aš turėčiau užduoti klausimą — kokie 
tie jos gyvenimo pokyčiai? 

— Palauk ir pamatysi, - pasakė Midė. Įsikibusi jam 
į parankę, pritildė balsą iki šnabždesio: - Gili, kas čia 
apskritai darosi? Man visa tai nelabai patinka. Kodėl 

mums visiems reikia eiti į Karolos butą? Ką tau sakė 
panelė Silver, kai pasivėdėjo į šalį pasikalbėti? Ar nu- 
tiks kas baisaus? 

— Atrodo, panelė Silver taip mano, - gana keistu 
balsu atsakė Gilis. 

— Oi, tikiuosi, kad ne! 

— Aš nežinau... — Jis pasilenkė ir pabučiavo mergi- 
nos skruostą. — Ša, nė žodžio! — tai pasakęs, apsikabi- 
no ją, ragindamas eiti greičiau. Niekas nebūtų galėjęs 
nugirsti jų pašnekesio, viskas įvyko greitai ir tyliai. 

Juodu įėjo į Karolos Roulend svetainę ir pamatė, 
kad baldai perstumdyti ir sustatyti kitaip. Rašomasis 
stalas buvo pristumtas prie dešinės sienos, prie jo sė- 
dėjo vyriausiasis inspektorius Lembas — nugara į sta- 
lą, tarsi iki paskutinės akimirkos būtų kažką rašęs, o 
po to atsigręžęs veidu į langą. Tarp jo ir durų stovėjo 
trys kėdės, kurias buvo užėmę ponas ir ponia Vilardai 
bei ponas Dreikas, pastarasis arčiausiai durų. Iš kitos 
Lembo pusės viena kėdė buvo laisva, toliau sėdėjo 
ponia Leming, Agnesė ir ponia Andervud. Sofa buvo 
pristumta prie židinio ir pastatyta atkalte į jį. Kaž- 
kas buvo uždengęs dėmę visai nederančiu languotu 
pledu, ant sofos oriai sėdėjo panelė Silver ir panelė 
Krein, pirmoji vis dar vilkinti lauko drabužiais, an- 
troji įprastom nuobodžiom drapanom - lietpalčiu ir 
sena fetro skrybėle. Abi damos mūvėjo vilnones ko- 
jines ir avėjo praktiškus žemakulnius batus. Už sofos 
stovėjo kita tuščia kėdė, sidabrinė šokėja vėl padėta 
ant židinio atbrailos, bet Gilio Ermiteidžo nuotrau- 

kos nebebuvo matyti. Vakaras buvo šiltas ir tvankus, 
abu langai atidaryti, apatiniai rėmai pakelti kiek įma- 
noma aukščiau. Pusė septynių, lauke dar šviesu — iki 
saulėlydžio likę trys ketvirčiai valandos, bet dangus 
apsiblausęs ir rūškanas. 

Šviesa iš viršaus krito ant žydro kilimo, žydrų ir 
sidabro spalvos baldų gobelenų bei užuolaidų, lan- 
guoto pledo ir kambaryje susirinkusių žmonių. Ji 
nušvietė solidų ir rimtą inspektorių, gražią, tačiau 
itin prastai nusiteikusią ponią Leming; Agnesę nau- 
jaisiais rūbais, degančiais skruostais ir svajingai spin- 
dinčiomis akimis; poną Dreiką, kuris pažvelgė į ją ir 
nusuko žvilgsnį; ponią Andervud, tankiai alsuojančią 
ir atrodančią taip, tarsi visi jos dėvimi rūbai jai būtų 
per ankšti; Vilardus: ją — išraudusią ir netvarkingą, 
išsileidusiais plaukais ir iš po tamsiai mėlynos sukne- 
lės krašto išlindusiu apatiniu sijonu, jį - vėl tokį, kaip 
anksčiau, labai manieringą, labai oficialų; tarp ins- 
pektoriaus ir Agnesės sėdėjo Midė tarsi vaikas, per 
klaidą patekęs į suaugusiųjų vakarėlį - maža, jauna ir 
šiek tiek išsigandusi. Gilį nuo jos atskyrė ir pasodino 
į laisvą kėdę kitapus sofos. Taigi veikėjai, pradedant 
seržantu Ebotu prie durų, susėdo tokia tvarka: deši- 
nėje kambario pusėje - ponas Dreikas, ponia Vilard, 
ponas Vilardas, vyriausiasis inspektorius Lembas, 
Midė Andervud, Agnesė Leming, ponia Leming. 
Už židinio — ponia Andervud, toliau panelė Silver ir 
panelė Krein ant sofos. Ir paskutinis - Gilis Ermitei- 
džas ant blizgančios vamzdelių kėdės, kuri tikriausiai 

buvo kur kas tvirtesnė nei atrodė, nes atlaikė jo svorį 
nė negirgždėdama. | 

Midei pirmiausia krito į akis tai, jog trūksta pen- 
kių žmonių. Žinoma, niekas nė nesitikėjo, kad senoji 
ponia Meredit atvyks čia arba bus palikta viena savo 
bute. Kadangi atėjo panelė Krein, Paker, savaime aiš- 
ku, teko pasilikti. Tačiau nebuvo ir Aivės. Gal ji dar 
pasirodys, o gal atsisakė ateiti. Visą dieną ji buvo 
prislėgta ir labai keistai elgėsi: tai apsiašarodavo, at- 
kreipdama į save dėmesį, tai vėl nugrimzdavo į be- 
žodę kančią. Dar trūko Belo ir ponios Smolet. Belas 
tik apsidžiaugtų, galėdamas būti toliau nuo bet kokių 
nemalonumų, bet ponia Smolet nieku gyvu to nepra- 
leistų. Midė džiaugėsi, kad jos nėra, nors galbūt ji dar 
pasirodys. Atrodė, lyg laukiama dar ko nors, nes kai- 
rėje durų pusėje šalimais tos vietos, kur stovėjo ser- 
žantas Ebotas, dar buvo paliktos dvi kėdės. Gal viena 
iš tų kėdžių skirta jam. Ne, ne taip, nes štai pasirodė 
dar viena moteris. Be abejo, tai Karolos sesuo —- ponia 
Džekson. 

Ji buvo išbalusi ir trapi, naujais juodais gedulo ap- 
darais, lydima kiek liguistos išvaizdos šlubuojančio 
vyriškio — Ernesto Džeksono. Juodu atsisėdo, atskirti 
nuo kitų savo gedulo drabužių, vėlavimo ir toliau sto- 
vinčių kėdžių. 

Seržantas Ebotas uždarė duris ir atsistojo prieš jas, 
nebe atsišliejęs, bet išsitempęs, lieknas ir aukštas, be- 
reikšmiu veidu, šaltomis melsvomis akim. Tiesą sa- 
kant, jis šiek tiek jaudinosi. Ar Modė surengs jiems 

visišką fiasko, ar tikrai pavyks sumedžioti labai svar- 
bų paukštį? Jis jautė kūne dilgčiojimą, kurio niekad 
nebuvo patyręs anksčiau. Žiūrėjo į ramius, paprastus 
žmones, ratu sėdinčius kambaryje, ir stebėjosi pats 
savimi. Žiūrėjo į panelę Modę Silver ir stebėjosi ja — 
ramia, paprasta senmerge, sėdinčia šalia kitos ramios, 
paprastos senmergės; jas skyrė tik ruoželis languoto 
Škotijos aukštumų pledo ir dėmė - nužudytos jaunos 
teatro choristės kraujo dėmė. Nužudytos šiame kam- 
baryje, galbūt vieno iš šių visiškai paprastų Žmonių. 
Fantastiška, bet taip jau susiklostė. Dėmesio — veiks- 
mas prasideda! 


KETURIASDEŠIMT SEPTINTAS SKYRIUS 


Vyriausiasis inspektorius Lembas atsikrenkštė ir pa- 
žvelgė į panelę Silver. Panelė Silver, sėdėdama pa- 
brėžtinai tiesiai, rankas susidėjusi ant kelių, pradėjo 
kalbėti. Padėvėtos juodos zomšos pirštinės gulėjo 
ant languoto pledo tarp jos ir panelės Krein. Panelės 
Silver balsas ir kalbėjimo maniera buvo tokie, tarsi ji 
kreiptųsi į mokinių klasę. Nebuvo nė žymės pasipūti- 
mo ar jaudulio, žvilgsnis malonus ir rimtas. Ji tarė: 

— Vyriausias inspektorius sukvietė jus visus drau- 
gėn, norėdamas išsiaiškinti kelias abejotinas smul- 
kmenas. Jis maloniai leido man užduoti jums porą 
klausimų. Bet pirmiausia kai ką paaiškinsiu. Buvau 
paprašyta atlikti privatų tyrimą, susijusį su liūdnais 
pastarųjų dviejų dienų įvykiais. Man žinomi faktai, 
savaime nereikšmingi, tapo svarbūs po nelauktos ir 
tragiškos panelės Roulend mirties. Tiriant žmogžu- 
dystę, - ramiu mokytojos balsu kalbėjo panelė Sil- 
ver, — tiriant žmogžudystę net visiški menkniekiai 
tampa svarbūs. Manau, nuo vakar ryto mes visi tą 
supratome. Kiekvienas mūsų krustelėjimas, pats pa- 
prasčiausias veiksmas buvo apšviestas oficialaus tyri- 

mo spindulio. Tai labai nemaloni patirtis, bet šiomis 
tragiškomis aplinkybėmis ji neišvengiama. Neužlai- 
kysiu jūsų nė akimirkos ilgiau nei būtina. Dabar tik 
norėčiau įsitikinti, iog laiko grafikas, kurį čia turiu, 
yra teisingas, ir užpildyti vieną ar dvi spragas. 

Ji trumpam nutilo, atsidarė savo apsitrynusį juodą 
rankinuką ir, išėmusi tvarkingai sulankstytą popie- 
riaus lapą, pradėjo skaityti: 

— Trečiadienio vakaro įvykiai: Tarp 18.30 ir 20.30 
panelę Roulend aplankė keli asmenys, apie kuriuos 
dabar nekalbėsiu. Vyriausiajam inspektoriui pavyko 
nustatyti, kad paskutinį kartą ją matė gyvą 20.30, kai 
ji išėjo į laiptinę ir atsisveikindama pamojo draugui, 
kuris leidosi žemyn liftu. Nuo tol tiesioginius įro- 
dymus keičia spėliojimai. Yra pagrindo manyti, jog 
tarp 20.35 ir 20.50 šiame bute lankėsi panelė Gar- 
said. Atrodo, ponia Leming, kad jūs keletą kartų 
mėginote jai prisiskambinti telefonu, bet jums taip 
ir nepavyko. 

Ponia Leming, visiškai abejingu veidu atsilošusi 
kėdėje leido suprasti pritarianti. Į ją tuoj pat tiesiai 
kreipėsi vyriausiasis inspektorius: 

— Jūs bandėte prisiskambinti panelei Garsaid - ir 
ne vieną kartą? Kiek? 

Ponia Leming nukreipė į jį nuobodžiaujantį žvilgsnį. 

— Regis, tris kartus. 

— Jūs nesate tikra? 

— Ne, aš tikra. 

Jis kamantinėjo toliau, kol išgavo, jog prieš skam- 
bindama ji žiūrėjo į laikrodį, kad pirmas skambutis 
buvo 20.35, o paskui 20.50, kuomet ji nutarusi, jog jau 
per vėlu lošti bridžą trise, - dėl to ir skambinusi. 

Baigęs klausinėti, Lembas pažvelgė į panelę Silver 
ir linktelėjo. Ji tučtuojau vėl pradėjo kalbėti: 

— Toliau grafike atsiranda spraga. Ją gali užpildyti 
kuris nors iš čia esančių. Ponia Vilard, jūs, manau, tą 
vakarą nerimavote dėl savo vyro. Jis išėjo po septin- 
tos ir grįžo tik kitą rytą apie 10.00, užtrukęs pas savo 
brolį Ernestą Vilardą. Nežinodama, kada grįš vyras, 
jūs tikriausiai vis atidarydavote buto duris ir apsižval- 
gydavote. Taip ir buvo, apie tai pasisakėte vyriausiam 
inspektoriui. Taigi, ar jums nepasitaikė pamatyti ką 
nors važiuojantį aukštyn liftu arba lipantį laiptais į 
viršutinį aukštą? Kadangi jūsų butas po panelės Rou- 
lend butu, o antrasis viršutinio aukšto butas tuščias, 
būtų logiška padaryti išvadą, jog jūsų pastebėtas as- 
muo ėjo į panelės Roulend butą arba iš jo. Ponia Vi- 
lard, ar jūs ką nors matėte? 

Pirmą kartą užkalbinta ponia Vilard, iki tol žiūrė- 
jusi į savo sunertas rankas, krūptelėjo ir pakėlė gal- 
vą. Klausinėjimui tęsiantis, jos veidą ir kaklą išpylė 
nesmagus raudonis. Žvilgsnis pasidarė išgąstingas, 
drėgnos rankos gniaužė viena kitą. Tiesiai paklaus- 
ta ji mėšlungiškai nurijo seiles, bet nieko nepasakė. 
Šalimais sėdėjęs ponas Vilardas įsitempė, pasitaisė 
pensnė ir prabilo: 

— Jei man leisite kalbėti už ponią Vilard, atsakymas 
bus teigiamas. 

— Ji kažką matė? 

— Matė. Kai ji man atskleidė šį faktą, o tai įvyko tik 
šią popietę, mano nuomonė, — turiu pasakyti, labai 
ryžtinga nuomonė, — buvo tokia, kad reikia tučtuojau 
informuoti policiją. 

— Aš nenoriu nieko įvelti į bėdą, - dusliu balsu pa- 
sakė ponia Vilard. | 

Vyriausiasis inspektorius įspėdamas kreipėsi į ją: 

— Ponia Vilard, privalote suprasti, kad reikalas la- 
bai rimtas. Jūs gi nenorite slėpti kaltojo, ar ne taip? 

— Aš nenoriu nieko įvelti į bėdą. 

— Ponia Vilard, ką jūs matėte? 

Kaip tik tuomet ponas Dreikas ramiai atsistojo ir 
maloniai pasakė: 

— Ji matė mane, inspektoriau. 

Lengvas dvelktelėjimas perbėgo per kambarį. Tarsi 
visi būtų kiek sujudėję arba giliau įkvėpę. 

— Jūs ėjote čia, į aštuntą butą? 

— Taip. 

— Kelintą valandą? 

— Pusę dešimtos. 

— Ko? 

— Pasimatyti su panele Roulend. 

Jo akys pro inspektorių nuslydo prie Agnesės Le- 
ming. Ši buvo išblyškusi, bet irgi pažiūrėjo į jį. 

Lembas tęsė: 

— Ar jūs su ja pasimatėte? 

— Ne, aš neužėjau į vidų. Paskambinau, niekas ne- 
atsakė, ir aš nuėjau. 

— Durys buvo uždarytos ar atidarytos? 

Antakiai, darantys poną Dreiką panašų į Mefistofe- 
lį, dar ryškiau išlinko. Po akimirkos jis atsakė: 

— Durys buvo praviros. 

— Arjūs įėjote į vidų? 

— One. 

— Ir jums neatėjo į galvą, kad čia gali būti kažkas 
negerai? 

— Atvirai pasakius, ne. Maniau, kad ji laukia svečio. 

Bijojau, kad sutrukdysiu. 
į jį. Frenkas Ebotas pagalvojo: „Čia tai bent numeris! 
Mes leidžiame Modei tyčia vilkinti laiką, kol Kurtisas 
su vaikinais triūsia apačioje, o jinai štai ką sužvejoja. 
Nagi, nagi - pirmyn!“ 

Lembas tarė, pabrėždamas kiekvieną žodį: 

— Pone Dreikai, ar galiu paklausti, koks buvo jūsų 
vizito tikslas? 

Į tai ponas Dreikas atsakė: 

— O, tiesiog šioks toks reikaliukas. Ji mane šanta- 
žavo. 

— Ji jus šantažavo? 

Ponas Dreikas nusišypsojo. 

— Na, nelabai rimtai. Matote, jinai atskleidė mano 
paslaptį. Ne per labiausiai mane mėgo, todėl pamanė, 
kad išmuš mane iš vėžių, iškeldama ją viešumon. Aš 
ėjau pasakyti jai, kad manęs jos bauginimai nė kiek 
nejaudina. 

Ebotas pagalvojo: „Šefas viską iš jo išsunks. Mitrus 
pokštas dėmesiui nukreipti. Man patinka tas vyrukas. 
Įdomu, kokį žaidimą jis žaidžia. Jis turi savas žaidimo 
taisykles. Šefas prie jų taikosi“ 

Lembas be užuolankų išdrožė: 

— Ką gi, pone Dreikai, jei tai tiesa, verčiau atskleis- 
kite mums savo paslaptį. 

Ponas Dreikas nužvelgė kambarį. 

— O, žinoma. Aš esu mėsininkas. 

Kambaryje stojo įtampos kupina tyla. Ponia Vilard 
ir ponas Vilardas išpūtė akis. Ponia Leming atrodė 
pasibjaurėjusi. Panelė Krein pradėjo kvailai kikenti, 
vis įtraukdama oro ir pasišluostydama didele balta 
nosine. Agnesė Leming pakilo, perėjo per kambarį ir 
paėmė poną Dreiką už parankės. Ponia Leming aš- 
triai metė: | 

— Agnese, gal tu išprotėjai? 

Tačiau Agnesė stovėjo ir šypsojosi. Ji visa švytėjo. 
Spindinčiom akim pažvelgė į sėdinčiuosius ir ramiu, 
laimingu balsu pasakė: 

— Mudu šįryt susituokėm. Prašau palinkėti mums 
laimės. 


KETURIASDEŠIMT AŠTUNTAS SKYRIUS 


Dailus ponios Leming veidas sustingo ir sukrito, 
skaisti oda pabalo. Ji įsmeigė šalto įniršio kupinas 
akis į dukterį, kurią taip ilgai engė. Dar niekad nėra 
buvę, kad toks žvilgsnis nepasiektų tikslo. O dabar 
vargu ar Agnesė išvis jį pastebėjo. Ji stovėjo įsikibusi 
savo vyrui į ranką, išdidžiai ir džiaugsmingai žvelgda- 
ma į draugus, laukdama jų sveikinimų. Bet nespėjus 
niekam sujudėti ar prabilti pasigirdo beldimas į duris. 
Seržantas Ebotas atidarė jas ir pasitraukė, įleisdamas 
pasitempusį, guvų seržantą Kurtisą. Jis sustojo ant 
slenksčio ir kreipėsi į vyriausiąjį inspektorių: 

— Andersonas apačioje, sere. 

Lembas atgręžė užsigalvojusį veidą. 

— Gerai, liepkite jam palaukti. 

Kurtisas pasišalino. Frenkas Ebotas uždarė duris. 
Gaila, kad Kurtisui neleista būti šiapus durų - jis ne- 
pamatys vaidinimo. Bet ar tikrai? Taigi, Modės triu- 
kas pavyko. Stulbinama moteris. Vaizdingai tariant, 
verta nukelti prieš ją skrybėlę. Taip pat ir prieš šefą. 
Nieko jam neprikiši. Neatsilieka nuo Modės. Pažvel- 
gęs į jį, sėdintį taip ramiai ir šaltakraujiškai, niekas 

neatspėtų, jog Kurtiso pranešimas buvo kur kas svar- 
besnis, negu atrodo. Tiktai trys žmonės kambaryje 
žinojo, ką tai reiškia. Daiktai rasti ten, kur Modė ir 
sakė. Kas gi toliau? 

Lembas kalbėjo lygiu, nuobodžiu tonu: 

— Ką gi, mes šiek tiek iškrypome iš vėžių. Verčiau 
grįžkime prie reikalo. Panele Silver, ar dar norėjote ką 
nors pasakyti? 

Panelė Silver kostelėjo. Ji sėdėjo tiesi, neišsiduoda- 
ma, kad džiaugiasi pergale: nemadinga, nejauna se- 
namadiškų gerų manierų guvernantė. | 

— Aš norėčiau baigti pildyti laiko grafiką, - pasakė 
ji. - Manau, dabar galiu tą padaryti. Grįžkime prie 
to momento, kai panelės Roulend draugas nuvažia- 
vo liftu žemyn, palikęs ją laiptų aikštelėje. Tai įvyko 
20.30. Apie 20.35 panelė Garsaid įėjo į butą pasinau- 
dojusi atsarginiu raktu, kurį buvo atsinešusi iš rūsio. 
Ji manė, jog panelė Roulend išėjusi visam vakarui. 
Tikrai matė, kaip ji 19.20 leidosi liftu kartu su sese- 
ria, ponia Džekson, bet nežinojo, kad panelė Roulend 
paėjėjo tik iki gatvės kampo ir 19.30 vėl buvo namie. 
Panelė Garsaid palaukė savo bute maždaug ketvirtį 
valandos ir per tą ketvirtį panelė Roulend buvo nužu- 
dyta. Ketinu jums pasakyti, kodėl ji buvo nužudyta. 
Karola Roulend neatsitiktinai atsikraustė į šį namą. 
Ji buvo šantažuojama, todėl ryžosi išsiaiškinti šanta- 
žuotoją ir smogti priešininkui jo paties ginklu. Ponia 
Džekson jums patvirtins, jog jos sesuo tikėjo šanta- 
žuojantį ją asmenį gyvenant viename iš šitų butų. Ji 

neatskleidė jo tapatybės, tačiau buvo pasiryžusi ne tik 
pati išsilaisvinti, bet ir jį nubausti. Todėl ji viename 
bute įkurdino merginą, su kuria kadaise bičiuliavosi 
ir kuri galėjo jai padėti. Kalbu apie ponios Andervud 
tarnaitę Aivę Lord. Toji mergina, buvusi akrobatė, 
buvo atsidavusi Karolai Roulend; visi žinojo, kad ji 
vaikšto per miegus, o tai irgi pravertė. Panelės Rou- 
lend pakurstyta, Aivė naktį išlįsdavo pro savo kamba- 
rio langą ir atlikdavo tam tikras užduotis. 

Ebotas paeiliui apžvelgė klausytojų veidus ir pama- 
tė, kad jie visi sužiurę į panelę Silver — išraudę, iš- 
blyškę, nekantrūs, nervingi, susikrimtę. Bendra visų 
išraiška buvo laukimas. Jis paveikė net oficialųjį poną 
Vilardą ir išdidžiąją ponią Leming. 

— Varge, varge — kaip nemalonu! — pasakė panelė 
Krein. 

Ramiu, įtikinamu balsu panelė Silver tęsė: 

— Vieną dieną Aivė atnešė panelei Roulend laišką, 
kuris jai suteikė reikalingų įrodymų. Tai buvo vienos 
šantažuotojo aukų, iš kurios jis reikalavo pinigų, at- 
sakymas. Aivei papasakojus, kur jis rastas, pavyko 
aiškiai nustatyti šantažuotojo tapatybę. Tačiau Ka- 
rola Roulend anaiptol neketino jo patraukti į teismą. 
Ji manė galėsianti sudaryti naudingą jai sandėrį ir 
likti nugalėtoja. Ji susisiekė su šantažuotoju ir suta- 
rė pasimatyti trečiadienį vakare, apie 20.45. Reikėtų 
priminti, jog tuo metu panelė Garsaid dar tebebuvo 
bute — galimas daiktas, vonioje, nes ten vėliau rastas 
jai priklausęs žiedas. Ji nenorėjo, kad ją pamatytų ir 

laukė progos išsmukti nepastebėta. Panelė Roulend, 
laukdama lankytojo, matyt, buvo šiek tiek susijaudi- 
nusi ir galbūt paliko svetainės duris praviras, o gal ir 
visai atlapas. Ji vaikščiojo tarp svetainės ir prieškam- 
bario. Laukė, kol išgirs skambutį į duris. O gal žinojo, 
kad lauktasis asmuo ateis kitu keliu. 

— Kokiu keliu? — Gilis Ermiteidžas uždavė klausi- 
mą, kuris rūpėjo visiems. 

— Gaisrininkų kopėčiom ir pro langą, - atsakė pa- 
nelė Silver. — Manau, kad būtent tuo keliu žmogžu- 
dys ir atvyko. Rėmas buvo pakeltas, šantažuotojas 
įleistas, galbūt įvyko ir pokalbis. Po to panelė Rou- 
lend nusigręžė į stalą, kuris stovėjo lango pusėje. Vei- 
kiausiai rengėsi paimti kompromituojantį laišką. Mes 
tiksliai nežinome, bet toks spėjimas turi pagrindo. 
Kai tik ji atsuko nugarą, šantažuotojas stvėrė mažą 
sidabro figūrėlę, kurią matote ant židinio, ir smogė 
mirtiną smūgį. Tai labai pavojingas ginklas. Už sta- 
tulėlės galvos ir krūtinės patogu suimti, smaila koja 
labai aštri, o smūgiui tektų visa statulėlės svorio jėga. 
Numetęs statulėlę ant sofos, žudikas nuėjo prie buto 
durų ir pravėrė jas, padidindamas galimų įtariamųjų 
skaičių. Panelė Garsaid, matyt, buvo jau išėjusi. Gal 
ji išgirdo smūgį ir kritimo garsą, o gal išsmuko anks- 
čiau, kai tik užsidarė svetainės durys. Deja, tikros tie- 
sos jau niekada nesužinosime. Abejojo ir žudikas - o 
žudikai tokių abejonių negali pakęsti. Panelė Garsaid 
buvo rasta negyva vakar vakare po to, kai ją aplan- 
kė elegantiškai apsirengusi moteris akį traukiančiais 

šviesiais plaukais. Ta moteris buvo pastebėta išeinan- 
ti iš panelės Garsaid buto, jos išvaizda įsidėmėta ir 
apibūdinta. Galima spėti, jog pasirodžius nelauktai 
viešniai, panelė Garsaid gėrė arbatą. Nežinau, kaip 
viešnia prisistatė, bet esu įsitikinusi, jog ji rado progą 
į panelės Garsaid arbatą įberti stiprių morfijaus ta- 
blečių. Nužudymas buvo suplanuotas labai gudriai ir 
turėjo atrodyti kaip savižudybė, bet netrukus gausi- 
me įrodymą, bylojantį, kad tai žmogžudystė. 

Jai kalbant Lembas sėdėjo, pasidėjęs alkūnę ant kė- 
dės ranktūrio, didele ranka pasirėmęs smakrą, apniu- 
kusiu bereikšmiu veidu. 

— Jergutėliau! — labai susidomėjusi ištarė panelė 
Krein. Paskui atsiduso ir atsistojo. —- Jūs taip įdomiai 
visa tai išdėstėte — iš tiesų, labai įdomiai, — išbėrė ji 
savo kimiu balsu, kuris, atrodė, tuojau nutrūks. — 
Būtinai turite ateiti pas mane išgerti arbatos ir viską 
man papasakoti. Bet dabar jau turiu eiti. Paker bus 
užsiėmusi vakarienės ruošimu, o mes nemėgstame 
palikti ponios Meredit vienos. 

— Minutėlę, —- sustabdė ją panelė Silver. - Norėjau 
jūsų paklausti apie Tonbridž Velsą. Ponia Meredit 
anksčiau ten gyveno, ar ne? 

Panelė Krein kvailai nusišypsojo. 

— O kas gi jums taip sakė? 

— Kai tik atsikraustėte čionai, ji vis kalbėdavo apie 
Pentailsą ir Toud Roką, ar ne - ir apie savo namą 
Maunt Plesente? Kiekvienas, kuriam yra tekę būti 
Tonbridž Velse... 

Panelė Krein sukrizeno. 

— Ak, brangioji - kokia jūs protinga! Aš niekuomet 
nebūčiau apie tai pagalvojus! 

— Ne, - pasakė panelė Silver. - Jūs tuomet, aš ma- 
nau, negyvenote su ponia Meredit? Iš tiesų tai jūs ne 
taip seniai pas ją dirbate, tiesa? 

Panelė Krein liovėsi juoktis. Ji atrodė suglumusi ir 
susirūpinusi. 

— Aš nesuprantu. Ne, tikrai. Čia nėra jokios paslap- 
ties. O, visai jokios. Daug daug metų su ponia Mere- 
dit gyveno mano brangi pusseserė. Kai ji pasimirė, aš 
su malonumu užėmiau jos vietą. Esu tikra, kad sten- 
giausi visokeriopai jai kompensuoti tą netektį. Juk 
neprašysite ją dabar apleisti? Man tikrai reikia eiti. 

Ji pradėjo trauktis prie durų, tebelaikydama rankoje 
didelę baltą nosinę. Gilis Ermiteidžas, pakilęs tuo pat 
metu, kaip ir ji, ėjo šalia. Trumpam ji pakėlė prie akių 
nosinę, o paskui, tebelaikydama ją, kyštelėjo ranką į 
neišvaizdaus lietpalčio kišenę, kur ją sugriebė Gilis. 

Ji žaibiškai pasiraitė, mėgindama išsilaisvinti, taip 
mikliai įtempusi raumenis, jog beveik išsprūdo iš jo 
gniaužto. 

Būtent panelė Silver pačiupo ją už antrojo riešo ir 
laikė, kol prišoko Frenkas Ebotas. Stojo kelios baisios 
akimirkos. Midė pašiurpusi užsimerkė. Moteris, ko- 
vojanti su vyrais — trimis vyrais, bandančiais ją nulai- 
kyti. Siaubinga! | 

Nirtus švokščiantis kvėpavimas. Vyrų kojos, brūk- 
šinčios per žydrąjį Karolos kilimą. O paskui — šūvio 
garsas. | 


306 


Midė atmerkė išsigandusias akis, pašoko ir paju- 
to po kojom susvyravus grindis. Gilis... šūvis... Gilis! 
Paskui siūbuojanti kovotojų grupelė iškriko ir ji pa- 
matė jį. Jis vis dar laikė panelę Krein už riešo, tačiau 
ši, suglebusi ir išblyškusi, sviro aukštielninka tarp 
seržanto Eboto ir vyriausiojo inspektoriaus. Mažas 
automatinis pistoletas gulėjo nukritęs prie Gilio kojų. 
Midei bežiūrint, jis vikriai užkabino jį koja ir nuspyrė 
tolyn. Ponia Andervud suklykė aukštu veriamu balsu, 
bet ar prieš tai, ar vėliau - Midė taip ir nesusigaudė, 
nes tuo metu viskas, regėjos, maišėsi pervien — išgąs- 
tingas pono Vilardo šūkis: „Ji nusišovė“, panelė Krein, 
susmukusi tarp dviejų vyrų, nusvirusia galva, pastė- 
rusiomis akimis, kraupiai prasižiojusia blyškia burna; 
Meiblės Andervud klyksmas ir staiga — ūmai atgijusi 
panelė Krein. Lembas suinkštė, nes ją laikanti ranka 
buvo įkąsta kone iki kraujo. Niršiai trūktelėjusi žudi- 
kė išsivadavo ir vienu šuoliu pasiekė atdarą langą. 

Gilis ir seržantas Ebotas taip pat prišoko, bet per 
vėlai. Skubėdama iš paskutiniųjų ji jau buvo perlipu- 
si per palangę ir atsidūrusi ant atbrailos, nuo jos ant 
gaisrininkų kopėčių. Matė ją visai arti lango, besilei- 
džiančią įgudusios akrobatės greičiu. Kai Gilis per- 
metė koją per palangę, ketindamas leistis jai iš pas- 
kos, Frenkas Ebotas sulaikė jį už rankos. 

— Nereikia, - pasakė. - Apačioje jos jau laukia. 

Jie stebėjo, kaip ji nušoko paskutines kelias pėdas, 
atsigręžia ir pamato esanti apsupta. 

Šį kartą pasprukti nepavyko. 

KETURIASDEŠIMT DEVINTAS SKYRIUS 


Po kelių dienų panelė Silver surengė arbatos vakarė- 
lį. Ji sėdėjo savo kambaryje, papuoštame „Burbulais“ 
„Sielos prabudimu“, „Juoduoju husaru“ ir „Gleno val- 
dovu“, iš klevo rėmelių žvelgiančiais į susirinkusius. 
„Burbulai“ ir panelė iš „Sielos prabudimo“, tiesą pa- 
sakius, galėjo gėrėtis tik lubomis, bet čia kaltas aukš- 
tyn nukreiptas žvilgsnis, kuriuo juos apdovanojo dai- 
lininkas. Juodojo husaro damai ir valdovui pasisekė 
labiau. Jie žvelgė žemyn į Nikolą ir Agnesę Dreikus, 
Midę Andervud, Gilį Ermiteidžą ir į Frenką Ebotą, 
puikiai nusiteikusį ir atsipalaidavusį. 

Panelės Silver patiekta arbata buvo tikra svajonė — 
visi tokios trokšta, bet retai turi laimės pasiekti. Buvo 
pakankamai pieno, tikro cukraus, net šiek tiek grieti- 
nėlės mažame senoviniame sidabro ąsotėlyje. Nepri- 
lygstamoji tarnaitė Ema iškepė skaniausių sklindžių 
ir saldžių bandelių. Buvo ir aviečių uogienės. Iš tiesų 
pati maloniausia, kokią tik galima įsivaizduoti, klasės 
arbatėlė. 

Panelė Silver maloniai šypsojosi svečiams. Ją džiu- 
gino laimė, kuria spinduliavo Dreikai, džiugino žinia, 

kad Midė ir Gilis ruošiasi nieko nelaukdami susituok- 
ti. Ji mielai priėmė paslaugų, kupiną susižavėjimo ser- 
žanto Eboto dėmesį. Žodžiu, labai miela popietė. 

Tačiau gūdaus spektaklio, kuriame jie dar taip ne- 
seniai vaidino savus vaidmenis, nesisekė taip lengvai 
pamiršti. Džiaugsmą ir malonius pokalbius dengė še- 
šėlis — nutolęs į praeitį, bet neužmirštas. Iš pradžių 
jie apie jį net neužsiminė. Dreikas ruošėsi išsikrausty- 
ti iš Vandelero namo. Jo buto nuomos sutartis baigėsi 
ir šeima dairėsi būsto kaime. 

— Iš esmės, žinote, man nesvarbu, kur gyventi, — 
pasakė Nikolas Dreikas. 

Frenkas Ebotas, nutaisęs tingią ir akiplėšišką šyp- 
senėlę, uždavė klausimą, kuris rūpėjo visiems: 

— Arjūs tikrai skerdžiate kiaules? 

— Gaminame garsiąsias Selvudo dešras, — atsakė 
ponas Dreikas, atrodydamas romantiškesnis nei bet 
kada. 

— Pelninga? — paklausė Frenkas. 

— O, labai. Jei jums įdomu, papasakosiu. Rengiausi 
tai padaryti kurią kitą dieną, bet esu prispirtas prie 
sienos. Man ir pačiam norisi kalbėti, nes tai pasakoji- 
mas apie labai šaunius žmones ir labai gerus draugus. 
Kai prasidėjo anas karas, aš studijavau teisę. Neturė- 
jau jokių artimųjų, užtat gaudavau gana padorias pa- 
jamas. O kai grįžau iš armijos 1919-aisiais, jokių pa- 
jamų nebeturėjau. Kariuomenėje gauta kompensacija 
nuėjo vėjais, 1921-aisiais pinigų net maistui neužte- 
ko. Tada netikėtai sutikau ponią Selvud. Anksčiau ji 

tarnavo pas mus virėja, bet ištekėjo už tokio Selvudo, 
kuris mažame miestelyje buvo atidaręs krautuvėlę. 
Kai aš ją sutikau, jis jau turėjo tris parduotuves, o deš- 
ros buvo bepradedančios populiarėti. Ji prikalbino 
mane važiuoti drauge ir jie davė man darbą. Po trejų 
metų mane paskyrė vienos parduotuvės valdytoju. 
Verslas suklestėjo, parduotuvės išsiplėtė, jų atsirado 
daug daugiau, visi pradėjo pirkti dešras. Kai prieš 
dvejus metus Selvudas mirė, aš apstulbęs sužinojau, 
jog jis paliko visą įmonę man. Sakė, kad aš jiems bu- 
vau nelyginant sūnus, o ponia Selvud nepanorėsianti 
vargintis reikalais. Jis jai paliko pakankamai, be to, ži- 
nojo, kad aš ja rūpinsiuos. 

Panelė Silver nusišypsojo pačia mieliausia savo 
šypsena. 

— Tai labai gražus pasakojimas, pone Dreikai. Iš 
tiesų malonu girdėti, kiek daug pasaulyje esama gerų 
ir dosnių žmonių. Labai maloniai nuteikia, ypač po 
to, kai prieš savo norą teko pabendrauti su nusikal- 
tėliais. | 
Frenkas Ebotas dirstelėjo į ją su piktdžiugiška 
ugnele šviesiai melsvose akyse. 

— Tai buvo mūsų pareiga ir mes ją įvykdėme, - su- 
murmėjo jis. - O dabar jūs ketinate mums atsilyginti, 
ar ne - leisite užduoti klausimus ir išklosite visus at- 
sakymus? 

Atsakas buvo atlaidi šypsena. 

— Manau, pone Ebotai, kad atsakymus jūs jau ži- 
note. 

— Vadinkite mane Frenku, - murmtelėjo jis ir pa- 
skubom tęsė: 

— Mielai juos dar kartą išklausyčiau. Be to, ne viską 
aš ir žinau — bent jau man taip atrodo. Visi miršta 
iš smalsumo, o pirmiausia nori žinoti, kaip jums tai 
pavyko? 

Panelė Silver kostelėjo. 

— Iš tikrųjų tai visiškai paprasta... 

Frenkas Ebotas priekaištingai įsiterpė: 

— Žinote, kai jūs taip sakote, mes pasijuntame tarsi 
atsilikėliai iš mažiukų klasės. Jau verčiau pasigailėtu- 
mėte mūsų išdidumo, apsimestumėte supermoterimi 
ir užbaigtumėte visa tai. | 

Panelė Silver atrodė tiesiog priblokšta. 

— Brangusis Frenkai — susimildamas! Tos šnekos 
apie supervyrus ir supermoteris man visuomet at- 
rodė kiek bedieviškos. Kūrėjas mus apdovanojo tam 
tikromis savybėmis ir mūsų pareiga yra tinkamai jo- 
mis naudotis. Aš turiu gerą atmintį, esu iš prigimties 
atidi ir buvau mokoma stropumo. Kai susipažinau 
su šia byla, man iškart dingtelėjo, jog visa ko pagrin- 
das yra šantažas. Dėl abiejų aukų užimamos padėties 
šantažuotojas iš jų galėjo išpešti kai ką svarbesnio nei 
pinigai. Laivininkystė ir aviacija — nusitaikyta būtent 
į šias svarbiausias pramonės šakas. Abiem atvejais pi- 
nigų mokėjimas turėjo tik sukompromituoti aukas ir 
padaryti jas priklausomas nuo šantažuotojo. Meifero 
šantažo byloje praėjusį pavasarį labai aiškiai matyti 
tas pats braižas. Tačiau atmintis nukėlė mane į dar 

senesnius laikus. Pačiai pavojingiausiai šios rūšies or- 
ganizacijai vadovavo toks Grifas. Ji buvo sutriuškinta 
1928-aisiais, tačiau po kelerių metų vėl atgimė, va- 
dovaujama jo mokinės — moters, žinomos kaip Dyn, 
Simpson ir Manister — pastarasis vardas netikras. Aš 
domėjausi jos karjera ir man pasitaikė proga pasikal- 
bėti apie ją su pulkininku Garetu - Užsienio reikalų 
ministerijos žvalgybos šefu. Pasak jo, ponia Simpson 
buvo pati pavojingiausia nusikaltėlė iš visų, su kuriais 
jam teko susidurti. Prieš trejus metus ji buvo suimta 
už moters nužudymą. Nužudytoji - buvusi jos virėja, 
savo nelaimei ją atpažinusi. Savaime suprantama, kal- 
bu apie Speding bylą. Ji šaltakraujiškai nušovė vargšę 
moteriškę ir bandė nužudyti dar du žmones. Suimta 
įsigudrino pabėgti. Žinant, kad ji tebėra laisvėje, min- 
tis apie galimą jos vaidmenį šiose šantažo bylose man 
savaime atėjo į galvą. Buvo ir kitų galimybių, bet aš 
apsistojau prie šitos. 

Paaiškėjus, jog šantažui buvo pasirinktas nereikš- 
mingas atsitikimas, prieš daug metų įvykęs Ledling- 
tone, tik šiaip sau svarstyta galimybė tapo visiškai 
tikėtina. Matote, ponia Simpson buvo Ledlingtono 
dvasininko, vikaro Džefrio Arturo Dyno, duktė. 
Mano minėto atsitikimo metu ji buvo neseniai ište- 
kėjusi už pono Simpsono, bet dar gyveno Ledling- 
tone. Buvo įpainioti kai kurie jos tėvo parapijiečiai. 
Sąsaja buvo pernelyg reikšminga, kad palaikytum 
atsitiktine. Dabar reikėjo apsvarstyti galimybę, kad 
ponia Simpson yra viena iš Vandelero namo gyven- 


312 


tojų. Išstudijavau jos gyvenimo istoriją ir pamačiau, 
jog smarkiai prispirta ji visuomet išsigelbėdavo pri- 
siimdama naują tapatybę. Buvo apsimetusi savo pa- 
čios broliu, senu profesorium, choriste, egzotiška 
mediume, vidutinio amžiaus sekretore ir ekscent- 
riška senmerge. Turėdama tai galvoje, perkračiau 
visus Vandelero gyventojus; išsyk išbraukiau Belą ir 
ponią Smolet, nes juos visi pažinojo nuo seno, taip 
pat poną Dreiką dėl ūgio ir poną Vilardą, kurio re- 
komendacijos buvo nepriekaištingos. Dėl tos pačios 
priežasties atmečiau ir ponią Vilard. Ponią Ander- 
vud ir jos aplinką asmeniškai pažinojo vieni mano 
draugai. Panelė Garsaid ir ponia Leming dėl savo 
išvaizdos netiko mėgdžiotojų vaidmeniui: jų taisyk- 
lingų veido bruožų negalėtų pakeisti joks grimas. 
Panelės Leming kandidatūros iš viso nesvarsčiau. — 
Čia panelė Silver trumpam stabtelėjo ir nusišypsojo 
Agnesei Dreik. - Gerumo, kaip ir klasikinių bruožų, 
imituoti neįmanoma. Taigi beliko ponios Meredit 
įnamės ir Aivė Lord. Ponia Simpson, keturiasdešimt- 
metė moteris, niekaip nebūtų galėjusi apsimesti aš- 
tuoniolikmete mergaite. Tad liko ponia Meredit, jos 
kompanionė ir tarnaitė. Kai išsiaiškinau jos ryšį su 
Tonbridž Velsu, supratau, kad būtina nuvažiuoti ten 
ir pasiklausinėti. 

— Tikiuosi, - pasakė Nikolas Dreikas, — kad aš nie- 
kada neturėsiu paslapties, kurią jūs užsinorėsite išsi- 
aiškinti. 

Panelė Silver meiliai nusišypsojo. 

— Laimė yra paslaptis, kuria reikėtų dalytis, o ne 
slėpti, - pastebėjo ji. 

— Ką jūs sužinojote Tonbridž Velse? — paklausė 
Gilis Ermiteidžas. - Veiksmas prasidėjo anksčiau nei 
jūs radote laiko mums apie jį papasakoti. 

— Iš tikrųjų viskas buvo paprasta, - pasakė panelė 
Silver. — Paskambinau įtakingam nekilnojamo turto 
agentui, sužinojau ankstesnę ponios Meredit gyvena- 
mąją vietą ir užėjau pas vienus kitus kaimynus. Panelė 
Dženkins, kokius penkiolika metų gyvenusi kaimy- 
nystėje, man ypač daug padėjo, nors turiu pripažinti, 
jog pirmas dvidešimt minučių atrodė, kad šita kelionė 
buvo bergždžias reikalas. Ir panelė Dženkins, ir ponia 
Blek, kurią jau anksčiau buvau išklausinėjusi, apie pa- 
nelę Krein kalbėjo labai šiltai — kokia ji maloni, kokia 
sąžininga ir atsidavusi poniai Meredit. Kai paklausiau, 
kiek tęsėsi jųdviejų bendravimas, ji man atsakė susi- 
pažinusi su jom prieš gerus penkiolika metų. Tačiau 
tiktai man pakilus eiti ji atsiduso ir pareiškė neišma- 
nanti, ką ponia Meredit darys be ištikimosios panelės 
Krein ir kaip gaila, kad ji nepasilikusi tarp savo senų 
bičiulių, kurių draugija būtų galėjusi sušvelninti ne- 
tektį. Dar keli klausimai padėjo išaiškinti stulbinamą 
faktą: ištikimoji panelė Krein jau prieš šešis mėnesius 
mirusi. Ponia Meredit drauge su ja trumpam nuvykusi 
į Londoną, jos apsigyvenusios šeimyniniame viešbuty- 
je, kuriame ponia Meredit apsistodavo daugelį metų ir 
tenai panelę Krein aptiko mirusią lovoje, išgėrusią per 
didelę migdomųjų dozę. Man nekyla nė menkiausios 

abejonės, kad ją nužudė ponia Simpson, kuriai žūtbūt 
reikėjo pasikeisti tapatybę. Dabar visiškai aišku, kad ji 
buvo pagrindinė veikėja Meifero šantažo byloje ir jai 
būtinai reikėjo dingti. Žinoma, jai tai nebuvo pirmiena. 
Būdas labai paprastas. Auka pasirinkta vidutinio am- 
žiaus moteris, niekam per daug nežinoma, neturinti ar- 
timųjų. Tokios moters mirtis nesukėlė įtarimų, nes ne- 
galima buvo įžiūrėti jokių įprastų žmogžudystės moty- 
vų. Savaime aišku, poniai Meredit tai buvo smūgis. Kai 
ponia Simpson prisistatė kaip jos numylėtos kompani- 
onės pusseserė, ji buvo sutikta išskėstom rankom ir be 
jokio vargo užėmė mirusiosios vietą. Kas įvyko toliau, 
vis dar lieka kiek miglota, bet ponia Meredit mini ją ap- 
lankiusį gydytoją, pasiūliusį gydymą, kurio tikslas buvo 
nudanginti ją kuo toliau nuo žmonių akių. Jis aiškino, 
kad Tonbridž Velso oras jai esąs labai kenksmingas. 
Manau, nekyla abejonių, jog jis buvo netikras medikas, 
o ponios Simpson bendrininkas. Ponią Meredit įkalbė- 
jo parduoti namą. Ji taip ir nebegrįžo į Tonbridž Velsą. 
Naujosios kompanionės įtaka jai tapo neribota. Buvo 
atsikratyta labai padorios tarnaitės, dirbusios ne vienus 
metus, ir vietoj jos pasamdyta Paker. Tikrasis tos mo- 
ters vardas — Fibė Dart. Ji figūravo Deni byloje, tačiau 
dingo ir niekad nebuvo rasta. Anksčiau ji tarnavo aukle 
pastoriaus Džefrio Dyno namuose ir ponia Simpson vi- 
suomet turėjo jai didelės įtakos. Kompanija persikraus- 
tė į Vandelero namą ir iš šio saugaus prieglobsčio toliau 
sėkmingai šantažavo. Policija, apieškojusi butą, rado 
visus reikalingus įrodymus. 

— Ką, jūsų manymu, turėjome rasti? — paklausė Fren- 
kas Ebotas. - Ir ar jūs žinojote, ar tiesiog blefavote? 

Panelė Silver žvilgtelėjo į jį su švelniu priekaištu. 

— Tokio pasakymo aš nevartočiau, - pasakė ji. — 
Grįžusi iš Tonbridž Velso aš Skotlend Jarde susitikau 
su vyriausiuoju inspektorium. Tuo metu jau buvau 
visai tikra, jog apieškojus ponios Meredit butą bus 
rastas šviesus perukas ir elegantiški juodi drabužiai, 
kuriais vilkėjo moteris, aplankiusi panelę Garsaid 
jos mirties dieną. Nė trupučio neabejojau, kad bus 
rasta ir daugiau maskuojančių apdarų bei kompro- 
mituojančių dokumentų. Grįžusi į Vandelero namą, 
pateikiau Aivei Lord savo įrodymą. Ji papasakojo 
man tai, ką aš ir pati žinojau: kad ji, panelės Roulend 
sukurstyta, buvo gaisrininkų kopėčiomis nakčia įsi- 
brovusi į keletą butų. Ji sakė, kad visai smagu buvo tą 
daryti, o jei ją kas ir būtų pamatęs, gelbėtųsi neišgal- 
vota istorija apie vaikščiojimą per miegus. Žinoma, 
ji visiškai nenutuokė, kas už to slypi. Anot jos, pa- 
nelė Roulend sakiusi, jog vienas žmogus iškrėtė jai 
pokštą ir ji norinti atsilyginti. Jos susibarė dėl laiško, 
kurį Aivė rado antrąsyk pabuvojusi ponios Meredit 
bute. Ji paėmė jį iš stalčiaus, kur vėliau buvo rasta 
dau g panašių laiškų, o pasirinko dėl to, kad pažinojo 
rašančiąją. Parodė laišką panelei Roulend, bet ne- 
manė, kad toji jį pasilaikys sau. Sakė maniusi, jog tai 
negerai. Kilo ginčas, per kurį buvo nuplėštas kam- 
pas. Toji detalė vėliau man labai pravertė mėginant 
suprasti įvykių eigą. 

— Kodėl Aivė neatėjo čionai kartu su visais? — pa- 
klausė Midė. | 

— Ji labai susikrimto, kad neišvengiamai kils įtari- 
mas. Ponia Simpson yra nepaprastai kerštinga mote- 
ris ir aš bijojau to, ko ji galėtų griebtis sužinojusi, jog 
Aivė Lord bus pagrindinė liudytoja byloje prieš ją. Be 
to, buvo nepaprastai svarbu, kad viskas vyktų sklan- 
džiai, kol seržantas Kurtisas nuodugniai apieškos 
butą. Panelę Krein atskyrus nuo bendrininkės, krata 
ir Paker suėmimas nesukėlė nepageidaujamo triukš- 
mo. Nebuvo jokio pasipriešinimo, neprireikė gąsdinti 
ponios Meredit, be vargo buvo rasti kompromituo- 
jantys drabužiai ir popieriai. Kai pasirodęs seržantas 
Kurtisas pranešė apie apačioje esantį Andersoną, 
tokiu būdu jis davė žinią vyriausiajam inspektoriui, 
jog krata davė rezultatų, kurių pakanka suimti panelę 
Krein. 

— Šefas puikiai nutaisė tinkamą veidą, - pasakė Fren- 
kas Ebotas. — Tas nuobodžiaujantis valdiškas žvilgsnis, 
kai pasirodė Kurtisas — gerai suvaidinta, ar ne? 

Panelė Silver kostelėjo. 

— Jei panelė Krein būtų pajutusi nors menkiausią 
pavojų, reikalai galėjo pakrypti labai pavojinga lin- 
kme. Buvau tikra, kad ji turės ginklą, todėl teko per- 
spėti majorą Ermiteidžą, kad jis stebėtų jos dešinę 
ranką ir laiku pamatytų ją kyštelint į tą talpią lietpal- 
čio kišenę. Jį reikia nuoširdžiai pasveikinti už vikru- 
mą. Nebuvo įmanoma pasodinti šalia jos policijos 
pareigūno, nesukėlus jos įtarimų. Ką gi, visi turime 

jaustis dėkingi, kad tokia pavojinga nusikaltėlė dabar 
saugiai užrakinta. 

— Ar jūs tikrai manote, kad ji nužudė panelę Gar- 
said? — dusliu balsu paklausė Agnesė Dreik. 

— Manu, kad taip, — rimtai atsakė panelė Silver. — 
Jos akimis, tai buvo visiškai logiškas žingsnis. Iš po- 
nios Smolet ji sužinojo, jog nelaimingoji savo bevertį 
žiedą sukeitė su brangiu panelės Roulend žiedu. Dar 
sužinojo apie ponios Leming ir panelės Garsaid po- 
kalbį, iš kurio paaiškėjo, jog pastaroji žmogžudystės 
metu nebuvo savo bute. Pagaliau ji ir pati prieš tai 
matė ją lipančią iš rūsio. Buvo aišku kaip dieną, kad 
panelė Garsaid kelia didžiausią pavojų, o jos mirtis 
gali atnešti didžiausios naudos. Tariama jos savižu- 
dybė būtų tolygi prisipažinimui. Mes nežinome, kaip 
ji įvykdė šį paskutinį nusikaltimą. Gal prisistatydama 
užsiminė apie parduotą žiedą. Ji atsinešė morfijaus 
tablečių ir nutaikiusi progą subėrė jas į panelės Gar- 
said arbatą. Laimė, šito įrodyti nėra būtina. Ją teis už 
Luizos Speding ir Karolos Roulend nužudymus, o 
turint Aivės Lord parodymus, mano galva, dėl nuos- 
prendžio nelieka jokių abejonių. | 

Dar kiek pasišnekučiavę, jie atsisveikino. 

Midė ir Gilis iš lėto patraukė gatve. Jiems pasukus 
už kampo, Gilis tarė: 

— Mane išsiunčia atgal į Valstijas. Ar vyksi drauge? 

Jinai pažvelgė į jį ir nuraudo. 

— O ar man leis? 

— Manau, kad taip. Ar vyksi, jei leis? 

Jos žvilgsnis viską pasakė. Ranka, įsikibusi į jo pa- 
rankę, nevalingai suvirpėjo. Ji paklausė: 

— Kada? 

— Pirmu lėktuvo reisu. Tik niekam neprasitark. 

Nikolas ir Agnesė Dreikai ėjo apgaubti malonios 
tylos. Tiek daug ką jie turėjo vienas kitam pasakyti ir 
tam prieš akis buvo visas gyvenimas. 

Frenkas Ebotas liko vienas su šeimininke. Jos kam- 
barys žavėjo jį ne mažiau kaip ji pati. Jis pagarbiai 
apžiūrinėjo gėlėtais apmušalais išklijuotas sienas, 
lenktus riešutmedžio krėslus, Landsejerio ir Milė re- 
produkcijas, gausybę nuotraukų sidabro rėmeliuose 
ant židinio atbrailos, absurdišką dekoratyvinę rausvo 
porceliano bitę ir pagaliau pačią panelę Silver, apsi- 
rengusią geriausia popiečio suknele iš rausvai violeti- 
nio audinio su dailiais raštais, Maltos nėrinių apykakle 
ir rankogaliais, papuoštą raižyto ąžuolo sege su trim 
mažais perlais ir priderintom apyrankėm. Dvigubas 
monoklis, naudojamas skaitymui, kabojo ant kaklo, 
parištas dailia juoda virvute, o kojos buvo apautos 
karoliukais išsiuvinėtom minkštos odos šlepetėm. 

Žvilgsnis, įsmeigtas į ją, nejudėjo. Jį pajutusi, pa- 
nelė Silver atsakė romiu, nebyliu klausimu. Pamatė 
aukštą jaunuolį, kuris galėjo būti įžūlus, bet dabar el- 
gėsi nepriekaištingai kukliai. Ji žvelgė iš apačios, jis iš 
viršaus. Staiga jis be jokio perspėjimo pasilenkė prie 
jos rankos ir pabučiavo. 

— Jūs tikras stebuklas, Mode! - ir spruko lauk. 

Panelė Silver kilstelėjo antakius, bet neatrodė supy- 
kusi. Tik ištarė: „Jergutėliau..“ ir atlaidžiai nusišypsojo. 

